Kanadában élő hazánkfiának, a montreali egyetem 
világhírű professzorának felfedezése, a stress, az utób- 
bi idők biológiai kutatásának egyik legjelentősebb 
vívmánya. Mi a stress? Az a hormonális eredetű élet- 
tani képesség, mely a létért folyó küzdelemben a szer- 
vezet folyamatos alkalmazkodását, a külső és belső 
ártalmak elleni védekezését biztosítja. A stress a vész- 
reakció, az ellenállás és (túlságosan erős ártalom ese- 
tén) a kimerülés három fokozatában nyilvánul meg; 
biológiai alapját a mellékvese hormontermelése szol- 
gáltatja. A lelki élet működésének, a betegségek kiala- 
kulásának és gyógyításának újszerű szemléletét, s en- 
nek kapcsán az egészséges életmód hasznos bölcse- 
letét építette fel Selye professzor a stress-elméletre. 
Ez a könyve megnyerően egyszerű stílusban számol 
be kutatásának történetéről és eredményeiről. 

A régi magyar  orvoscsaládból 
származó, Prágában doktorált s 1932 
óta Kanadában élő nagy tudós, 
Selye János világhírű könyvét eddig 
nyolc nyelvre fordították le; a 
kilencedik nyelv, amelyen most 
megjelenik, az anyanyelve. Mert a 
humanista tudós ma is Mikszáthot 
olvasó magyar, noha teljes egészé- 
ben külföldön fejtette ki tudomá- 
nyos munkásságát, amelyért a világ- 
hír szárnyára kapta, s neve tíz év 
óta szerepel a  Nobel-díj-bizottság 
előtt. 

A világhírt biztosító felfedezése, 
a stress-elmélet, óriási lökést adott 
az orvostudománynak, de a stress a 
mindennapi életben is éppoly fontos 
szerepet játszik, mint a betegségek 
kialakulásában és leküzdésében. 

Selye megnyerő egyszerűséggel 
írja le könyvében ennek a bonyolult 
élettani mechanizmusnak a felfede- 
zését, ismerteti az érdekes állatkí- 
sérleteket, amelyek lépésről lépésre 
sajátos — hormonműködés nyomára 
vezették, bemutatja az alkalmazko- 
dás betegségeit és a gyógyítás cél- 
jából létrejövő tüneteit, majd fel- 
vázolja biológiai elméletét. Könyvé- 
nek utolsó részében a stress és a 
hétköznapi élet kapcsolatából kiin- 
dulva  , életművészeti" tanácsokat 
ad, — hogyan  alkalmazkodhatnánk 
harmonikusabban, a szervezet ön- 
gyógyító tevékenységének  felhasz- 
nálásával a mai élet ritmusához. 

ELŐSZÓ 


Hans Selye: ,,The Stress of Life" c. 1956-ban megjelent, világsikert 
elért népszerű munkáját az elmúlt évek folyamán minden világnyelvre 
lefordították. E könyvet nemcsak az orvos és a biológiai tudományokban 
jártas szakember, de a művelt olvasók szélesebb köre is igen érdekes, 
tanulságos és egyben izgalmas olvasmánynak találhatja. Kevés elmélet 
kavart fel korunk orvostudományában olyan érdeklődést és vitát, 
mint Selye stress-elmélete, mely a szervezetnek a legkülönbözőbb 
fizikai és pszichikus terhelő hatásokra (stress) létrejövő alkalmaz- 
kodását elsősorban a hipofízis-mellékvesekéreg-rendszer szerepével 
magyarázza. 

A magyar származású Selye János kanadai (montreali) kutató 1936- 
ban az , alarm-reakció" fogalmának felállításával indult el a szervezet 
alkalmazkodási képességének vizsgálatában. Kutatásai mind szélesebb 
alapon kibontakozva vezettek az , általános adaptációs szindróma", majd 
a stress-elmélet fogalmának pontosabb megalkotásához és az adaptációs 
betegségek elméletéhez. 

Két hazánkfia, Verzár Frigyes, majd Beznák Aladár megfigyelései 
alapján már ismeretes volt, hogy a mellékvese különböző környezeti 
hatások után megnagyobbodik. Selye ismerte fel, hogy a mellékvese 
kéregállománya azonos módon reagál minden a szervezetet károsító 
behatásra. Az általános adaptációs szindróma három szakaszát különböz- 
tette meg. Az első a készültségi reakció, a második a sikeres ellenállás sza- 
kasza, amidőn a megterheléshez a szervezet megfelelően alkalmazkodik, 
a harmadik pedig a kimerülés állapota, amely az ártalmas inger túlságos 
erőssége vagy valamilyen ahhoz csatlakozó károsodás miatt jön létre. 
Az első fázisban megnövekedik a vérben a mellékvesekéreg kortikoid 
hormonjainak mennyisége, a második fázisban a fokozott hormon- 
termeléssel együtt megnagyobbodik a mellékvesekéreg állománya, a 
harmadik fázisban pedig a mellékvese tevékenysége kimerül, hor- 
montermelése csökken, és a szervezet halála következik be. 


Ma már tekintélyes könyvtárat betöltő irodalma van a Selye kezdemé- 
nyezte kutatások nyomán világszerte megindult vizsgálatoknak, melyek 
sok megerősítést, kiegészítést, továbbfejlesztést eredményeztek, de 
ugyanakkor sok ellentmondást és bírálatot is kiváltottak, különösen az 
adaptációs betegségek elméletével. Ezutóbbiak azonban csak a részletekre 
és az interpretációra vonatkoztathatók, mert kutatásainak alapprinci- 
piuma és eredményeinek lényege a számtalan ellenőrző vizsgálat tükré- 
ben is helytálló és alapvető felismerésnek bizonyult. Kutatásai az egész 
világon óriási befolyással voltak nemcsak a szorosan vett endokrinológiai 
kutatásokra, hanem a klinikai szemléletre is, és ezen keresztül a gyógyító 
orvostudománynak is nagy lendületet adtak. A kutatók széles rétegét 
inspirálta további vizsgálatokra, amelyek elméletét kiszélesítették és a 
neuro-endokrin szabályozás központjába állították. 

A könyv közérthető formában, didaktikus ábráival világos összefog- 
lalását adja a szerző több mint két évtizedes kutatásai ma már valóban 
értékelhető eredményeinek. Könnyen érthető és amellett élvezetes írás- 
módjával nemcsak a szakembereknek szól, hanem a művelt magyar 
olvasóközönség érdeklődésére is méltán számot tarthat, mert egy 
érdekes, lebilincselő egyéniségű kutató izgalmas életútját bemutatva 
vezet el a sok nehézséggel küzdő, de mégis az élet legszebb és egyben 
legnemesebb örömeit kínáló laboratóriumi kutatások világába. 


Pécs, 1963. május 7. 
Lissák Kálmán 


Azoknak ajánlom e könyvet, 
akik nem félnek élvezni 
az egész élet stressét, 
és nem képzelik, hogy ez sikerülhet 
a szellem erőfeszítése nélkül is. 


Nagyon lealacsonyítja a Gondolkodó Szelle- 
met, ha a Test isteni tökéletességű hajléká- 
ban élve, nem érdeklődik annak szerkezete 


iránt. 
Robert Boyle (1627—1691) 


A tudomány emberének nemcsak az a fela- 
data, hogy megbirkózzék a tudományokkal, 
melyeknek az ember a tárgya, hanem — és ez 
már sokkal nehezebb dolog — rá is kell vennie 
a világot, hogy szívlelje meg, amit ő felfede- 
zett. Ha ezt a vállalkozást nem koronázza 
siker, az ember önmagát fogja elpusztítani 
félúton megrekedt okosságával. 


Bertrand Russel (1872 —) 


A SZERZŐ ELŐSZAVA A MAGYAR KIADÁSHOZ 


Különös érzés a szerzőnek, ha könyvét anyanyelvére fordítják. Mintha 
a mű egyszeriben levetné világi öltözetét s otthonias viseletben lépne 
elő az oldalakról. Mintha hétesztendei világjárás után hazaérkezne oda, 
ahonnan elindult. 

Ez a könyv 1956-ban angolul íródott s az elmúlt esztendőkben francia, 
japán, lengyel, német, olasz, portugál, spanyol és svéd fordításban 
jelent meg a nemzetközi könyvpiacon. A kötetnek az a rendeltetése, hogy 
átfogó képet adjon a kísérleti orvostudomány egy elméleti-gyakorlati 
rendszeréről, amelynek én ezt a nevet adtam: stress. Az itt következő 
oldalakon az olvasó végigkísérheti az elmélet felépítésének, a felfedezés- 
nek s a tények értelmezésének aprólékos és izgalmas munkáját. A stress 
felfedezésének példája, úgy hiszem, hasznos tapasztalatokat adhat a 
szakembernek, végigvezetvén őt azon a göröngyös és olykor kacska- 
ringós úton, amely a sejtés félhomályából a bizonyosság derengő kis 
fényeihez irányítja a kutatót. A laikus viszont értő részesévé válhat a 
laboratóriumi munka, a kísérletezés szellemi kalandjának, amelynek 
haszna az egész emberiséget illeti meg. 

Éppen ma három éve annak, hogy a Magyar Tudományos Akadémia 
vendégeként Budapesten jártam és beszámoltam a magyar tudósoknak 
a stress-kutatás új útjairól. E budapesti előadásom szövegét a kötet 
zárófejezetében találja az olvasó. 

Közvetlenül az első világháború után kerültem külföldre és a tengeren- 
túlra. Életem nagyobb fele Kanadában telt el, és új hazámhoz kapcsolódik 
tudományos munkásságom is. De most, mikor első magyarul megjelenő 
könyvemet útjára bocsátom, komáromi gyermekkoromra gondolok, 
s apám ízes magyar szavára emlékezve nyújtom át ezt a kötetet az 


olvasónak. 


Montreal, 1963. május 20. 
Selye János 


A SZERZŐ ELŐSZAVA AZ ANGOL NYELVŰ KIADÁSHOZ 


Áttekintés 


E könyv azért íródott, hogy köznapi nyelven elmondja mindazt, amit 
az orvostudomány a stressről megismert. 

Kisebb-nagyobb mértékben egész életünket végigkíséri a stress. Álta- 
lában úgy hiszik, hogy csak súlyos betegségek, a test vagy a lélek sérülései 
képesek felidézni. Ez azonban tévedés. Elég átkelni egy forgalmas útke- 
reszteződésen, huzatba kerülni vagy akár csak örülni valaminek, hogy 
szervezetünk stress-mechanizmusa működésbe lépjen. Még csak azt 
sem mondhatjuk, hogy a stress káros; helyesebb az élet sójának tekinteni, 
amely minden hangulatváltozásnál, minden tevékenységnél jelentkezik. 
Persze, szervezetünknek felkészülve kell fogadnia, hogy képes legyen 
elbánni vele. Mert ugyanaz a stress, amely az egyik embert megbetegíti, 
vérpezsdítő élmény a másiknak. 

Az úgynevezett generális adaptációs szindróma, vagy röviden a 
G. A. S. (amelyet e könyv bőven tárgyal) gondoskodik arról, hogy a 
különféle belső szervek — főként a belső elválasztású mirigyek és az 
idegrendszer — kiegyenlítsék a belső és a külső változások által okozott 
kilengéseket. 

Életünk folyamán szüntelenül alkalmazkodnunk kell a körülmények- 
hez. Amióta az élet hajnala megvirradt az ősvizek felett, azóta áll fenn ez 
a fajta kölcsönhatás az élő anyag és az élettelen környezet között csakúgy, 
mint az élők társas világában. Az egészség és a boldogság titka nagyrészt 
abban áll, hogy sikerrel kell idomulni e planéta örökké változó életfel- 
tételeihez; aki az alkalmazkodás mesterségét nem sajátítja el kellően, 
betegséggel és boldogtalansággal rója le a büntetéspénzt. Földi világunk 
kialakulásának roppant kalandregényét azok a századok őrzik, melyek- 
ben a lét kezdeti formáiból megteremtődött a finom bonyolultságú 
emberi test. Ez a felismerés alapvetően meghatározta gondolkozásunkat, 
és tudatunkba véste, hogy nem változtathatunk e folyamat menetén. Va- 
gyunk, amilyenek vagyunk; és akár tetszik nekünk a kész mű, akár nem, 
nincs hatalmunkban változtatni saját, örökbe kapott szerkezetünkön. 

De van egy másik fajta fejlődés is. Ez bennünk zajlik le, végigkísérve 
életünket a bölcsőtől a koporsóig : a mindennapi élet különféle stresseihez 
és feszültségéhez való állandó alkalmazkodás. A testi és lelki hatások 
folytonos játékában az ember a fejlődés e második fajtáját befolyásol- 
hatja, különösen, ha ismeri törvényszerűségeit, és van elég akaratereje, 
hogy engedelmeskedni tudjon az uralkodó értelemnek. 

Lényegében a stress az élettel járó elhasználódási folyamatok egysége. 
Egész könyv kell ahhoz, hogy megjelenítsük azt a bonyolult szerkezetet, 
amelynek segítségével a test csökkenteni tudja ennek az elhasználódási 
folyamatnak a mértékét. Hadd jelentsem ki már e bevezetésben, hogy 
ha az élet során a stresst nem is lehet elkerülni, az igenis módunkban áll, 
hogy ártalmas hatását minimálisra csökkentsük. Csak mostanában 
kezdjük például észrevenni, hogy számos köznapi betegség sokkal 
inkább a stresshez való adaptáció hibája miatt jön létre, mint baktériu- 
mok, mérgek vagy egyéb külső tényezők közvetlen hatására. Ebből az is 
következik, hogy sokféle idegrendszeri és lelki zavar, magas vérnyomás, 
gyomor- és nyombélfekély, a reumatikus, túlérzékenységi, szív-vér- 
edényrendszeri és vesebetegségek egész sora elsősorban adaptációs 
betegség. 

Ebben a vonatkozásban a stress kétségtelenül mindnyájunk fontos, 
személyi problémájává válik. És mert mások már oly sokat írtak a 
nagyközönségnek az én stress-kutatásaimról, elérkezettnek láttam az 
időt, hogy saját szavaimmal is elmondjam a stress történetét. Meg kell 
vallanom, hogy e könyv írása számomra igen hasznos volt. Remélem, az 
olvasó is hasznosnak találja. Ami az én hasznomat illeti, az egészen saját- 
ságos. A legutóbbi húsz esztendőt a stress kísérleteivel töltöttem el, a 
megismert tények tolmácsolásán töprengve. Közben megírtam a stressről 
hat vaskos kötetet, ráadásul sok száz cikket a szakfolyóiratokba. De csak 
most jutottam el oda, hogy a legfontosabbakat összegezve, szinte madár- 
távlatból szemügyre vegyem a laboratóriumi megfigyelések anyaga 
mellett azokat a gondolatokat és érzéseket is, amelyek végigkísértek a 
stress és az egészség —betegség viszonyának vizsgálatában. Az már maga 
is stress, ha valaki kínzó vágyat érez, hogy megossza másokkal egy kalan- 
dos felfedező út izgalmát, amely őt az élet ismeretlen tájaira ragadta el. 
Hogy könnyítsek e terhen, ki kellett e könyv anyagát adni magamból. 

Remélem, hogy ezt a beszámolót haszonnal veszi kézbe az olvasó 
— orvos és laikus egyaránt —, akinek nem volt alkalma megélni azt a 
sokrétű örömöt, amit a kutató érez, ha kísérleteinek tervét szerkeszti 


II 


meg, s módszereket próbál ki, hogy felpattantsa életünk egy-egy tit- 
kának ősi zárát. 

De talán e könyvnek van még egy, mindezeknél is fontosabb, gyakor- 
lati haszna. A pszichoanalitikusok bebizonyították, hogy önmagunk 
megismerésének gyógyító következményei vannak. Azt hiszem, áll ez a 
pszichoszomatikus, sőt talán még inkább a tisztán szomatikus, tehát 
testi bajokra is. Végül hadd tegyem hozzá, hogy a megismerés iránti 
szenvedély emberi fajtánk egyik legjellemzőbb tulajdonsága; ezért is 
vagyunk méltók a Homo sapiens címére. E szellemi szenvedély kielégi- 
tése emberi létünk rendeltetése is. 


Felépítés 


Annak, aki közel akar kerülni az elmondandók szelleméhez, észben kell 
tartania, hogy nemcsak a stress ismeretanyagának elmondására vállalkoz- 
tam, hanem annak az útnak leírására is, amely engem a stresshez vezetett. 
E kettős cél alakította ki a kötet felépítését, anyagának öt könyvre tago- 
lását is. 

Első könyv : A stress felfedezése, a stress-elmélet fejlődését mutatja be az 
orvostudomány első írott emlékeitől a jelenkorig. 

Második könyv : A stress a bonckés alatt, megkísérli annak a mechaniz- 
musnak elemzését, amelyen át testünk a stress támadását felfogja s véde- 
kező tevékenységét kifejti. 

Harmadik könyv: Az adaptáció betegségei, olyan kórfolyamatok (szív- 
érrendszeri, emésztőszervi betegségek, lelki zavarok) kialakulásával 
foglalkozik, melyeket főleg a stresst kivédő mechanizmus hibás műkö- 
désének tulajdonítunk. 

Negyedik könyv : Egy átfogó elmélet vázlata, kifejti, hogy a stressről szer- 
zett ismeretek segítségével hogyan juthatunk közelebb azokhoz az alap- 
vető reakciókhoz, melyek az életműködés mozaik-részleteit mutatják 
meg az egészség és a betegség állapotában. 

Ötödik könyv: Tanulság és alkalmazás, összefoglalja az elmondottak 
lényegét nemcsak orvosi vonatkozásban, hanem azok számára is, akik 
ősi emberi ösztönöktől sarkallva természetes és egészséges életfilozófiára 
törekszenek. 

Útmutató 


A logikai sorrendet követve, beszámolóm a stress felfedezésével kezdő- 
dik (Első könyv), majd ennek mechanizmusát tárgyalja az egészség 
(Második könyv) és a betegség (Harmadik könyv) viszonyai között; 
ezután tér át annak kifejtésére, hogyan szélesíti ki ez az ismeret elméleti 
(Negyedik könyv) és gyakorlati (Ötödik könyv) tudásunkat az életmű- 
ködésről. Az anyag e sorrendjét megszakítva az olvasmányosabb, leíró 
jellegű fejezetek közé szakszerű, tudományos részek is kerültek. Ezért 
azt ajánlom, hogy csak orvosok vagy az élettan és orvostudomány 
problémáiban jártas olvasók tanulmányozzák teljes egészében a könyvet. 
Leghelyesebb, ha a kevesebb ismerettel rendelkező olvasó az Ötödik 
könyvvel (a stress-elmélet gyakorlati következtetései és alkalmazása a 
mindennapi életben) kezdi, esetenként utánanézve a Glosszáriumban a 
szakkifejezések értelmezésének, olykor vissza-visszalapozva korábbi 
fejezetekre, ha a szöveg ezekre hivatkozik. Aki ezután tér rá a stress 
felfedezésével foglalkozó Első könyvre, alkalmasint jobban megérti az 
elmondottakat. Ezt a módszert követve hasznos lenne elolvasni kiegé- 
szítésül a Második, Harmadik és Negyedik könyv összefoglaló fejezetét 
is. Egyébként a Második és Negyedik könyv teljesen szakirodalmi 
igényű, és bár az anyag mélyebb megértését szolgálja, a kötet lényege e 
két fejezet nélkül is megérthető. 

Végezetül hadd figyelmeztessem az olvasót, hogy akár ismerős a 
tárggyal, akár nem, legjobban teszi, ha kis részletekben olvassa a könyv 
anyagát, körülbelül húsz oldalnál nem többet egy-egy alkalommal. 
De mielőtt további aggodalmaskodással kedvét szegném, gyorsan 
rátérek az elmondandóra. 


Université de Montréal, 1956. 


Selye János 

ELSŐ KÖNYV 


A STRESS FELFEDEZÉSE 


ÖSSZEFOGLALÁS 


Orvosi megfogalmazásban: a stress az élettel járó elhasználódási folya- 
matok egysége. Aki megérezte már, hogy mindaz, amit tesz — s az is, 
amit mások tesznek vele — bizonyos fokig kimeríti és igénybe veszi, az 
körvonalaiban már látja, hogy mit nevezünk stressnek. A fáradtság, 
ingerlékenység, a betegség érzete voltaképpen mind a stress egy-egy 
megjelenési formája. De a stress nem jelent feltétlenül beteges elváltozást; 
normális körülmények között is állandóan kopik a test építménye. 
Bizonyos tekintetben a stressnek határozott gyógyhatása is van, erre 
példának idézhetem a sportot, a vérlebocsátást vagy az elmebajok 
shock-kezelését. 

A stress kutatását mindaddig rendkívül megnehezítette a kimutatható, 
tárgyi alap hiánya, amíg vagy húsz évvel ezelőtt világossá nem vált, hogy 
a stress pontosan észlelhető változásokat okoz a test működésében és 
vegykonyhájában. E változások némelyike pusztán károsodási tünet; 
másik csoportja a test adaptációs tevékenységét jellemzi, szervezetünk 
védekezését a stress ellen. A változások egésze — a stress tünetcsoportja — 
a generális adaptációs szindrómában (G. A. S.) foglalható össze. Ez há- 
rom fokozaton át bontakozik ki: r. alarm- (vész-) reakció; 2. a rezisz- 
tencia (ellenállás) és 3. a kimerülés állapota. 

Stress hatása alatt a rezisztencia fenntartásában különösen fontos 
szerephez jut az idegrendszer és az endokrin (vagy hormonális) rendszer. 
E rendszerek igyekeznek a test építményének épségét és működését 
egyensúlyban tartani a stresst okozó, úgynevezett stressor-tényezők 
— mint például idegfeszültség, sebesülés, fertőzés, mérgek — ellenében. 
Az egyensúly állapotát homeosztázisnak nevezzük. 

A könyv e részében a stress-elmélet kifejlődését követjük nyomon a 
legrégibb időktől napjainkig. Kiegészítésül azokat a problémákat 
vetjük fel, melyek akkor támadnak, ha a betegágy mellett s a laborató- 
riumi munka közben adódó véletlen megfigyeléseket a tudomány 
pontos nyelvére akarjuk lefordítani. 

1. A STRESS-ELMÉLET ELŐZMÉNYEI 


Mi a stress? Mi a felfedezés? Ördögűzők, démonok, varázsigék 
(fájdalom, rémítés, láz, shock és egyéb gyógymódok). Hogyan 
gyógyít az ártalom? ,,Pónosz" — a betegség mint erőkifejtés. 
a Homeosztázis" — a test önfenntartó ereje 


Mi a stress? 


A katona, aki sebet kapott a harcban, a katonafiáért aggódó anya, a já- 
tékos, aki a lóverseny futamára mered, sőt a ló és a zsoké is, mind a stress 
állapotában vannak. 

A koldus, akit éhség gyötör, s a nagybélű, aki pukkadásig jóllakott, a 
szüntelenül csődtől rettegő kisboltos s a pénzes kalmár, aki új milliókat 
hajszol: őket is a stress hatja át. 

A családanya, mikor kicsinyei lépteit vigyázza, a gyermek, aki lefor- 
rázza magát — s főként azok a bőrsejtek, melyekre a forró kávé löty- 
tyent —, mind, mind stress-hatásban vannak. 

Mi hát ez a rejtélyes állapot, mely a legkülönfélébb embereket 
éppúgy érinti, mint az állatokat, sőt az egyes sejteket is, éspedig a legvál- 
tozatosabb okok hatására? Mi a stress? 

A kérdés, mindnyájunk életére vonatkoztatva, alapvető: egyenesen 
az élet s a betegségek lényegére tapint. A stress törvényszerűségeit meg- 
értve az orvos a gyógyítás új szempontjait ismeri meg, mások az élet új 
értelmezését sajátítják el, olyan bölcseletet, amely tevékenységüket 
összehangolja a természeti törvényekkel. 

Talán az lenne a legegyszerűbb, ha a stress fogalomkörét fejlődésének 
időrendjében követnők végig. Dehát hol a kiindulópont? Elkezdhetném 
magának a stressnek a felfedezésével, ha nem lenne oly nyilvánvaló, 
hogy az ember, habár mindig ismerte ezt az állapotot, lényegét még ma 
sem érti teljesen. j 

Azt hiszem, ugyanez áll minden alapvető fogalomra: nem könnyű 
dolog felismerni egy felfedezést. 

Nekem úgy tűnik, mintha sokan azt sem értenék világosan, mennyire 
függ á tudományos kutatómunka szellemisége, az észlelések értékelése 
a kutató sajátos nézőpontjától a döntő megfigyelés idején. A festő s a 
vásznán kifejezett művészi közlemény, a zeneszerző, a költő s alkotásuk 
érzelmi telítettsége voltaképpen egyazon lelki tünemény kifejeződései. 
Meglepő, hogy a mű és az alkotó viszonyának ez az elválaszthatatlansága 

mennyire elmosódik a jóval személytelenebb eredményeket hozó tudo- 
mányos kutatás esetében. Meggyőződésem, hogy a mai korban, mely 
oly sokat köszönhet tudományának és tudósainak, ez a szempont 
különös figyelmet érdemel. Hadd jelentsem ki már most a kezdetnél, 
hogy e viszony fontosságának bizonyítását elsőrendű feladatomnak 
tekintem. Könyvem ilyenformán, e kettős célt szolgálva, nemcsak a 
stress ismeret-anyagát tanulmányozza, hanem azt a lelki folyamatot is, 
amely felfedezéséhez vezetett. Ez egyúttal mentegetőzés is azért a sok, 
látszólagos elkalandozásért, melyekben laboratóriumi megfigyeléseim 
személyes élményanyagát igyekszem elemezni. 


Mi: a felfedezés? 


Vajon Amerikát az ősidőktől itt élő indiánok fedezték-e fel, vagy a 
tizedik század viking hajósai, vagy pedig Kolumbusz Kristóf, aki I492- 
ben érkezett partjaihoz? Folytatódik-e napjainkban is a felfedezés azok 
által, akik új olajkutakat fúrnak s az uránium szűz lelőhelyeit tárják fel a 
föld méhében? A választ e kérdésekre csakis Amerika adhatja meg annak 
eldöntése után, hogy számára melyik felfedezés a legfontosabb. Mert a 
felfedezés mindig szempont és fontosság dolga. Magyarán, a felfedezés 
kizárólagos érdeme azt illeti meg, akinek hozzájárulása — a mi ja- 
vunkra — a legnagyobb volt. 

A nagy vívmányok históriását minduntalan homályos részletek 
zavarják meg. Rádöbben, hogy minden jelentős felfedezésnek voltak 
előfutárai, sőt gyakran olyanok is, akik jóval a , tulajdonképpeni felfe- 
dezés" előtt már a lényegre is rátapintottak. A hasznosság oldaláról nézve 
nem is fontos a vívmány. szerzőjének kilétét megállapítani akkor, ha a 
felfedezés gyümölcse már élvezhető. Ennek az elvnek alapján a kontinens 
teljes birtokbavétele után alig marad jelentősége annak, hogy kit tekin- 
tünk Amerika felfedezőjének. Persze másképp áll a helyzet, ha részesülni 
akarunk a felfedezés kalandjának borzongásos izgalmaiban, vagy 
tanulni akarunk a felfedezés tapasztalataiból. 

Mert van ilyen tanulnivaló bőven. Az például, hogy a tudományos 
ismeretek gyarapítása mellett egy-egy felfedezés hogyan alakítja az 
emberek hétköznapi életét. 

Vegyük ismét Amerika felfedezésének példáját. Nyilvánvaló, hogy ez 
a felfedezés, mások érdemét megelőzve, azért Kolumbuszé, mert ő adta 
nekünk — nem-indiánoknak —- az új világrészt. Persze, az indiánok 

szemében nem ő fedezte fel Amerikát. Nekik a partraszállás napja a 
fehér ember felfedezését hozta el. 

Az a maroknyi viking hajós, aki a tizedik-tizenegyedik században 
idetévedt, éppen csak megelőzte Európa többi nációját a partraszállásban, 
de ez a véletlen felfedezés jóformán haszontalan a mi számunkra. Emlé- 
kükkel azért bánt mostohán az utókor, mert e korai tengerészek elmu- 
lasztották a legfontosabbat, azt, hogy élő és tartós kapcsolatot teremtse- 
nek az Új- és Óvilág között. Mert erről megfeledkeztek, nem jár nekik 
Amerika mai lakóitól az elismerés jutalma. Ezek a vikingek még 
Kolumbuszt sem segítették, mikor századokkal később útját tervezte, 
hiszen ő és társai semmit sem tudtak a hajdani utazókról. Mi is csak 
nemrégiben bukkantunk rájuk, amikor Amerika már régóta része volt 
lakott világunknak. 

Az egyetlen fontos különbség tehát az indiánok, a vikingek és Kolum- 
busz között az, hogy csak Kolumbusznak sikerült az amerikai szárazföl- 
det a többi kontinenssel összekapcsolnia. 

Nem az a lényeges, hogy valamit elsőnek lássunk meg, hanem az, hogy 
szilárd kapcsolatot teremtsünk az előzőleg megismert és az eddig ismeretlen 
között. Ez a tudományos felfedezés ábécéje. Ez a fajta hídverés nyitja meg az 
utat a megismerés és a haladás számára. 

A felfedezések értékének viszonylagossága már sok tudóst foglalkoz- 
tatott. Hans Zinsser, a nagy amerikai bakteriológus például ezeket írta: 
, Az orvostudomány történetében sok az olyan felfedezés, amely éppen 
csak tisztázott és tervszerűen ellenőrzött régen felismert és hasznosított 
tényeket. A fertőzés alapelveit, mikroorganizmusok létezésének feltéte- 
lezésével, Fracastorius jó száz évvel a legkezdetlegesebb górcső felfede- 
zése előtt már világosan kidolgozta; a Pasteur előtti, klinikai megfigye- 
lésekben olyan gazdag évszázadot ma úgy tekintjük, mint a megtermé- 
kenyülés időszakát, amely egy új tudományt hozott világra" (As I 
Remember Him, 139. olda). 

A felfedezés lényegének mélyebb megismerésén kívül még sok egye- 
bet megtanulhatunk egy felfedezés elemzéséből. Aki a múlt példáiból 
megérti, hogy mi tett egy felfedezést naggyá vagy kicsinnyé, fontos 
eligazítást kap saját kutatómunkája szempontjából is; amellett világossá 
válik előtte az is, hogy felfedezésre mindig nyílik alkalom, bármiben is 
munkálkodjék. Kétszeres a haszna annak, aki a felfedezést visszavezeti 
egészen az alkotó szellemi építményéig, mert ily módon önmaga is 
felfedező lesz s egyben a felfedezés tárgyává is válik. 

Az elmondottak után vessünk egy pillantást azokra a tényezőkre, 
melyek a stresst mint a betegségek keletkezésének egyik okát történe- 
tileg megelőzték. Az olvasó alkalmasint máris azon tűnődik, mi az, 
amit én stressnek nevezek. A választ későbbre kell halasztanom, szán- 
dékosan elkerülve egyelőre a pontos meghatározást, nehogy az 
olvasót megzavarjam félig kész tételek tálalásával. 


Ördögűzők, démonok, varázsigék (fájdalom, rémítés, láz, 
shock és egyéb gyógymódok) 


A betegséget évszázadokon át rossz szellemek, démonok művének 
tekintették. Ebből kiindulva az azték kultúra s a babiloni gyógyászat 
félelmetes ördögűzői és orvos-papjai, hogy megadásra bírják s kiűzzék a 
démont, a betegséget ráolvasással, hagyományos taglejtésekkel, olykor 
mérges medicinákkal, kenetekkel és gyötrő kötelékekkel orvosolták. 

A köpölyözés is bevett gyógymódja volt számos betegségnek. Hogy 
eredete melyik korba nyúlik vissza, szinte lehetetlen megállapítani. 
Mindenesetre figyelemre méltó, hogy a venesectio (érvágás) dombor- 
művi ábrázolása néhány olyan görög vázán is látható, amely időszámí- 
tásunk előtt 150 körül készült; és e kétségtelenül eredményes gyógymód 
használatban volt egészen a közelmúltig. Hogy a magam gyermekkori 
emlékeiből idézzek, nagyapám, sőt még édesapám is, orvosok mindket- 
ten, érvágást és piócákat alkalmazva vérlebocsátással kezelték a legkülön- 
félébb kóreseteket. 

Az ó- és középkorban mindennapos gyakorlat volt az ssalmébeingek 
korbácsolása, így tlgyzástéttték a démont vagy ördögöt, hogy távozzék 
testükből. 

A svájci éssel. is (valódi nevén Theophrastus Bombastus von Hohen- 
heim) híres orvosa volt a tizenhatodik századnak. Tanulmányában 
,, Betegségek, melyek megfosztják az embert értelmétől" cím alatt azt 
állította, hogy ,a legjobb gyógymód, mely csak ritkán marad hatás 
nélkül, bedobni az ilyen embereket a hideg vízbe". 

Az időszámításunk utáni első századforduló táján egy kiváló görög 
orvos, efezoszi Rufosz, arra a fontos felfedezésre jutott, hogy a magas 
láz sokféle betegség gyógyítója lehet. Leírásából kiderül, hogy főleg 
maláriás lázakra gondolt; ezeknek jó hatását tapasztalta a búskomorság 
és más lelki betegségek gyógyításánál, a bőrbajok bizonyos fajtáinál, 

valamint asztma, hideglelés és epilepszia eseteiben. A láz-kezelés elvét 
nem tekintette saját felfedezésének; Afrika bizonyos népei, mondotta, 
kecskevizeletet isznak a láz előidézésére, és s, tudok egy Euenor nevezetű 
görög orvosról, aki ugyanezt a gyógyítási eljárást alkalmazta" (Ralph H. 
Major: A History of Medicine, 184. oldal). 

E megfigyeléseket gyorsan eltemette a feledés, sa modern gyógyászat 
csak tizenhét évszázaddal később fedezte fel újra a lázzal kezelés nagy- 
szerű hasznát. 1883-ban egy bécsi ideggyógyász, Julius Wagner von 
Jauregg, azt vette észre, hogy elmebajban szenvedő bétegeinek kóros 
tünetei egy véletlen tífuszos fertőzés után megszűntek. Ez a jelenség 
mély benyomást tett a fiatal orvosra, aki addig gondolkozott és cikkezett 
az elmebaj láz-kezeléses gyógyításának lehetőségeiről, míg aztán tíz év 
múltán elhatározta, hogy különféle bacillusokkal fertőz meg elmebetege- 
ket. Malária-oltással különösen jó eredményt ért el vérbaj-eredetű elme- 
bajok és hűdések eseteiben. A módszer, mint ismeretes, később világszerte 
elterjedt. 

Nem sokkal ezután a shock-kezelés számos fajtáját próbálták ki elme- 
betegeken. E módszer elektromos árammal vagy pentametrazolhoz, 
inzulinhoz hasonló gyógyszerekkel előidézett shock alkalmazásából áll, 
és ma is használatos az orvosi gyakorlatban. 

Senki se tudta, mi teszi tulajdonképpen a shock-gyógymódot hatá- 
sossá. A kezelés valamennyi fajtája tapasztalati megfigyelésből kristályo- 
sodott ki, miután bizonyos betegek valamiféle véletlen shock következ- 
ményeként meggyógyultak. Mintha csak éppen , kizökkentek volna a 
betegségből", ahogy az akaratos gyereket is visszabillenti engedelmes 
állapotába egy pohár hideg víz, amit arcába löttyintenek. 

Az említett gyógymódok legszembetűnőbb furcsasága az volt, hogy 
valamennyinél hiányzott a látható kapcsolat a betegség oka s a kezelés 
módja között. Az ugyanis teljesen érthető, hogy a fertőzés meggyógyul, 
ha valamilyen szerrel megöljük bacillusait; de hogyan gyógyíthatja 
meg a malária-fertőzés vagy az elektromos áram az elmezavart, amit 
például vérbaj okozott? A hatóerők tisztázatlansága sokakat megfon- 
tolásra késztetett; mégis, a gyógymódok hasznosnak bizonyultak szám- 
talan olyan esetben is, melyeknél minden más kezelés csődöt mondott, 
kivívták hát maguknak az elismerést. 

A század első felében az úgynevezett nem-fajlagos gyógymódok egész 
sora jött divatba. Ezek tulajdonképpen alig különböznek a láz- és 
shock-módszerektől. Valamennyi azon a megfigyelésen alapszik, hogy a 

különféle idült — például reumás — betegségekre kedvezően hatottak 
bizonyos idegen anyagok (például tej, vér, számos nehézfém-vegyület), 
melyeknek befecskendezése erős ellenállást vált ki a szervezet valamelyik 
részében. 


Hogyan gyógyít az ártalom? 


Van-e valami közös ezekben a gyógymódokban? Első tekintetre azt 
hihetnők: semmi sincs. De ha kissé jobban szemügyre vesszük, hamar 
előbukkan a hasonlóság. A félelmetes orvos-papok rejtélyes ördögűzése, 
a köpölyözés, a korbácsolás, az ernyesztő láz, a villangárammal előidézett 
shock és a test heves tiltakozása idegen anyagok ellen, mind közös abban 
az egyben, hogy elhasználódást okoz a szervezetben: stresst idéz elő. 

Képes-e egy hirtelen beálló stress vagy bármilyen lökés arra kénysze- 
ríteni a szervezetet, hogy , kizökkenjen a betegségből?" A válasz még 
határozatlan: talán képes rá. Ha például a kényszerű és folyamatos véde- 
kezés közben valamely. élettevékenységünk , rossz útra téved", egy 
jól irányzott lökés visszazökkentheti a helyes kerékvágásba. Mindenki 
tudja, hogy ha az óra, a rádiókészülék vagy más szerkezet hirtelen 
megakad, olykor egy kis rázás is segíthet a bajon. Előfordul, hogy a 
gramofon is , kényszerű ismételgetéssel" tudatja velük, hogy szakadt 
barázdában jár a tű. Ha szerkezettel megeshet, miért ne fordulhatna elő 
az élő testtel is? 

Teljesen függetlenül az említett passzív visszazökkenéstől, ez az erő- 
teljes gyógymód a szervezetet aktív védelmi készenlétbe is helyezi. 
Ez odáig fokozható, hogy nemcsak a mozgósítást kiváltó kezelés ártal- 
mát gyűri le, hanem egyidejűleg a betegséget is. 

Ez a kettős mechanizmus, részben és egészében is, rávilágít a nem-faj- 
lagos gyógykezelés lényegére. Nem-fajlagosnak tekintjük a gyógyítás- 
nak azt a módszerét, amelynek hatása nem korlátozódik egyetlen beteg- 
ségre. Jellemző módon az eddig említett gyógymódok között egy sincs, 
amely kifejezetten egyetlen betegséget venne célba. Előfordulhat, hogy 

egyik-másik esetben nem bizonyulnak a leghatásosabbnak, hasznuk 
mégis felismerhető különböző, egymástól teljesen eltérő betegségek 
leküzdésében. Például, a mesterségesen előidézett láz nemcsak az elme- 
bajra hat kedvezően, hanem a szemgyulladásra vagy akár az ízületi 
betegségre is. 

Mégis, hadd valljuk be, hogy mindez még csak sejtés és nem magyará- 
zat. A puszta tény, hogy egy hirtelen lökés elhárítja valamely szerkezet 
hibáját, éppen csak megsejteti, de nem érteti meg velünk a nem-fajlagos 
shock-kezelés s a hozzá hasonlók működési elvét. 

Ha már alaposan áttanulmányoztuk az emberi stress-mechanizmussal 
kapcsolatos tudományos megfigyeléseket, erre a pontra vissza kell 
térnünk. Most csak azt tegyük hozzá, hogy egészen a közelmúltig ez volt 
minden, amit tudtunk — pontosabban szólva, sejtettünk — a nem-faj- 
lagos gyógymódok hatóképességéről. A tisztázatlanság volt az oka 
annak is, hogy ezek a kezelési módszerek egyre-másra divatba jöttek és 
feledésbe merültek a történelem folyamán, anélkül, hogy akár csak egy 
is kiérdemelte volna a teljes elismerés rangját. Képzett orvosok nem szí- 
vesen alkalmaznak homályosan ismert módszereket, mert ezekről több- 
nyire az bizonyosodik be, hogy megbízhatatlanok, s hozzá még veszélye- 
sek is. Ha nem tudjuk pontosan, hogy valamely kezelés milyen (idegi, 
hormonális vagy más) pályán fejti ki hatását, a beteget annak tehet- 
jük ki, hogy a kezelés alatt szervezetének más részén éri károsodás. 
Ha viszont ismerjük a gyógymód hatásmechanizmusát, nem alkal- 
mazzuk olyan betegnél, akire ez a legkisebb mértékben is ártalmas 
lehet. 

Azt hiszem, az elmondottak kellően rávilágítanak arra, mennyit 
tudtunk korábban a nem-fajlagos elemek — vagy mai nyelven: a 
stress — szerepéről. Nézzük meg most azt is, mennyire vált ismertté a 
nem-fajlagos tényezők szerepe a betegségek létrejöttében. 


s Pónosz" — a betegség mint erőkifejtés 


Huszonnégy évszázaddal ezelőtt Hippokrátész, az Orvostudomány 
Atyja, arra oktatta tanítványait a hajdani Görögországban, hogy a 
betegség nemcsak szenvedés (pátosz), de ugyanakkor erőkifejtés 
(pónosz ) is, pontosabban a test küzdelme, hogy helyreállítsa épségét. 
Létezik egy vis medicatrix naturae, egy természetes gyógyítóerő, mely 
belülről fejti ki hatását. ; 

Több mint százhetven év telt el azóta, hogy John Hunter kijelentette: 
s, Baleseteknél létrejön egy jelenség, melynek nincs semmiféle beteges 
vonatkozása — s amely abból áll, hogy minden sérülés maga igyekszik a 
gyógyulás feltételeit és eszközét megteremteni." 

Ezt a fontos tételt, amelyet minduntalan újra és újra felfedeztek, még 
ma sem lehet az általánosan elfogadott elvek közé sorolni. A betegség 
nemcsak a betegségnek való behódolást jelenti, hanem egyúttal az 
egészségért való harcot is; ha ez a harc hiányzik, betegség sincsen. 

Nem tekinthetünk miniden testi rendellenességet betegségnek. Ha 
valaki gyermekkorában elveszti fél lábát, nem válik élete végéig beteggé. 
Nyomoréksága mellett a legtökéletesebb egészségnek örvendhet, s ezt a 
testi fogyatékosság még csak nem is befolyásolja. Ha egy nőnek születési 
hibája van, például nyúlszája, ami komoly torzulásnak számít, senki 
se tekinti emiatt betegnek. Miért? Egyszerűen azért, mert nincs jelen a 
pónosz, az erőkifejtés; a harc régesrég elveszett, s a testet, ha károsodást 
visel is magán, már béke tölti be. A betegség állapota mindig a támadó 
és védelmi erők összecsapását feltételezi. 


sHomeosztázis" — a test önfenntartó ereje 


A tizenkilencedik század második felének nagy francia fiziológusa, 
Claude Bernard, a Collége de France tanára, az élőlények egyik legjel- 
lemzőbb tulajdonságát abban határozta meg, hogy a környezet változá- 
sai ellenére is fenn tudják tartani belső miliőjük állandóságát. Bármi 
történjék velünk, szervezetünk nedveinek és szöveteinek fizikális állapota, 
vegyi összetétele meglepően azonos marad. Így például testünket nagy 
hideg vagy hő hatásának tehetjük ki a belső hőmérséklet változása 
nélkül. Ehetünk sok mindent nagy mennyiségben is anélkül, hogy ez 
vérünk összetételében változást okozna. Viszont ha ez az önszabályozó 
erő netán hibás működésbe téved, beáll a betegség, esetleg a 
halál. 

Walter B. Cannon, a Harvard-egyetem hírneves fiziológusa, az élő- 
lényeknek ezt az egyensúlyt-fenntartó képességét homeosztázisnak 
(homoios görög szó, magyarul hasonlót, azonost jelent; stasis fordítása : 
állapot, helyzet) nevezte, azt jelölvén ezzel, hogy az élő szervezet meg 
tudja őrizni azonos, statikus állapotát. Ez a fogalom szabad fordításban 
s Önfenntartó erő"-nek is nevezhető. A termosztát szó (a görög thermé 
magyar jelentése: hő — és stasis) közhasználatú: olyan berendezést 
jelent, amely egy szinten tartja a hőmérsékletet — így ha túlmelegedés 
áll be, önműködően kikapcsolja a szoba vagy a kemence hőszolgáltatá- 
sát, és fordítva. Termosztázis tehát a hőmérséklet állandó egyenletességé- 

nek fenntartását jelenti; a homeosztázis viszont a szervezet stabilitását, 
illetőleg az egyensúly fenntartását minden tekintetben. 

Nézzük meg most közelebbről ezeket a fogalmakat, s derítsük ki, 
mit tanulhatunk belőlük, ha a stress s a betegségek jelenségére alkalmaz- 
zuk őket. 

Nyilvánvalónak látszik, hogy a betegség nemcsak szenvedésből áll, 
hanem abból a harcból is, amit a szövetek folytatnak a homeosztatikus 
egyensúly helyreállításáért, a károsodás ellen. Ebben viszont már a stress- 
nek is szerepe van, legalábbis abban a mértékben, ahogy a gépész nyo- 
mást és feszültséget emleget, ha az erő s az ellenállás viszonyáról beszél. 
Amennyire azonban az eddig megismert tényekből következtetni tudunk, 
ebben az esetben nincs szó nem-fajlagos stressről. Ismereteink szerint 
minden káros tényező — bacillus vagy méreg — kivédhető valamely 
sajátos és kifejezetten fajlagos védelmi tevékenységgel. Jó példa erre az 
antiszérum termelődése, amely mindig csak egy fajta baktérium ellen 
fejti ki hatását, vagy a test több más ellenmérge, mely ugyancsak egyet- 
len fajta méreg hatását küszöböli ki. 

Mindez azonban még kevés ahhoz, hogy félreérthetetlenül meghatá- 
rozzuk a stresst vagy a betegséget az élettan keretében; de valami máris 
azt sugallja, hogy a gyógymódok többsége és ha nem is valamennyi, 
de sok betegség, valamiféle közös és nem-fajlagos tulajdonsággal 
rendelkezik. 

Kifejezhető-e ez a sejtés a modern tudomány nyelvén? Elvezethet-e 
annak felfedezéséig, hogy egy nem-fajlagos védelmi rendszer van ben- 
nünk, olyan mechanizmus, amely minden betegségnek ellenáll? Eljut- 
hatunk-e a következtetések e láncolatán át a betegségek egységes elméleté- 
hez? 

Mindenütt és minden időben akadtak orvosok, akik ezeken a kérdése- 
ken tűnődtek. Én is csak egy vagyok ezek közül. j 

2. ELSŐ TALÁLKOZÁSOM A STRESSZEL 


Egy ifjú orvostanhallgató ismerkedése a gyógyítással. A , betegség- 
szindróma" 


Egy ifjú orvostanhallgató ismerkedése a gyógyítással 


1925-ben az ódon német egyetem orvosi fakultásának hallgatója voltam 
Prágában. Már letettem az anatómia, élettan, biokémia és más elméleti 
tárgyak vizsgáit, s elérkezett az idő, hogy magát a beteget tanulmányoz- 
hatom. Úgy éreztemekkor, hogy szinte csordulásig tölt meg az elméleti 
ismeretek tömege s az áhítatos tisztelet az orvoslás művészete iránt; 
de ugyanakkor csak a leghalványabb fogalmam volt arról, hogyan 
hasznosítható mindez a beteg javára. Így érkezett el hát a nagy nap, a 
felejthetetlen, amely a belgyógyászattal és az első beteggel ismertetett 
meg. 

A bevezető előadás során olyan kóreseteket vonultattak fel, amelyek 
egy-egy fertőző betegség kifejlődési szakaszát mutatták be. Tanárunk 
gondosan kikérdezett s alaposan megvizsgált minden beteget, akit a 
tanterembe hoztak. Kiderült, hogy mindegyik rosszul érezte magát, 
külsőleg is betegnek látszott, nyelvük lepedékes volt, tompa ízületi 
fájdalmakról, emésztési zavarokról és étvágytalanságról panaszkodtak. 
Legtöbbjüknek láza is volt (egyik-másik félrebeszélt), duzzadt lépe vagy 
mája, gyulladásos mandulája, érdes bőre, és így tovább. Bár mindez 
nagyon feltűnő volt, a professzor egyáltalán nem méltatta figyelemre e 
közös vonásokat. Felsorolt viszont több, jeliegzetes" kórtünetet, amelyek 
a bajmegállapítás tényezői. Csak az volt a baj, hogy a felvonultatott bete- 
geknél ezek nem voltak észlelhetők. Vagy teljesen hiányoztak, vagy 
jelenlétük olyan kétséges volt, hogy nem lehetett határozottan kimu- 
tatni őket; mégis, ezek azok a lényeges elváltozások, szólt a magyarázat, 
melyekre minden figyelmünket összpontosítani kell. Tanárunk még 
megjegyezte, hogy az említett jellegzetes kórtünetek a bemutatott 
betegeknél még nem fejlődtek ki, ennélfogva a gyógyítás megkezdésével 
is várni kell, amíg ezek előbukkannak; és mert ez idő szerint lehetetlenség 
felismerni, hogy milyen betegséggel állunk szemben, nincs rá mód, hogy 
hatásosan lépjünk fel ellene. Világosan láttam, hogy a betegség egyéb 
vonásai egyáltalán nem érdekelték professzorunkat, hiszen azok a 

, nem-fajlagos" kategóriába tartoznak, következésképpen ,,haszontala- 
nok" az orvos számára. 

Mivel pályám első betegeiről volt szó, még képes voltam kivonni 
magamat az akkor érvényes és hivatalos orvosi felfogás hatása alól. 
Ha csak egy kicsivel is többet tudok akkor, észrevételeimet elhallgat- 
tatja a megnyugtató bizonyosság, hogy minden ismeretünk , az egyedül 
helyes ismeret", ennélfogva , minden jó orvos így csinálja". Ha többet 
tudtam volna, egészen biztosan megtorpanásra int a legfélelmetesebb 
tilalomfa: a kétség, hogy igazam van-e. De akkor még nem tudtam, 
hogy mi az igaz. 

Egyébként nagyon jól megértettem én a professzort, aki csupán a 
betegség fajlagos jelenségeit kereste, hogy felfedje a baj kiváltó okait. 
Azt is világosan láttam, hogy ezeknek felismerése után már nem nehéz 
megtalálni azt az orvosságot, amely megöli a kórokozó baktériumot, 
vagy közömbösíti a betegséget előidéző mérget. 

Dehát miféle közös tulajdonság alapján képesek bizonyos kóros 
tényezők, melyek például kanyarót, vörhenyt vagy influenzát okoznak, 
sőt egyes gyógyszerek is, allergének stb. egyformán felidézni a korábban 
megfigyelt nem-fajlagos tüneteket — töprengtem. Mert nem kétséges, 
hogy van ilyen közös tulajdonság, amely a tünetek hasonlóságában is 
kifejeződik, s amely miatt a kifejlődés stádiumában még egy kiváló 
orvosprofesszor sem tudja a betegségeket egymástól megkülönböztetni, 
annyira hasonlítanak egymáshoz. 


A , betegség-szindróma" 


Még ma is — harminc év után — jól emlékszem, mennyire elragadtak 
akkor ezek az elképzelések. Egyszerűen nem tudtam megérteni, hogy az 
orvosok miért fordították kezdettől fogva minden figyelmüket az 
egyes betegségek felismerésére, ezeknek fajlagos gyógyszerekkel való 
leküzdésére anélkül, hogy akárcsak egyetlen tekintetre is méltatták 
volna a mindennél nyilvánvalóbb és általánosabb s:betegség-szindró- 
mát". Tudtam, hogy szindróma a tankönyv definíciója szerint , együtt 
fellépő jelek é és tünetek csoportja, mely egy meghatározott betegséget 
jellemez". A bemutatott betegeknél is látható volt egy fajta szindróma, 
ez azonban nemcsak egy betegségnek, hanem magának a betegségnek a 
tünetcsoportja volt. 

Kétségtelenül fontos megtalálni a megfelelő gyógyszert egy-egy 
betegségre, de még ennél is mennyivel fontosabb megtalálni magának a 
betegségnek belső törvényszerűségeit s annak a módját, hogyan gyógyít- 
suk ezt az , általános betegség-szindrómát", amely magasabb rendű az 
egyes betegségnél!! 

E két felkiáltójel magyarázataként hadd emlékeztessém arra az olvasót, 
hogy mindössze tizennyolc éves voltam akkor. Az első világháborút 
követő középeurópai zűrzavarban megengedték, hogy összevont vizs- 
gákkal fejezhessem be a középiskolát, és így, egy kiváló házitanító segít- 
ss szokatlanul fiatalon kerültem az egyetemre. 

gy talán még az is megbocsátható, hogy azt képzeltem, ezt az egész 
problémát gyorsan, a szokásos kutatási módszerekkel is tisztázhatom. 
Engedélyt akartam kérni az élettan professzorától, hogy a laboratórium 
egyik sarkában tanulmányozhassam az ,általános betegség-szindró- 
mát" mindazzal a módszertani tudással, amivel akkor fiziológiából, 
biokémiából, szövettanból rendelkeztem. Azt hittem, hogy ha e mód- 
szerekkel olyan fajlagos dolgokat lehet tanulmányozni, mint a vérkerin- 
gés vagy az idegingerületek, alkalmasint jó lesz az , általános betegség- 
szindrómához" is. 

A terv azonban, hogy szétválasszam az általánost a fajlagostól, mégis 
kudarcba fulladt. Egy másik probléma tolakodott elém, amely 
kisebb jelentőségű volt ugyan, mégis sürgetőbb, — a közeledő szigorla- 
tokra kellett elkészülnöm. Hadd valljam meg azt is, hogy igazán nem 
is mertem volna az élettan professzora elé állni ezzel a tervvel; féltem, 
kinevet érte. Aztán meg az egész terv nagyon távol volt attól, hogy hatá- 
rozott formát öltsön: hiányzott az iránytű is, ami eligazítson. 

Az idő múlásával az egész probléma elveszítette jelentőségét számomra. 
Minél jobban belemélyedtem az orvostudományba, a bajmegállapítás és 
gyógyítás fajlagos problémái annál inkább eltérítettek a nem-fajlagostól. 
Lassanként ezek kötötték le érdeklődésemet, s egyszer csak azt vettem 
észre, hogy az , általános betegség-szindróma" csakúgy, mint a , mi a 
betegség?" kérdése bekerült az elvont érvelések félhomályos lomtá- 
rába, a szellem limlomjai közé. 

3. A TERMÉSZET FAGGATÁSA 


A tanulás szenvedélye. Nagy remények. Súlyos kétségek. Lesújtó 
csalódás 


A tanulás szenvedélye 


Mi a betegség — nem valamelyik betegség, hanem a betegség általában ? 
Ez a kérdés, mely annyi nemzet oly sok orvosát izgatta már, bennem is 
felmerült. És én sem remélhettem könnyű feleletet, hiszen a Természet 
— amely minden tudás forrása — vonakodva válaszol, s csak ha a kísér- 
letezés szabatos nyelvén faggatózunk, mond egy-egy halk ,igen"-t 
vagy , nem"-et. Sose bőbeszédű; helyeslését és tagadását legszívesebben 
kurta fejbólintássai közli velünk. ,,Mi a betegség?" — erre a kérdésre 
ilyen módon nem lehet választ kapni. 

Ha netán azt kérdeznők tőle, ,,Mi történne, ha...?" vagy , Mi 
található ezen a helyen?", elénk tárná némán a képet. De a magyarázat- 
tal adós marad, ez a szokása. Nekünk kell mindig a kezdeményező lé- 
pést megtenni és ösztöneinkkel, agyunk gyarló erejével megszerkeszteni 
a kérdést, amire azután válaszolhat a Természet, az ő bólintásokból és 
képekből álló jelbeszédével. De minden válasz csak egy-egy mozaik- 
darabkával ajándékozza meg az ismeretet. A tudós dolga, hogy megszer- 
kessze a faggatózás stratégiáját, és mozaik-kavicsai így végül értelmes 
összképet adjanak. 

Különös, milyen kevesen tudják ezt a szabályt az orvosok közül is. 

Ha például arra vagyunk kíváncsiak, van-e a növekedésben szerepe 
egy bizonyos endokrin (hormon-termelő) mirigynek, csak annyi a 
dolgunk, hogy ezt kioperáljuk egy fejlődő, fiatal állatból. Ha ekkor a 
növekedés megáll, a válasz kétségtelenül , igen". Ha ezután azt is ki 
akarjuk deríteni, vajon a mirigyből sajtolt anyag azonos-e a növekedés 
hormonjával, elég ha csak befecskendezzük ugyanebbe a kísérleti állatba, 
s ha az most nőni kezd, válaszunk ismét , igen". K 

Ezek a Természet bólintásai. 

Akit az érdekel, mi található a vesét tetőző zsírszövetben, a bonckés 
segítségével könnyen rábukkanhat a mellékvesére. Alakját, nagyságát, 
felépítését saját szemével vizsgálhatja meg; a rejtett részletek is pontosan 
kivehetők a górcső lencséje alatt. 

Ezek a Természet képei. 

De arra a kérdésre, hogy , Mi a mellékvese?", nincs válasz. Ez a kérdés 
rossz, nem lehet bólintással vagy képpel válaszolni rá. 

Csak az a fajta ismeret, mely a Természet lángoló, mélységes szerete- 
téből és értéséből táplálkozik, képes arra, hogy felépítse a kérdések 
helyes rendszerét, s elnyerje jutalmul a Természet válaszait. 

Csak azok, akiket a kíváncsiság emésztő, szenvedélyes átka hajt a 
Természet titkai felé, lesznek képesek — kényszerűségből — egész 
életüket a kísérletek módszerének kidolgozására fordítani, s türelmesen, 
kitartással munkálkodni a problémák végtelennek tetsző tömegén. 

De mi a betegség? — és mi a stress? 

Akkor még nem tudtam a módját, hogyan kell az elsőt kérdezni; arra 
meg egyáltalán nem is gondoitam, hogy a másodikat is kérdezhetem. 

Ezek a problémák csak mintegy tíz évvel az első belgyógyászati 
előadás után bukkantak fel ismét, teljesen megváltozott körültnények 
között. Akkortájt a montreali McGill Egyetem biokémiai intézetének 
voltam asszisztense, s egy teljesen más területen, a nemi hormonok 
problémáján dolgoztam. De erről is el kell mondanom egyet-mást, 
hiszen innen kanyarodtam vissza a ,.betegség-szindrómá"-hoz. 


Nagy remények 


A petefészek (a női nemi mirigy) és a placenta (a dúsan erezett méhle- 
pény, amelyből a magzat az anyaméhben táplálkozik) kivonatai rendkí- 
vül gazdagok nemi hormonokban. 8 


A hormon olyan fajlagos, vegyi hatóanyag, amelyet valamely endokrin mirigy 
termel s a véráramba juttat, hogy ezáltal szabályozza és összehangolja távoli 
szervek működését. A nemi hormonoknak a nemi tevékenységben van szerepük, 
beleértve a szaporodást is. 

Kivonaton a testszövetnek (például a tehén petefészkének) oldóanyaggal (vízzel, 
alkohollal stb.) kevert oldatát értjük. A kivonat tiszta, ha csak a kívánt anyagot 
(például valamely hormont) tartalmazza, éstisztátalan, ha egyéb szennyező anyagok 
(a petefészek más, esetleg éppen mérges hatású alkotórészei) is vannak benne. 


Az én kísérleteim idején (1935) már a nemi hormonok egész sorát 
ismertük, de én azt gyanítottam, hogy létezik még egy, amely felfede- 
zésre vár. Hogy mi indított erre a feltételezésre, hosszadalmas lenne 
elmondani. (Meg aztán felesleges is, hiszen egy téves elmélet szüleménye 

volt.) De akkor, hogy állításaim igazát bizonyítsam, különféle petefé- 
szek- és placenta-kivonatokat adtam a kísérleti patkányoknak, és azt 
figyeltem, bekövetkeznek-e olyan elváltozások, amelyeket nem lehet a 
már ismert nemi hormonoknak tulajdonítani. 

Legnagyobb meglepetésemre ezek az elváltozások már a legelső, 
tisztátalan kivonatok befecskendezése után megjelentek: 

1. A mellékvese kérge jelentősen megnagyobbodott. 


A mellékvese két kis endokrin mirigy, mely kétoldalt, a vesék fölött található. 
Mindegyik két részből áll, belső tömegből: velőből, és héjból: kéregből. Mindkét 
rész hormonokat termel, de nem azonos fajtájúakat. Az én kivonataim láthatóan 
csak a kéregre hatottak, anélkül, hogy a velőben bármi változást okoztak volna. 
A mellékvese kérge nemcsak megduzzadt, hanem a fokozott életműködés mikrosz- 
kopikus jeleit is mutatta: megélénkült sejt-szaporodást s a felhalmozott anyagok 
kiürítését a vérbe. 


2. Észlelhető volt a csecsemő-mirigy, a lép, a nyirokmirigyek s a test 
többi nyirokszövetének zsugorodása (vagy sorvadása). 


A nyirokszövet megszámlálhatatlan parányi fehérvérsejtből áll, amely a vérben 
levő limfocitákhoz hasonló. Még nem tudjuk pontosan, mi a limfociták rendelte- 
tése a nyirokszövetben és a vérben, csupán feltételezzük, hogy a szervezet ártalom- 
elleni védekezésében van szerepük. Így például a röntgen-besugárzással kezelt 
betegeknél a limfociták eltűnnek, sezzel egyidejűleg a szervezet ellenállása a támadó 
bacillusok és mérgek hatásával szemben erősen csökken. 

A limfociták a nyirokmirigyekben termelődnek, amelyeknek kis csomócskái az 
ágyékon, a hónaljban, a nyakon s a test más részein tapinthatók ki. Limfociták 
alkotják a csecsemő-mirigy és a lép szövetének java részét: ezért nevezzük e szervek 
anyagát nyirokszövetnek, vagy másképp timikolimfatikus rendszernek. (A csecsemő- 
mirigy nagy terjedelmű nyirokszerv, amely a mellkasban, közvetlenül a szív előtt 
helyezkedik el. Gyermekkorban naggyá fejlődik, de a pubertás után zsugorodni 
kezd, feltételezhetően a nemi hormonok hatására.) 


Miután láttam, hogy a patkány nyirokszerveinek térfogata hogyan 
csökkent, a vér limfocitáit is vizsgálat alá vettem. Szövetkivonataim 
hatására ezeknek a száma is erősen csökkent, de tanulmányozásuk közben 
még meglepőbb változást fedeztem fel a vérképben: az eozinofil sejtek 
majdnem teljes eltűnését. 


Ezek az átlagosnál valamivel nagyobb fehérvérsejtek onnan nyerték nevüket, 
hogy rendkívül könnyen festhetők eozinnal. Ezt a festéket kiterjedten használjuk a 
szövettanban, mert általa a sejtek láthatóbbá válnak a górcső alatt. Az eozinofil 
sejtek működésével még ma sem vagyunk teljesen tisztában, de feltételezzük, hogy 
az allergiás: betegségekben van szerepük; számuk erősen megnövekszik asztma, 
szénaláz vagy ennek szövődményei esetében. 

3. Vérzés és mély fekély jelent meg a gyomor belső falán s a nyom- 
bélben. 

Az elváltozások e három, egymással szorosan összefüggő fajtája 
kifejezett szindrómát mutatott. Ha a kivonatból csak kis mennyiséget 
adtam be, az elváltozások is kismérvűek voltak; ha növeltem az adagot, 
a tünetek is erősödtek. Hiába próbálkoztam, képtelenségnek tűnt, hogy 
kivonatommal e változások közül csak egyet hozzak létre úgy, hogy a 
másik kettő elmaradjon. Az elváltozásoknak ez az összekapcsolódása 
egyébként alapfeltétele minden szindrómának (lásd fényképek, r. kép). 


A fentihez hasonló, háromféle elváltozásból álló szindrómát triásznak nevezzük. 


Nos, mindebből arra következtettem, hogy az én kivonatomnak 
valamiféle sajátságos hatóanyagot kell tartalmaznia, és mert a pete- 
fészekből származott, egy ismeretlen petefészekhormon jelenlétére 
gyanakodtam. Ezt a feltételezést megerősítette az is, hogy a triász egyik 
legfőbb megnyilatkozása az egyik endokrin mirigy elváltozásában 
jelentkezett, a mellékvese kérgében, míg a másik a timikolimfatikus 
rendszer megkisebbedésében; erre a szövetfajtára a nemi hormonok, 
köztudomás szerint, sorvasztóan hatnak. 7 

Számomra akkor az volt a legfontosabb, hogy a petefészekhormon, 
illetve a petefészekhormonoknak abban az időben ismert egyetlen 
kombinációja sem okozott mellékveseduzzanatot, sem sorvadást a 
timikolimfatikus rendszerben, sem fekélyt a béltraktusban. Nagyon 
hihetőnek látszott tehát, hogy egy teljesen új petefészekhormonra 
bukkantam. ; 

Képzelhetik, milyen öröm volt ez! Elvégre roppant dicsőség huszon- 
nyolc éves korban egy új hormon felfedezőjévé válni. Ráadásul a mód- 
szer is készen állt ahhoz, hogy ezt a hormont az ismert triász előidézésével 
kimutathassam a kivonattal kezelt patkányokon. Úgy látszott, hogy idő 
kérdése az egész, és az új hormont, tiszta formájában, előállíthatom. 


Súlyos kétségek 
Sajnos, ez az öröm nem volt tartós. Hamarosan kiderült, hogy nemcsak a 
petefészek, hanem a placenta kivonata is létrehozza ugyanezt a triászt. 


Sebaj, gondoltam, elvégre mindenki tudja, hogy a petefészek mellett a 
placenta is termel női nemi hormonokat. De amikor kisvártatva rájöt- 

tem, hogy a hipofízis hormonjai is felidézik ügyanezt a szindrómát, 
tényleg zavarba jöttem. 


A hipofízis (agyfüggelék) egy kis endokrin mirigy, beágyazva a koponyacsont 
agy-alatti részén. Bár tudtam, hogy sokféle hormont termel, azt fel se tételeztem, 
hogy ezek között petefészekhormon is van. 


A zavart azzal az okoskodással oszlattam el, hogy ebben az esetben 
egy egészen új hormonról van szó, és talán éppen a hipofízis képes azt 
előállítani. 

Csakhogy mihamar rájöttem, hogy a vese, a lép, sőt bármelyik szerv 
kivonata is létrehozza a triászt, és ez a felismerés teljesen megingatta 
biztonságomat. Azon töprengtem, nem egy általános , szövethormon"- 
nal van-e dolgom, amit mindenféle sejt képes létrehozni. 

Az sem tetszett, hogy valahányszor nekifogtam a kivonat megtisztí- 
tásának, a hatóerő csökkenése volt a következmény. A legnyersebb 
— és egyben a legtisztátalanabb — preparátumok bizonyultak a leghatá- 
sosabbnak. Sejtelmem sem volt akkor arról, mi lehet ennek a furcsaság- 
nak a magyarázata. 


Lesújtó csalódás 


Sose fogom elfelejteni azt a szürke, esős délutánt 1936 tavaszán, amely a 
nagy kiábrándulást hozta. Kis laboratóriumomban ültem, turkálva 
eddigi megfigyeléseim jegyzet-halmazában, ami egészében az új hormon 
létezésének cáfolata volt. Világos, hogy szó sincs valamely endokrin 
mirigy fajlagos termékéről, hiszen ugyanaz az anyag minden szervben 
jelen van. Viszont a kivonatokkal előidézett elváltozások kétségbevonha- 
tatlanok és maradandók. Kell hát mégis valaminek lenni ezekben a 
preparátumokban, ami a sajátságos következményeket létrehozza. 
De hát mi az? 

Ekkor egy szörnyű sejtés döbbentett meg: talán az egész szindróma 
nem egyéb, mint a kivonatok toxikus hatásának eredménye, ami abból 
következik, hogy nem sikerült megtisztítanom őket a szennyező anya- 
goktói? 

Ha ez így van, minden eddigi észleletem a semmivel egyenlő. Az új 
petefészekhormon, , aminek én nyomait kutattam, ábrándkép csupán; 

sőt még csak egy , szövethormon" se létezik, pusztán egy jelentéktelen 
ártalommal van dolgom. 

És amikor mindezt alaposan digándoltás; véletlenül megakadt a 
szemem egy formalint tartalmazó üvegen, ami az asztal előtti polcon 
állt. 


A formalin egy különösen mérges, izgató hatású folyadék. Mikroszkopikus 
vizsgálatoknál a szövetpreparátumok rögzítőszereként használják. Ahogy az elő- 
hívott fényképeket fixátorral teszik maradandóvá, a sejteket is rögzíteni kell bizo- 
nyos vegyi anyagokkal, hogy megtartsák természetes állapotukat a górcsövi vizs- 
gálat céljára. 


Eszembe ötlött, hogy ha az egész szindróma nem egyéb szövetárta- 
lomnál, akkor a híg formalin befecskendezésével is létrehozható a patká- 
nyokon. A sejtek, amelyek ilyen módon közvetlen kapcsolatba kerülnek 
a formalinnal, alkalmasint kicsapódnak és elhalnak, s a végső következ- 
mény a szövetek károsodása lesz. Az elvet ebben a kérdésben fogalmaz- 
tam meg: képes-e akár csak egy mérges folyadék is, amely "nem élő 
szövetből származik, létrehozni ezt a szindrómát? 

Nyomban munkához láttam, s kerek 48 óra múltán, amikor megvizs- 
gáltam az állatokat, készen várt a válasz. A patkányokban, minden 
eddiginél határozottabban, megduzzadt a mellékvese, a timikolimfa- 
tikus rendszer sorvadásnak indult és megjelent a bél fekélyesedése. 

Sose ért ennél nagyobb csalódás! Az új hormon felfedezésének min- 
den álma egy csapásra szertefoszlott. Mindaz, amit eddig tettem, csak 
haszontalan időfecsérlésnek és anyagpazarlásnak tűnt. 

Próbáltam vigasztalni magamat: ,, Nem szabad, hogy ez a kudarc így 
elcsüggesszen; örülj annak, hogy az új hormonról semmit se hoztál 
nyilvánosságra, amiért most szégyenkezned kellene." Megkíséreltem 
elhitetni magammal, hogy az ilyen csalódások elkerülhetetlenek a tudós 
pályáján; mindenki rátévedhet a rossz csapásra, sőt éppen a tévutak 
felismerése teszi tapasztalttá a kutatót. De minden érv hatástalan maradt, 
s a csalódás jó néhány napig távol tartott minden munkától. Naphosszat 
tétlenül üldögéltem a laboratóriumban, azon tünődve, hogyan kerül- 
hettem volna el ezt a balsikert, s azt fontolgatva, most mit tegyek. 

Aztán beláttam, hogy nincs más hátra, össze kell szedni magamat, s 
napirendre térve a kudarc fölött, vissza kell térni az endokrinológia 
szürkébb problémáihoz, ott folytatni a munkát, ahol a haszontalan elka- 
landozás előtt abbahagytam. Hiszen fiatal vagyok még, jut időm egyébre 

is. De a józan megfontolások mellett is a triász megoldatlan rejtélye 
izgatott, csak ődöngtem a laboratóriumban, és jó időbe telt, amíg újra 
komoly munkához láttam. 

Mégis, ez az elmélkedéssel teli időszak sorsdöntő fordulatot hozott 
számomra; ez jelölte ki további pályámra a feladatok sokaságát. És ami 
mindennél fontosabb, ekkor nyíltak meg előttem először a kaland s a 
siker csábító távlatai, ekkor nőtt bennem ellenállhatatlanná az ösztönző 
kíváncsiság a Természet titkai iránt — s ez maradt boldogító szenvedé-- 
lyem azóta is. 

4. A GENERÁLIS ADAPTÁCIÓS SZINDRÓMA MEGSZÜLETÉSE 


Az új szempont. Ha így lenne... Újrakezdés. Ellankadás. Fel- 
buzdulás. A további kutatások terve. Mik az új elmélet távlatai? 
A névadás első nehézségei. A stress-szindróma bemutatkozik. 
Három fokozat. Mi kell a kutatáshoz? A névadás további nehéz- 
ségei. idegenkedés egy szótól, jelentésének meg nem értése miatt. 
Újabb nehézség az elnevezés körül. A stress győzedelmeskedik 


Az új szempont 


Mialatt hasztalanul fontolgattam kísérleteim balsikerének okát, egyszerre 
az a gondolatom támadt, hogy a probléma más oldalról is megközelít- 
hető. Ha létezne a szervezetnek egy különleges, nem-fajlagos ellenhatása 
mindenféle ártalom ellen, ez is megérné a tanulmányozás fáradságát. 
Ha jól meggondoljuk, a , károsodás ellenhatásának szindrómája" még 
fontosabb felfedezése lenne az orvostudománynak, mint egy újabb 
nemi hormon. 

És ahogy a , károsodás ellenhatásának szindrómáján" gondolkoztam, 
lassan megelevenedtek évtizede szunnyadó tantermi elgondolásaim a 
s, betegség szindrómá"-ról. Lehetséges, hogy az akkor megfigyelt tünet- 
csoport (a rosszullét, ízületek és izmok tompa fájdalma, az étvágytalan- 
sággal összekapcsolt emésztési zavar, a súlyveszteség) nem más, mint 
klinikai megfelelője a kísérleti szindrómának, a triásznak (a mellékvese- 
kéreg ingerülete, timikolimfatikus zsugorodás,  bélfekély), amelyet 
annak idején patkányaimon egy sor mérges anyaggal előidéztem? 


Ha így lenne . 


Ha így lenne, a szindróma alapvető orvosi jelentősége szinte felbecsülhe- 
tetlen! Nyilvánvalóvá válik, hogy minden betegség fajlagos jellegzetes- 
ségeit, minden gyógyszer fajlagos hatását bizonyos mennyiségű nem- 
fajlagos ártalom kíséri. - 

Ha így lenne, akkor mindaz, amit eddig a betegség jellegzetességeiről, 
a gyógyszerek fajlagos hatásáról tanultunk, csak féligazság. Egy gyógy- 
tényező biológiai hatása akkor nemcsak saját fajlagos hatóképességéből 
áll, hanem az ártalom ellen fellépő csák Gb erőből is, amely az 
előbbinek kísérőjelensége. 

Ha így lenne, igaznak bizonyulnának az orvosi felfogás egyoldalúságá- 
ról s a kérdés-feleletek haszontalanságáról vallott első, tantermi megfi- 

gyeléseim. Ha az én , károsodási szindrómám" tényleg járulékos része a 
betegségek és gyógyszerek fajlagosságának, akkor a szindróma mód- 
szeres felderítése szilárd, tudományos alapra helyezheti a károsodásnak 
mint olyannak kezelését. 

Ha így van, akkor egész orvosi szemléletünk a betegségrő ől s a kezelés- 
ről hibás, mert torzító szemüvegünk elmosta a nem-fajlagos képet, és 
mindent csak a fajlagosság színeiben láttunk: meg. Most, felismerve ezt 
a hibát, sutba dobhatjuk a torzító lencsét, és mind a betegséget, mind a 
gyógykezelést végre valódi mivoltában vizsgálhatjuk. 

A puszta tapasztalás is régóta tanítja, hogy léteznek bizonyos nem- 
fajlagos gyógyító erők, melyek jótékonyan hatnak a betegre, akármi is a 
baja. Ezek a módszerek tulajdonképpen évszázadok óta közismertek. 
Például a betegnek azt tanácsolják, feküdjék le és pihenjen, vagy csak 
könnyen emészthető ételeket egyék, s védekezzék a huzat ellen vagy a 
hőmérséklet, a páratartalom ingadozásai ellen. 

Az egyetemen is számos nem-fajlagos gyógymódról tanultunk, így 
például inger-, láz- és shock-kezelésről, vérlebocsátásról. És valamennyi 
hasznos is volt, ha megfelelő esetben alkalmazták. Az is igaz, hogy 
sokszor elmaradt a jó hatás, sőt még káros következmény is előfordult; 
dehát még távolról sem ismertük működésük elvét, és használatuk csak 
afféle vaktában-lődözés volt. 

Ha bizonyítani lehet, hogy van a szervezetnek egy általános, nem- 
fajlagos védekezési törvénye, amit minden kórtényezővel szembeállít, 
akkor ez a védelmi erő szinte felkínálja magát a tudomány szigorú 
elemzésének. És ha majd sikerül tisztázni a működési elvét ennek az 
ellenhatásnak, mellyel maga a Természet védekezik az ártalmak ellen, 
könnyen megtanulhatjuk azt is, hogyan növeljük ezt az erőt, ha meg- 
" fogyatkozik. 


Újrakezdés 


Lenyűgözve ezektől az új lehetőségektől, nyomban elhatároztam, hogy 
megváltoztatom friss terveimet. Ahelyett, hogy elejteném a stress prob- 
lémáját s visszatérnék a klasszikus endokrinológiához, elhatároztam, 
hogy egész hátralevő életemet az előbbinek szentelem. És azóta sose 
volt okom megbánni ezt az elhatározást. 

Ellankadás 


Talán nem érdektelen megemlíteni azt sem, milyen sok tilalomfa állta 
utamat. Ma már nehéz érzékeltetni az olvasóval, hogy legtöbben milyen 
hajmeresztőnek találták elképzeléseimet, mielőtt még a tények érvelésé- 
vel meggyőzhettem volna őket. Hirtelenében egy idősebb kutató jut 
eszembe, akit mélységesen tiszteltem, s akinek véleményét mindenben 
mérvadónak fogadtam el. Őszinte barátságában és segítőkészségében 
sose kételkedtem. E lázas napok egyikén ő volt az, aki félrehívott egy 
kis atyai tanácsadásra. Emlékeztetett arra, hogy ő már hónapok óta 
próbál rávenni, fordítsak hátat a kísérletezés e hiú ábrándvilágának. 
Engem, aki a vérbeli kutató minden lényeges kellékével rendelkezem, 
a biztos siker kecsegtet az endokrinológia kipróbált, megbízható terüle- 
tén is, miért pazarolom el hát képességeimet légvárak építésével? 

Ezt a véleményt akkor az új eszméktől fűtött, féktelen ifjonti lelkese- 
déssel utasítottam el; fáradhatatlanul ismételgettem, miért éri meg a 
tanulmányozás fáradságát a nem-fajlagos ártalom, ami minden betegség- 
nek és minden jelentősebb gyógyszerhatásnak kísérőjelensége. 

Mikor látta, hogy érveinek elfogadása helyett újabb heves magyará- 
zatba fogok arról, milyen változásokat sikerült bizonyos szennyezett, 
mérgező anyagokkal kiváltanom az állatokon, csüggedt, szomorú 
tekintettel nézett rám és mély lehangoltsággal mondta: , Ébredjen a 
valóságra, Selye, amíg nem késő! Maga tulajdonképpen azt határozta el, 
hogy a szenny gyógyszertanára. áldozza egész életét!" 

Tudtam, igaza van. És a kifejezés is találó volt, épp azért fájtak akkor 
úgy ezek a szavak, s ezért emlékezem rájuk még ma is ilyen pontosan, 
kerek húsz év után. A gyógyszertan olyan tudomány, amely a fajlagos 
gyógyszerek és mérgek hatását vizsgálja, és én éppen a haszontalanra, a 
mellékesre, tehát a nem-fajlagosra fordítottam figyelmemet. Mégis, 
nekem éppen a , szenny gyógyszertana" jelentette az orvostudomány 
legigézetesebb ágát. 

Azt mégse mondhatom, hogy sose inogtam meg; ahogy múlt az idő, 
gyakran kételkedtem elhatározásom helyességében. Az elismert, 
tapasztalt, megbízható ítéletű kutatók közül csak nagyon kevesen értettek 
egyet velem; egyáltalán okos dolog volt-e nekem, a kezdőnek, szembe- 
szállni véleményükkel? És talán mégis csak tévhit az egész. Vagy hiába- 
való időpocsékolás. 

Felbuzdulás 


A kétségek idején sok erőt és bátorságot adott, hogy a legtiszteltebb 
kanadai tudósok egyike, Sir Frederick Banting, kezdettől fogva határozott 
érdeklődést mutatott terveim iránt. Mint az Országos Kanadai Tudo- 
mányos Tanács (Canadian National Research Council) tagja, ez idő tájt 
sűrűn látogatta az egyetemi kutatóintézeteket országszerte. Montreali 
látogatásai alkalmával, az ő közvetlen módján, gyakran toppant be az 
én kissé túlzsúfolt, parányi laboratóriumomba. Bizony, szűköcske fészek 
volt ez, s ő többnyire az asztal tetejére telepedve hallgatta ábrándozásai- 
mat a , betegség-szindrómá"-ról. 

Ez volt a legfőbb segítség! Az ő révén sikerült megszerezni az első 
szerény anyagi támogatást is a kísérletekhez, de nem ez volt akkor a 
fontos. Mindennél jóval többet ért az ő erkölcsi támogatása, az a meg- 
nyugtató érzés, hogy az inzulin felfedezője bízik bennem. 

Sokszor jut eszembe a kérdés, vajon nem futamodtam volna-e meg 
az ő bátorítása nélkül? 


A további kutatások terve 


Először is azt kellett eldönteni, mi legyen az új szindróma tanulmányo- 
zásának módszere. E gyakorlati probléma máris a kérdések egész soro- 
zatát vetette fel: 

1. Tulajdonképpen milyen mértékben nem-fajlagos a tünetcsoport? 

2. Azon kívül, amit eddig megfigyeltem, milyen egyéb megnyilvánu- 
lásai vannak? 

3. Kifejlődésének mi az időrendje? Az egyes tünetek jelentkezése az 
ártalom nagyságától függ-e csupán, vagy pedig — mint számos fertőző 
betegségnél — a szindróma a meghatározott szakaszok időrendi sor- 
rendjében alakul-e ki? 

4. A kóros tényezők fajlagos hatása milyen mértékben befolyásolja 
a nem-fajlagos szindróma megnyilvánulásait? Minden baktériumnak, 
méregnek és allergénnek pontos ismertetőjele van, ami hatásában is 
megkülönbözteti minden más kóros tényezőtől. Ha közülük bármelyik 
jut is a szervezetbe, nyomban mozgósítja a nem-fajlagos tényezőket is. 
Ilyen módon a kialakuló összképnek fajlagos és nem-fajlagos elemei 
vannak. A kérdés most az, szétválasztható-e a kettő? 

5. Mennyire ismerhetjük meg e működés elvét, dinamikáját; más 
szóval, azt a tevékenységi pályát, amelyen végighaladva a különféle 
szervi változások létrejönnek? 

Az ilyen és ehhez hasonló kérdések nem önként adódtak, hanem 
éppen a tárgyilagos, tudományos elemzés vetette fel őket nyomban 
azután, hogy a , nem-fajlagos szindróma" fogalma alakot öltött. Már 
csak idő kérdése volt feleletet találni e problémákra, melyek az , ártalom 
szokványos ellenhatásának" elméletéből következtek. 


Mik az új elmélet távlatai? 


Vegyük először is azt a kérdést, mennyire nem-fajlagos ez a szindróma? 
Mindeddig idegen anyagok (szövetkivonatok, formalin) befecskendezé- 
sével sikerült csak előidézni. De a soron következő kísérletek már azt 
mutatták, hogy lényegében ugyanez a szindróma tiszta hormonnal, 
például adrenalinnal (a mellékvese-velő egyik hormonjával) is kialakul, 
vagy inzulinnal (a hasnyálmirigy hormonjával) is. Sőt létre lehet hozni 
fizikális tényezőkkel, például hideggel, hővel, röntgensugárral, művi 
ártalommal, sőt vérlebocsátással, fájdalommal vagy akár fárasztó izom- 
gyakorlatokkal is. Voltaképpen egyetlen dártalmas tényezőt se találtam, 


amelynek hatására a szindróma létre ne jött volna. 


A névadás első nehézségei 


Ekkor jelentkezett először az a kínos nyelvi akadály, amely mindig elő- 
bukkan az orvosi kutatás új szempontjainál. Az új fogalomnak nevet 
kell adni, hogy megjelölhessük. Mégis, sokan idegenkednek az újsütetű 
szavaktól, talán azért, mert — különösen klinikai szindrómák és tünetek 
esetében — az új név csak arra jó, hogy új felfedezés látszatát keltse. 
Ráadásul, ha egy ilyen új név rosszul sikerül vagy egyáltalán nélkülöz- 
hető, többet árt, mint használ. Nekem azonban mindenképpen szüksé- 
gem volt két kifejezésre: egyre, hogy a nem-fajlagos szindrómát megje- 
löljem, s egy másikra, hogy az előidéző tényezőket néven nevezze m. 
De egyelőre nem jutott eszembe egyetlen megfelelő szó sem. 

A stress-szindróma bemutatkozik 


1936. július 4-én jelent meg az első közlemény, amelyben megkíséreltem 
bizonyítani, hogy a stress szindrómája minden fajlagos változástól füg- 
getlenül is tanulmányozható. Ez az angliai Nature c. folyóirat egyetlen 
hasábján, 74 soros cikkecskében látott napvilágot ,,Károsítási tényezők- 
kel előidézett szindróma" cím alatt. ; 

Noha addig a beszélgetések során és előadásokban mindig biológiai 
stresst említettem, most — engedvén a heves tiltakozásnak — a szindróma 
alkotóelemeiről szólva elkerültem ezt a kifejezést. Nagyon sokan 
ellenezték ugyanis, hogy a stresst a szervezet változásaira alkalmazzam, 
hiszen ez a szó a hétköznapi angolban egyértelműen az idegfeszültség 
jelölésére szolgál. Nehogy ez a nyelvi perpatvar kikezdje a cikk lényegét, 
a stressnél szalonképesebb károsítási tényezők kifejezést használtam. 


Három fokozat 


Ugyanebben a közleményben az ismerős triász első szakaszát alarm- 
reakciónak neveztem, mert ez foglalja magában a szervezet védelmi erői- 
nek riadókészültségét. 

De ez az alarm-reakció csak egyik része a jelentkező hatásnak. Már az 
első kísérletekből kiderült, hogy ha az alarm-reakciót kiváltó károsítási 
tényezőt ismételten alkalmazom (anélkül, hogy az állat elpusztulna), 
az adaptáció, vagyis a rezisztencia állapota következik be. Ez azt jelenti, 
hogy az élő szervezetet nem lehet tartósan az alarm-reakció állapotában 
tartani. Ha a szervezet szemben találja magát egy olyan tényezővel, 
amely működését lehetetlenné teszi, akkor az alarm-reakció már az első 
napon, vagy akár az első órában félbeszakad, mert bekövetkezik a halál. 
De ha a szervezet túléli a károsítást, akkor az alarm-reakciót szükség- 
szerűen egy másik állapot, az úgynevezett rezisztencia váltja fel. 

E második szakasz jelenségei sokban különböznek az alarm-reakció 
megnyilvánulásaitól, bizonyos vonatkozásban pedig éppen ellentétesek 
vele. Például az alarm-reakció idején a mellékvese kérgének sejtjei 
parányi, hormont tartalmazó váladékszemcséiket mind beküldik -a 
véráramba. Ennek következtében a mirigy raktárai teljesen kiürülnek. 
A rezisztencia állapotában ennek épp a fordítottja történik, ugyanis a 
kéreg most a váladékszemcsék bőséges tartalékait halmozza fel. Az alarm- 

reakcióban a vér megsűrűsödik és csökken a testsúly; a rezisztencia sza- 
kaszában a vér meghígul, s a testsúly ismét normálissá válik. A példák 
egész sorát lehetne idézni, de talán az eddigiek is eléggé érzékeltetik, 
milyen szervi változások jelzik a rezisztencia állapotának bekövetke- 
zését. 

Feltűnő, hogy ha az ártalom hatása még ezután is folytatódik, az 
adaptáció fejezete véget ér. Az állat a harmadik állapothoz érkezik el, a 
kimerülés állapotához, amelynek megnyilvánulásai meglepően hasonlí- 
tanak az alarm-reakció jelenségeihez. Az élet fináléjában a stress elhasz- 
nálódásból eredő, idő előtti öregedést hoz létre, második gyermekkort, 
amely sok tekintetben ugyanolyan, mint az első volt. 

Mindezek a megfigyelések olyan elnevezést tettek szükségessé, mely 
a szindrómát egész teljességében kifejezi. Mivel a teljes folyamatra 
leginkább az adaptáció jellemző, a nem-fajlagos hatások rendszerét 
ennélfogva generális adaptációs szindrómdának kereszteltem el. Ennek 
szokásos rövidítése G. A. S. A teljes szindróma a három szakasz időrend- 
jében így bontakozik ki: r. alarm-reakció (A. R.), 2. a rezisztencia 
szakasza (R. Sz.), 3. a kimerülés szakasza (K. Sz.). 

A szindróma azért generális, mert kiváltó tényezői minden esetben a 
test nagy egységeire, általánosan hatnak. Adaptációs azért, mert védettsé- 
get hoz létre, segíti előidézni és fenntartani az edzettség állapotát. 
Végül szindrómának nevezem, mert jelenségei egymással ZTE At 
vannak, sőt nagyrészt egymásból következnek. 

A korábban mondottakból kiviláglik, hogy a stress visszavezethető 
egészen a görög orvoslás pónosz fogalmáig. Emellett bizonyos gyógy- 
szerek nem-fajlagos hatása is ősidők óta ismeretes. Sokszor fordult elő a 
múltban, hogy valamely stress-hatáson alapuló gyógymódot csoda- 
szernek kiáltottak ki, hogy végül a babona vagy a kuruzslás bélyegével 
adják át a feledésnek. Az volt ennek az oka, hogy az elmélet egy-egy 
részlete nehezen megfogható, a részletek nehezen illeszthetők össze 
egésszé, s mindez elállta az elemzés és megértés útját. 

A nyelv logikája szerint a megfogható és megérthető kifejezés rokon- 
értelmű; egyik a tárgyak birtokbavehetőségét fejezi ki, másik az érte- 
lemnek azt a képességét, hogy a megismerést magáévá tegye. 
Fizikailag az a megfogható, amit egyéb dolgok választékából kiemelhe- 
tünk, például ujjainkkal, melyeket akaratunk igazgat. 

A megértés ehhez hasonló. Ellentétben a megfigyeléssel, nem új 
szellemi élményt jelent; a kettő úgy viszonylik egymáshoz, mint a meg- 

fogás és a megérintés. A megértés valamely dolog szilárd beillesztését 
jelenti ismereteink gyűjteményébe. 

Az orvostudomány krónikái szerint a stress gondolatának forgácsait 
már sokszor felhajította az idők szele, ahogy a himbálódzó deszkával 
játszadozik a tenger, néha a népszerűség hullámhegyére emelve, máskor 
letaszítva a kegyvesztettség s a feledés mélyébe. Első dolgunk, hogy 
összekössük e himbálódzó deszkákat (megfigyeléseket) erős kötelékekkel 
(elmélettel), s kivontassuk az így összeerősített tutajt (generális adaptá- 
ciós szindróma) a szilárd partra (klasszikus orvostudomány), hogy 
épületfának hasznosíthassuk. 

Ezek a gondolatok jártak fejemben, amikor imént a felfedezés lénye- 
géről szóltam. Felfedezni nem annyit tesz, mint meglátni, hanem olyan vilá- 
gosan megmutatni valamit, hogy ezután már sokan láthassák és örökké látható 
maradjon. 

Azzal, hogy a generális adaptációs szindróma lényegét sikerült meg- 
fogni és beilleszteni ismereteink gyűjteményébe, az eredmény két dimen- 
zióban vált szemmelláthatóvá: r. Térben. Három szilárd pontot sikerült 
kitűzni az egységes szindróma alapvető képleteként: a mellékvesét, a 
timikolimfatikus rendszert, végül a bélrendszer elváltozásait. Ezeknek 
jelzésére használjuk a triász elnevezést. 2. Időben. Kimutatható, hogy a 
generális adaptációs szindróma három kifejezett fázison halad át, ezek: 
az alarm-reakció, a rezisztencia és a kimerülés állapota. Fejlődésének 
útja ilyen módon pontosan nyomon követhető. 

De a kép még mindig szánalmasan vázlatos és tökéletlen volt. Elvégre 
a régiek már sok mindent tudtak a pónoszról. Még ennél is többet írtak 
később azokról a különféle jelenségekről, amelyeket ma a generális 
adaptációs szindróma vagy a stress-szindróma részeiként ismerhetünk 
fel. Ennek a mi térben és időben kitűzött képletünknek az az egyetlen 
lényege, hogy véglegesen lerögzítette a stress törvényszerűségeit; oly 
erős vonásokkal örökítette meg, hogy ez már többé nem halványulhat 
el; megközelíthetővé tette a tudományos vizsgálat számára. Most már 
nem volt akadálya annak, hogy kidolgozhassuk a stress-kutatás legapró- 
lékosabb programját is. Erről a programról később még sok szó esik; 
most éppen csak példaként hozom fel azt az egy lehetőséget, hogy kide- 
rítsük, vajon a stressnek a nyirokszövetekre gyakorolt hatásában van-e 
része a mellékvese működésének. Csupán meg kell figyelni, hogy a 
stressnek kitett kísérleti állatok timikolimfatikus szövetei zsugorodnak-e 
a mellékvese eltávolítása után, ennyi az egész. A stress alapvető kérdései- 

nek felvetésére az előbb említett szilárd pontok kitűzése nélkül semmi- 
képpen se kerülhetett volna sor. 

Most, hogy a stress történetében idáig jutottunk, már közelebbről is 
szemügyre vehetjük a kísérletek anyagát, meg-megállva a kutatás álta- 
lános problémáinál s azoknál az észrevételeknél, amelyek átsuhannak a 
kutató agyán, aki effajta laboratóriumi munkának szenteli egész életét. 


Mi kell a kutatáshoz? 


A szakszerűen leírt tudományos felfedezés megmérhető szellemi értékek- 
ből áll, de a valóságban a tudomány mégsem csupán a tudatos gondolko- 
zás terméke. Én egyenesen azt vallom, hogy minél magasabb rendű a 
tudományos alkotás, annál inkább következik az ösztönökből és az 
érzelemvilágból. Ahhoz, hogy egy nagy álmot valóra válthassunk, 
először is tudni kell nagy dolgokról álmodni; másodszor, állhatatosságra 
kell szert tennünk, hogy hinni tudjunk az álomban. Az annyit dicsőített 
gondolkodóképesség általában mindenkiben megvan, aki tudományos 
álmokat hajszol; hogyan lehetne hát ez az általános tulajdonság a felfe- 
dezés ritka feltétele? 

A puszta értelem többnyire a középszerű szellem minőségét fémjelzi. 
A leghitványabb csavargót s a legnagyobb alkotót egyaránt a megfog- 
hatatlan ösztönök és érzelmek, gyakran valamilyen hit, indítanak cselek- 
vésre. Természetes, hogy a tudományos kutatás — a létező legszellemibb 
emberi tevékenység — ugyancsak nem kivétel ez alól. Ez az oka egyéb- 
ként annak is, hogy egy szárazon, elvontan megírt tudományos közle- 
mény vagy tankönyv alig képes valamit is megéreztetni a kutatás 
szelleméből, 

Annak láttán, hogy a századok folyamán oly sok lángelme oldotta 
meg az orvostudomány izgató problémáit, sok kezdő kutató bátorta- 
lanná válik és azt hiszi, minden fontos dolgot felfedeztek már őelőtte. 

Ha tanítványaimmal beszélgetek, ez a kétség sokszor vetődik fel. 
Sok kezdő tudósnak az a meggyőződése, hogy napjainkban a nagy fel- 
fedezés feltétele: sok pénz, bonyolult eszközökkel felszerelt drága labo- 
ratórium és kiválóan képzett asszisztensek nagy gárdája. Sok tudósjelöl- 
tet szomorít el az a felismerés, hogy régen elmúlt az az idő, amikor a 
test egy felfedezetlen részének megfigyelése is halhatatlan eredményt 
hozott. 

Vegyük például a mellékvesét, amelyről oly sok szó esik ebben a 
könyvben: vele kapcsolatban az a legfontosabb, hogy egyáltalán tudunk 
róla. Ha létezése netán homályban marad, semmit se fedezhettünk volna 
fel, ami működésével összefügg. Nos, e legfontosabb tárgyi tényt 
1563-ban fedte fel Bartolommco Eustacchi, aki dellaR overe bíborosházi- 
orvosa volt. Összeköttetései révén sikerült engedélyt szereznie, hogy 
boncolásokat végezzen Rómában. Ezután már minden könnyen 
ment: csak éppen meg kellett piszkálnia a vesecsúcsok fölötti zsírt, hogy 
rábukkanjon a mellékvesére. Nem volt ebben igazán semmi nehézség. " 

De mégis rossz úton jár, aki ezt a dolgot erről az oldalról akarja meg- 
közelíteni: Elsősorban ugyanis Eustacchinak olthatatlan tudásszomjával 
le kellett küzdenie a tizenhatodik század előítéleteit ahhoz, hogy egyál- 
talán engedélyt kérjen az emberi test felboncolására. Másodsorban, 
rendkívüli éleslátás kellett ahhoz, hogy a majdnem hasonló színű zsír- 
burokba ágyazott, jelentéktelennek látszó fehérkés szövetben felismerje 
azt az új szervet, amely megéri a vele való foglalkozást. Egy felfedezés 
érdemének elbírálásánál mindig tekintetbe kell venni a kort, amelyben 
megszületett; és ha így nézzük, azt hiszem, a tudományos kutatásban a 
lehetőségek és akadályok aránya minden időben azonos. Ne irigyeljük 
oly nagyon a hajdani anatómust, aki nagyszerű felfedezéséhez a legegy- 
szerűbb eszközökkel jutott el, hiszen eljövendő századok a mi kutatási 
módszereinket is maradinak fogják nevezni. 

Csak a jövő a megmondhatója, mennyire fogja elősegíteni a generális 
adaptációs szindróma elmélete a betegségek megértését, és hogyan 
járul majd hozzá az emberi szenvedések enyhítéséhez. De ha a későbbi- 
ekben az elmélet hasznosnak bizonyul — hadd jelentsem ki ezt a kezdők 
bátorítására! —, az semmiképpen sem tulajdonítható modern laborató- 
riumok fényűzésének, de még csak annak sem, hogy felfedezője netán 
ismerte e felszerelések értékét. 

Szerencsére a kutató munkáját nem az hátráltatja, amiről nem tud, 
vagy amit bizonytalanul tud, hanem amiről tudomása és értékítélete 
van, s amiről azután kiderül, hogy hibás. A felszerelés hiánya, de még a 
tudás hiánya sem akadályozza annyira a kutatást, mint a felesleges 
(és gyakran téves) információk felhalmozása laboratóriumunkban és 
agyunkban. 

Hadd emlékeztessem az olvasót, hogy a stress indítékai, melyekre a 
generális adaptációs szindróma egész elmélete épült: a mellékvesekéreg 


megduzzadása, a timikolimfatikus rendszer zsugorodása s a bélfekélyek 

voltak. Ezután jött annak felismerése, hogy a szindrómának három 
fokozata van, kezdetben heveny jellegű (alarm-reakció), ez később 
megszűnik (rezisztencia), s végül a szervezet összeroppanása, a reziszten- 
cia teljes hiánya (a kimerülés állapota) következik be. Ezek voltak azok 
a tények, amelyekre a ,,Károsítási tényezőkkel előidézett szindróma" 
című cikk megfigyelései épültek. Minderre könnyű volt rájönni. Egyet- 
len hasznos műszerem akkoriban az az olló volt, amivel felnyitottam a 
patkányokat. A stress mérges anyagokkal való előidézése sem igényelt 
bonyolultabb technikai felszerelést. 

Mikor felmerült az a kérdés, vajon előidézhető-e a stress bizonyos 
anyagok befecskendezése nélkül is, az állatokat hideg környezetbe 
akartam helyezni. Csakhogy nem volt e célra megfelelő, szellőztethető 
helyiség a közelben. Dehát az esztendő java részében ez sem okoz gondot 
Kanadában, különösen a McGill egyetem orvosi fakultásának épületében, 
amelynek alkalmas, szélfútta lapos teteje van. 

De nem tagadom, hogy igenis, volt egy fecskendőm a formalin 
beadására, s volt , alkalmazottam" is Kai Nielsen személyében, aki 
akkoriban még csak tapasztalatlan laboratóriumi segéderőnek számított. 
Ő tartotta kezében az állatokat, amíg injekcióztam őket, sőt bennem is 
ő tartotta a lelket e mozgalmas napok lázában, barátságos, egyenes 
skandináv jellemének nyugalmas erejével." 

Ahogy az évek múltak, sikerült megszereznem mindazokat az eszkö- 
zöket, melyeket a modern tudomány felkínál a legfejlettebb szövettani, 
kémiai és gyógyszertani vizsgálatok számára. Mód nyílt arra is, hogy 
megszervezhettem a világ egyik legjobban felszerelt kísérleti orvostudo- 
mányi és sebészeti intézetét, amely száz főnyi (1964) gárdát, gyakorlott 
asszisztenseket, technikusokat, alkalmazottakat foglalkoztat. De ha ma 


k Hadd jegyezzem mgg itt, hogy Kai Nielsennel még ma is együtt dolgozom. 
Azóta a laboratóriumi munka kiváló szakértője lett és technikusok nagy csoportját 
irányítja. De ha visszanézek közös múltunkra, mégis úgy érzem, hogy annak a 
hatalmas hozzájárulásnak, amit ő a stress kísérleteihez adott — mind 1936-ban, 
kettőnk fiatalsága idején, mind 1956-ban, e fiatalság leáldozása után —, nagyon 
egyszerű a magyarázata. Ő akkor is, ma is végtelenül megbízható, szilárd és meleg- 
szívű barátnak bizonyult, akinek megfontolt ítélőképessége mindent egyenesbe 
igazít a laboratórium körül. Hadd állapítsam meg, hogy a kísérleti munkában az 
ilyen munkatárs sokkal hasznosabb, mint akár a legjobban képzett asszisztensi kar, 
mert egyszerű megfigyelésekhez fűzött keresetlen szavai közelebb hoznak a Termé- 
szet megértéséhez, mintha komplikált összefüggések zavarában botladoznánk a 
titok nyitja felé. ; 

visszanézek arra a húsz esztendőre, mely az 1936-os, kezdeti megfigye- 
lések óta eltelt, szégyenkezve kell bevallanom, hogy mind e roppant 
segítséggel se sikerült felülmúlni az első, primitív kísérletek jelentőségét. 

Azt vallom, hogy a pályakezdés idején minden fiatal embernek 
— akár tudós, művész, kereskedő vagy mérnök akar lenni — elsősorban 
éles szemre van szüksége, amely megmutatja neki a látnivalók erdejét. 
Mikroszkópot csak akkor használjon, ha majd az erdő valamelyik 
fájának egyetlen sejtjét veszi vizsgálat alá. 

Azt tanácsolom minden kezdő fiatalnak, hogy mindenekelőtt nagy 
vonalaiban figyelje meg a dolgokat, az elfogulatlan és kiműveletlen 
szemlélet frisseségével. Később már sokkal nehezebb lesz ,,a fáktól az 
erdőt látnia". De sebaj, akkor már lesz pénze mutatós műszerekre és 
felfogadhat olyan asszisztenseket, akik a részletekkel bíbelődnek. 

Kétféleképpen lehet meglátni azt, amit eddig még senki más nem vett 
észre: az egyik mód, hogy a létező legfejlettebb elemző műszerrel 
közelítjük meg; a másik, hogy olyan nézőpontból vesszük szemügyre, 
ahonnan nézve felfedhetjük az eddig meglátatlan maradt tulajdonsá- 
gokat. Az első megoldás pénzt és tapasztalatot igényel, a másodiknak 
ezekre nincsen szüksége. Ennek az utóbbinak az egyszerűség a fő ereje, 
továbbá az előítéletnek s azoknak a megrögzött következtetéseknek a 
hiánya, melyeket az évek múlásával öltünk magunkra. 

Az olvasó bízvást azt hiheti, hogy az elmondottaknak nincs közük a 
generális adaptációs szindrómához, pedig annak magyarázatára vállal- 
koztam. De várjunk az elhamarkodott ítélettel! Nekem épp ezek a fel- 
ismerések adták a legtöbbet; ezért akarom hasznukat megosztani má- 
sokkal is. Ne felejtsük el, hogy a generális adaptációs szindrómát igazán 
fel lehetett volna fedezni a középkorban, de még azelőtt is; hiszen felfe- 
dezése nem igényelt se bonyolult felszerelést, se újfajta technikát, számot- 
tevő gyakorlatot, leleményességet és intelligenciát se, csak éppen elfogu- 
latlan szemet és új nézőpontot. 

Ezek után hadd folytassam a stress történetét. 


A névadás további nehézségei 


Ahogy múlt az idő, a generális adaptációs szindróma főbb vonalai 
lassanként ismertté váltak, nevet is kaptak, de még mindig hiányzott a 
kiváltó ok, s a megfelelő név, amellyel ezt jelölhetem. Az első közlemé- 
nyekben egyszerűen károsítási tényezőket emlegettem, bár tudtam, hogy 

ez a név nem pontos. Az alarm-reakciót, ezen belül például a mellék- 
vesekéreg elváltozását, már olyan ártatlan élettani tényező is képes volt 
létrehozni, mint egy kis izomgyakorlat, izgalom vagy akár rövid ideig 
tartó hideg. Nyilvánvaló, hogy ezeket nem lehet a szó szoros értelmében 
vett károsítási tényezőnek nevezni; pontosabb megjelölés kellett ennél. 

Ekkor újra belebotlottam a stress szóba, amely már régóta polgárjogot 
nyert a köznapi angolban, de főként a mérnöki szaknyelv használja 
olyan erők jelölésére, melyek valamely ellenállásra hatnak. Így például 
stressnek nevezik a megfeszített gumiszalag vagy az összepréselt acél- 
rugó változását. Természetesen a stress, ebben a fizikai értelemben véve, 
nem-fajlagos jellegű. Ezt szem előtt tartva, a generális adaptációs szind- 
róma szintén nem-fajlagos megnyilvánulásait úgy tekinthetjük, mint az 
élettelen anyag stressének biológiai megfelelőjét. Esetleg biológiai stress- 
nek is nevezhetjük. 

Az is a stress mellett szólt, hogy bár jelentését eddig senki sem elemezte, 
a szó nem hangzott egészen újkeletűnek, még az orvostudományban 
sem. Például az idegi stress és feszültség kifejezést régóta használják a 
pszichológusok a lélek izgalmi állapotának jelölésére. Walter B. Cannon, 
a kiváló fiziológus, aki a homeosztázis kifejezést is meghonosította, 
összefoglalóan stressnek és feszültségnek nevezte azt a megterhelést, amit 
a betegség gyakorol a homeosztázis valamelyik szervi tényezőjére, más 
szóval, a test normális, kiegyensúlyozott állapotára. 

Bár ezt a kifejezést eddig senki sem alkalmazta nem-fajlagos hatások, 
még kevésbé egy élettani szindróma jelölésére, semmiféle akadályát nem 
láttam annak, hogy én ebben az értelemben alkalmazzam. Így azután az 
elkövetkezendő években — a sok kezdeti ellenkezés dacára — valameny- 
nyi tudományos közleményemben és könyvemben ehhez a névhez ra- 
gaszkodtam. 

Aki nem szakember, bizonyosan csodálkozik, miért kellett ennyit 
bajlódni egy névvel? Hiszen Shakespeare azt mondta: 

Eh, mi a név? 


Mit rózsának hívunk, 
Bárhogy nevezzük, éppoly illatos." 


( Mészöly Dezső fordítása ) 

A tudományban azonban a névnek alapvető a jelentősége, különösen, 
ha új fogalmat jelölünk vele. A rózsát tényleg bárhogyan is nevezhetjük, 
hiszen a név gazdája közismert, de egy új tudományos elméletet se 
megvitatni, se meghatározni nem lehet, ha nem adunk neki nevet, amely 

kifejezi. Ezért hangoztattam hát az előbbiekben a névadás fontosságát, 
még mielőtt a stress elméletét a tudomány pontos nyelvén kifejteném. 
A tudományban általában ez a dolgok szabályos sorrendje. 

A stress használata ellen az volt az egyik legerősebb ellenvetés, hogy a 
szó többféle jelentése félreértésekre vezethet. Nem egy tudós attól 
tartott, hogy az én stress-kifejezésemet össze fogják téveszteni azzal a 
fajlagos stresszel és megterheléssel, ami a homeosztázis egyedi mechaniz- 
musára, az úgynevezett , beépített homeosztát"-ra (Norbert Wiener) 
gyakorol hatást, magyarán, azonosítani fogják a külső ingerekre működő 
önszabályozással. Viszont Cannon fényesen bebizonyította, hogy ez az 
önszabályozás, más néven homeosztatikus reakció egészen más fajtájú, 
ha például oxigénhiány, vagy esetleg a test lehűlése idézi elő; mellesleg 
hidegre a test épp a fordított módon reagál, mintha hő hatását kellene 
kiegyenlítenie. Az ilyen és ehhez hasonló kifinomult szabályozó tevé- 
kenység (mint például a vér összetételének változásai bizonyos baktéri- 
umok hatására vagy a gyakran használt izmok megerősödése) abba a 
csoportba tartozik, amelyet ki kell zárnunk a külső ingerekre fellépő 
reakciók közül ahhoz, hogy a stress-szindróma tisztán álljon előttünk. A. gene- 
rális adaptációs szindróma sajátosságai (így a mellékvesekéreg hormon- 
jainak fokozott termelődése, a nyirokszervek működésének lanyhulása 
vagy a testsúly csökkenése) azok a tisztán nem-fajlagos tulajdonságok, 
amelyek a leszűkítés után előttünk állnak. Hadd jegyezzem meg azt is, 
hogy Cannon sose akarta a stress kifejezést tudományosan meghonosí- 
tani; ez a.szó még könyvének tárgymutatójában sem szerepel, és 
amennyire tudom, csak egyetlen népszerűsítő előadásban használta, ak- 
kor is képletes értelemben. 

A gyakorlat végül azt bizonyította, hogy a szó többféle jelentése 
nem okoz semmilyen félreértést. Ha egy teljesen új nevet szerkesztettem 
volna néhány betű önkényes csoportosításával, nehéz lett volna a hozzá- 
fűződő értelmet rögzíteni; helyesebb volt tehát egy már létező kifejezést 
kisajátítani s megtölteni új értelemmel. Ha jól meggondoljuk, a generális, 
. adaptáció, szindróma, alarm, reakció, fokozat, rezisztencia és kimerülés szavak 
se voltak új nyelvi kreációk. Valamennyit régóta használtuk, ha nem is a 
generális adaptációs szindróma és a három fokozat jelölésére. Ezt senki 
se találta zavarónak. Igaz, valamikor ezeknek használata ellen is felmerül- 
tek bizonyos ellenvetések, de miután valamennyi helyet kapott az érvé- 
nyes orvosi kifejezések szótárában, védelmükre felesleges egyetlen szót is 
vesztegetni. 

Idegenkedés egy szótól, jelentésének meg nem értése miatt 


Érdemes még egy pillanatra elgondolkozni azon, mi volt az oka annak 
a harsány ellenzésnek, amit a stress szó kiváltott. Ez az idegenkedés 
voltaképpen magának a stress históriájának egyik fejezete is, hiszen a 
név elutasítása egyúttal az új elmélettől való húzódozást is jelentette. 
Valahányszor előadást tartottam egy tudományos társaságban s a hozzá- 
szólásokra került a sor, valaki mindig akadt, aki megkérdezte, miért 
beszélek stressről, amikor tulajdonképpen formalint, hideget vagy 
röntgensugárzást kellene mondanom. Nem lenne sokkal helyesebb azt 
állítani, hogy a mellékvesére a hideg hat serkentően, ha állataimat csupán 
a hideg hatásának tettem ki? 

Minduntalan azt bizonygattam, hogy nemcsak a hideg az, ami a 
mellékvesét ilyen esetekben ingerli, hiszen meleg, vagy más tényezők 
egész sora képes ugyanilyen hatást létrehozni. Példaként említettem azt 
is, hogy a gyógyszerkutató, aki az éter narkotizáló hatását tanulmá- 
nyozza, aligha gondol arra, hogy a mellékvesekéreg megnagyobbodása 
és a csecsemőmirigy zsugorodása éppolyan egyenes következménye az 
éternek, mint maga a narkózis. Csak az egész gyógyszertan alapos felül- 
vizsgálatával lehetne pontos választ kapni arra, hogy a felidézett élettani 
változások közül melyiket okozta a stress és melyiket a gyógyszer fajlagos 
hatása. Í 

Mások ugyanezt az ellenvetést még világosabban fogalmazták meg, 
mondván, hogy a stress valójában nem más, mint elvont fogalom, amely 
tiszta, megfogható valóságában sose fordul elő. Még pontosabban, 
csak egy feltételes tüneményről van szó, amelyet a valóságban nem 
lehet körülhatárolt módon kimutatni. Ennélfogva — állították ugyan- 
ezek a bírálók — lehetetlen a stresst saját valóságában bármiféle közvet- 
len, tudományos megfigyelés tárgyává tenni, ami nélkül viszont az 
egész probléma elveszti komolyságát. A stress egyáltalán nem tanulmá- 
nyozható; csak valóságos és tapintható dolgokat lehet vizsgálni, mint 
például a hideg hatását, a formalin-injekcióét, a fertőzését és így tovább. 
Ezért, mondották, még ha el is ismerjük a stress létezését, aligha jutunk 
el oda, hogy azt tanulmányozni is képesek legyünk. 

A stress elmélete, természetesen, absztrakció; dehát maga az élet is az, 
mégse tekintjük ezért haszontalan biológiai fogalomnak. Még senkinek 
se sikerült az életet tiszta, lepárolt állapotában tanulmányoznia, hiszen 
mindig elválaszthatatlan egységben van valami mással, ami tapintható és 

látszólag valóságosabb, így például egy macska, egy kutya vagy akár az 
ember teste; mégis, az élettan egész tudománya ezen az absztrakción 
épült fel. 

Ha valaki a nehézkedés törvényét akarja tanulmányozni, el kell válasz- 
tania a súly fogalmát a tárgy egyéb látható tulajdonságaitól, még ha a 
súly, mint olyan, láthatatlan is. Egy szép lány s egy jókora kődarab, 
súlyukat tekintve, egyformán nyomhatnak százhúsz fontot, de ez még 
korántseni jelenti azt, hogy ez a leány más vonatkozásban is olyan, mint 
a.kő. 

De bármit is mondtam, okoskodásom. eleinte csak nagyon kevés 
embert győzött meg. Mégis lassacskán, s akkor is inkább megszokásból, 
mint meggyőződésből, bekerült a stress kifejezés a tudományos szó- 
kincsbe, ahogyan maga az elmélet is kiérdemelte a kutatás tárgyának 
rangját. 


Újabb nehézség az elnevezés körül 


Jóval azután, hogy a stresst ilyen értelemben használni kezdték, újabb 
vaskos kritika hangzott el. Egyesek kimutatták, hogy a stress szó változ- 
tatás nélkül egyszer azt a tényezőt jelöli, amely a generális adaptációs 
szindrómát létrehozza, máskor a szervezetnek azt az állapotát, amelyben 
ez a folyamat végbemegy. Csakugyan vannak, akik azt mondják, hogy 
hideg-stresst, hő-stresst vagy — óh, egek! — fertőzés-stresst alkalmaz- 
tak, amikor egyszerűen arról van szó, hogy hideggel, hővel vagy fertőzés- 
sel idéztek elő stress-hatást; ugyanígy stressnek nevezik azt az állapotot 
is, amit ezek a tényezők kialakítottak. 

Ez a kritika kétségtelenül jogos volt, s tanulságaként azt javasoltam, 
hogy nevezzük ezután stressor-nak az ágenst, és a stress kifejezést tartsuk 
fenn magának az állapotnak jelölésére. 

Kisvártatva egy másik váratlan bonyodalom is felbukkant. Kiderült 
ugyanis, hogy a stress szó más nyelvekre lefordíthatatlan. Csak az egy 
ógörög pónosz fedi pontosan, de a modern nyelvek között egy sincs, 
amely egyetlen szóba tudná sűríteni a stress összetett értelmét. Erre csak 
1946-ban döbbentem rá, amikor az a megtiszteltetés ért, hogy a Collége 
de France meghívására előadássorozatot tartottam a generális adaptációs 
szindrómáról Párizsban. 

Arra készültem éppen, hogy ugyanabban a híres kutatóintézetben 
adjak elő, amelyben száz esztendeje a nagy Claude Bernard tartotta 

halhatatlan előadásait a milieu intérieur (belső miliő) fenntartásának folya- 
matáról. Tekintve, hogy egy francia-kanadai egyetemet képviseltem az 
előadói emelvényen, minden igyekezetem arra irányult, hogy tökéletes 
franciasággal beszéljek. Ez annál is fontosabb volt, merte tiszteletre méltó 
tanintézet megkapó hagyományai szerint a külföldi vendégelőadó 
— legalábbis a megnyitó előadáson — a Collége de France teljes tanári 
karának jelenlétében szólal meg. Így a hallgatóság első padsorában 
Franciaország irodalmának legnagyobb szellemei is helyet foglalnak. 
Nem csoda, ha ilyen közönség előtt az előadó úgy érzi, hogy nyelvi 
készsége is vizsgázik! Egy anglicizmust még így is használnom kellett, 
a stress szót, amelynek sehogysem találtam francia megfelelőjét. 

Előadásom után a francia nyelv tisztaságának e buzgó őrei heves vitába 
kezdtek arról, miképpen lehetne a stresst szabatosan kifejezni a gall 
szókincs szerint. Aligha tudnék pontos beszámolót adni a vita lefolyásá- 
ról, de az eredményt jól megjegyeztem. 


A stress győzedelmeskedik 


Miután elvetettek olyan kifejezéseket, mint például dommage, agression, 

tension, détresse, az az egyöntetű vélemény alakult ki, hogy megfelelő 

fordítás híján az idegen szót kell kölcsönkérni. Alapos megfontolás 

után úgy döntöttek, hogy a jövevény-kifejezés hímnemű legyen, így: 
le stress. 

Ezzel egy új francia szó született, s a soron következő német-, olasz-, 
spanyolországi és portugáliai előadásokon már bátran használtam a 
der Stress, lo stress, el stress és o stress kifejezéseket. Ez azzal a jóleső érzéssel 
töltött el, hogy ha tudományos eredményeim netán könnyűnek ta- 
láltatnak is, azt a dicsőséget már nem lehet elvitatni tőlem, hogy legalább 
egyetlen szóval gyarapítottam e nyelveket. 

Ilyen módon tehát a stress az élő szervezetre gyakorolt nem-fajlagos 
hatások (közönséges, betegségokozó, gyógyszeres hatás stb.) összességét 
fejezi ki. Magukat e tényezőket, stress-okozó képességük miatt, 
stressoroknak nevezzük. 

Annak, aki ezt a fogalmat tisztán tudományos értelemben használja, 
fontos tudni, hogy a stress voltaképpen absztrakció; más szóval, önma- 
gában nem fordul elő. De miként az előzőkben kifejtettük, ugyanez áll 
a legfontosabb tudományos fogalmak egész sorára; egyebek között 
idetartozik az élet és a súly fogaima is. 

Nem tudunk stresst előidézni anélkül, hogy egyidejűleg bizonyos 
fajlagos — többnyire az alkalmazott ágensre jellemző — hatást ne 
hoznánk létre. Ha tehát azt látjuk, hogy valami hat az élő szervezetre, 
az mindig a stress és valamely ágens fajlagos hatásának közös következ- 
ménye. i 
. Ez áll magára az életre is. Az élet sem fordul elő önmagában; csak 

akkor tanulmányozható, ha valamely élő testtel egyesül. 

Így van ez a súllyal is. Csak valamely tárgynak lehet súlya, és nincsen 
tárgy, amely súlytalan. Az a tény, hogy azonos súlyú tárgyak minden 
egyéb vonatkozásban különböznek egymástól, nem befolyásolja a 
nehézkedés törvényét, amelyben semmi szerepe sincs a tárgy színének, 
nagyságának vagy akár kémiai összetételének. Ami egyébként az 
absztrakciókat általánosságban illeti, ezeknek megalkotása teszi szá- 
munkra lehetővé — egyebek között — a biológiai és fizikai tudo- 
mányok fejlesztését. 

Ezeknek a szempontoknak tisztázása nagyon fontos volt a stress 
tudományos alapjainak lerakásában. Ezután már hozzáláthattam ahhoz, 
hogy tervet készítsek a stress-szindróma működésének kísérleti felderí- 
tésére. 

MÁSODIK KÖNYV: 


A STRESS BONCKÉS ALATT 


Összefoglalás 


Tudományosan meghatározva, stressnek azt az állapotot tekintjük, amely 
a generális adaptációs szindrómában nyilvánul meg. Ez magában foglalja 
a mellékvese ingerületét, a nyirokszervek zsugorodását, a gyomor- 
bélrendszer fekélyeit, a testsúly csökkenését, a szervezet vegyi összetéte- 
lének eltolódásait stb. Mindezek az elváltozások egyetlen szindrómát, 
egységesen megnyilvánuló tünetcsoportot alkotnak. 

A stresstől közvetlenül érintett szövetekben azúgynevezett lokális adap- 
tációs szindróma (L. A. S.) alakul ki; így például azon a helyen, ahol 
baktériumok hatoltak be a szervezetbe, gyulladás keletkezik. 

A lokális adaptációs szindróma és a generális adaptációs szindróma 
között szoros az összefüggés. A stress hatósugarában levő szövetek 
kémiai úton riasztó jelzéseket küldenek a lokális adaptációs szindróma 
színhelyéről az idegrendszer elosztó állomásaira és az endokrin mirigyek- 
hez, főként a hipofízishez és a mellékveséhez, hogy ezeknek adaptációs 
hormonjai meggátolják a szervezet kopási folyamatát. Ez a fajta ellen- 
tevékenység azután visszahat a lokális adaptációs szindróma keletkezési 
helyére is. 

Az adaptációs hormonok nagyjából két csoportba oszthatók: vannak 
gyulladás-ellenes hormonok (ACTH, kortizon, kortizol), melyek gátolják a 
védelmi reakciókat, és gyulladás-képző hormonok (STH, aldosteron, 
DOC), melyek ugyanezt fejlődni segítik. Mindezeknek az anyagoknak 
hatása módosítható és szabályozható más hormonok által (adrenalin 
vagy pajzsmirigy-hormonok), idegi reakciókkal, étrenddel, öröklött 
tulajdonságokkal vagy azzal, hogy a test szövetei , emlékeznek" korábbi 
stressekre. 

A generális adaptációs szindróma folyamatának kisiklásai elhasz- 
.  nálódási, tehát adaptációs betegségeket okoznak. 

Dióhéjban összefoglalva, a stress hármas mechanizmusa jelenti 
I. a stressor közvetlen hatását a szervezetre, 
2. a szövetek védekezőképességét serkentő  ellenhatást és 

3. azt a másik belső ellenhatást, amely ezta folyamatot akadá- 


lyozza s a szöveteket a védelem feladására igyekszik rábírni. 


Az ellenállás és az adaptáció sikere e három tényező  egyensúlyá- 


tól függ. 


Ez a rész kizárólag azoknak szól, akiket ala- 
posabban érdekelnek az élet normális és beteg állapo- 
tának jellegzetességei. A Negyedik könyvhöz hason- 
lóan, ez is kissé szakszerű; aki nem akar a részle- 
tekbe mélyedni, annak számára a továbbiak megérté- 
séhez elegendő, ha csak az összefoglalót olvassa el 
figyelmesen. 

5. MIÉRT KELL TERVSZERŰSÉG AZ ELEMZÉSHEZ? 


Módszeresen szét kell választani az összetett dolgokat, ha meg 
akarjuk érteni őket. Az absztrakció ereje 


Módszeresen szét kell választani az összetett dolgokat, 
ha meg akarjuk érteni őket 


Az orvostudománynak elsősorban az a feladata, hogy felderítse a beteg- 
ség tulajdonságait, mert csak ezeknek ismeretében képes megküzdeni 
vele. Tudjuk, hogy a véges emberi elme a legszenvedélyesebb igyeke- 
zettel se juthat el ennek az alapvető tudásnak teljességéig. De mert a 
titokzatos talány valamennyiünk számára életbevágóan fontos, minden 
kis lépés, amit a megoldás felé teszünk, haszonnai jár. Hozzájárul-e 
vajon a stress elmélete, hogy előrehaladjunk ebben az ígéretes irányban? 
Megfigyeléseink arról győznek meg, hogy a stress minden betegség 
egyik alkotóeleme. Ha sikerül még közelebbről megismerni a stress 
lényegét és szerkezetét, szilárd eszmei rendszerbe foglalhatjuk a beteg- 
séggel kapcsolatos fogalmakat. 

Ezen az úton haladva nem szabad megelégednünk a dolgok megértésé- 
nek sovány jutalmával; el kell jutnunk annak nyitjáig is, hogyan tudjuk 
befolyásolni a betegség törvényszerűségeit. Minél jobban értjük egy 
holt szerkezetnek — gépkocsinak vagy írógépnek — a működését, annál 
inkább válunk annak mesterévé, annál könnyebben javíthatjuk meg a 
használatban előforduló hibákat. Mindez teljes mértékben vonatkoztat- 
ható az élő szerkezetre, testünk működésére is. 

Csak akkor értjük meg teljesen egy komplikált motor működését, ha 
alkatrészeire bontjuk szét. Az emberi test megértésének is a boncolás a 
módszere. De lehet-e felboncolni egy fogalmat, amilyen például a 
stress? Mi az az anyag, ami az elmélet testét alkotja? Szervei csupán 
finom "összefüggések, melyeket nem tölt meg matéria; mégis ezek 
adják a szálat, mely egységbe fűzi az érzékelhető és alapvető, de össze- 
függéstelennek látszó tények tömegét. 


Az absztrakció ereje 
Hadd világosítsam meg egy távoli példával, milyen erőt képviselhet egy 
fogalom. Gondoljunk egy hajóhad alakulataira — tengeralattjárókra, 

csatahajókra, repülőgép-anyahajókra —, amelyeknek formája és szerepe 
bármennyire különbözik is, feladatukat egyetlen egésszé tömörülve 
látják el. Ha közelebbről vizsgáljuk, kiderül, hogy mindez egy absztrak- 
ciónak: az egy nemzethez tartozás láthatatlan fogalmának műve. 
Mérlegre tenni nem lehet; és bár teljesen megfoghatatlan, hatalma 
nagyobb még a csatahajókénál is. Ez uralkodik az egész hajóhad felett. 
Általánosítva, minden elmélet fogalmakra épül, mert csak az egyedi 
dolgok egymástól távoleső, sajátos tulajdonságainak absztrakciója az, 
ami ezeket közös nevezőre hozza, egyetlen központilag vezérelhető 
erővé teszi. 

Kezünkbe adhatja-e a stress absztrakciója a generális adaptációs szin- 
dróma valamennyi megnyilvánulásának nyitját, s eljuthatunk-e ezen a 
módon a betegség lényegének megértéséig? 

Elsősorban azt kell határozottan megállapítani, hogy a stress volta- 
képpen állapot, helyzet, amely bár láthatatlan, mégis a szervezet észlel- 
hető elváltozásaiban fejeződik ki. Ha ezeket az elváltozásokat vesszük 
kiindulópontnak, közelebb juthatunk magának a stressnek lényegéhez. 
Így például vizsgálhatjuk, hogy vajon betegünk szervi elváltozásai a 
generális adaptációs szindróma állapotában egymással összefüggnek-e, 
vizsgálhatjuk, hogy egyik-másik szerv eltávolítása a kísérleti állatból 
megszünteti-e a stress-hatást, vagy hogy bizonyos gyógyszerek növelik 
avagy csökkentik-e a stress iránti ellenállást, és így tovább. 

Hogy felmérjük egy ilyesfajta tanulmányozás minden lehetséges 
hasznát, vegyük most sorra a stress valamennyi lényeges elemét, s 
ugyanakkor az elemzés kínálkozó módszereit is. Más szóval, készítsük 
el azoknak az eszközöknek leltárát, melyeket a stress : felboncolásánál 
használhatunk. E leltár legfontosabb tételei: tények, absztrakciók, 
anyagok és módszerek. 

6. A LELTÁR TÉTELEI 
AJ A tények 


Korábbi megfigyelések 


. Korábbi megfigyelések 


A stress-elmélet kialakulásának ismertetésénél már említettük azokat a 
sajátságos szervi elváltozásokat, melyek a stress állapotára jellemzőek. 
Mivel ezeket pontosan meg tudtuk határozni, úgy szerepeltek a stress 
mechanizmusának részletes elemzésénél, mint a vizsgálat szilárd tám- 
pontjai. Talán nem haszontalan még egyszer felsorolni őket. Vegyük 
elsőnek az alarm-reakció triászát. A mellékvese kérgének megnagyobbodása 
és a timikolimfatikus szervek zsugorodása pontosan megállapítható volt 
ezeknek a szerveknek megmérésével. Nehezebb volt a gyomor-bélrendszer 
fekélyeinek pontos értékelése, de azt megállapíthattuk, hogy egyáltalán 
van-e ilyen fekély, és hogy súlyos vagy enyhe fekélyről van-e szó. 

Később, az 1937-es esztendő folyamán, még több ilyen nem-fajlagos 
elváltozást sikerült megismerni. Ezek közül legfontosabb a testsúly 
csökkenése, az eozinofil sejtek eltíínése a vérképből, továbbá egy egész sor 
kémiai változás a test nedveinek és szöveteinek összetételében. 

Azt egyelőre még homály fedte, hogy van-e egyáltalán valami szerepe 
ezeknek az elváltozásoknak a szervezet stress-elleni rezisztencidjában, és 
éppen ez volt a terület, amely felderítésre várt. A stress nemcsak kísér- 
leti állatok, hanem emberek halálát is okozhatja, ezért roppant hasznot 
jelentene a gyakorlati orvostudomány számára, ha tudnók, milyen elvál- 
tozás jár együtt a stress-elleni rezisztencia növekedésével. Természetesen a 
rezisztenciából maga a stress is kimutatható. Csak éppen meg kell 
állapítani a kísérleti állatok halálozási arányszámát különböző körülmé- 
nyek között. 

Végül a stress egyik legsajátosabb tulajdonságának a gyulladdsra 
gyakorolt hatását tekinthetjük. Általában a stress gyulladást okoz, ha a 
testnek csupán egy bizonyos részét célozza meg, ha azonban az egész 
szervezet stress hatása alatt áll, a megcélzott testrészek ellenálló képessége 
erősödik. Gyakorlati oldalról nézve: mikor kísérleti állatainkat valamely 
általános stressor (például vérmérgezés, erős izgalom, súlyos kimerülés) 
hatásának tettük ki, a lokális stressor (például olyan anyagok befecsken- 

dezése, melyekre az állat korábban allergiásnak mutatkozott) nem idézett 
elő helyi gyulladást. A gyulladás különben ugyancsak a kézzelfogható 
tények közé tartozik, amit értékelni lehet akár a duzzanat, kivörösödés 
mértéke szerint, akár pedig azokból a szövettani elváltozásokból, melyek 
az ilyen sérülésre jellemzőek. Vajon az általános stressorok közvetlenül 
hatnak-e a sejtek egész tömegére, hogy megakadályozzák a gyulladás 
létrejöttét, vagy valamely mirigy hormonjának közvetítésével, esetleg a 
meilékvese megduzzadásával fejtik ki hatásukat? 

Ha az idő dimenziójában nézzük a stress hdárom-fázisú kifejlődését, 
ugyancsak kézzelfogható tények birtokába jutunk. Az említett változá- 
sok a generális adaptációs szindróma három fázisa alatt jellegzetesen és 
megjósolhatóan léptek fel. Ha tehát figyelemmel kísérjük valamely 
stressor alkalmazása után ezeknek a különféle elváltozásoknak felbukka- 
nását, már következtetni tudunk a stress (szövettani és kémiai változá- 
sainak) jeleiből a generális adaptációs szindróma időrendi folyamatának 
állására. 

Nem véletlen, hogy ez a fejezet ilyen rövidre sikerült. Ez a rövidség 
is mutatja, hogy 1937-ben, vizsgálataink kezdetén, a leltár még tények- 
ben nagyon szegényes volt. De az a legfontosabb, hogy az említett 
valamennyi elváltozás mérhető megnyilvánulása a stressnek, s ugyanakkor 
arra is jó, hogy a stress szerkezeti alapelemeinek működési elvére is 
rávilágítson. 

Önmagában véve e tények egyikének sincs különösebb értéke. 
Az absztrakció az, ami valamennyit a stress elemzésének hasznos eszkö- 
zévé tette és ennek során mindegyiknek általános jelentőséget adott. 
A stress egyedi elváltozásait — elszigetelt tényként — már régóta ismer- 
ték, de az elmélet értelmező szelleme nélkül semmiféle jelentőségük 
nem volt a betegségek okának tanulmányozásában. Ezért különös 
figyelmet érdemel azoknak az absztrakcióknak pontos meghatározása, 
melyek e kósza tényeket az analitikus munka eszközeivé tették. 

7. A LELTÁR TÉTELEI 
B) Az absztrakciók 


Mi a meghatározás? A stress meghatározása. A stressor meg- 
határozása. A generális adaptációs szindróma meghatározása. 
A generális és a lokális adaptációs szindróma kapcsolata. — 
Az adaptációs energia fogalma. Az adaptációs energia és az 
öregedés közötti összefüggés. Az adaptációs betegségek 


Mi a meghatározás? 


Nem halogathatjuk tovább azoknak az absztrakt fogalmaknak közelebbi 
meghatározását, amelyek vizsgálataink eszmei alapját alkotják. 
Az eddigiekben beszéltem stressről, stressorokról, nem-fajlagosságról, 
generális adaptációs szindrómáról és még sok egyébről, anélkül, hogy 
jelentésüket pontosan meghatároztam volna. Ezeknek a fogalmaknak 
tulajdonképpen már van számunkra valamiféle ösztönös értelme, főleg 
azoknak a megfigyeléseknek tárgyalása után, melyek a névadást is 
szükségessé tették. Furcsának tűnhet az olvasó szemében, hogy valamit 
előbb nevezünk el, s csak azután definiálunk, de bármily különös, a 
fogalomalkotásnak ez a folyamata. 

Mi a meghatározás valójában és milyen hasznot ígér? Úgy 
tudjuk, hogy a meghatározás tömör tolmácsolása egy szó értelmének, 
Arisztotelész szerint valamely fogalom lényegének megjelölése. 
Tankönyvek a meghatározást teszik első helyre, s ezt követi a 
hozzáfűződő elmélet kifejtése; a való élet megfordítja ezt a sorrendet. 
Mert bármily homályosan is, de előbb az elméletnek kell alakot 
öltenie — a megfigyelésekből leszűrt és névvel megjelölt elmélet- 
nek —, s csak ezután kerülhet sor a pontos meghatározásra, mely az 
egészet a lényegre szűkíti le. 

Ha abbana sorrendben akarom a stresst ismertetni, ahogy a valóságban 
kifejlődött, a megfigyelésektől kell eljutnom az elméletig, innen tovább 
a meghatározásig. De ne felejtsük el azt sem, hogy az élettani elméletek 
meghatározása sohasem tökéletes. Végső elemzésben az élettan minden 
fogalma — magának az életnek absztrakciója is — sokkal inkább tapaszta- 
lati tény, mint módszeres leszűkítés. Sokkal könnyebb megérteni, hogy 
mi az élet, mint meghatározni. 

Bizonyos tanok (például a jogtudomány, a matematika) meghatáro- 
zásai rideg törvények, melyek egyúttal a hozzájuk fűződő fogalmakat is 
megtestesítik; az élettanban viszont a meghatározás nem egyéb, mint 
tömör összefoglalása egy tünemény értelmezésének. És azt se felejtsük el, 

hogy ezt az érteimezést a későbbi megfigyelések gyakran módosítják. 
Ebben a szellemben nyújtom át az olvasónak a soron következő megha- 
tározásokat. 


A stress meghatározása 


A stress kifejezést gyakran oly laza értelemben használják és oly sok za- 
varó megállapítást fűznek hózzá, hogy hasznos elsorolni mindazt, amit a 
stress nem jelent. Ellentétben számos közhasználatban levő vagy homályos 
és nemegyszer félrevezető magyarázattal: 

I. A stress nem idegfeszültség. A stress reakciói olyan alacsonyrendű 
állatoknál is előfordulnak, amelyeknek egyáltalán nincsen idegrendsze- 
rük. Az alarm-reakciót létre lehet hozni az idegeitől megfosztott végtag 
mechanikus sértésével is. Sőt, a stress még a testen kívül, sejtkultúrákban 
is felidézhető. j 

2. A stress nem valamiféle mentőakció, amely a mellékvese-velő 
hormonjainak felszabadulásával jön létre. Az adrenalin kiáradása gyakran 
észlelhető olyan heveny stressben is, amely az egész szervezetre hat, 
viszont alig észrevehető az általános gyulladásos betegségek (ízületi gyulla- 
dások, tuberkulózis) eseteiben, bár ezek is képesek jelentős stresst 
okozni; ugyancsak nincs szerepe lokális stress-reakciókban, melyek csak 
a sérülésnek közvetlenül kitett testrészre korlátozódnak. 

3. A stress nem serkenti a mellékvese kérgét, hogy elválassza hormon- 
jait, a kortikoidokat. Az ACTH, a mellékvesét izgató hipofízis-hormon 
ugyanakkor e kortikoidok elválasztását idézi elő anélkül, hogy stresst 
okozna. 

4. A stress nem a károsodás nem-fajlagos következménye. Normális 
tevékenység is, például egy teniszmérkőzés, vagy akár egy szenvedé- 
lyes csók, jelentős stresst okoz a károsodás legkisebb jele nélkül. 

5. A stress nem jelent kilengést a szervezet egyensúlyi helyzetéből, 
az úgynevezett homeosztázisból. Viszont minden élettani funkció 
(hang, fény érzékelése vagy egy izom összehúzódása) észrevehetően 
kimozdítja az érdekelt szervet nyugalmi állapotából. 

6. Nemi a stress az, ami az alarm-reakciót okozza. Ez a stressor műve, 
nem a stressé. 

7. Astressnem azonos sem az alarm-reakcióval, semáltalában a generá- 
lis adaptációs szindrómával. Ezeket meghatározott szervi elváltozások 

jellemzik, amelyeket a stress okoz, ennélfogva nem fedik magának a 
stressnek fogalmát. 

8. A stresst nem lehet nem-fajlagos reakciónak tekinteni. A stress 
hatása ugyanis kifejezetten fajlagos. Ez a hatás mindig egy kiválasztott 
szervre (például a mellékvesére, a csecsemő-mirigyre, a gyomor-bél- 
rendszerre) irányul. 

9. Ugyanakkor a stress a fajlagos reakciók közé se tartozik. A stress 
hatását azért nem lehet specifikusnak venni, mert voltaképpen minden- 
fajta tényező előidézheti. 

Aki mindezt figyelmesen végigolvassa, könnyen arra a hibás következ- 
tetésre juthat, hogy e sok zavar és bizonytalanság miatt a stresst tulajdon- 
képpen nem is lehet körülhatárolni. Talán az elmélet nem elég világos 
ahhoz, hogy tudományos elemzésnek vessük alá. 

De hát mi homályos? Talán csak a meghatározás suta kísérlete, de nem 
maga a stress. Hiszen ennek nagyon világos, kézzelfogható formája van. 
Emberek megszámlálhatatlan tömege szenved miatta és élvezi áldásait. 
A stress nagyonis valóságos és szilárd valami. Talán leghelyesebb úgy 
meghatározni, hogy a szervezet valamennyi adaptációs reakciójának a stress 
a foglalata. Ez így egyszerű és igaz, ám attól félek, hogy még mindig 
nem elég világos. 

Nézzük, vajon az alábbi meghatározás megfelelőbb-e: 

A stress egy fajlagos tünetcsoportban megnyilvánuló állapot, mely magában 
foglal minden nem-fajlagosan előidézett elváltozást egy biológiai rendszeren 
belül. Ityen módon a stressnek sajátos ismertetőjelei vannak, de nincs ki- 
fejezett "oka. Összképe a látható elváltozások elemeiből tevődik össze, 
bármi okozta is ezeket. Ezek járulékos ismertetőjelek, amelyek kifejezik 
a szervezeten belül éppen végbemenő kiegyenlítő-folyamat mértékét. 

Ez tulajdonképpen a ,,praktikus meghatározás"; azt mondja el, 
hogyan idézhetjük elő, s miként ismerhetjük fel a stresst. Egy állapotot 
ugyanis csak megnyilvánulásaiból lehet kimutatni; a stress állapotára a 
stress-szindróma jeleiből következtethetünk. Ahhoz, hogy világosan 
felismerjük magát a stresst, jeleivel együtt, élő szervezetek egész sokasá- 
gát kell megfigyelni, számos tényező hatása alatt. Azokat az elváltozá- 
sokat, amelyeket csak egyik-másik ágens tud fajlagosan létrehozni, 
hagyjuk figyelmen kívül; a maradék — amit a tényezők egész sora nem- 
fajlagosan idézett elő — elébünk állítja a stresst a maga valóságában. 
Ez az összkép a generális adaptációs szindróma. Ha idáig eljutottunk, 
már könnyűszerrel felismerhetjük a stresst, bármikor mutatkozik is; sőt, 

alapul véve a generális adaptációs szindróma megnyilvánulásainak inten- 
zitását, a stress mérhető ténnyé is válik." 

Nekem úgy tűnik, hogy ez a meghatározás adta számba a jelszót, 
mely felpattantotta az orvostudomány egy új elméletének lakatját. 
Ritkán lehet ezt ilyen határozottsággal egy rövid mondatról állítani. 
Nem kétséges, hogy azok az orvosok, akik a stress felderítéséhez oly 
sokban hozzájárultak, már ösztönösen érezték a szabályt, ha nem is 
jutottak el a pontos megfogalmazásáig. De minden stress-kísérlet 
mélyén ez a definíció búvik meg. Ez ádja meg az egységét és jelentőségét 
a generális adaptációs szindróma, az adaptációs hormonok és adaptációs 
betegségek területén végzett valamennyi megfigyelésnek, nélküle 
mindez csak tények összefüggéstelen halmaza lenne. A stress definíciója 
az a pillér, amelyre e kötet minden részlete épült. Hogy pontosan meg- 
értsük tartalmát, érdemes értelmének mélyébe pillantani. 

A stress állapot, mely egy szindrómában nyilvánul meg. A stress állapotát 
képtelenség lenne kimutatni, ha az általa okozott elváltozások nem árul- 
kodnának róla. Ha azt mondjuk valakiről, hogy az illető , stress hatása 
alatt van", állításunknak látható elváltozások adják a bizonyítékát. 
A viszony egy állapot és az állapotot jellemző változás között éppoly 
fontos az élettanban, mint a fizikában. Ha azt mondjuk egy gumisza- 
lagra, hogy a feszítettség állapotában van, e megállapításunkat csakis a 
gumi fizikális változásaira alapíthatjuk. A biológiai stress, lényegét 
tekintve, olyan viszonyt fejez ki, mely egy támadó és egy védekező 
hatás ellentétéből fejlődik ki a szervezetben. Valószínűleg e feszültség 
természetét értették félre oly sokan, azt állítván, hogy a stress voltakép- 
pen az idegfeszültséggel azonos. 

A stress fajlagos szindróma képében jelentkezik, de nem-fajlagos módon jön 
létre. Én magam, még egészen a közelmúltban is, úgy jellemeztem 
tudományos közleményeimben a stresst, hogy az , az életműködés és 


k Majdnem abba a kísértésbe estem, hogy a stresst a szervezet elhasználódási 
állapotának mértékeként jellemezzem, hiszen az életműködés és károsodás érintkezé- 
sének ez a közvetlen nem-fajlagos következménye. Viszont az elhasználódási folya- 
matot kiegyenlítő tényezők (például a kortikoid-elválasztás) nem tekinthetők szoros 
értelemben vett stressnek, sokkal inkább a stress következményének. A gyakorlat- 
ban azonban (ha erre egyáltalán van mód) csak nagy nehézségek árán lehet meg- 
különböztetni a károsodás és a helyreállítás tüneményeit. Így ez a formula — bár- 
mennyire is jó elméletileg — nem szolgálhat , praktikus meghatározásul", hiszen 
ettől a stress elméletének szilárd tárgyi megalapozását várjuk el. 


70 


. ártalom által okozott nem-fajlagos elváltozások összessége". Egyszerű- 
sége miatt ez a megállapítás népszerű lett ugyan, de a félreértések egész 
tömegét okozta. Talán legnagyobb hiányossága az volt, hogy nem 
mutatott rá a stress-reakció (mellékvese, csecsemő-mirigy és gyomor- 
bélrendszer) szabványos elváltozásainak fajlagosságára; megelégedett 
azzal, hogy ezeknek okait nem-fajlagosként jellemezte. Ha fajlagosságról 
beszélünk, mindig tisztázni kell, hogy az elváltozások megnyilvánulási 
formájáról vagy okairól van-e szó. 

Egy nem-fajlagosan megnyilvánuló elváltozás a szervezet egészére vonat- 
kozik, vagy válogatás nélkül a szervek többségére. Ez éppen ellentéte a 
fajlagosan megnyilvánuló elváltozásnak, amely mindig a szervezet egyetlen 
vagy néhány egységét érinti csupán. 

Nem-fajlagosan okozott elváltozást sok és bármilyen tényező elő tud 
idézni. Ennek ellentéte a fajlagosan okozott elváltozás, amelyet csak egy 
vagy néhány meghatározott ágens képes létrehozni. 

Nem szabad elfelejteni, hogy a fajlagosság mindig mennyiségi fogalom. 
Mind az elváltozások, mind az okok oldaláról nézve, a fajlagosság 
alacsony és magas fokozatai között sima az átmenet. E szabály figyelmen 
kívül hagyása lehetetlenné teszi a stress-elmélet megértését nemcsak a 
laikus, de az orvos számára is. Az alábbi egyszerű mértani hasonlat ezt a 
szabályt kívánja szemléletesen ábrázolni: 


TTEGJETCSETETERETET TŐ 


A rajz tíz egymás mellé helyezett kockát mutat. Az egész sor az emberi 
szervezetet, a kockák mindegyike valamelyik szervét jelképezi. Van ezen 
kívül három olyan idom, melynek szélessége azonos egy (A), két (B) 
és három (C) kocka szélességével. Az A-jelű idom, az ábra szerint, 
kimozdíthatja helyzetéből az egyik kockát anélkül, hogy ez a többi 

kocka rendjét megbolygatná; ez így kifejezetten fajlagos akció. A B-vel 
jelzett idom nem képes kettőnél, a C jelű pedig háromnál kevesebb 
kocka helyzetére hatni. Természetesen készíthetünk bármilyen tetszés 
szerinti idomot az egy kockára és az összes kockákra ható testek nagy- 
ságrendje szerint. Tíz kocka szélességűnek kell az idomnak lenni ahhoz, 
hogy az egész kockarendszerre nem-fajlagosan fejtsen ki hatást, de ez az 
idom is csak ebben az adott rendszerben képes nem-fajlagosan működni. 
Ha ezer kocka sorakozik egymás mellé, tíz kocka elmozdítása csak fajla- 
gos műveletnek számít. 

Fajlagosságát vagy nem-fajlagosságát tekintve ugyanez a fokozati 
törvény áll minden ágensre (gyógyszerre, ideg-ingerületre, baktériumra), 
mely a szervezetre hatást gyakorol. 

Valaki azt gondolhatja ezek után, hogy ha a fajlagosság és nem-fajla- 
gosság ennyire elmosódó fogalmakat jelent, aligha lehet fontossága a 
mérhető és konkrét értékekre alapozott tudományos kutatásban. Ez a 
megállapítás azonban elhamarkodott. A , zöld" szín például egészen 
hétköznapi fogalom, mégis, ha a szivárványban nézzük, nehéz megmon- 
dani, hol kezdődik és végződik. 

Még a legalapvetőbb élettani koncepció, az élet fogalma is viszonyla- 
gos. Ahogy itt ülök, diktálva, nagyon is élőnek érzem magamat, pedig 
testem bizonyos részeiben már nincs élet. Hajam és körmeim kétségte- 
lenül hozzám tartoznak, pedig sejtjeik már nem élnek a szó szigorú 
értelmében véve. Nehéz lenne bebizonyítani, hogy a vérem víztartalma 
életben van. Bizonyos vagyok abban is, hogy manduláim, melyeket 
még négyéves koromban eltávolítottak, régóta halottak. Mégis, mind- 
ezek hozzám tartoznak, vagy régen szervezetemben éltek. 

Szinte hallom az ellenvetést, hogy e felhozott érvek nem meggyőzőek, 
hiszen az egyén, mint egész, életben marad akkor is, ha bizonyos részei 
meghalnak. Talán az életet és halált csakis így, a teljes ember méreteiben 
szabad emlegetni; dehát hol húzzuk meg a választóvonalat egész és 
rész között? Testemből kioperálhatok néhány sejtet, s ezek tovább nőnek 
az inkubátor táptalajában; e sejtek életben maradhatnak akkor is, ha 
én már nem élek. De nem kell ilyen művi kísérletekhez folyamodni, 
hiszen ondósejtjeink is átplántálják a mi életünket ivadékainkba. 

Így tehát még maga az élet is viszonylagos fogalom. 

Már az előbbiekben kifejtettük, hogy az okozatiság fajlagossága és a 
megnyilvánulás fajlagossága két teljesen különböző dolog. Mégis, a 
gyakorlatban ez a kettő párhuzamra törekszik. A test nagy részét érintő 

nem-fajlagosan megnyilvánuló hatások nagyon gyakoriak; de ugyan- 
akkor csak viszonylag kevés ágens képes a test egy meghatározott részén 
körülhatárolt hatást létrehozni. Így például a test szövetei elpusztulnak 
éhezés, fertőző betegség, lelki megrázkódtatás, rák és még sokféle ok 
miatt, ellenben a mellékvesekéreg ingerületét, körülhatároltan és elszi- 
getelten a hormonok közül csak egyetlenegy képes létrehozni:az ACTH. 
Ilyenformán a stress-hatás minden egyéb élettani reakciótól élesen 
különbözik, mert bár keletkezési módja nem-failagos, megnyilvánulási 
formája kifejezetten fajlagosnak vehető. Kell lenni valamiféle kialakult 
transzport-útnak, amelyen át ugyanaz a szerv több irányból is megköze- 
líthető. Hogy ezt tisztábban lássuk, fel kell hívnom az olvasó figyelmét 
a stress által okozott elváltozások két típusára: vannak elsődleges elváltozá- 
sok, amelyek mind okukat, mind formájukat tekintve nem-fajlagosak 
(bárhol, bármilyen ártalom vagy életfunkció előidézheti őket), és 
vannak másodlagos elváltozások, melyek a generális adaptációs szindróma 
fajlagos jeleit viselik magukon. Az első csupán a riasztó jeladás szerepét 
tölti be, felidézvén ezzel a másodikat a szervezet bármelyik sészén. 
Világítsuk meg ennek lényegét közelebbről. Vegyük példának egy 
bank székházát, amelynek minden behatolásra alkalmas részét jelző- 
berendezés kapcsolja össze egy közeli rendőrőrszobával. Ha betörő 
hatol az épületbe, akármilyen is a külseje — lehet alacsony vagy magas, 
sovány vagy kövér — akármelyik ajtót vagy ablakot használta is bejö- 
vetelekor, a riasztó-jel minden esetben ugyanaz lesz. Ezt a fajta elsődleges 
eseményt bárhonnan és bárki által nem-specifikusan lehet előidézni. 
A hatásként bekövetkező másodlagos esemény azonban kifejezetten 
specifikus lesz. A vészjel mindig ugyanazon a rendőrőrszobán lesz hall- 
ható, a rendőrök is egy meghatározott útvonalon sietnek a bankhoz, 
hogy előre kidolgozott módszerekkel megakadályozzák a bűntényt. 
De még egy ilyen egyszerű helyzetben is bizonyos tekintetben nehéz 
határozott különbséget tenni támadás és védelem), illetőleg elsődleges és 
másodlagos esemény között. Mikor a betörő kinyit egy ablakot a beha- 
toláshoz, az feltétlenül támadásnak vehető, ám ugyanez a mozdulat a 
jelzőberendezést is működésbe hozza, ami viszont már tervszerű védelmi 
akció. Egy olyan komplikált biológiai rendszerben, amilyen az emberi 
test, még sokkal nehezebb meghúzni a választóvonalat az elsődleges 
esemény, vagyis az ártalom, és a másodlagos esemény, a védelem között. 
Elvileg bármily tisztán látjuk is ezt az alaptörvényt, a gyakorlat sokszor 
elhomályosítja a képet. Mégis, leghelyesebb úgy tekinteni a stress által 

okozott elváltozások összességét, mint egyetlen szindrómát, amelyhez a 
másodlagos védelmi reakciók fajlagosan csatlakoznak. 

Hogy az iménti hasonlatot jobban alkalmazhassuk a stressre, úgy 
ahogy az az emberi szervezetben kialakul, az alarm-rendszert egy meny- 
nyiségi tényezővel kell kiegészítenünk. A szervezet riasztó-jelének erős- 
sége mindig arányban áll a támadás erejével. A bank jelzőberendezésével 
másképp áll a dolog; de tegyük fel, hogy a tüzet jelző első csengetésre 
kevesebb embert és felszerelést küldenek a helyszínre, mint a másodilk és 
harmadik vész jelre. Ez esetben a védelmi akciót mennyiségileg befoyá- 
solja a vészjelek száma. 

Mi ebben az esetben a fajlagos és mia nem-tajlagos az alarm következ- 
ményeiben? Az alábbi ábrán négy négyzet képvisel négy különböző 
épületben felállított jelzőberendezést: 

E készülékek szerkezete, az egyes emberi szervekhez hasonlóan, 
különböző, ahogy azt a különféle mintázat — pont, háromszög, pálcika 

és karika — is mutatja. A vészjel elhangozhat azáltal, hogy valaki betöri 
a tűzoltó-jelzőkészülék dobozának üvegfalát, esetleg egy hőhatásra 
önműködően kapcsoló szerkezet útján vagy akármilyen más módon. 
Az a lényeges, hogy mindezek a készülékek nem-specifikusan hozzák 
működésbe ugyanazt a fajtájú elektromos jelzőszerkezetet, amely mindig 
ugyanazt a csengőt szólaltatja meg ugyanabban a tűzoltó-laktanyában. 
Akármilyen módon keletkezik is a vészjel, a következmény mindig 
azonos lesz. Bármennyire nem-specifikus is az ok, az eredményként 
bekövetkező védelmi készültség kizárólagosan specifikus és sztereotip. 
A csengő mindig embereket és felszerelést küld a tűz színhelyére egy 
kidolgozott, egységes terv szerint. 

Rajzunkon a harmadik készülék önműködő, nem-specifikus kapcsoló- 
készülékét saját erőforrásai hozták működésbe a pálcikák elektromos 
töltésének kioldásával; ez hatott másodlagosan a védelem specifikus 
szerkezetére. Ha egyszerre mind a négy készülék tüzet jelezne, a lakta- 
nyából hirtelen sok embert és nagyszámú felszerelést kellene az oltáshoz 
küldeni. Itt áll elő a szükségszerű arányosság a veszély nagysága és az 
ellenakció méretei között. A hasonlat mellesleg azt is megvilágítja, 
hogy különféle hatás (távoli jelzőberendezések különféle működése) 
hogyan tud nem-fajlagos módon (mindig ugyanazzal a csengő-jellel) 
fajlagos ellenakciót létrehozni. E folyamatnak csupán a nem-fajlagos 
része (a jelzés) az, amely ha megsokszorozódik, az ellenakció mértékét is 
arányosan növeli. 

Lényegében ugyanez a helyzet áll elő a szervezetben is, ha a test 
szöveteiből érkező nem-fajlagos jelzések létrehozzák a stress-szindróma 
fajlagos állapotát. 

A stress szindrómája magában foglalja az összes nem fajlagos módon 
előidézett elváltozásokat. Miért kell kiemelni, hogy az összes elváltozásról 
van itt szó? Ennek oka egyszerűen az, hogy ha valamely ágens a szerve- 
zetre hatva több nem-fajlagosan előidézett hatást hoz létre, nem egyik 
vagy másik, hanem valamennyi elváltozás összessége alakítja ki a stress- 
szindrómát. Az alarm-reakció triászának valamelyik egyedülálló elvál- 
tozásáról, például a mellékvese ingerületéből, még nem kell nem-fajlagos 
stressre következtetnünk. Az ilyen elszigetelt elváltozást elő lehet idézni 
egyetlen kifejezetten fajlagos hormonnal, az ACTH-val (erről a későb- 
biekben még bőven szólunk). Ebben az esetben a mellékvese önálló 
ingerületét fajlagosnak vesszük. Csak ha valamely stressor úgy hozza 
létre ugyanezt az elváltozást, hogy az szerves része a triásznak — tehát 

egyidejűleg keletkezik.a timikolimfatikus rendszer sorvadásával és a 
gyomor-bélrendszer fekélyeivel —, csak akkor tekintjük a nem-fajlagos 
stress-szindróma tényezőjének. 

Az általános stress-szindróma az egész szervezetre hat, a lokális szin- 
dróma valamely szerv több egységét keríti hatalmába, de a stress min- 
den esetben egy szindrómában fejeződik ki, tehát sohasem egy elváltozás, 
hanem az elváltozások összessége által. A szervezet valamelyik egységét 
elszigetelten érintő hatást vagy ártalomnak, vagy pedig aktivitásra 
ösztönző ingernek tekinthetjük csupán; mindkettő fajlagos, tehát nem 
azonosítható a stresszel. 

Felmerüla kérdés: ,, Mit nevezünk biológiai egységnek?" Nevezhetünk-e 
így egy szervet, a vesét vagy az agyat, vagy e kifejezést csakis sejtek 
bizonyos csoportjaira, esetleg magára az egyes sejtre vagy ennek részeire 
alkalmazhatjuk? 

Az önálló reakcióra képes biológiai egység (reakton ) közelebbi megha- 
tározása éppoly fontos feladata az élettannak, mint a fizika és kémia 
területén az elemek és atomrészecskék megjelölése. A Negyedik köny- 
vet teljes terjedelmében ennek a problémának szenteltük. Most csak azt 
kell megjegyeznünk, hogy bármit tekintünk is az élet egységének 
— egy egész nemzetet, egy embert, a test valamely részét, vagy akár csak 
egyetlen sejtet —, a stress csak annyiban van jelen az élő rendszeren 
belül, amennyiben annak részei nem-fajlagos hatás alatt állnak. Ha vala- 
mely gyógyszer a véráramba kerülve csak a vesében okoz elváltozást, ez 
a fajlagos hatás következésképpen fajlagosan formálódik ki a testben. 
Persze csak nagyon kevés gyógyszer képes kiválasztani a vesét a többi 
szerv közül (a kialakulás körülhatároltsága), hiszen a vese egy pontosan 
megjelölhető területet foglal el a test építményében (a batás formájának 
és kompozíciójának körülhatároltsága). Egyébként, ha valamilyen gyógy- 
szert közvetlenül a vesébe fecskendezünk, minden bekövetkező vese- 
elváltozás nem-fajlagos lesz mind formáját, mind okát tekintve, hiszen 
nem a szerv egyetlen része az, amelyre a hatás irányul, másfelől azonban 
ez a hatás számtalan ágens által ugyanígy létrehozható. Azok az elválto- 
zások, amelyek egy szerven belül elhatároltan alakulnak ki — feltéte- 
lezve, hogy előidézhetők bármilyen ágenssel, amit egyenesen e szervbe 
juttatunk —, a lokális stress megnyilvánulásai közé tartoznak; de ha 
ezek az elváltozások a szervezeten belül bárhol létrejönnek, függetlenül 
az ágensek számától és a befecskendezés helyétől, akkor már a generális 
stress-szindróma következik be. 

A lokális és a generális stress különbözősége rávilágít a fajlagosság és 
nem-fajlagosság összefüggéseire is. 

Mindeddig, a definíció elemzése során, biológiai elváltozásokról beszél- 
tünk. Az elváltozás, ebben az értelemben, eltérést jelent a szervezet nor- 
mális, pihenő állapotától. De mi a , normális" és mi a , pihenő állapot"? 

Ezek is viszonylagos fogalmak. A merev elhatárolás azért lehetetlen, 
mert egy élő szervezeten belül alig észrevehető átmenet van épség és 
rendellenesség, pihenés és tevékenység között. 

Abszolút szempontból senki se tekinthető épnek; hiszen a legpará- 
nyibb sebhely, vagy akár csak egy szeplő is már rendellenességnek szá- 
mít. Ugyancsak senki se pihen abszolút értelemben véve, amíg életben 
van. Szívünk, légzőizmaink, agyunk még az alvás ideje alatt se szűnnek 
meg működni. Mindegy, hogy nem tudunk róla, és hogy e tevékeny- 
ségben nincs szerepe semmiféle tudatos erőkifejtésnek. 

Mégis, a fajok fejlődése folyamán (az egysejtű lénytől az emberig) 
minden élőlénynél (embrió-állapotától a teljes érettségig) bizonyos 
állapot-típusok formálódtak ki, melyeket az adott faj, nem és kor 
szabványai szerint normálisnak tekintünk. Az egyén és a faj sokrétű 
adaptálódása formálta és alakította ki ezeket az egyedi normákat. A perui 
indiánok például normálisnak veszik az Andok ritka levegőjét, de ugyanez 
felettébb abnormális és ártalmas lenne egy hollandnak. 

A , pihenés" fogalma ugyancsak viszonylagos. Csak a halott pihen 
igazán. Ellenben egy hatéves gyermek aktivitásának foka és fajtája 
teljesen abnormális és stress-szel teli, mondjuk egy hetvenéves elméleti 
fizikus számára és viszont. 

Mértani hasonlatunkban (lásd 7r. oldal) a kockákat mozdulatlan 
tétlenségben ábrázoltuk, állapotuk normális rendezettségében, a rend- 
bontó változtatás bekövetkezése előtt. De az elmondottak alapján 
könnyen elképzelhető, hogy ugyanezek a kockák, az asztal folytonos 
rezegtetése által, idővel V-alakúra formálódnak. Ez esetben a V-alakú 
elrendeződés, sőt maga a rezgés válna számukra normálissá, és minden, 
ami ezt befolyásolná — például, ha ismét egyenes vonalba sorakoztatnók 
őket —, rendellenesnek számítana. 

A , stress" kifejezésnek csak akkor van értelme, ha egy pontosan meghatá- 
rozott biológiai rendszerre vonatkozik. Mindebből az következik, hogy 
ha az ágensek tömege ugyanazt a fajlagos reakció-fajtát (például gyulla- 
dást) okozza egy szervben (mondjuk, a gyomorban), akkor e szerven 
belül a stressor szerepét tölti be és helyileg a lokális stress-szindrómát 

hozza létre. Viszont ha ez a hatás csak egyetlen szervre korlátozódik, az 
akció kimondottan fajlagos a szervezet egészének arányaiban. 

Minden elképzelhető ágensnek fajlagos és nem fajlagos tulajdonságai 
vannak; bármilyen élőlényt és bármilyen élő szervet képesek vagyunk 
mind fajlagosan, mind nem-fajlagosan befolyásolni. Ezt ábrázolja az 
alábbi rajz is. 


Herrolketeitsultetetetei 

Az ábra a szervezet egészét jelképezi, míg A, B és C három olyan 
ágenst jelöl, amely a szervezet különböző részén fajlagos elváltozásokat 
(vízszintes, függőleges vonalak, pontok) hoz létre. De csak a kockákkal 
és pontozással jelölt háromszög területe nem-fajlagos, mert mindhárom 
tényező együttes hatása csupán ebben érvényesült. Ennek a részletnek 
(a mellékvesében, csecsemő-mirigyben, gyomor-bélrendszerben stb. 
végbemenő) szervi elváltozásai azok, melyek megfelelnek a generális 
s tress-szindróma feltételeinek. 

A stressor meghatározása 


Most, hogy a stress állapotát — amennyire az élettan szabvány-definíciói 
lehetővé teszik — körülhatároltuk, a stressort úgy jelölhetjük meg, hogy 
,ez az, ami a stresst okozza". Annak alapján, amit az előbbiekben a 
stress viszonylagosságáról elmondottunk, magától értetődő, hogy min- 
den ágens többé-kevésbé stressor is, abban a mértékben, ahogy stress, 
illetőleg nem-fajlagos elváltozások előidézésére képes. 


A generális adaptációs szindróma meghatározása 


Az elkövetkezőkben a nem-fajlagos hatások fogalomkörét az idő-faktor 
szerepével bővítjük ki. Míg a stress a szervezetben egy adott időben 
kialakult nem-fajlagos elváltozások összességét fejezi ki, addig a generá- 
lis adaptációs szindróma e nem-fajlagos elváltozásokat úgy foglalja 
magában, ahogyan azok a stressor folyamatos hatásának kitéve, bizonyos 
időtartam alatt kifejlődtek. Az"egyik egy pillanatfelvétel csupán, a 
másik viszont a stress mozgóképe. 

Az előzőkben már kifejtettük, hogy a generális adaptációs szindróma 
teljesen kialakult állapotában három fokozatot foglal magába: az alarm- 
reakciót, a rezisztencia s végül a kimerülés állapotát. A stress e három 
fokozat kialakulási folyamatának minden pillanatában jelen van, de 
megnyilvánulásai az idő előrehaladásával módosulnak. Megjegyzendő, 
hogy nem kell e három fokozatnak teljesen kiformálódnia ahhoz, hogy 
generális adaptációs szindrómáról beszéljünk. Csak a legsúlyosabb stress 
jut el a kimerülés s ezután a halál állapotáig. A legtöbb testi és lelki erő- 
feszítés, fertőzés és még sok más stressor többnyire csak az első és máso- 
dik fokozat elváltozásait hozza létre; megbillenti a szervezet egyensúlyát, 
létrehozza a riadókészültség állapotát, de nyomban ezután szervezetünk 
hozzáidomul a hatásokhoz. 

Életünk folyamán számtalanszor átmegyünk ezen a két fokozaton. 
Enélkül nem lennénk képesek megbirkózni a mindennapok feladataival 
s ellenállni az élet megpróbáltatásainak. 

A kimerülés állapota nem elkerülhetetlen, s nem válik teljessé, ha a 
szervezetnek csak bizonyos részére vonatkozik. Így például a kitartó 
futás főleg izomzatunkban és szív-érrendszerünkben hozza létre a stress 
állapotát. Hogy ezzel megbirkózhassunk, testünk e szerveit fel kell 
vértezni s készenléti állapotba kell helyezni a feladat számára; ezután 

egy ideig a legteljesebb erőnlétben futunk, majd beáll a kimerülés. Az el- 
mondottakban könnyen felismerhetjük az alarm-reakció, a rezisztencia 
és a kimerülés állapotának jellegzetességeit, leszűkítve mindezeket az 
izomzat és a szív-érrendszer tevékenységére. De ez a fajta kimerülés 
helyrehozható; egy alapos pihenés visszaállítja az épség állapotát. 

Ugyanez áll látószervünkre is. Ha elsötétített szobából hirtelen a nap- 
fényre lépünk, a világosság szinte megvakít. Időbe telik, míg hozzászo- 
kunk, de az is előfordulhat, hogy az erős fénytől bizonyos idő múlva 
szemünk kimerül. 

Mindezek, amit az izmokról s a szemről mondottunk, ismerős tények; 
a szabály pontosan így áll a legkülönfélébb szellemi erőfeszítésekre is. 
A legtöbb emberi tevékenységnek e három stáció a menetrendje: elő- 
ször nekilendülünk a cselekvésnek, ezután a munka tempósan halad 
előre, majd elfáradunk. 

Azt azonban már kevesen tudják, hogy az adaptációnak e három- 
fázisú kifejlődése a szervezet olyan funkcióira is jellemző, melyeket csak 
az orvos tud észlelni: ilyen például a gyulladás tüneménye. Ha fertőző 
baktériumok kerülnek a bőr alá, előbb heveny gyulladás (vörösödés, 
duzzanat, fájdalom) keletkezik, majd ez idültté válik (a kelés, vagy 
tályog megérik), végül a szövetek helyi bomlása lehetővé teszi a gyulladt, 
gennyes váladék kiömlését (a tályog felfakadása). 


A generális és lokális adaptációs szindróma kapcsolata. 
Az adaptációs energia fogalma 


Az elhatárolt testrészek, izmok, szem vagy gyulladásos szövet kimerülése 
a lokális adaptációs szindrómák méreteiben jelenti csak az utolsó foko- 
zatot. 

Előfordulhat, hogy ilyen hatások a szervezet különböző részein 
egyidejűleg alakulnak ki, és intenzitásuktól, kiterjedésüktől függően 
működésbe hozhatják a generális adaptációs szindróma mechanizmusát 
is. Csak az egész szervezet kimerülésével — aggkori elgyengülésnél vagy 
a stress által okozott gyorsított öregedési folyamat következtében — 
lépünk be a generális adaptációs szindróma kimerülési állapotának 
utolsó szakaszába. 

Úgy fest, mintha testünk tárházában az adaptációs képesség vagy 
adaptációs energia láthatatlan tartalékai rejtőznének. Mihelyt a lokális 

stress elhasználja a hozzáférhető helyi tartalékokat, lokális kimerülés áll 
be, majd ezt követően az illető szerv beszünteti funkcióit. Fontos védelmi 
műveletről van itt szó, amely lehetővé teszi azt is, hogy a pihenés ideje 
alatt a kevésbé hozzáférhető lokális tartalékokból vagy a test távolabbi 
raktáraiból feltöltsük adaptációs energiánk készleteit. Csak ha minden 
adaptációs erő végleg felhasználódott, áll be az általános kimerülés és a 
halál. 


Az adaptációs energia és az öregedés közötti összefüggés 


Úgy látszik, hogy a generális adaptációs szindróma és az öregedés között 
szoros kapcsolat áll fenn. Már korábban említettük, hogy több lokális 
adaptációs szindróma fejlődhet ki egymás után vagy párhuzamosan 
ugyanabban az egyénben. Az ember megszokhat számos olyan dolgot 
(hideget, nehéz fizikai munkát, gondot), amely első alkalommal súlyos 
alarm-hatást váltott ki, de ha ezek folyamatosan és szünet nélkül bom- 
bázzák a szervezetet, előbb-utóbb a rezisztencia összeroppan és bekövet- 
kezik a kimerülés. Mintha az adaptációs erőfeszítések során valami 
elveszett vagy felhasználódott volna, de hogy mi ez a valami, nem 
tudjuk. Az adaptációs energia, mely az idomulás folyamatos erőfeszítései- 
ben felhasználódik, nevében is kifejezi, hogy nem azonos a táplálékból 
eredő kalórikus energiával; de e fogalomnak egyelőre még csak nevet 
adtunk; magának az energiának mibenlétét nem ismerjük. Sok eredményt 
remélünk e téren a további kutatásoktól, hiszen ezek a vizsgálódások 
már az öregedés alap-problémáját érintik. 

Mintha minden ember bizonyos mennyiségű, öröklött adaptációs 
energiával jönne a világra, melyet az elődöktől, szülőktől vesz át. 
Használhatja e rátestált tőkét egy hosszú, eseménytelen élet gondos 
takarékosságával, vagy felélheti fényűzően, egy stresszel teli, rohanó, de 
bizonnyal színesebb és mozgalmasabb életmóddal. Az öröklött vagyon 
összegén nem lehet változtatni, a gazdálkodás módját viszont mi szabjuk 
meg. 

A későbbiekben még bőven foglalkozunk a kimerüléssel kapcsolatos 
kísérleti megfigyelésekkel (lásd ro2. oldal) és ennek az elméletnek a 
mindennapi életben hasznosítható, gyakorlati alkalmazásával (Harma- 
dik és Ötödik könyv). Itt é kgén csak a fogalom elméleti alapjait kívánom 
felvázolni. 


6 Stress 8I 


Az adaptációs betegségek 


Már csak egyetlen fogalom magyarázata van hátra, az , adaptációs 
betegségeké." E kóros elváltozásokban a generális adaptációs szindróma 
elégtelensége játssza a főszerepet. A legtöbb idetartozó betegség nem 
annyira a külső tényezők (fertőzés, gyulladás) közvetlen következménye, 
hanem inkább onnan ered, hogy szervezetünk nem képes e tényezők 
hatását kellően kivédeni, ártalmukat egy tökéletesen működő generális 
adaptációs szindrómával elhárítani. 

Itt is viszonylagos fogalommal van dolgunk. Nincs olyan kór, amely 
kizárólag csak adaptációs betegség lenne, semmi egyéb. Ugyanígy 
nincsenek olyan kórokozók, melyekkel a szervezet adaptációs rendelle- 
nesség nélkül könnyedén elbánhat. Az ilyen ágens nem is képes betegsé- 
get létrehozni. A határvonal homályossága egyáltalán nem befolyásolja 
elméletünk gyakorlati felhasználhatóságát. Általában minden betegséget 
csak pontatlanul tudunk körülhatárolni. Nem létezik olyan szívbetegség, 
amelynek ne volna valamiféle köze testünk többi szerveihez, ugyanígy 
nem beszélhetünk tisztán vesebajról vagy tisztán idegbetegségről sem, 
teljesen elhatárolt értelemben. 

A megelőző fejezetben el kellett időznünk az absztrakciók aprólékos 
elemzésénél, mert e fogalmak tisztázása nélkül nem érthetjük meg azt a 
hatást, amit a stress mindennapi életünkre gyakorol. E fogalmakat eddig 
még senki se tisztázta, nélkülük azonban a stresst nem lehetett volna 
laboratóriumi eszközökkel felfedezni. Az elvont gondolkozás fáradságba 
kerül, hiszen az absztrakció voltaképpen nem más, mint ,,a dolgok szel- 
lemi úton való elhatárolása". Ha széttagoltan akarjuk vizsgálni a stress 
mechanizmusát, mindenekelőtt az alkotóelemeket kell felmutatni, levá- 
lasztva róluk a zavaró, lényegtelen sallangot. Ez a fajta elhatárolás csakis 
szellemi úton lehetséges, hiszen a sallangok burkát materiális eszközök- 
kel nem tudnánk a stress tiszta lényegéről lehántani. 

A stress tételeinek listájára eddig a tényeket és az absztrakciókat írtuk 
fel. Nézzük meg a továbbiakban, milyen anyagok és technikai módszerek 
állnak rendelkezésünkre. 

8. A LELTÁR TÉTELEI 
C) Anyagok és technikai módszerek 


Kísérleti állatok. Sebészi technika. Kémiai módszerek. Morfológiai 
vizsgálatok. Összetett laboratóriumi és klinikai módszerek. 
Az ismeretek alkalmazásának módszerei 


Kísérleti állatok 


Ha meg akarjuk ismerni az élet jelenségeit, elsősorban egy állati vagy 
emberi testre van szükségünk, melyre tanulmányainkat összpontosíthat- 
juk. Az élet alkati struktúráját a holt test felboncolásával is ki lehet derí- 
teni, de az életműködést csak élő testben vehetjük szemügyre. 

Mivel ember nem lehet alanya a műtéttel járó kutatásnak, a kísérleti 
állatok nélkülözhetetlenek az ilyen jellegű tanulmányokban. Ez a körül- 
mény szükségszerűen felveti a viviszekció sokat vitatott problémáját is. 
Szó szerint ez a kifejezés , élve-boncolást" jelent, és sokan azt hiszik, hogy 
ez érzéstelenítés nélkül, kínzással megy végbe. Ez a szerencsétlen félre- 
értés oda vezetett, hogy igen sokan, merő jó szándékból, az orvosi kutatás 
alapját jelentő állatkísérletek ellenzőivé váltak, kegyetlenségnek állítva 
be azt. Az Encyclopaedia Britannica, mely terjedelmes cikkben foglalkozik 
a viviszekció mellett és ellen felhozott érvekkel, megállapítja, hogy 
általában , minden tiszteletre méltó vélemény alapfeltétele az alapos 
tudás, a nyilatkozatok pontossága és az őszinteség. Sajnos, a viták rész- 
vevői ezekben az erényekben nem mindig jeleskednek." Nincsen szán- 
dékomban belemélyedni az állatkísérletek morális vonatkozásaiba, de 
mégis azt remélem, hogy e könyv felszereli az olvasót az önálló véle- 
ményalkotás kellékeivel. Mindaz, amit állatkísérletekkel és kísérletezők- 
kel eltöltött életem tapasztalatai alapján elmondhatok, a következőkben 
foglalható össze: 

I. Az orvostudomány fejlődésének majdnem minden vívmánya 
részben vagy egészében állatkísérleteknek köszönhető. Enélkül Pasteur 
és kortársai nem deríthették volna fel a mikrobák szerepét a fertőző 
betegségekben, felfedezetlenül maradtak volna a védelmül szolgáló 
vakcinák, szérumok és antibiotikumok. Állatokon végzett operációk 
nélkül Ivan Pavlov sose alkothatta volna meg a , kondicionált reflexek" 
tanát, ami az idegrendszerrel kapcsolatos tudásunk pillére. Banting nem 
juthatott volna el az inzulin felfedezéséig, ha (a hasnyálmirigy műtéti 
eltávolításával) nem tette volna kutyáit cukorbeteggé, hogy kipróbálja 

rajtuk az első kivonatok hatását. És gondoljunk arra is, milyen gyötrelem 
és életveszély fenyegetné az embert, ha minden kezdő sebész embertár- 
sain köszörülné az ügyességét. 

2. Sose találkoztam olyan hivatásos kutatóval, aki ne érzett volna 
kíméletet a megkínzott állat iránt, s ne kívánt volna a fájdalmakon eny- 
híteni. Mert aki azt állítja, hogy az állatkísérlet sose fájdalmas, meghami- 
sítja az igazságot; de tegyük hozzá, hogy ezt a fájdalmat minden igye- 
kezetünkkel a legkisebbre óhajtjuk csökkenteni. Könnyen megértheti 
bárki, hogy ha a kísérleti sebész gyalázatos brutalitással vérengző műté- 
teket akarna elvégezni, akkor is narkotizálnia kellene alanyát, hiszen 
nagyobb vagy finomabb operációk végrehajtása lehetetlenné válik a 
viaskodó állaton. 

3. A törvényhozók, akik a jog erejével megtiltják vagy korlátozzák 
a kísérleti állatok felhasználását kutatási vagy oktatási célra, többnyire 
komoly morális indokok, esetleg társadalmi nyomás hatására cselek- 
szenek. Bármi legyen is azonban indítékuk, magukra veszik a lelkiisme- 
ret vádját, hogy embertársaikat veszélybe sodorhatják, egyszersmind 
tilosnak kiáltják ki embervoltunk legnemesebb és legsajátosabb törekvé- 
sét: azt, hogy megismerjük önmagunkat. 

Az ember minél közelebb kerül az élet, a betegség, a szenvedés 
megértéséhez, annál képtelenebbé válik kegyetlenségre. Nem utolsó- 
sorban ez a fajta gondolat indított engem is arra, hogy a betegségek 
lényegéről megírjam ezt a könyvet azoknak, akik nem foglalkoznak 
hivatásszerűen orvostudománnyal. Hadd jegyezzem meg azt is, hogy 
intézetünkben az elmúlt év folyamán hetenként mintegy ezer pat- 
kányt használtunk fel kísérleti célra, de gondatlanságból egynek se 
okoztunk fájdalmat. 


Sebészi technika 


Nézzük meg közelebbről azt is, milyen hasznot ígér a kísérleti sebészet, 
és hogyan alkalmazhatjuk a stress-mechanizmus felderítésének sajátos 
problémáiban. 

Legtöbb kísérletünk alanya a patkány vagy az egér. Ezeknek az álla- 
toknak az agya viszonylag fejletlen, s ezért valószínűleg (hiszen teljes 
bizonyossággal nem állíthatjuk) kevésbé érzik a félelmet és a fájdalmat, 
mint a macska vagy a kutya. A rágcsálóknak előnyük az is, hogy kicsi- 

nyek, fertőzésre rendkívül ellenállóak, s ezért nagyon alkalmasak kiter- 
jedt kísérletezésre. 

A szabványos kísérleteknél a patkányt éterrel vagy más narkotikum- 
mal érzéstelenítjük, mindaddig, amíg fájdalomra érzéketlenné, eszmélet- 
lenné és mozdulatlanná válik. Ezután a kísérletező kihámozhat és eltávo- 
líthat egy mirigyet, hogy megnézze, hogyan reagál a patkány e szerv 
nélkül a stressre. Átmetszhet a kísérleti sebész egy érző-ideget is, ha a 
test valamely részét tanulmányai érdekében fájdalommentessé akarja 
tenni. Lecsökkentheti a vér áramlását egy érben, ha finom fonallal 
szorító-hurkot helyez rá, és így tovább. A műtét után az állat felébred és 
készen áll a megfigyelés számára. 

E műveletek során sebészi úton olyán hiányjelenségeket hozunk létre, 
melyek az emberben spontán keletkezhetnek. Ilyen elhatárolt rendelle- 
nesség előidézésével könnyűszerrel meg tudjuk határozni egy bizonyos 
szerv szerepét a stress mechanizmusában. 


Kémiai módszerek 


Sok az olyan adat, amit csak kémiai úton tudunk megismerni. Ha pél- 
dául a kortikoidok hatása érdekel, a marhák mellékveséjének tömegét 
kell felvásárolni a vágóhídon, hogy laboratóriumunkban ezekből kivo- 
natolhassuk a hormont. A kivonat készítése általában úgy történik, hogy 
a mirigyet finom szeletkékre vágjuk s az így nyert pépet vízbe vagy más 
folyadékba tesszük, hogy a hormon kioldódjék. E nyers kivonathoz 
ezután vegyi anyagokat adunk, amelyek vagy a hormont, vagy a szeny- 
nyező anyagokat teszik oldhatatlanná. A finomítás e folyamata mindaddig 
tart, amíg a hormon, különválasztva a mirigy egyéb anyagaitól, teljesen 
tiszta, többnyire kristályos alakban megjelenik. 

A finomítás különösen fontos művelet, mert csak teljesen megtisztí- 
tott anyagból képes a vegyész kielemezni a molekulárisösszetételt, ponto- 
sabban, az atomrészecskék elrendeződését a hormon molekulájában. 
Miután ezt sikerült megállapítania, előbb-utóbb lehetővé válik az anyag 
előállítása mesterséges úton, elemeiből vagy az eredeti mirigyeknél 
könnyebben megszerezhető forrásból. Ezt nevezzük szintézisnek, ami 
szó szerinti értelemben összetételt jelent. 

Nagyon fontos dolog a hormonok szintézisének megoldása, hiszen 
java részük értékes gyógyszer, amit nagy mennyiségben kell megszerez- 

hetővé tenni a rászoruló betegeknek. Ilyen hatalmas mennyiségű állati 
mirigy nemcsak költségessé tenné az előállítást, hanem a legtöbb esetben 
lehetetlenné is, mert a világ valamennyi vágóhídja se lenne elég a nyers- 
anyag kitermelésére. 

. Az elmondottakon kívül természetesen még sok olyan problémája 
van a kísérleti orvostudománynak, amely csak a biokémia módszereivel 
oldható meg. A stress és a hormonkezelés nyomán fellépő szervi elválto- 
zások, a test nedveinek és szöveteinek kémiai elemzése e problémák 


megszámlálhatatlan tömegét állítja elénk. 


Morfológiai vizsgálatok 


Morfológia szó szerint alaktant jelent, ,a forma tudományát" (a görög 
morphe : forma, alak és -logia : tan). A boncolásból és a szervek megfigye- 
léséből származó anatómiai tudásnak ez a kerete; idetartoznak továbbá 
azok a tudományos adatok is, amelyeket a górcső fed fel a szövetek 
hisztológiai (a görög histos: szövet) felépítéséről és sejt-szerkezetéről. 
Már azzal is sokat megtanulunk egy bizonyos szerv működéséről, ha 
egyszerűen csak megnézzük a górcső alatt. Így győződhetünk meg pél- 
dául arról, hogy pihenő állapotában a mellékvesét — a górcső alatt jól 
kivehetően — parányi zsírszemcsék borítják, melyek a hormont tartal- 
mazzák; aktív állapotában a mirigy a vérbe bocsátja ezeket a tartalékait, 
s ilyenkor a szemcsék eltűnnek a felületről. 


Összetett laboratóriumi és klinikai módszerek 


Láttuk, hogyan szereli fel a kísérleti sebészet, kémia és morfológia hasz- 
nos szerszámokkal az orvosi kutatást. Általában külön szokták választani 
azokat a megfigyeléseket, melyeket gyógyszertani, bakteriológiai és más 
kísérleti módszerekkel hajtanak végre, a klinikai megfigyeléstől. Pedig 
lényegüket tekintve mind e módszerek a sebészet, kémia és morfológia 
változatai. i 

Tegyük fel, hogy azt akarjuk kideríteni, vajon stress hatása alatt 
kiválasztódik-e a mellékvese hormonjainak feleslege a beteg vizeletében. 
Csak az a dolgunk, hogy ezt a vizeletet, kellő tisztítás után, befecsken- 
dezzük egy olyan állatba, mely előzőleg mellékvese-ektomián (a gö- 

rög ektome : eltávolítás, kivágás) esett át. A kísérletben felhasznált állat 
mellékveséjét azért kell eltávolítani, hogy elkerüljük azokat az ellenőriz- 
hetetlen komplikációkat, melyeket saját mellékveséjének hormon-elvá- 
lasztása okozhat. A mellékvesétől megfosztott állatban a csecsemő- 
mirigy különösen nagyra nő, mert hiányoznak a csecsemőmirigy zsugo- 
rodását előidéző mellékvesehormonok. Ha ilyen körülmények között 
befecskendezzük a kivonatot, a csecsemőmirigy zsugorodása pontosan 
elárulja, mennyi mellékvesehormont tartalmaz a: kivonat. A gyógyszer- 
tannak ezt a módszerét biológiai értékmérésnek nevezzük, minthogy egy 
anyag élettani hatóerejét állapítja meg. 

Lényegében ez az eljárás tehát a kémia (kivonat-készítés), a sebészet 
(mellékvese-eltávolítás) és a morfológia (csecsemőmirigy elváltozásának 
vizsgálata) kombinációja. 

Azoknak a szervi elváltozásoknak java részét, amelyeket spontán 
betegségek okoznak az emberben, vagy művi beavatkozás (baktériumok, 
allergének stb. beadása) idéz elő az állatban, az elmondottak szerint 
e három alapmódszer segítségével vizsgáljuk. 


Az ismeretek alkalmazásának módszerei 


Az orvosi irodalom méretei olyan arányokat öltöttek, hogy a mai tudo- 
mányos kutatás egyik legfontosabb feladatává vált az adatok nyilván- 
tartása és egységesítése. Ahogy azt Vannevar Bush találóan állapította meg 
az Amerikai Filozófiai Szövetségben (Lásd: The Atlantic, 1955. augusz- 
tus), ha ezen a téren kudarcot vallunk, , a tudomány belevész saját ered- 
ményeibe, baktérium-tenyészet módján megrekedve saját nedvei töme- 
ében". 

je Intézetünk, mely régóta foglalkozik stress-kutatással, könyvekből és 
különlenyomatokból a világ legnagyobb könyvtárát gyűjtötte össze 
ebben a tárgykörben. A generális adaptációs szindrómára vonatkozó 
gyűjteményünk teljesnek számít, és a benne őrzött adatok sokaságát 
részletes tárgymutató teszi felhasználhatóvá. 

De álljon itt néhány szám az ilyen munka terjedelmének megsejteté- 
sére. Mikor 1950-ben Stress című könyvem, az első tudományos össze- 
foglalás e tárgykörről megjelent, mintegy 5500 eredeti cikket és könyvet 
kellett áttanulmányoznom, melyeknek mindegyike szorosan anyagom- 
hoz tartozott. Ezt követően több éven át munkatársaimmal együtt 

kibocsátottunk egy-egy kötetet Annual Report on Stress címen (melyeket 
laboratóriumi berkekben AROS-nak becéztünk). E kötetek mindegyi- 
kében 2500—5700 közleményről adtunk számot. Ezeket a publikációkat 
természetesen be kellett szerezni, elolvasni és gondosan besorolni, 
mielőtt a Report-okban felhasználtuk volna őket." 

Hadd jegyezzem meg, hogy most, mikor e sorokat diktálom és rápil- 
lantok íróasztalom fölött az AROS köteteivel teli polcokra, csendes 
melankóliával gondolok arra, hogy laboratóriumi kísérletezéseim ideje 
alatt az életnek mily sok örömét mulasztottam el (hány órát, amikor 
gyermekeimmel játszhattam volna, utazgatást, mily sok pihentető zenei 
élvezetet és olvasást), amíg a tudományos adatok ekkora heggyé nőttek 
körülöttem. Ugyanilyen gondolatok táinadhatnak azokban is, akik 
velem együtt részt vállaltak az adatgyűjtés és rendszerezés egyhangú 
munkájában. 

Aki ilyen munkát sose végzett, el sem képzelheti, mit jelent 25 000 
tudományos közleményt átolvasni és katalogizálni úgy, hogy nyomban 
megtalálhassuk őket, ha a szükség úgy kívánja. Az információk ilyen 
tömegét szinte lehetetlen megemészteni; hiszen az idő hiánya miatt 
éppencsak átfuthatjuk az oldalakat, hogy az éles szem gyakorlottságával 
felcsípjük belőlük, ami lényeges. 

Felmerül a kérdés, nem hasznosabb-e kevesebbet markolni, s azonmód 
feldolgozni agyunkkal, ami elénk kerül? Ez nagyon okos észrevétel; 
mindnyájan ezt szeretnénk. A gyakorlat azonban nem engedi, hogy így 
tegyünk, hiszen mielőtt elbírálhatnánk, hogy egy közlemény megéri-e 
az elolvasást, már katalogizálnunk kellett. Sőt, mindezek előtt, rá kellett 
bukkanni. Az orvosi folyóiratok száma nyolcezer körül van manapság; 
még ha könyvtárunk be is tudná valamennyit szerezni, kinek jut ideje 
arra, hogy mindezt végigolvassa? Azt is megtehetjük, hogy a számunkra 
fontos anyagot valamilyen orvostudományi közlemény-mutatóból 
szemeljük ki. Ezután különlenyomatot kérünk a szerzőtől, vagy ha ehhez 
nem lehet hozzájutni, fotokópiázzuk az eredetit (a könyveket mindig 
meg kell venni). De mindezek után a közlemény tartalmán át kell 
futni, hogy megállapítsuk értékét. És egyidejűleg kiírjuk a katalógus 


k Hogy megbirkózzunk e hatalmas feladattal, megszerkesztettük a , Symbolic 
Shorthand System for Physiology and Medicine" (H. Selye, Acta Inc., Montreal, 
1956, 1958, 1960) köteteit. Ezekben az orvosi fogalmakat szimbólumok képviselik, 
melyeket úgy használunk, mint egyezményes jeleit az algebra, a vegyi formulákat 
a kémia és a hangjegyeket a zene. 

kártyáját is, hogy az így megszerzett adat ezután a magunk és mások 
számára is hozzáférhető legyen. 

Persze, a stressről szóló sokezernyi közlemény között sok volt az olyan, 
amelyet gondosan és nagy érdeklődéssel olvastam végig; nagy számban 
akadtak olyanok is, melyeket azután kísérleteim alapjául vehettem. 
De a stress és a vele kapcsolatos adaptációs hormonok tana olyan szét- 
ágazó tudományos tevékenységre nyújtott alkalmat, hogy egyetlen 
ember nem összegezhette valamennyit. Ezt a hatalmas mennyiségű 
anyagot lehetetlenség ma már összefogni és rendszerezni az információk 
és korrelációk olyan nemzetközi szemléjenélkül, mint amilyen az AROS. 

Hiszen kár lenne időt pocsékolni olyan kísérletek megismétlésére, 
amiket már mások elvégeztek; felesleges dolog elavult módszereket 
alkalmazni, amikor jobbak is rendelkezésünkre állnak. Munkánk hiányos- 
ságait is csak akkor láthatjuk tisztán, ha módunkban áll felmérni a tudo- 
mány egészének állását. Ilyenformán a szemlék közzététele éppolyan 
fontos eszköze lett a szervezett stress-kutatásnak, mint a kísérleti állatok 
serege a sebészet, vegytan és morfológia számára. 

E néhány gyakorlati kérdést fel kellett vetnünk az orvosi kutatás anya- 
gának és módszereinek ismertetésével kapcsolatosan. Amíg felvázoltuk 
őket, egyúttal azt is megállapíthattuk, milyen hasznot jelentettek ezek a 
stress jelenségeinek elemzésekor. Vegyük szemügyre a továbbiakban, 
milyen feladatok állnak az olyan kutató előtt, aki a biológiai mechaniz- 
mus vizsgálatára szánja el magát, és, közelebbről nézve, hogyan sikerült 
nekünk felfedni a stress szerkezetének titkait. 

9. A BIOLÓGIAI MECHANIZMUS — BELÜLRŐL NÉZVE 


Öt villanykörte példája. Az idegrendszer kapcsolatajnak elemzése. 
Az endokrin rendszer kapcsolatainak elemzése 


Öt villanykörte példája 


Tegyük fel, hogy valakinek ki kell derítenie a huzalok pályáját egy 
olyan hálózatban, amelyben az energiaforrás öt villanykörtét lát el 
árammal; ezt az egyébként könnyű feladatot az nehezíti meg, hogy a 
huzalok a falba vannak beépítve és csak az égők foglalatánál bukkannak 
elő. 

Ilyen esetben leghelyesebbnek látszik a főelágazás és az öt villanyégő 
helyzetét tekintetbe véve az áramkört a feltételezhető csatlakozási pon- 
tokon megszakítani. Egy-egy. ilyen csatlakozás szétvágása után meg kell 
figyelni, mely lámpák alszanak el és melyek azok, amelyek ezután is 
fényt adnak. Ellenőrzésül — hálózatunkat az eredeti energiaforrásról 
leválasztva — kipróbálhatjuk, hogy — külső áramot vezetve át egyes 
pontok között —, melyik huzal melyik égőhöz vezet. 

Mindezt az alábbi rajz illusztrálja. 


TELEP 


0 
2) 


0 4) (5) 


Ha ebben az elrendezésben csak a központi erőforrás és az (I-től 5-ig 
megszámozott) égők helyzetét látjuk, a huzalok útját sehogyan se tudjuk 
kitalálni. De néhány egyszerű kísérlettel már megfejthetjük a talányt. 

Ha ugyanis az I-gyel jelzett ponton megszakítjuk az áramkört, a 3. 
számú lámpa kivételével valamennyi égő kialszik. E tényből már arra 
következtethetünk, hogy a 2., 4. és 5. számú lámpák ezen a ponton át 
jutnak áramhoz, míg a 3. számú lámpa a többitől függetlenül, közvetle- 
nül a központi energiaforrásból táplálkozik. 

Ellenőrzésképpen, ha a központi kábelt a hálózatról leválasztjuk és 
egy más energiaforrásból áramot vezetünk az 1-gyel jelzett foglalatba, 
nyilvánvaló, hogy ezután a 2., 3., 4. és 5. számú lámpák kigyulladnak. 
Már nem titok tehát, hogy a 3. számú lámpa két forrásból kap áramot, 
valahonnan felülről és ugyanakkor az r. számú égő tájékáról is. Csak 
türelem dolga, hogy további próbálkozásokkal kiderítsük, hogy a 2. 
számú ponton áthaladó huzalok a 3., 4. és 5. számú égőket tartják 
üzemben. Ezzel az egész hálózat kapcsolási rajzának titka megoldódott. 

Lényegében ugyanezt az eljárást követi a kutató-orvos is, aki egy 
összetett élettani rendszer, az emberi vagy állati test belső kapcsolatainak 
felderítésére vállalkozik. 


Az idegrendszer kapcsolatainak elemzése 


Az idegrendszer a forrása azoknak az ingereknek, amelyek izmainkat 
összehúzódásra késztetik. Mindez kábelek és huzalok: az idegek útvona- 
lain megy végbe. A csatlakozások titkát pontosan úgy lehet megfejteni, 
mint az előbb említett villamos-hálózat esetében. Ha itt-ott elvágjuk a 
kísérleti állat idegpályáját, megláthatjuk, melyik izom bénul meg ettől. 
Az ellenőrzésnek az a módja, hogy egy-egy idegköteget elektromosság- 
gal ingerlünk s megfigyeljük, az izmok melyik csoportja húzódik össze 
ezután. Egyes idegek csak egyetlen izomra hatnak, mások (szétágazva) 
több izomra fejtenek ki hatást; bizonyos idegek ugyanakkor egy közve- 
títő állomásra, az idegducokba, futnak be. 


Az endokrin rendszer kapcsolatainak elemzése 


Teljesen hasonló a helyzet az olyan szerveknél is, melyeknek működését 
hormonok, a belső-elválasztású mirigyek által termelt kémiai hatóanya- 
gok szabályozzák. Az egyetlen különbség abban áll, hogy egy ilyen 
hormonnak nincs saját pályája, abban az értelemben, ahogy minden 
idegingerület saját rostjain s a villanyáram is külön huzalokon halad át. 

A hormonok oldható vegyi anyagok, amelyeket a mirigy a vér- 
áramba ürít, s így ezek a test bármely részébe eljuthatnak. Minden 
hormon egyfajta rejtjeles üzenetet visz magával, melyet csak bizonyos 
szervek tudnak elolvasni. A véráram e futárai a szervezet egy-egy szá- 
mukra kijelölt részét célozzák meg, éppen úgy, mintha idegekről lenne 
szó. Minden szerv csak bizonyos speciális hormonok hatására reagál, 
éspedig vagy közvetlenül, vagy valamely endokrin mirigyen (közvetítő 
állomáson) keresztül. 

Ezt a mechanizmust legtalálóbban egy rádió- vagy televízió-adóállo- 
más működéséhez hasonlíthatjuk, amely szétsugározza ugyan hullámait 
a szélrózsa minden irányába, de csak az a vevőkészülék képes azokat 
felfogni, amelyet a megfelelő hullámsávra állítottak be. Az ilyen szelek- 
tív vétel egyidejűleg kiszűri a más hullámhosszon sugárzott műsorokat. 
A hasonlatot azzal egészíthetjük ki, hogy a vevőkészülék bizonyos 
műsorokat egyenesen az adóállomás sugárzásában szólaltat meg, máso- 
kat helyi relé-állomások közvetítésével, éppen úgy, ahogy a hormonok 
vagy közvetlenül fejtenek ki hatást a szövetekre, vagy egy másik miri- 
gyen keresztül. 

Az endokrinológiában is, vagyis a belső-elválasztású mirigyek és 
hormonjaik tanában, az előzőkben kifejtett elemzési módszert alkalmaz- 
hatjuk. Ezt fejezi ki a szemközti ábra, mely már közvetlenül a stressre 
alkalmazza az elmondottakat. 

A rajz egy stressor vagy stress-inger hatását mutatja az agyalapi 
mirigyre, a mellékvesére, a gyomorra, a nyirokszövetekre és a fehér- 
vérsejtekre. 

Az agyalapi mirigy (másnéven hipofízis ), mint már korábban elmon- 
dottuk, egy kis endokrin szerv, mely a koponyacsont agy-alatti részén 
fészkel. A mellékvese két kis endokrin mirigyből áll, melyek a vesecsú- 
csok fölött találhatók. A nyirokszövet a szervezet védelmi mechanizmu- 
sának fontos tényezője, a fehérvérsejtekhez hasonló parányi sejtecskékből 
áll. A lágyékban, hónaljban található nyirokmirigyek, a toroküreg man- 
dulái s a mellkasban elhelyezkedő csecsemőmirigy, mind-mind ennek a 
rendszernek tartozékai. Ami a fehérvérsejteket illeti, ezeknek egy része a 
nyirokszervekből, másik része a csontvelőből ered. E sejteknek is fontos 
védelmi szerepük van, főként fertőzések elleni tevékenységük miatt. 

Kísérleteink folyamán megfigyeltük, hogy stress hatása alatt mind e 
szövetekben elváltozások keletkeznek, csak éppen azt nem tudtuk még, 
hogyan — a transzport-utak milyen hálózatán át — jönnek létre. 

Vizsgálódásaink kezdetén azt gyanítottuk, hogy a csecsemőmirigy vala- 
miféle hormont termel, amely ingerli a mellékvesét. De ezt a feltételezést 
gyorsan el keilett ejteni. Noha a patkányok csecsemőmirigyét sebészi 
úton eltávolítottuk, az állatok mellékveséje (2. pont) stress alatt mégis 
duzzadást és túlműködést mutatott. Viszont ha a mellékvesét operáltuk 
ki, a csecsemőmirigy már nem hozta létre a stress-reakció jellemző 
elváltozásait. Végül az is kiderült, hogy (a kéreghormonokban gazdag) 
mellékvesekivonat befecskendezése, még a mellékvese eltávolítása 


STRESSOR  [/ 


HIPOFIZIS 
1 


FEHERVÉRSEJTEK 


CSECSEMŐMIRIGY 
GYOMOR NYIROKMIRIGYEK 
3 4 


esetén is, előidézte a csecsemőmirigyben a stress elváltozásait. Világos, 
hogy a transzport-út a mellékveséből vezet a csecsemőmirigyhez és nem 
fordítva. 

Felmerült a kérdés, , hogyan értesül a mellékvese a stress beálltáról, és 
miből tudja meg, hogy kéreghormonokat kell termelnie?" Szóval, mi a 
megelőző láncszem az események e folyamatában? Számos sikertelen 
próbálkozás után a hipofízis eltávolításakor azt találtuk, hogy ha a 

biológiai láncreakciót ezen a ponton (az I. ponton) szakítjuk meg, a 
stress nem okoz többé ingerületet a mellékvesében (2. pont). És ugyan- 
akkor — stress nélkül, sőt a hipofízis eltávolítása után is — egy hipofízis 
hormon, az ACTH (amelynek részletes ismertetése a 100. oldalon talál- 
ható) befecskendezése tipikus stress-reakciót idézett elő a mellékvesében. 
Ez megnagyobbodott és nagy mennyiségben termelte hormonjait. 
Mindebből kiviláglott, hogy a mellékvese a közvetítő állomás szerepét 
tölti be az 1. pont s a lánc alsóbb szemei között. 

Az olvasó — ha ábránkat a stress tervrajzaként használja — könnyen 
megértheti, hogyan vált a generális adaptációs szindróma komplikált 
endokrin hálózatrendszere most már megközelíthetővé a tudományos 
elemzés számára. Éppen csak meg kellett szakítanunk ezt a hálózatot egy 
mirigy eltávolításával, hogy az azután fellépő defektust e mirigy speciális 
hormonjával hárítsuk el. 

Ez a fajta kísérletező munka még ma is folyamatban van s előrelátha- 
tóan nem is fejeződik be egyhamar. Kutatók százaival együtt mi is 
szorgosan bontogatjuk a stress-szerkezet ágas-bogas rejtélyeit. Vessünk 
most egy pillantást arra, milyen eredménnyel járt eddig ez az igyekezet. 

10. A BONCOLÁS EREDMÉNYEI 


Az elemzés tárgya. Kölcsönhatás a fajlagos és nem-fajlagos jelen- 
ségek között. Hogyan idézhetik elő különféle tényezők ugyanazt 
a szindrómát? Hogyan összegezhetők a minőségileg különböző 
reakciók? A háromfázisú stress-reakció. A védelmi tevékenység 
ellentétessége. Kondicionáló faktorok 


Az elemzés tárgya 


A megelőző fejezetekben megpróbáltam leltárba foglalni azt az anyagi 
és eszmei vagyont, amely a stress elemzéséhez rendelkezésünkre állt. 
Lássunk hozzá most szerzeményeink értékének felbecsüléséhez. A tanul- 
ságok egy részét már futólag érintettük, de rendkívüli jelenségekről 
lévén szó, nem árt egy újabb számvetés. 

Felesleges lenne hosszas részletességgel ismertetni mindazokat a techni- 
kai módszereket, melyekkel az eredményekhez eljutottunk. Hiszen csak 
az alapelvek a fontosak, s ezeket már kifejtettük; egy kis találékony- 
sággal bárki rájöhet, hogyan alkalmaztuk ezeket a mi sajátos problé- 
máinkban. 

A most következő három fejezet anyagát öt csoportba sűrítettem: 

1. Általános fogalmak. A stress, valamint a stress és a betegség kapcso- 
latának alapvető ismeretei. 

2. A stress dióhéjban. Újonnan megismert tények számbavétele. 

3. A stress és a gyulladás jelensége. A stress-elméletnek e speciális alkal- 
mazását azért ragadtam ki jellemző példaként, mert a gyulladás egyik 
legalapvetőbb vonása a betegségeknek. Másrészt, a stress-mechanizmus 
e területéről származó ismereteket használták fel eddig a legsikeresebben 
a klinikai gyakorlatban. 

4. A teljes stress-mechanizmus körképe. Részletes vizsgálata annak, 
hogyan működnek közre az egyes szervek az egészség fenntartásában, 
stress hatása alatt. 

s. Az adaptáció jellege. 


Kölcsönhatás a fajlagos és nem-fajlagos jelenségek között 
Láttuk, hogy minden számba jöhető ágens, amely kívülről a test egészére 


hat, kisebb-nagyobb elváltozásokat okoz. A leghatékonyabb tényezők 
idézik elő a legfajlagosabb elváltozásokat. Következésképpen a nem- 

fajlagos hatást úgy is vehetjük, mintha az előbbinek járulékos következ- 
ménye volna. De ez csakis a klasszikus orvostudomány szemszögéből 
nézve látszik így, hiszen az a betegségnek kizárólagosan a fajlagos okait 
méltatja figyelemre, s a gyógyításnak is csupán fajlagos módszereit 
ismeri el. A stress-kutatás viszont elsősorban a nem-fajlagos hatásokkal 
foglalkozik. Megjegyzendő, hogy az általános orvosi gyakorlatban 
szinte lehetetlenség szétválasztani a fajlagost a nem-fajlagostól. 

Az alábbi ábrán az erős vonalazású nyilak a stress, a többi pedig három 

ágens fertőző hatását jelképezi. 

Rajzunk azt mutatja, hogy a kettős nyilakkal rajzolt ágensek követ- 
kezménye nem azonos mind a három esetben, noha a stress-hatás mindig 
ugyanaz. Az együtt fellépő kétféle hatás befolyásolja egymást. A stress- 
elmélet nyelvén szólva ezt úgy fogalmazhatjuk meg, hogy mindegyik 
ágens fajlagos hatása kondícionálja (módosítja) a vele együttesen fellépő 
nem-fajlagos akciót. Tulajdonképpen e tényezők fajlagos hatása teljesen 
közöm bösítheti is a nem-fajlagost, ha a kettő szöges ellentétben áll egy- 
mással. A fajlagos akcióknak ez a fajta módosító és ellensúlyozó képessége 
sokáig akadálya volt annak, hogy a stressről világos képet kap- 
junk. 

Természetesen a körülmények e játéka mindig megfigyelhető, ha 
általánosító megállapításokra törekszünk. Így ha általánosságban akarunk 
valamit a négerekről kijelenteni, először is bőrük sötét színe az, ami a faj 
specifikus jellemzőjeként szemünkbe ötlik. Legkönnyebben tehát azt az 
általános tételt állíthatjuk fel, hogy , a négerek bőre sötét". Viszont 
vannak albínó négerek is, akiknek bőre, genetikus rendellenesség követ- 
keztében, nem tud sötét pigmentet előállítani. Ez persze nem jelenti azt, 
hogy a sötét bőrű faj létezését megállapító szabály hibás. A négerek 
túlnyomó többsége igenis sötét bőrű, és a sűrű pigmentáció, ha nem is 
csalhatatlan, de megbízható ismertetőjel. Viszont nincs olyan kizáróla- 
gos ismertetőjel, amely egy fajt maradéktalan teljességgel jellemez, 
hiszen az albínó is négernek számít, a fajta egyéb jellegzetességei alapján. 

Ezeket az egyéb jellegzetességeket csak akkor fedezhetjük fel, ha a 
négerek nagy tömegét tanulmányozzuk. 

A szabály ugyanígy áll a stress kutatására is. Kiragadjuk példának a 
generális adaptációs szindróma egyik fő jellemvonását, a vércukor- 
görbét, amely sajátos három-fázisú változást mutat: először süllyed, 
majd emelkedik, végül újra csökken. Ha stresst idézünk elő inzulinnak 
(a hasnyálmirigy antidiabetikus hormonjának) befecskendezésével, a 
jellegzetes vércukor-görbe eltér a szokásostól, mert az inzulin fajlagos 
tulajdonsága révén a vércukrot állandóan alacsony szinten tartja. Hiba 
lenne ebből arra következtetni, hogy a vércukor görbéje nem mutatja a 
stress hatását, vagy hogy az inzulin nem képes előidézni a generális 
adaptációs szindrómát. Az inzulin stress-hatását változatlanul fel lehet 
ismerni abból, hogy — más stressorokhoz hasonlóan — mellékvesekéreg 
ingerületet, csécsemőmirigy-zsugorodást stb. okoz. Ezeket a tanulsá- 
gokat vontuk le egy egész sor ágens hatásának tanulmányozása közben. 


Hogyan idézhetik elő különféle tényezők ugyanazt a szindrómát? 


A következő rajzon négy négyzet jelzi az ingerek különféle célpontjait. 
Tekinthetjük ezeket szerveknek, szöveteknek, vagy akár önálló sejtek- 
nek is. E négyszögeket két részre osztottuk, felül (nyilak) az alarm jelzé- 
sei, alul az ingerre bekövetkező fajlagos hatások kaptak helyet. 


FAJLAGOS 
REAKCIÓK 


FAJLAGOS HATÁS 


Ha bármikor egy fajlagos ágens valamely célpontra hat, két dolog 
következik be: kialakul egy fajlagos válasz (melyet rajzunk az alsó 

részben levő sajátos formák kiürítésével jelez) és egy nem-tfajlagos 
következmény is (melyet felül az egyforma nyilak kiválása mutat). 

Vegyük példának a fényt, mely a szemben káprázást okoz; a vizelet- 
hajtót, mely a vesét fokozott kiválasztásra serkenti; az ideg-ingert, mely 
izomösszehúzódást okoz. Mindezek fajlagos válaszok. Ezekkel egyidejű- 
leg azonban e szervek sejtjei képesek bizonyos nem-fajlagos riasztó 
jelzéseket kibocsátani, melyek e szervek sajátos aktivitására jellemzőek. 
Hogy a szem, a vese vagy az izom különféle módon reagál az ingerekre, 
az nem szorul bizonyításra. De vajon képesek vagyunk-e a nem-fajlagos 
reakciókat is ilyen meggyőzően bemutatni? A riasztó jelzések vegytanát 
még nem sikerült pontosan megismerni, létezésükhöz mégsem férkétség. 

Ha ugyanis a kísérleti állatban vagy az emberben valamely szervet 
fokozott működésre serkentünk (például az izomzatot munkára kény- 
szerítjük), vagy ha a test szöveteit ártalomnak tesszük ki (például égési 
sebeket okozunk a bőr felületén), minden kétséget kizáróan megfigyel- 
hetjük az ACTH-nak, a hipofízis mellékvesét-ingerlő hormonjának, 
fokozott szekrécióját. Ez az anyag a mellékvese kérgét indítja nagyobb 
hormonelválasztásra, ezért a vérben megnövekszik a kéreghormonok 
mennyisége. Az történt, hogy a közvetlenül érdekelt szerv értesítette a 
hipofízis-mellékvese-rendszert, hogy sürgősen nagy mennyiségű kéreg- 
hormonra, , kortikoidra" van szüksége. 

Először mindenki arra gondolt, hogy ezt a fajta üzenetet az idegek 
közvetítik. De ez tévedés. Be tudtuk bizonyítani, hogy például egy 
mélyen narkotizált patkányban, amelynek a vérerek épségben hagyásával 
hátsó lábát teljesen elkülönítettük a testtől, e láb felsebzése vagy leforrá- 
zása még mindig képes volt előidézni a mellékvese kérgének ingerét. 
Ebben az esetben nem volt semmiféle idegi kapcsolat a stimulált testrész 
és a test között. Így kizártuk azt a feltételezést, hogy a riasztó jelzések 
idegingerekkel azonosak : nem maradt hát más magyarázat, csak az, hogy 
ezek a láb és a mellékvese között a véráramban tették meg az utat. 
Feltételezhetően e küldönc-matériák, anyagukat tekintve, kémiai vegyü- 
letek, úgynevezett , fdradság-anyagok" , melyek az anyagcsere mellékter- 
mékeiként jönnek létre valamiféle tevékenység vagy ártalom következ- 
tében. 

A gyakorlat azt is bebizonyította, hogy ha egy fajlagos ágens csupán 
egyetlen szervre fejt ki hatást, a bekövetkező stress kisebb mérvű, 
mintha valamely nem-fajlagos tényező hatott volna a szervezet nagyobb 
részére. Vajon mi az oka ennek? 

A magyarázat szemléltetéséhez vegyük elő ismét négyszögekből álló 


VEZESS ZAL 


ábránkat: 


NEM-FAJLAGOS HATÁS 


Ha valamely nem-fajlagos ágens egyidejűleg mind a négy célpontra 
hat, ezeknek mindegyike a maga sajátos módján reagál (az izom össze- 
húzódással, az ideg vezetéssel stb.). Ezeket a különféle reakciókat nem 
lehet mennyiségileg összegezni, hiszen mindegyikük más és más fajtájú. 
De ne felejtsük el, hogy e jelenségekkel egy időben minden érdekelt 
szövet leadja a maga riasztó-jelzését is; ezek bárhonnan érkezzenek is, 
mindig azonosak, és nem-fajlagos hatásuk mennyiségileg összegezhető. 

Az alarm-jelzésekre bekövetkező hormonelválasztás az adaptáció 
hasznos tényezője, amelyben a hipofízis és a mellékvese játssza a főszere- 
pet. Kísérleteink azt mutatták, hogy ha e mirigyek valamelyikét eltávo- 
lítottuk, mielőtt az állatot valamely stressor hatásának kitettük volna, a 
rezisztencia erősen lecsökkent. A megfogyatkozott ellenállást azután a 
normálisra tudtuk felfokozni, ha a hiányzó hormont injekció formájá- 
ban bejuttattuk az állat szervezetébe. : i 

A stress hatása, ha így nézzük, nagyon hasonlít arra, amit a megelőző 
fejezetben a tűzvészről szóló hasonlatunkban eimondottunk. 

A túloldali rajzonegyfajlagoságensközvetlenüla harmadik kockára hat. 
Ebben nyomban kialakul a megfelelő ellenhatás (a pálcikák kiáramlása 

lefelé), ugyanakkor a fajlagos ágens az alarm-jelzéseket is kioldja, és 
ezek máris sietnek a hipofízis felé. E jelzések nem-fajlagosak, függetlenek 
attól, hogy melyik szerv bocsátja útra őket; rendeltetésük az, hogy 
csupán egyetlen szót jelentsenek: , Stress!" Ettől kezdve viszont a vála- 
szok már teliesen fajlagosak. 


HIPOFIZIS 


MELLEKVESE 


JOCIOAILAOA 


SPECIFIKUS HATÁS 


Az előző fejezetekben részletesen beszéltem a mellékvese kérgéről, de 
a hipofízist alig említettem. Hadd mondjam el hát most, hogy ez a 
mirigy az agyalap csontozatába van beágyazva, és a kortikoidok terme- 
lődését adrenokortikotrop hormonja, röviden az ACTH útján szabályozza. 
Annak egyáltalán nincs jelentősége, hogy a mellékvese a hipofízistől 
távol, a vese karéjai fölött helyezkedik el, hiszen a hormonokat bárhova 

elszállítja a véráram. Ha az agyalapi mirigy ACTH-t termel, ez a trop- 
hormon (a görög trophein: táplálni) a mellékvese kérgét arra indítja, 
hogy minden alkalmas nyersanyag-tartalékát nyomban kortikoiddá 
dolgozza fel. Miután ez megtörtént, a kortikoidok a véráramba hatolnak, 
és a szervezetnek azon a pontján lépnek akcióba, ahol éppen szükség van 
rájuk. 

hat ACTH-nak és a kortikoidoknak a riasztó jelzések után beálló 
szekréciója tisztán fajlagosnak vehető. E folyamat célja a kortikoidok 
elválasztása, amelyek azután visszahatnak a közvetlenül ingerelt pontra, 
hogy ott a védelmet megszilárdítsák, s eloltsák a felfokozott működés 
tüzét. ; 


Hogyan összegezhetők a minőségileg különböző reakciók? 


Ha összehasonlítjuk a két utolsó rajzot, láthatjuk, hogy minél nem- 
fajlagosabb a kiváltó tényező (minél kevésbé szorítkozik a hatása egy 
bizonyos szervre), annál könnyebben idézi fel a stress-szindrómát. Még 
ha a legerősebb fajlagos inger ér is egy bizonyos célpontot, stress csak 
abban a mértékben fejlődik ki, amennyire a szervezet érdekelt egysége 
riasztó jelzéseket képes kibocsátani. Következésképpen, ha valamely 
nem-fajlagos ágens egyszerre több célponti területre fejti ki hatását, a 
riasztó jelek összessége óriásira növekszik. És így — mint ahogy azt a 
tűzvészről szóló hasonlatunkban a többszörös jelzésről mondottuk — 
a riasztó jelek száma és a bekövetkező védelmi tevékenység között egye- 
nes arány áll fenn. 

Bár ezt a feltételezést még nem sikerült teljes határozottsággal bebi- 
zonyítanunk, kísérleti megfigyeléseinkre nem kínálkozik ennél valószí- 
nűbb magyarázat. Láttuk például, hogy ha az egyik patkányt erős 
hanghatásnak tettük ki, a másikat dermesztő hidégnek, a harmadiknak 
pedig a lábát forráztuk le, mindegyikben megfigyelhető volt a mellék- 
vese mérsékelt megnagyobbodása. Azonban a mellékvese ingerülete 
csak egy bizonyos határig idézhető fel valamely ágenssel, például egy 
körülírt felület leforrázásával, bármilyen forró vízzel hajtjuk is azt 
végre. Viszont ha a hang, hideg és forrázás egyszerre éri ugyanazt az 
állatot, a következményként fellépő mellékvese-duzzadás feltétlenül 
erősebb lesz, mint az egyenként alkalmazott ágensek bármelyikénél. 
Az következik ebből, hogy e három különböző ágensnek van valamiféle 

közös hatás-tényezője, ami a mellékvesére irányulva, a mennyiség 
összértékében nyilvánul meg. 

Úgy látszik, hogy a legkülönfélébb ágensek esetében mindig az alarm- 
elzések kib ocsátásának képessége határozza meg a stress erősségét. 


A háromfázisú stress-reakció 


Ha a generális adaptációs szindróma kibontakozását időrendben követ- 
jük végig, három stációt figyelhetünk meg. Már a második fejezetben 
említettem, hogy ha egy állatot valamely stressor (például hideg) 
folyamatos hatásának tesszük ki, a mellékvese kérge először a kéreg- 
hormonokat tartalmazó mikroszkopikus zsírszemcséket üríti a vér- 
áramba (alarm-reakció), ezután ilyen zsírszemecskék feltűnően nagy 
számban jelennek meg rajta (rezisztencia állapota), végül ezek is 
eltűnnek (kimerülés). Amennyire kivehetjük, a generális adaptációs 
szindróma legtöbb, talán valamennyi megnyilvánulása ebben a három 
fázisban folyik le. 

Az alábbi rajz ezt ábrázolja, egy sérülés rezisztencia-görbéjét véve 
példának. 


SZINTJE UZ ! 
ALARM-REAKCIÓI ELLENÁLLÁS 


NORMÁLIS ELLENÁLLÁS FARM SEÜBS a 

; 
4 
l 


"KIMERÜLÉS 


Az alarm-reakció heveny állapotában a generális adaptációs szin- 
drómát felidéző általános stressor-elleni alkalmazkodó készség jóval a 
normális alatt van. Mikor az adaptáció kialakult, a rezisztencia szaka- 
szában a görbe szintje a normális állapot fölött ível. A kimerülés szaka- 
szában viszont ismét a normális alá süllyed. 

Patkányok nagy csoportjait tettük ki hosszú időn át különféle stres- 
sorok hatásának, és bizonyos időközökben megállapítottuk az állatok 
rezisztenciájának fokozatait. Így például az egyik kísérlet során mintegy 
száz patkányt olyan szobában helyeztünk el, amelynek hőmérséklete a 
fagypont közelében volt. Hála kiváló szörmebundájuknak, jól viselték el 

ezt a megpróbáltatást, de azért az első 48 órában felismerhető volt 
rajtuk az alarm-reakció valamennyi ismertető jele. Erről úgy győződ- 
tünk meg, hogy a második napon tízet leöltünk közülük; valamennyi- 
nél zsírtalan, nagy mellékvesét, kis csecsemőmirigyet és gyomorfekélyt 
találtunk. 

Ugyanakkor — a kísérlet negyvennyolcadik órájában — húsz másik 
patkányt kiemeltünk a mérsékelten hideg szobából és átvittük őket egy 
még hidegebb helyiségbe, olyan patkányokkal együtt, amelyek mind- 
eddig rendes szobahőmérsékleten voltak. Kiderült, hogy a nagy hideget 
sokkal jobban bírták azok, amelyekben a mérsékeltebb hideg kialakí- 
totta már az alarm-reakció állapotát. 

Öt héttel később újabb patkányokat vettünk ki a hűtött szobából. 
Ekkor már teljesen hozzáidomultak az alacsony hőmérséklethez, és 
valamennyi a generális adaptációs szindróma rezisztencia-szakaszában 
volt. Ha ezeket az eddiginél sokkal hidegebb kamrába vittük, jól elvi- 
selték azt az alacsony hőmérsékletet, amelytől az előkezelés nélküli 
állatok sorra elhulltak. Ebből láthattuk, hogy rezisztenciájuk felül- 
múlja a normális szintet. 

De a hideg környezetben eltöltött hónapok után a megszerzett 
rezisztencia fogyatkozni kezdett, s kisvártatva bekövetkezett a kimerülés 
szakasza. Ekkor már az állatok azt a mérsékelten hideg környezetet sem 
tudták elviselni, amelyben a kísérlet kezdetén teljesen jól érezték 
magukat, 

A görbe három szintje az előző ábrán (le, fel és újra le) azt a sok 
megfigyelést összegezi, amelyet nemcsak hideggel, hanem számos más 
stressorral (erőltetett izomgyakorlatokkal, gyógyszerekkel, fertőzéssel) 
hajtottunk végre, és amely mind ugyanazt az eredményt adta. 

Az adaptációt tehát ki lehet fejleszteni, de ez a képesség utóbb meg- 
fogyatkozik; mennyisége kimeríthető és véges, 

; Östintási megvallva, egészen más eredményt vártam. Azt gondoltam 
eleinte, hogy ha egyszer egy állat megszokta a hideget, az alacsony 
hőmérséklet ellen véglegesen ellenállóvá válik. Hiszen miért ne, ha 
elég eleséget kap ahhoz, hogy normális test-hőmérsékletét fenntartsa? 
Persze, hogy hozzászokjék a hideghez, a szervezetnek meg kell tanulnia, 
hogyan termelhet több meleget a táplálék szétbontása folyamán. 
Továbbá, a testnek igyekeznie kell meggátolni minden felesleges 
hőveszteséget. Ez úgy sikerül, hogy a bőr vérerei összeszűkülnek, 
meggátolván így a felület lehűlését. Az ember azt hihetné, hogy amikor 

már mindez végbement, s az állat megszokta az alacsony hőmérsékletet, 
csak a táplálék (a kalória) hiánya akadályozhatja meg a hideghez való 
további adaptálódást. Kisérleteink azonban arról győztek meg, hogy 
ez nem így van. 

Később azt láttuk, hogy a megszerzett adaptációnak ugyanilyen 
megfogyatkozása állt be, ha az állatokat megerőltető izomgyakorlatok- 
nak vetettük alá, vagy hosszú időn át mérgező anyaggal, esetleg más 
stressorral hatottunk rájuk. Ezek voltak azok a megfigyelések, melyek 
rávezettek az , adaptációs energia" (lásd 80., 223. oldal) felismerésére. 


A védelmi tevékenység ellentétessége 


Támadás ellen kétféleképpen lehet hatásosan védekezni: ellentámadás- 
sal vagy megfutamodással. E módszerekhez folyamodnak a test szövetei- 
nek védelmi erői is, ha valahol a szervezeten belül támadás éri őket. 
Így például vannak a vérben bizonyos védelmi mechanizmusok, melyek 
védelmet nyújtanak a mikrobák ellen. Ha egy bacillus bejut a vér- 
áramba, e támadóképes vegyi anyagok, melyeket antitesteknek nevezünk, 
megölik a betolakodót. Ebben az esetben tehát visszavonulásról, meg- 
futamodásról nincs szó. Viszont ha kezem véletlenül egy forró fémle- 
mezhez ér, izmaim a. megperzselt kezet azonnal visszarántják. Ehhez 
akaratomnak semmi köze sincs, az egész a visszavonulás önkénytelen 
reflex-mozdulata csupán. Nincsen benne semmi, ami ellentámadás 
szándékát mutatná; a legkisebb jele se annak, hogy él akarom pusztítani 
a bajok okozóját, csak éppen biztonságos távolba akarok kerülni tőle. 

Véleményem szerint a generális adaptációs szindróma egyik legjel- 
lemzőbb tulajdonsága, hogy védelmi tevékenységének különféle formái 
mindig e két ellenhatás kombinációiból állnak: előnyomulásból és visz- 
szavonulásból. Maga e védelmi tevékenység így ellentétet képvisel, két 
szemben álló erő aktivizálását. Talán épp ez a tény az öntudatlan okozója 
annak, hogy a köznapi angolban a stress szó egyértelmű a , feszültség"- 
gel. Hiszen a fizikában a feszültség két erő egyensúlyi helyzetét jellemzi, 
és éppen ez az, amit az ellentétes idegi, hormonális feszültség teremt 
meg a stress állapotában a szervezeten belül. Természetesen előnyomulás 
és visszavonulás nem történhet meg egyazon időben és ugyanazon a 
helyen, a támadó és hátráló erők felváltva, más-más területen léphet- 


nek működésbe. 

Hadd ábrázoljam ezt is egy egyszerű mértani hasonlattal, amely 
kifejezi a szervezet védekező mozdulatait. 


JJ 


A sötét testek e fenti rajzon a kar két nagy csontját ábrázolják; a két 
fehér orsó pedig a hajlító (flexor) és feszítő (extensor) izomnak felel meg. 
Az ábra megmutatja, hogy a flexor összehúzódása hogyan hajlítja be, s 
az extensor hogyan feszíti ki a kart. Ha e két, ellentétes irányban működő 
izmot egyidejűleg, ugyanolyan erővel húzzuk össze, a kar meg se moz- 
dul, sőt ettől még merevebbé és szilárdabbá válik. 

Ha csuklómat valami csiklandozza, elhúzódhatom attól a flexor-izom 
összehúzásával (menekülés; eltolhatom azt magamtól az extensor- 
izom működtetésével (előnyomulás); vagy e két izom összehúzásával 
szilárdan tűrhetem (feszültség) az irritáló hatást. 

Ilyen módon a két ellentétes mechanizmus voltaképpen három reakció 
lehetőségét teremti meg: a visszavonulásét, az előnyomulásét és a szilárd- 
ságét. Mindegyik hasznosan alkalmazható adott esetben; tőlünk függ, 
hogy a körülményeknek megfelelően melyiket választjuk. 

Fennmaradásunk nagy részben az előnyomulás, hátrálás és szilárd 
helytállás pontos időzítésétől függ. A legjobb eredményt e háromféle 
cselekvés pontos összehangolásával érhetjük el, nemcsak időben, hanem 
térben is, kiválasztva a változó helyzetnek éppen megfelelő reakciót, ami 
az adott időben s a szervezet adott helyén a legcélravezetőbb. Támadás 
esetén a védelem művészete ebben az összehangoltságban rejlik, akár egy 
szerv, egy ember vagy egy egész nemzet az agresszió alanya. 

A test két legfőbb koordináló rendszere: az ideg- és a hormonális 
rendszer. Mindkettőben, az elmondottak szerint, ellentétpárok működ- 
nek. Az életben maradás szempontjából nézve leghelyesebb őket pro- 
defenzív és anti-defenzív faktoroknak nevezni. Az első a cselekvés vagy 
előnyomulás, az utóbbi pedig az elernyedés és visszavonulás készségét 
képviseli. 

Az idegrendszer e kétirányú képessége már régóta ismeretes. Végtag- 
jaink akaratunktól függő izmait e kétféle rendeltetésű idegrostok fonják 
be; ugyanez áll a gyomor, a bélrendszer, a véredények és más belső 
szervek olyan izmainak ideghálózatára, amelyek akaratunktól függet- 
lenül működnek. i 

Milyen úton megy végbe az idegek ilyen kétirányú működése? 

Ha megvizsgáljuk e működés lényegét, kiderül, hogy ez is hormono- 
kon keresztül valósul meg. Az idegszálacskák parányi csúcsaikból 
hormonszerű kémiai anyagok lövellnek ki, s ezek hatnak azután a 
szövetekre, például az izomzatra, ha annak összehúzódására van szükség. 

Az úgynevezett adrenalinok (idetartozik maga az adrenalin és közeli 
rokona, a noradrenalin) alkotják az ideghormonok egyik fajtáját. 

Az idegek által előállított adrenalin azonos azzal a hormonnal, amit a 
mellékvese-velő termel. Mindeddig, a mellékveséről szólva, csak a kéreg- 
gel foglalkoztam, mert ebben voltak felfedezhetők az alarm-reakció leg- 
szembetűnőbb elváltozásai. De a mirigy központja, belső tömege is 
fontos: az adrenalinoknak, melyeket ez a rész választ el, lényeges fel- 
adatuk van a stress előidézésében. 

Felmerülhet a kérdés, mi az oka annak, hogy a szervezet ezeket az 
anyagokat egyszer a mirigyekben, máskor az idegekben állítja elő. 
A magyarázat az, hogy ha az adrenalinokat a mellékvese-velő mirigy- 
sejtjei juttatják a vérbe, e hormonok egyenlő mennyiségben oszlanak el 
a szervezet minden részében; ezen a módon a hormon a legszélesebb 
területen fejtheti ki hatását, viszont akcióképességét nem összpontosít- 
hatja egyetlen helyre. Ha ellenben a hormonokat az idegvégződések 
bocsátják ki, hatásuk szelektív lesz, hiszen csak bizonyos körülhatárolt 
testrészek élvezik a teljes mennyiséget. Tehát a mellékvese-velő által 
termelt hormonok generális, egyöntetű hatást idéznek elő az egész 
szervezetben, míg az idegek által lokálisan termelt anyag egyetlen 
helyre összpontosul, anélkül, hogy e hatásban a test egyéb részei részesül- 
nének. Az adott körülményektől függ, melyik reakció-fajta a kívánatos, 
az általános-e, vagy a helyi. 

Az az ideghormon, amely az adrenalinokhoz viszonyítva ellentétes 
hatást vált ki, az acetilkolin. Tudomásunk szerint ezt nem állítja elő és 
nem bocsátja a vérbe egyetlen endokrin mirigy sem; ez csak az idegvég- 
ződéseken termelődik. 

A mellékvese-kéreg a hormonok egész sorát termeli. Ezeknek egy része 
nemi hormon, amely teljesen azonos a nemi mirigyek által elválasztott 
hormonokkal. Kevés közük van a stress-kutatáshoz, de valamennyi 
súlyos nemi zavarokat képes okozni. Így például a cirkuszok közismert 
, szakállas nője" a mellékveséjében túlzott mennyiségben előállított 
férfi hormonoknak köszönheti rendkívüliségét. Három-, négyéves kis- 
lányok nemegyszer felnőtt nők fejlett keblével és más érett nemi jel- 
leggel rendelkeznek mellékveséjük felfokozott mennyiségű női hormon- 

ai miatt. 
3 Ezeket a rendellenességeket csak azért említem meg, hogy teljessé 
tegyem a képet; a stressről szólva nem ezekkel, hanem a mellékvese-kéreg 
úgynevezett életfontosságú és életfenntartó hormonjaival van dolgunk. 
Ha ez utóbbiak hiányoznak, az adaptációs képesség megszűnik — és az 
adaptációs képesség hiánya halálhoz vezet. 

Először azt hitték, hogy a mellékvese kérge csak egyetlen életfontos- 
ságú hormont termel; ezt nevezték el kortinnak. A későbbi kutatás már 
kiderítette, hogy a kéreghormonoknak legalább két típusa van. Ekkor 
— jó tizenöt évvel ezelőtt — javasoltam, hogy gyűjtőnévként a kortikoid 
hormon kifejezést használjuk. 

E kortikoidoknak egyik fajtája gátolja a gyulladás kifejlődését. 
A gyulladás, mint tudjuk, a szövetek védelmi akciója; ez a hormon- 
típus tehát a védelmi képességet gyengíti, illetőleg a védelem kialakulását 
gátolja. Sok ilyen hormont ismerünk. Leghelyesebb valamennyit az 
anti-inflammációs kortikoidok (A-K) gyűjtőnéven összefoglalni. E csoport- 
hoz tartozik a kortizon és a kortizol, melyeknek jó hatása közismert a 
reumás eredetű ízületi gyulladások, allergiás gyulladások, a szem és 
sok más szerv gyulladásos betegségeinek gyógyításában. 

E hormonfajta ellentétét, természetesen, pro-inflammációs kortikoidok- 
nak (P-K) nevezhetjük. Ezek már nem annyira közismertek, hiszen 
csak mostanában kezdik tanulmányozni hasznukat az általános gyógyá- 
szatban. Egyebek között az aldoszteron és a dezoxikortikoszteron tar- 
tozik a gyulladást előmozdító hormonok csoportjába. 

Az elmondandók megértéséhez nem szükséges megjegyezni ezeket a 
neveket. Csak azt a tényt véssük emlékezetünkbe, hogy a kortikoidok 

egész sorát sikerült eddig felfedezni: ezeknek egyik csoportja anti- 
inflammációs (A-K), másik fajtája pro-inflammációs (P-K) kor- 
tikoid. 

Habár az egyszerűsítés érdekében a hormonokat nagy csoportokba 
soroljuk, célszerű észben tartani, hogy mind e gyűjtőfogalmak csupán 
szimbólumok; ezzel még korántsem mondtunk el róluk mindent. 
Először is, bizonyos körülmények szükségesek ahhoz, hogy a korti- 
koidok két fajtája egyáltalán gátolhassa vagy előmozdíthassa a gyulladást. 
Másodszor, a gyulladásra gyakorolt hatáson kívül még sok egyéb 
tulajdonságuk van. Így például a gyulladást-gátló kortikoidok a vér 
cukortartalmát is növelik; ezért szokták a biokémikusok gluko-kortiko- 
idoknak (a glukóze után) nevezni őket. Továbbá, a gyulladást-előmozdító 
kortikoidok legsajátosabb kémiai hatása az, hogy befolyásolják a szerve- 
zet ásványi anyagcseréjét; mineralokortikoidoknak is nevezzük őket, mert 
míg a nátriumot visszatartják, a kálium kiválasztását elősegítik. 

Talán kissé zavaró, hogy az anyagoknak egy-egy csoportját többféle- 
képpen nevezzük, de hát ez nemcsak esetünkben, hanem a mindennapi 
életben is szokásos. Sokszor ugyanazt az országrészt búzavidéknek és 
olajvidéknek is hívjuk, attól függően, hogy a Föld felszínének vagy 
mélyének kincseit akarjuk-e megjelölni. Közelebbről nézve a kortikoi- 
doknak a gyulladásra, a cukor- és ásványi anyagcserére való hatásuk 
mellett még számos tulajdonságuk van — így például hatnak a bőr 
pigmentációjára, a kedélyállapotra, a vérnyomásra —, mint ahogyan az 
előbb említett országrésznek is sok egyéb sajátsága van azon kívül, hogy 
búzában és olajban gazdag. 

Végül hadd jegyezzük meg, hogy noha az anti- és pro-inflammációs 
kortikoidok, bizonyos körülmények között, homlokegyenest ellenkező 
irányban befolyásolják a gyulladást, ez a szabály mégse általánosítható ; 
továbbá, e hormonoknak nem minden tulajdonsága ellentétes. Bizonyos 
tekintetben együttműködésre is képesek, ami azt jelenti, hogy nemcsak 
közös hatást fejtenek ki, hanem kölcsönösen felfokozzák egymás 
hatását. 

Azért említettem meg kiegészítésül mindezt, hogy elkerüljem a 
túlegyszerűsítés vádját. De hadd ismételjem meg, legfontosabb azt 
megjegyezni mindebből, hogy a kortikoidoknak két csoportja van, 
amelyek sok tekintetben, főként a gyulladásra való hatásukban, ellentéte- 
sek. 

Az elmondottak főbb pontjait a következő rajz illusztrálja. 

Minden ágens, mely a szervezetre hat, kettős hatást fejt ki. Ezek 
fajlagosak és nem-fajlagosak. Mivel a fajlagos hatás kívül áll érdeklődé- 
sünk körén, itt nem foglalkozunk vele. Ami viszont a nem-fajlagos 
elemeket illeti, ezek háromféle módon hatnak: 

I. Közvetlenül az ágenstől érintett szövetekre (a célponti területen). 
Például, ha szálka fúródik bőrünkbe, a rajta levő mikrobák, bakteriális 
mérgeik által, közvetlen környezetükben elpusztíthatják a sejteket. 

2. Közvetve, az ellentét-párból álló védelmi rendszer akció-ellenes 
részét mozgósítva úgy, hogy vegyi úton visszavonulásra, vagy legalábbis 
a támadó semmibevételére adnak ki utasítást. 

3. Ugyancsak közvetve, e rendszer másik védelmi típusát mozgósít- 
ják, előrehaladásra, esetleg a támadó elpusztítására utasítva azt. 

Könnyű megérteni, hogy egy ember, vagy esetleg csak egy testrész 
— például a kar — hogyan képes támadásba lendülni, vagy netán meg- 
hátrálni a támadó közeledtén. De hogyan lehet mindezt a test szöveteire 
alkalmazni? Megpróbáljuk ennek magyarázatát is, a gyulladást véve 
példánknak; de előbb ismerkedjünk meg jobban a kondicionálás fogal- 
mával, amellyel eddig alig foglalkoztunk. 


109 


Kondicionáló faktorok 


Há valakit, tegyük fel, szamócával kínálnak meg, vajon csak a gyümölcs 
minőségétől függ, hogyan fogadja azt? Semmi esetre sem. Sok más 
tényező határozza meg, hogyan reagál emberünk a kínálásra. Ha kedveli 
a szamócát s már régóta színét se látta, alkalmasint nagy lelkesedéssel 
kap utána. De ha e vendégség előtt hetekig számócán élt, bizónnyal 
elutasítja. Esetleg az illető allergiás a szamócára s még a látását se szen- 
vedheti. 

Ilyesfajta kondicionáló faktoroktól függ a test szöveteinek reakciója a 
legkülönfélébb ágensekre. Általában véve ezeketa belső és külső faktorok 
két nagy csoportjába oszthatjuk. A belső kondicionáló faktorok a szervezet 
tartozékai. Ezek azok az öröklött tulajdonságok vagy saját régebbi 
tapasztalataink, melyek bevésik jelüket szervezetünkbe, szöveteink 
, emlékeznek rájuk", ami azután befolyásolja reakciójukat. Például a 
hideg kevésbé árt a sarki medvének, mint a trópusi halnak, amelyet 
egész genetikai fejlődése a forró égövi életre alakított ki. Minden állatban 
a hidegre való hatás elsősorban attól függ, hogy az illető egyed hideg 
vagy meleg környezethez szokott-e. Emlékezzünk csak vissza, hogy 
ugyanaz a hideg, mely eleinte kiváltotta az alarm-reakciót patkányaink- 
ban s később növelte ellenállásukat a még hidegebb hőmérséklet iránt, 
tulajdonképpen létrehozta a rezisztencia szakaszát és ezáltal fokozta 
képességüket a hideg elviselésére. Ez azt jelenti, hogy az örökölt genetikus 
faktorok és az egyén korábbi tapasztalatai együttesen olyan belső körül- 
ményeket teremtenek, amelyek — belülről kiindulva — megváltoztatják 
az ellenállóképességet. 

Másfelől, minden külső hatás, még ha nem is okoz semmiféle szervi 
elváltozást, képes arra, hogy befolyást gyakoroljon ránk egy más, egy- 
idejűleg ható ágenssel szemben. A táplálék, amit fogyasztunk, az éghaj- 
lat, amely alatt élünk, ilyen külső kondicionáló faktorok. 

A stressorok élettani reakcióiról szóló magyarázatunk feltétlenül 
hiányos s még félrevezető is lenne, ha nem hangsúlyoznánk eléggé a 
kondicionálás szerepének fontosságát. Nézzük csak, hogyan kondicionál- 
nak táplálkozási tényezők. Ugyanaz a gyulladást-elősegítő (mineralokor- 
tikoid) hormon, amely kifejezett vesekárosodást és vérnyomásemelke- 
dést idéz elő magas sótartalmú diétán tartott patkányokban, semmilyen 
ártalmat nem okoz, ha a patkány sószegény táplálékot kap. Érdemes 
megjegyezni azt is, hogy maga a stress is kondicionáló faktorként szere- 

pel, hiszen a stress hatása alatt adaptációs hormonok termelődnek. Pél- 
dául súlyos műtéten átesett betegnél a kortizon meggátolja a gyulladást, 
viszont teljesen hatástalan, ha egészséges embernek adjuk be. 

Eleinte azt hittük, hogy ez a beteg mellékveséjének felfokozott korti- 
koid-termelésével függ össze. Hiszen ez esetben a belsőleg termelt 
kortikoid s a befecskendezett kortizon együttesen fejt ki hatást. De nem 
így áll a helyzet. A stress (vagy a példánkban említett só-diéta) akkor is 
kondicionál, ha az állat mellékveséjét eltávolítjuk, s ezzel lehetetlenné 
tesszük a kortikoidok termelődését. Ez azt jelenti, hogy valamiféle 
közvetlen kölcsönhatás áll fenn a kondicionáló faktorok (só-diéta, 
műtéti stress) és a kortikoidok között. : 

A stress tulajdonképpen két úton fejti ki hatását: például, hogy le- 
küzdje a gyulladást, egyfelől előmozdítja az anti-inflammációs kortikoi- 
dok termelését, de ugyanakkor növeli a szövetek érzékenységét is velük 
szemben. Rajzunk ezt ábrázolja grafikusan: 

11. A STRESS DIÓHÉJBAN 


Mi a stress-reakció lényege? 


Mi a stress-reakció lényege? 


Az eddig elmondottakból már könnyűszerrel megérthetjük a stress- 
reakciók alapmechanizmusát. Az alábbi vázlat foglalja össze erről szóló 
ismereteinket: 


— FAJLAGOS HATÁS 

A fenti ábrán felismerhetjük a 109. oldal rajzának elemeit, melyeket 
most már kiegészíthetünk mindazzal, amit azóta a kondicionálásról 
tanultunk. 

Láthatjuk e rajzon is, hogy az ágens a fajlagos reakció mellett nem- 
fajlagos hatást is okoz, és ez az egész szervezetbe (melyet a keretbe foglalt 
terület jelképez) szétsugározódik. De a rajzból az is kiderül, hogy az 

ágens nem egyformán hat a test minden részére; a közvetlen célponti 
terület, mely hatásának gyújtópontjában áll, nagyobb részt kap belőle. 

Gondoljunk csak arra, hogy ha valaki véletlenségből lúgkő-oldatot 
iszik, egész szervezete megszenvedi ugyan, de leginkább mégis a száj és 
gyomor közötti szakasz károsul, amely közvetlenül érintkezik a méreg- 
gel. Ebben az esetben tehát ez tekinthető célponti területnek. Persze a tá- 
volabbi részek sem vészelik át bántódás nélkül az ártalmat; így az ingerelt 
mellékvese pro-inflammációs és — emellett vagy ehelyett — anti-inflam- 
mációs kortikoidok nagy mennyiségét termeli; ezenkívül idegi és lelki 
reakciók következnek be, és egy egész sor olyan biokémiai elváltozás, 
amely befolyásolja a szervezet anyagcseréjét. Mindennek következtében 
a testnek jóformán minden porcikája érdekeltté válik. 

A rajz azt is eszünkbe juttatja, hogy a reakció teljes kifejlődése nagy- 
ban függ a kondicionáló faktoroktól. Ezek nemcsak abból a csoportból 
valók, amelyek belülről fejtik ki hatásukat: örökölt hajlamok és korábbi 
élmények (belső kondicionálás) folyományaként, hanem a másik fajtá- 
ból is, melynek tényezői az ágens behatolásával (külső kondicionálás) 
párhuzamosan, kívülről hatnak a szervezetre. Mindezek lényeges alkat- 
elemei a stress-okozta reakciónak; valamennyi hozzájárul a generális 
adaptációs szindróma teljes körképéhez. 

A stress-reakciók ilyen fogalmi tisztázása lehetővé teszi számunkra, 
hogy a továbbiakban már részletesen megvizsgálhassuk elméletünknek 
egy speciális problémára való alkalmazását. 

12. STRESS ÉS GYULLADÁS 


A gyulladás formái. A gyulladás szerkezete. A gyulladás célja: 
A gyulladás törvényszerűségei 


A gyulladás formái 


A gyulladásról már megállapítottuk, hogy nem más, mint ,,a sérülés 
helyi reakciója". Előfordulhat a test bármelyik részén, a legkülönfélébb 
módon; de bármilyen formát ölt is, a reakció fajtája mindig azonos 
marad. Teljes kifejlődésében a gyulladást mindig duzzanat, kivörösödés, 
forróság és fájdalom jellemzi. 

Ha porszem kerül a szemhéj alá, fájdalom keletkezik, s az ingerelt részt 
határoló hártyák kivörösödnek, megduzzadnak; a szemben forróság 
támad, könnyezés lép fel, amely többnyire kimossa a támadó porsze- 
mecskét is. Tulajdonképpen a bántalom ideje alatt a külső szemhártya, 
az úgynevezett kötőhártya (conjunctiva), gyulladásba kerül; ilyen mó- 
don kialakul a conjunctivitisnek nevezett állapot. 

Ha a gyermeknek fáj a torka, valójában az történt, hogy baktériumok 
burjánzottak el manduláiban (tonsilláiban) és ott helyi duzzanatot, kivö- 
rösödést, forróságot és fájdalmat okoztak. Ezt nevezzük tonsillitisnek. 

Egy másik betegünk hirtelen támadt erős hastáji fájdalmakra 
panaszkodik, mert a bélrendszer egyik nyúlványában, a féregnyúlvány- 
ban (appendix) baktériumok szaporodtak el, duzzanatot, forróságot, 
vörösödést és fájdalmat okozva ott; ez az appendicitis. Ha az appendix 
fala nem tud többé ellenállni a mikrobák támadásának, átlyukad. Ekkor 
már a baktériumok veszik át a hatalmat a belek körül elterüiő hashár- 
tyán (peritoneum). Ha a gyulladás kialakul, gyors beavatkozás nélkül 
halálos is lehet: általános peritonitisnek nevezzük ezt a betegséget. 

Láthatjuk, mekkora változatossága van ezeknek a bántalmaknak; mégis 
mindegyikük a gyulladásnak egy-egy példája csupán. Az orvostudo- 
mány az -itis toldalékot szokta a szerv neve után illeszteni, hogy kifejezze 
annak gyulladásos állapotát. Példák egész sorát tudnánk felhozni, de 
elégedjünk meg azzal, hogy csak néhányat említünk meg azokból a 
betegségekből, melyekben ez a fajta védelmi folyamat játszódik le. 
A máj gyulladása a hepatitis, a veséé a nephritis, az ízületeké az arthritis és az 
idegeké a neuritis. 

Vírusok (a baktériumnál is kisebb élőlények), amelyek bénulásos 
elváltozásokat hoznak létre a központi idegrendszer bizonyos területein, 
a poliomyelitis nevű betegséget okozzák. Nagyobb mikrobák bizonyos 
fajtái a szív belhártyáit támadják meg, előidézvén az endocardítist. 
Nehéz ételek fogyasztása a gyomorban idéz elő gyulladást, amelynek 
gastritis a neve; és ha bőrünket allergének vagy röntgensugár hatásának 
tesszük ki, dermatitis keletkezhet. 

Ha megvágtuk kezünket, a seb behegedése a gyulladás kimenetelétől 
függ, csakúgy, mint a tuberkulotikus kavernák gyógyulása a tüdőben. 
Bizonyos emberek azért hajlamosak szénanáthára, az orr nyálkahártyájá- 
nak gyulladására, mert szervezetükben túlérzékenység alakult ki a 
levegőbe vegyült növényi pollenek ingerére. A szúnyog csípésének 
mérge, de még az atombomba gyilkos hatása is gyulladást vált ki a szerve- 
zetben. 3 

Mindebből az derül ki, hogy jóformán minden ágens a szervezet 
valamennyirészében képes gyulladást okozni, és ez a folyamat a lehető 
legváltozatosabb formákat hozza létre. De ha a megtámadott szerveket 
górcső alatt vizsgáljuk meg, kiderül, hogy a bennük felfedezhető sejt- 
elváltozások, lényegüket tekintve, minden esetben azonosak. 

Ez már elgondolkoztató tapasztalat. Hiszen a gyulladások változatos 
formáira tekintve az ember önkéntelenül is valamiféle szabvány-magya- 
rázaton töri a fejét, olyan törvényszerűségen, amely képes valamennyit 
egy nevezőre hozni. De hát helyes-e a kóros állapotok ekkora külön- 
bözőségét leszűkíteni arra az egyetlen tényre, hogy ezek mind gyulladá- 
sok? Kétségtelen, hogy itt a nem-fajlagos szervi reakciók meghökkentő 
példájával állunk szemben. Éppen azért érdemes elidőzni e különleges 
példánál, hogy bemutassuk a stress-elmélet orvosi alkalmazásának 
lehetőségét. 

Ehhez azonban elsősorban az kell, hogy jobban megismerjük a gyulla- 
dás természetét, pontosabban azt a folyamatot, amely egységesen megy 
végbe a betegségek e típusánál. 


A gyulladás szerkezete 


Azt mondottuk, hogy , a gyulladás a sérülés reakciója". Ha ez így van, 
akkor aktív folyamattal állunk szemben; nem a sérülés valami passzív 
következménye ez, hanem maga a sérülés ellen fellépő aktív hatás. 
Azzal, hogy reakciónak nevezzük, már meg is mondtuk, hogy határozott 

célzata van: az, hogy visszaverje a támadót és meggyógyítson minden 
ártalmat, amit az okozott. 

De mégis mi ennek a tüneménynek a szerkezete? Hogyan ábrázolható 
a gyulladás? Mikor elősoroltuk a gyulladásos betegségek hosszú — de 
korántsem teljes — listáját, majdnem minden esetben megállapítottuk, 
hogy a kivörösödés, forróság, duzzanat és fájdalom tüneteivel találko- 
zunk. Nos, ezekből áll a gyulladás klasszikus szindrómája. 

A kivörösödést és a forróságot az okozza, hogy a vérerek kitágulnak 
a gyulladt területen. A duzzanat egyik oka az, hogy e tágult vérerekből 
nedvek és sejtek szivárognak a környező, ép szövetekbe, másik oka, hogy 
a rostos kötőszövet tömege megnövekszik, mert sejtjeit gyorsabb osztó- 
dásra serkenti az ártalom ingerülete. A fájdalom az érzőidegek végződé- 
seiből sugárzik ki, hiszen a gyulladás folyamata ezeket is bekerítette és 
zsákmányul ejtette. 

Az orvosok régóta ismerik már a legfeltűnőbb jeleket. Legelőször 
Aulus Cornelius Celsus, a neves római polihisztor foglalkozott velük a 
néhány évtizeddel Krisztus születése után megjelent híres De medicina 
harmadik kötetében. Ez a kötet foglalja magában az orvosi irodalom 
egyik leggyakrabban citált mondatát: ,,A gyulladás ismertetőjeleinek 
száma négy: vörösség és duzzadás, forrósággal és fájdalommal." Ehhez 
járult később ez a toldalék: , és az élettevékenység megzavarása", mert a 
duzzanat és a fájdalom mindig csökkenti a gyulladt rész tevékenységét. 

A gyulladás legszembetűnőbb mikroszkopikus jellegzetességeit az 
alábbi sematikus rajz foglalja össze: 

Baloldalt a kötőszövet egy kis, ép területének mikroszkópos képét 
látjuk. Jól kivehetők a kötőszövet orsó alakú sejtjei, közöttük kötőszöveti 
rostok, amelyek körülveszik a kétfelé ágazó kis véreret, megfigyelhetjük 
benne a vörös- és fehérvérsejteket. A kötőszövetnek az a rendeltetése, 
hogy a test szöveteit összeragassza. Jól felismerhetjük a mikroszkóp alatt, 
de szabad szemmel is sokszor láttuk már ezt a szövetfajtát. Ha zúzódás 
vagy vágás eltávolítja a felhám egy darabkáját, a felszínre került raga- 
csos, rózsaszín anyag a kötőszövet. 

Ha levegő éri, vagy ha izgató anyagokkal kerül kapcsolatba, amiket 
például kötözéskor juttatunk a sebhez, felszíne többnyire szemcséssé 
válik s gyakran fehéres genny képződik rajta. Szabad szemmel így fest 
a gyulladt kötőszövet. A szemcsék a kötőszövet sejtjeinek burjánzásától 
keletkeznek, a fehéres genny pedig tulajdonképpen fehérvérsejtek 
tömege, amely — áthatolva az érfalon és a kötőszövet anyagán — az 
ártalom helyére szivárgott. 

Jobboldalt a gyulladt szövet górcsövi rajzát mutatjuk be. Ez egyébként 
ugyanaz, mint a bal oldali, csakhogy izgató anyag hatása alatt. A vér- 
erecske kitágult s tömve van vérsejtekkel. Közülük főként a fehérvér- 
sejtek nyomultak be az ér körüli kötőszövetbe, hogy ezen az úton meg- 
közelítsék az ártó anyagot. A kötőszövet sejtjei és rostjai megszaporod- 
nak; arra törekszenek, hogy vastag, áthatolhatatlan barikádot építsenek, 
ami képes meggátolni az izgató anyag behatolását a vérbe. 

Egy fontos dolgot nem ábrázol a rajz, azt, hogy a vérből és a kötő- 
szövetből kémiai anyagok is kiválasztódnak az izgató anyag irányába; 
az a feladatuk, hogy közömbösítsék a behatoló mérget és ezőljék az 
esetleg oda kerülő baktériumokat. 


A gyulladás célja 


Szerkezetéből ítélve, a gyulladás kétségtelenül aktív védelmi reakció: 
támadást képvisel és nem menekülést. A helyreállítás eleme is fellelhető 
benne, hiszen minden sérülés okozta sebet vagy szövetkárosodást kitöl- 
teni és gyógyítani igyekszik a gyorsan burjánzó kötőszöveti sejtekkel, 
rostokkal. Ha a rostok megerősödnek, összehúzódást idéznek elő; és ez 
a továbbiakban segít eltüntetni a defektus nyomait. 

Ha ebben a vonatkozásában megértettük a gyulladás struktúráját, 
magától értetődik az is, hogy az ilyen reakció nagyon hasznos az egész- 
ség fenntartásában. Ez általában így igaz, de mégsem mindig. Ha ugyanis 

az irritáció csakugyan veszélyes — például, ha életveszélyes tuberkuló- 
zis-bacillusról van szó, amely elszaporodva és a véredényekbe behatolva 
szétterjedhet az egész szervezetben —, akkor a gyulladás valóban hasz- 
nos. Meggátolhatja az ártalmas anyagok bejutását a szervezetbe azzal, 
hogy a kötőszövet erős barikádjaival keríti körül. Ha sikerült a mikro- 
bákat így elszigetelni, nem áll annyi táplálék rendelkezésükre, hogy ked- 
vükre szaporodjanak, és ennélfogva belefülladnak saját váladékaikba. A 
megmaradt baktériumokat ezután a gyulladt szövetekben termelt baktéri- 
um-ölő anyagok pusztítják el, sami még ezután is állja a sarat, azt a fehér- 
vérsejtek kebelezik be, amelyek szó szerint eszik a baktériumokat. 

Ellenben mi értelme van gyulladással reagálni egy olyan ártatlannak 
látszó dologra, mint a virágpor, amely se nem szaporodik, se behatolásra 
nem képes és egyáltalán nem fenyegeti károsodással a szöveteket? Mégis, 
sok érzékeny ember az ilyen növényi pollenekre azzal a gyulladással 
reagál, amit szénaláznak nevezünk. Van aki azt mondja erre, hogy a 
Természetnek biztos jó oka van rá; talán a gyulladásnak ebben az csct- 
ben is van valami értelme. Ki tudja, talán az ilyen túlérzékeny ember 
orr-szöveteit e gyulladás nélkül elpusztítanák a növényi pollenek? Ez 
azonban nincs így, bizonyítékunk is van rá bőven. Ha a szénalázra 
hajlamos embernek előbb nagy mennyiségű anti-inflammációs hatású 
kortizont adunk és csak ezután hozzuk kapcsolatba a növényi pollennc], 
semmiféle gyulladás nem keletkezik az orrban, vagyis ilyen esetben az 
orr szerkezetében nem lép fel semmilyen ártalom. A kortizonnal védett 
egyén nem is veszi észre, hogy kapcsolatba került a pollennel, ami más- 
kor a legkellemetlenebb tüneteket váltotta ki. Ez esetben elmondhatjuk, 
hogy a gyulladás nem véd a betegség ellen, hanem maga a gyulladás a 
betegség. 

Összegezve az elmondottakat, megállapíthatjuk, hogy a gyulladás 
minden kétséget kizáróan a sérülés reakciója. Ha a bántalom tényleg 
komoly, s főként ha életünket fenyegeti azzal, hogy az előidéző ágens 
behatolhat a vérbe és szétterjedhet a . szervezetben, akkor a reakció két- 
ségtelenül hasznos az egészség megőrzése szempontjából. Azzal, hogy 
körülkeríti az elfoglalt területet, tulajdonképpen demarkációs vonalat 
húz a beteg és az egészséges szövetek közé. A megbetegedett részt olykor 
fel kell adni; a gyulladás pusztításra-kész sejtjei és: nedvei betörnek a 
vesztegzár kerítései mögé, de a támadó megölésekor többnyire az elfog- 
lalt szöveteket is megölik. A genny, mely a kelésből eltávozik, nemcsak 
a mikrobák, hanem a szövetsejtek hulláit is hordozza. Hátrányai közé 

sorolhatjuk még a duzzanatot, fájdalmat, az élettevékenység megzava- 
rását, amit a burjánzó kötőszövet szükségszerűen előidéz. De ezzel még 
mindig olcsó árat fizettünk az élet megmentéséért. Viszont, ha a támadó 
teljesen veszélytelen, nincs értelme az egésznek. Ez esetben a gyulladás 
nem segít, csak árt. 

Most, hogy a górcső alatt szemügyre vettük az önvédelem egyik 
lényeges biológiai reakcióját, gondolkozzunk el egy pillanatra a látot- 
takon. Ha párhuzamot vonunk a gyulladás tüneménye és egy ember, 
vagy akár egy egész nemzet önvédelmi tevékenysége között, szembeötlő 
hasonlóságokra bukkanunk. A párhuzam egyúttal a mechanizmus lénye- 
gét is felfedi, sőt az önvédelem filozófiai elvének tisztázásával olyan prob- 
lémákat is megvilágít, amelyek kívül esnek az orvostudomány határán. 

Ha valaki késsel támad ránk, a gyilkolás világosan felismerhető szán- 
dékával, legjobb a harchoz folyamodni. A küzdelem nem lesz kellemes: 
sebet kaphatunk, még életünket is elveszthetjük a harcban; de akárhogy 
is nézzük, mégis csak az a legokosabb, ha birokra kelünk az illetővel, 
s megpróbálunk fölébe kerekedni, ahelyett, hogy tétlenül várnánk be 
végzetünket. De ha a fickó csak gorombáskodik, kár törődni vele. 
Sértegetése ugyanis csak akkor válik veszélyessé, ha komolyan vesszük: . 
lelkileg, ha szavain bosszankodunk, és fizikailag, ha elégtételt akarunk 
venni. Mindkét esetben maga a külső és belső harc — a reakciónk — az, 
ami kárt okozhat. 

Ugyanez vonatkoztatható egy egész nemzetre is. Ha felüvöltenek a 
szirénák, jelezvén az ellenség közeledését, a fenyegetett ország nyomban 
abbahagyja békés életét és harcra sorakozik; minden fegyverforgató kéz 
puskát ragad, mindenfelé barikádok emelkednek — vagy, éppen ellen- 
kezőleg, nem történik semmi. Hogy a kettő közül mi a jobb, azt az 
agresszortól kell függővé tenni. Ha ugyanis az ellenség jól felfegyverzett 
és veszélyes, harcba kell szállni vele mindenáron. De ha csak maroknyi 
martalóc portyájáról van szó, a nemzeti felkelés feleslegesen zavarná meg 
az egész ország nyugodt építőmunkáját. 

A lehetséges reakciók e példái — akár néhány sejt, akár egy egész 
ember vagy egy nemzet is a tárgya — arról győznek meg, hogy a véde- 
lem vagy indokolt a veszély elhárítása érdekében, vagy pedig felesleges, 
és csak magunknak ártunk vele. Hogy érdemes-e harcba szállni vagy 
sem, az mindig a körülményektől függ; és általában a sejtek biztosabban 
ítélik meg a helyzetet az egész embernél, s az egyes ember is bölcsebben 
választ a nemzetnél. De biológiai egységek, mikroszkopikus és földrajzi 

értelemben egyaránt, rövidlátóan is cselekedhetnek a döntés pillanatá- 
ban. Hiszen nagyon nehéz döntést hozni, ha csak belülről nézzük a dol- 
gokat, akár szövetekről, akár emberekről vagy nemzetekről van szó. 
Látásunk akkor a legtisztább, ha a helyzetet kívülről felmérve ítéljük 
meg, a tényezők egész tömegét a nagy összefüggések arányaiban szem- 
lélve. Ez különösen arra az esetre áll, ha a harc kimenetele nagyrészt a 


kívülről jövő segítségtől függ. 


A gyulladás törvényszerűségei 


Nézzük meg e meggondolások tükrében, mit tanulhatunk meg a 
stress-alatti gyulladás szerkezetének elemzéséből az értelmes védelemre 
vonatkozóan. Mi szabja meg a gyulladás védelmi akcióit a szervezeten 
belül? Mi támogatja kívülről? 

Azért hangsúlyozom különösen az endokrin mirigyek — főleg a 
mellékvese és a hipofízis — szerepét, mert személyes kísérleteim során 
legtöbbet ezekkel foglalkoztam. Amellett sokkal többet is tudunk a 
hormonok gyulladás-szabályozó tevékenységéről, mint az idegek és 
más faktorok hasonló irányú szerepéről. 

Könnyű megfigyelni, hogy az ACTH-nak a vérbe való elválasztásával 
hogyan értesíti a hipofízis a mellékvesét arról, hogy valahol a szervezet- 
ben lokális stress keletkezett; de vajon miből , tudja" a hipofízis, hogy 
egyáltalán stressről van szó? Ezt a kérdést még máig sem sikerült teljesen 
tisztázni. 

Az ACTH arra ingerli a mellékvesét, hogy főleg anti-inflammációs 
kortikoidokat (amilyen a kortizol és a kortizon) termeljen; ennélfogva a 
hipofízis és kémiai küljdönc-anyaga legfeljebb arra képes, hogy meggá- 
tolja a sérülésre fellépő gyulladási reakciót. De mi történik akkor, ha 
gyulladásra van éppen szükség? Ez a kérdés laboratóriumok és klinikák 
egész sorát foglalkoztatja szerte a világon. Annyit máris tudunk, hogy 
legalább felvázolhassuk a stress és a gyulladás feltételezett kapcsolatának 
folyamatát a generális adaptációs szindróma szerkezeti mechanizmusá- 
nak részleteként." 


k Mielőtt szemügyre vennők a szemközti rajzot, hadd jegyezzem meg, hogy ez az 
ábra — a legkisebb változtatás nélkül — az Annual Reports on Stress 1955-ös köteté- 
ből való. Örömömre szolgál, hogy a laikus közönség számára írott könyvbe is fel- 
vehettem mindazokat az alapvető tényeket, melyek e merőben szakszerű tárgyat 
közelebb hozzák az olvasóhoz. 

Hagyjuk most figyelmen kívül a belső és külső kondicionálást és az 
ágensek fajlagos hatását. Mind e tényekkel már bőven foglalkoztunk a 
110. oldaltól 113. oldalig terjedő részben, s itt ezeket már maguktól érte- 
tődőnek vehetjük. Nos, a négyszög területe a szervezet egészét mutatja. 
Azábra felsőrészénlevő tölcsérszerű kiképzés az agyalap helyzetét jelzi, az 
alatta elhelyezkedő kerek testecske a hipofízis. Középen az egyik mellék- 
vese Y-alakú keresztmetszete látható a világos kéreggel s a sötét velővel. 


STRESSOR 


A stressor (például baktériumok tömege) a célponti területre (ami a 
szervezet bármely része lehet) részben közvetlenül (vastag nyíl), részben 
közvetve, a hipofízistől a mellékveséig vezető pályán át fejti ki hatását. 

Elsősorban valamilyen riasztó jel (megkérdőjelezett vonal) fut a köz- 
vetlen bántalom célponti területéről a hipofízishez. A stress-hatás ilyen 
első közvetítője kimutathatóan létező valami, csak éppen azt nem tudjuk, 
miből áll; Az is lehet, hogy ez a jelzés nem is mindig azonos természetű. 
Feltehető, hogy egyszer a közvetlenül érintett szövetek vegyi terméke, 
máskor a fájdalom ideghatása látja el ezt a szolgálatot. Sokszor úgy fest, 
mintha előbb az agyhoz igyekezne és onnan az agyalapon át a hipofízis- 
hez, e mirigynek adva le a jelentést, hogy kialakult a stress állapota és 
sürgősen sok ACTH-ra van szükség. 

A következményként megnövekedett ACTH-termelés arra ingerli a 
mellékvese kérgét, hogy több anti-inflammációs kortikoidot (A-K) 

állítson elő. A mellékvese ugyanakkor pro-inflammációs kortikoidok 
(P-K) előállítására is képes; csak azt nem tudjuk még, milyen ingerha- 
tásra teszi ezt; nem valószínű, hogy az ACTH lenne ennek kiváltó 
faktora. ök 

Azzal, hogy szervezetünk képes megszabni a pro- és anti-inflammá- 
ciós ingerek arányát, egyúttal olyan képességgel ruházza fel a szöveteket, 
hogy azok gyulladással védekezhessenek valamely helyi bántalom ellen. 
Ez a fajta szabályozási, reaktiváló képesség többféle módon fejeződhet ki: 

I. Az ACTH-elválasztás növekedése az egyensúlyt a gyulladással 
ellentétes irányba tolja el, hiszen ez a hormon főként az A-K termelését 
segíti elő. 

2. Mint az imént mondottam, még mindig nem tudjuk pontosan, 
milyen ingerhatásra termeli a mellékvese a P-K fölöslegeit, de azt 
máris sikerült kideríteni, hogy e hormonok koncentrációja a vérben 
erősen változó, és nincs kapcsolatban a vér A-K tartalmával. Azt téte- 
lezzük fel ennek alapján, hogy a kétfajta kortikoid előállítása egy- 
mástól teljesen független. 

3. Ahhoz, hogy a szervezetben megváltozzék a pro- és antiinflam- 
mációs ingerek aránya, nem szükséges megváltoztatni a P-K ésaz A-K 
közötti viszonyt. Azt találtuk, hogy ha mindkét típusú kortikoid nagy, 
mennyiségben található a vérben (ezt nevezzük hormonális feszültségnek ) 
az elsőség mindig az A-K-é. Ez mindig így van, bármilyen nagy is a 
P-K mennyisége. . 

4. A szövetek gyulladás-előidéző hajlamát meg lehet gátolni a hipo- 
fízisnek egy olyan anyagával, amely gátolja az ACTH hatását. Ezt az 
anyagot növekedési hormonnak nevezzük, mert az a tulajdonsága, hogy a 
test egészének növését segíti elő. A cirkuszok legtöbb óriása ilyen 
, hipofízis-óriás", akinek méreteit a növekedési hormon túltermelése 
formálta ki. Ennek az anyagnak nemzetközileg elfogadott tudományos 
néve szomatotrop hormon, a görög somu, test, és trophein, táplálni, egyesí- 
téséből származik, és én ajánlottam annak idején egységes szimbóluma- 
ként (hasonlóan az ACTH-hoz) az STH használatát. 

A szakértők előtt még ma sem tisztázott az a hatás, amit az STH 
gyakorol a mellékvesére. Sokan azt vallják, hogy az STH a pro-inflam- 
mációs kortikoidok termelését segíti elő ugyanúgy, ahogy az ACTH 
az anti-inflammációs kortikoidok elválasztását növeli; de ez az állítás 
nem kellően megalapozott. Akárhogy is van, az kétségbevonhatatlan, 
hoyy az STH emeli a pro-inflammációs kortikoidok tevékenységét, 

s ezzel a hormonális egyensúlyt bal oldalra tolja el. Ezt alkalmasint 
az STH-nak a kötőszövetre való közvetlen hatása idézi elő, ahogy 
előző rajzunk is ábrázolja. 

Minden helyi sérülésnek a nem-fajlagos stressorokra való lokális 
reakciója, az úgynevezett lokális adaptációs szindróma, főképpen szövet- 
pusztulásból és járulékos gyulladásból áll. Az előzőkből teljesen világossá 
válik, hogy ezt a lokális adaptációs szindrómát a generális adaptációs 
szindróma erőteljesen befolyásolja. Hiszen kialakulása nagyban függ az 
endokrin mirigyek által elválasztott pro-inflammációs és anti-inflam- 
mációs hormonok egyensúlyától, miután ezek szekrécióját a stressorok- 
ból kibocsátott alarm megindította. 

Rajzunk bal oldalán a gyulladás létrejöttének következményei látha- 
tók. Ezen a területen vannak a gyulladt kötőszövet erős övezetei. Ezek- 
nek kifejlődését két tényező kölcsönös hatása szabja meg: I. egy stressor 
helyi irritációja és 2. az STH-nak és pro-inflammációs kortikoidoknak a 
védelemre mozgósító ingere a stressor ellen. Az előbb említett övezetek 
meggátolják a bántalom továbbterjedését a test belseje felé. Ugyanakkor 
a vázlat jobb oldalán az anti-inflammációs hormonok túlsúlyának ered- 
ményét ábrázoltuk. Ez a kötőszövet elemeinek sorvadásában, gyulladá- 
sos sarjadzásuk meggátlásában nyilvánul meg, ami az agresszor behato- 
lása előtt megnyitja az utat. 

Az agresszor fajtájától függ, hogy az egészség fenntartása érdekében a 
kettő közül melyik reakció létrehozása a hasznosabb. 

13. A STRESS SZERKEZETÉNEK ÁTNÉZETI KÉPE 


A stress szerkezeti rajzának szükségessége. A stress szerkezet 
rajza 


A stress szerkezeti rajzának szükségessége 


A lokális adaptációs szindróma keretében létrejövő helyi stress-állapot- 
nak kétségtelenül a gyulladás a legjellemzőbb sajátossága. De az általános 
stress-reakciók endokrin szabályozói is — például a hipofízis és a mel- 
lékvese — befolyásolják a helyi gyulladást; ebből adódóan a lokális 
adaptációs szindróma és a generális adaptációs szindróma között szoros 
kapcsolat fedezhető fel. Egy jellegzetesen lokális stress, ha elég súlyos 
körülményeket teremt, képes előidézni a generális adaptációs szindró- 
mát, s ezután a kialakult általános stress visszahat a lokális adaptációs 
szindrómára. 

De mi történik akkor, ha a stressor nem körülhatároltan hat egy bizo- 
nyos célponti területre, hogy ott gyulladást okozzon? Mi történik, ha 
például idegfeszültség (aggódás, félelem, fájdalom), az egész testre 
irányuló röntgensugár vagy egy hirtelen légnyomás-változás idézi elő a 
generális adaptációs szindrómát? Ezeknek az ágenseknek ugyanis nincs 
körülhatárolható behatolási helyük, és ezért egyik se idézi fel a lokális 
adaptációs szindróma sajátosságait. És még ha van is egy homályosan 
megjelölhető célponti terület, amely gyulladással válaszol e hatásokra, 
mi a szerepe a többi szervnek, a hipofízisen és a mellékvesén kívül? 
Röviden téve fel a kérdést, milyen a teljes generális adaptációs szindróma 
összefoglaló képe? Hiszen a gyulladás legfeljebb csak egy elhatárolt 
része az összhatásnak. 

Az általános stress-reakcióban a szervezetnek jóformán minden egyes 
szerve és kémiai alkotóeleme részt vesz. Próbáljuk meg a továbbiakban 
felvázolni a generális adaptációs szindróma összképét. Természetes, 
hogy egy ilyen vázlat csakis tökéletlen lehet. Hiszen egy egész könyv 
terjedelme sem elég ahhoz, hogy valamennyi szervünk működését leírja. 
De voltaképpen még nem is tisztáztuk valamennyi szerv részvételének 
szerepét a generális adaptációs szindrómában. Minden nehézség dacára 
máris nélkülözhetetlenül szükségünk van egy hozzávetőleges vázlatra. 
Hiszen a felfedezőnek is szüksége van valamiféle előzetes elképzelésre 


124 


arról az ismeretlen területről, amelynek feltérképezésére vállalkozik. 
Az orvostudományban csakúgy mint a földrajzban, meg kell szerkesz- 
teni a tudott — és a feltételezhető — tények vázlatát, hogy kideríthes- 
sük, milyen irányban biztat eredménnyel az előrehaladás. 

Ha a tudós a generális adaptációs szindróma összképét akarja ábrá- 
zolni, átmenetileg el kell felejtenie mindazokat a kis részlet-problémá- 
kat, melyek fel-felbukkannak a laboratóriumi munkában; csakis ezen a 
módon lehet a fundamentális tényeket ábrázolni. 

Nézzük meg, melyek azok a tényezők, amelyeknek a képben benne 
kell lenniök? A vesét például semmiképpen se hagyhatjuk ki, hiszen 
ennek központi szerepe van a szervezet egyensúlyi helyzetének fenntar- 
tásában a generális adaptációs szindróma állapota idején. Ez szabályozza 
a vér és a szövetek vegyi összetételét azzal, hogy bizonyos anyagokat 
kiválaszt és eltávolít a szervezetből. A vese ezenfelül még a vérnyomást 
is — amelynek oly nagy szerepe van a szövetek életében — regulálja 
azzal, hogy kibocsát egy renális presszor szubsztanciát (RPS) a vérbe. 

A vese vérnyomás-szabályozó működése rendkívül bonyolult és 
még ma sem tisztázott dolog; de már sokat tudunk róla, főként azokból 
az állatkísérletekből, melyeket három ismert tudós végzett: H. Gold- 
blatt és I. Pagé Clevelandben, és E. Braun-Menendez Buenos Airesben. 
Tőlük tudjuk például azt, hogy ha a vese artériái részlegesen összehúzód- 
nak, renális presszor szubsztanciák fölös mennyisége termelődik. A dallasi 
Arthur Grollmannak köszönhetjük annak felismerését, hogy a vérnyo- 
más emelkedik, ha a kísérleti állat mindkét veséjét eltávolítjuk. Íme, egy 
különös ellentmondás: nemcsak a megnövekedett, hanem a lecsökkent 
veseműködés is magas vérnyomást okoz. Úgy látszik, hogy a vese 
nemcsak termeli, hanem pusztítja is a vérnyomást emelő anyagokat. 

Láttuk, hogy általában a pro- és anti-inflammációs kortikoidok 
összebékíthetetlenül különböznek egymástól; mégis mindkettő képes 
arra, hogy emelje a vérnyomás szintjét és károsodást idézzen elő a vesé- 
ben. Ha az állatoknak nagy mennyiségű P-K-t (pro-inflammációs 
kortikoidot) adunk, sajátos vesebetegség lép fel, amely spontán formá- 
jában embereknél is előfordul, s amelyet nefroszklerózisnak nevezünk. 
Ha a betegség ilyen kortikoidok túladagolása folytán keletkezik az 
állatban, vagy spontán fejlődik ki emberekben, kísérőjelensége mindig a 
magas vérnyomás lesz. 

Egyidejűleg a szervezet teljes véredényrendszerében az érfalak gyulla- 
dásos elváltozása következik be. Ezeket az arteritis vagy arterioszklerózis 

néven ismert elváltozásokat általában az öregedés betegségeihez soroljuk, 
mint az élet folyamán felgyülemlett stress és feszültség következményeit. 

Már említettük, hogy a pro- és anti-inflammációs kortikoidok egy- 
mással ellentétesen hatnak a kötőszöveti reakciókra, főként a gyulladásra. 
Azt is hangoztattuk, hogy stress hatása alatt a nyiroksejtek a csecsemő- 
mirigyben, a nyirokcsomókban, sőt még a keringő vérben is szétbom- 
lásra hajlamosak. Ugyanekkor az eozinofil sejtek eltűnnek a vérkeringés- 
ből. 

Most mind e tényeket be kell illesztenünk a generális adaptációs 
szindróma átfogó képébe. 

De még ez sem minden. Walter B. Cannon és iskolája a Harvard 
egyetemen már rég megállapította, hogy a mellékvese-velő és bizonyos 
idegek heveny szükségállapotokban az adrenalin fölös mennyiségeit 
termelik. Csak nemrégiben ismertük fel ezzel kapcsolatosan a noradrena- 
lin jelentőségét, főleg a stockholmi UI£ von Euler kísérletei nyomán. 

Az idegingerek newrohumorális közvetítésének fontos elvét Sir Henry 
Dale angliai és Otto Loewi ausztriai kísérletei világították meg. Ők 
mutatták ki elsőnek, hogy mind a noradrenalin, mind pedig az acetil- 
kolin az idegvégződéseken termelődik, és hogy e két alapvetően ellen- 
tétes irányú ideghormon hangolja az akciók széles skálájára az agyat és az 
idegrendszert. 

A pajzsmirigy gyakran jut szerephez a stress folyamatában; a szövetek 
anyagcseréjét erősen előmozdító különleges hormonjai folytán az egész 
szervezetre hatni képes. 

A máj a szervezet központi vegykonyhája, ezért a stress legtöbb bioké- 
miai műveletében részt vesz. Szabályozza a vérben a cukor, a proteinek 
és a szövetek egyéb táplálóanyagainak koncentrációját; sőt még a kor- 
tikoid hormonok túltermelését is egyensúlyban tartja azzal, hogy elpusz- 
títja a mellékvese által kibocsátott felesleget. 

A fehérvérsejtek (főként a nyirok- és eozinofil-sejtek) a különféle 
idegen anyagok hatására feliépő túlérzékenységi vér-reakciók és allergiás 
folyamatok regulátorai. 

Nyilvánvaló, hogy mindezeknek a szöveteknek nem csekély szerepük 
van a generális adaptációs szindróma szerkezetében. Nem elég, ha csak 
meghatározzuk helyüket a stress-reakciók összképében, az is szükséges, 
hogy rámutassunk a közöttük levő sokféle kölcsönhatásra. Ez azonban 
nem könnyű dolog. Gondoljuk csak el: térképünkön pontosan meg kell 
határozni, hol kapcsolódik be a folyamatba az agy, az idegrendszer, a 

hipofízis, a mellékvese, a vese, a véredények rendszere, a kötőszövet, a 
pajzsmirigy, a máj, és végül a fehérvérsejtek tömege, megjelölve azt is, 
hogy mindezeknek mi a szerepe az adaptációs reakciók kialakulásában. 

Ennek ábrázolását kísérelem meg a következő rajzon, megjegyezvén, 
hogy a , stress térképét" kissé félve nyújtom át az olvasónak, mert az 
ismert tények hatalmas tömege ellenére is a kép meglehetősen hiányos. 

Tudom, hogy a stress holnapi kutatói ugyanazzal a kicsinylő mosollyal 
tekintenek majd erre a vázlatra, amellyei elsőéves orvostanhallgatók 
Andreas Vesalius 1537-ből való anatómiai ábráira néznek. Ez a hajdani 
rajz ugyanis a májat teljesen tévesen öt lebennyel ábrázolja, és az egész 
érrendszert a májból sarjasztja ki. De ami a legfurcsább, Vesalius ana- 
tómiai térképén az embernek nincs mellékveséje! Ha mégis bátorságot 
veszek a stress e csak-ma-érvényes térképének közreadására, annak 
tudatában teszem, hogy a mi tökéletes anatómiai térképeink sem 
születhettek volna meg tökéletlen és hibás elődeik nélkül. És az 
én rajzom is ilyesféle ábrázolat. Csak mosolyogva tekinthet a mai 
ember Jacgues Cartier kezdetleges, fura térképére, pedig ez a rossz térkép 
nagyon jó szolgálatot tett neki, amikor Kanadát felfedezte. Minden 
kor minden felfedezője korábbi képekre kénytelen támaszkodni, mikor 
az ismert dolgok körét új tényekkel akarja kiszélesíteni. 

De van-e értelme az efféle magyarázkodásnak? A stress összefoglaló 
atlaszára szükség van, és most van rá szükség, hogy eligazodjunk a szöve- 
vények hálójában. Eddig nem létezett ilyen, se jó, se rossz: most, íme, 
itt az én művem. 


A stress szerkezeti rajza 


Ábránk körülhatárolt területe ismét a szervezet egészét jelképezi. 
A kondicionáló faktorok (öröklés, korábbi hatások, étrend stb.) a keretet 
adják, melyen belül valamennyi reakció kialakulása végbemegy. 
A stress-szindróma főbb regulátorainak (agy, idegek, hipofízis, pajzs- 
mirigy, mellékvese, máj, vese, véredények, kötőszöveti és fehérvérsej- 
tek) mindegyikét egy-egy szimbólum jelöli meg. E legfőbb regulátorok 
kölcsönös hatását összekötő nyilacskák mutatják. Természetesen egyetlen 
rajz sem közelíti meg pontosságban a test tökéletességét. Csak ilyen 
tökéletlen módon tudjuk megsejtetni a fontos és bizonyított tényeket, 
megkülönböztetni őket a kevésbé fontostól és a bizonytalantól. Hogy 

rajzunk ezt is ábrázolja, bizonyos nyilak nem egy meghatározott szervet 
céloznak meg, hanem a keretre mutatnak, jelezvén ezzel, hogy a szer- 
vezet egészére fejtenek ki hatást. A hatás-közvetítés e pályáinak végleges 
kiderítése még a további kutatásra vár; jelenleg csak azt tudjuk, hogy 
ezek, szelektíven, a szervezet bizonyos pontjain befolyásolni tudják a 
kiváltott reakciót. Felmerül a lehetősége valamiféle szelektív kondicionálás- 
nak is, amely megmagyarázná, miért reagál öröklött és szerzett tulajdon- 
ságai szerint minden ember bizonyos fokig másképpen a stressre. 

Mivel ez a rajz általánosítva próbálja lefektetni valamennyi lehetséges 
stress-állapot mintáját, neni szerepel benne olyan stressor, amely egyetlen 
kifejezett célponti területre hatna. Vegyük úgy, hogy bárhol jelentkezik 
is először a stressor hatása, mindenképpen az egész szervezetet érintő, 
generális stress-reakció válik belőle. A reakció ilyen általánossá válása 
csak a két nagy egyensúlyi rendszeren át valósulhat meg: endokrin és 
idegi úton. Az alarm-jelzés az agyalapon át bejut a hormonális reakciók 
főhadiszállására, a hipofízisbe; ugyanakkor az idegrendszer számtalan 
elágazásán át a test valamennyi szervére hat anélkül, hogy útjában akár- 
csak érintené is a belső elválasztású mirigyek rendszerét. 

Ha az idegeken át megy végbe ez a folyamat, a stressor adrenalint és 
acetilkolint termel. Ezek bárhol szelektíven tudják befolyásolni a generális 
adaptációs szindróma mecbanizmusát. Az ideghormonok e két fajtája 
általában kétellentétes irányban hat. Így példáulegy gyulladt területen az 
adrenalinok körülhatároltan érszűkítő hatást fejtenek ki, amivel gátolják 
a gyulladást, az acetilkolin ennek épp az ellenkezőjét teszi. Az idegek, 
az adrenalin és az acetilkolin termelésén át, a béltraktus működését és 
egy sor élettani funkciót ugyanilyen ellentétesen befolyásolnak. 

Néhány idegrost egyenesen a mellékvese-velőbe fut be. Ezeket nem 
hormonok ingerlik, hanem idegingerek, amelyek képesek megindítani 
benne az adrenalinok termelését. A mellékvese-velő e hormonjai egyéb- 
ként ugyanúgy hatnak, mint az adrenalint előállító idegvégződések, 
úgy vehetjük tehát, hogy a mirigy és az idegek által előállított adrenalin 
vegyileg teljesen azonos. Az egyetlen különbség az, hogy amíg az előbbi 
közvetlenül a véráramba csapódik le s emiatt nem tud lokálisan hatni, 
addig az idegek a szervezet egészének megzavarása nélkül képesek a 
szövetek kis régióiban is előállítani az adrenalint. 

A másik működési pálya az agyalapon át jut a hipofízisbe, hogy azt az 
ACTH azonnali termelésre serkentse. Ez már nagyon ismerős terület 
"számunkra. Ahogy korábban elmondottuk, az ACTH arra ingerli a 

mellékvese kérgét, hogy főként anti-inflamimációs kortikoidokat állítson 
elő. Mikor ez megtörtént, ezek pusztítani kezdik a fehérvérsejteket 
(nyiroksejteket, eozinofilokat), melyeknek viszont az immun és aller- 
giás túlérzékenységi reakciókban van szerepük. Ez egyúttal azt is jelenti, 
hogy az ilyen immun és allergiás reakciók kifejlődését e kortizon-fajta 
hormonok meggátolják. 

Az anti-inflammációs kortikoidok a kötőszövetet is (amit rajzunk alján 
egy kötőszövetrostokba ágyazott, orsóalakú sejt jelképez) arra ösztönzik, 
hogy gátat vessen mindenféle gyulladásnak, bármi okozza is azt. (A gátló 
tevékenység hatósugarát a harántcsíkozott nyíl mutatja.) 

A máj alkalmasint a szervezet legfontosabb vegyi üzeme. A véráramtól 
behordott anyagok itt elraktározhatók, vagy átalakíthatók olyanokká, 
amilyenekre a szervezetnek éppen szüksége van. Különféle kémiai 
eljárással a máj arra is képes, hogy mérges anyagokat, sőt még hormono- 
kat is teljesen hatástalanítson. Például, amíg a kortikoidok áthaladnak a 
máj műhelyein, egy részük megsemmisül, illetőleg átalakul másfajta 
kortikoiddá. A máj tehát meg tudja változtatni a vér kortikoid-tartalmát 
még akkor is, ha a mellékvese e hormonok termelését azonos szinten 
tartja. 

Az anti-inflammációs kortikoidok a vesére is hatnak, sőt — bizonyos 
körülmények között (ha például a pro-inflammációs kortikoidok meny- 
nyisége is megnőtt) — szövettani elváltozásokat is előidézhetnek benne. 
Érdekes, hogy a vesére gyakorolt hatásukban az anti- és pro-inflammá- 
ciós kortikoidok nem ellentétesek, mint minden más esetben. A kortikoi- 
dok által előidézett vese-elváltozások között vannak olyan gyulladásos 
érbántalmak, amelyek szűkítik a vese véredényeit. Ez okozta azt a fajta 
elváltozást, amelyet Goldblatt művi úton idézett elő, szorító kötést 
illesztve a vese főütőerére. A kettő között az a fő különbség, hogy a hor- 
monok, természetes vegyi hatásuk folytán, a vese legvékonyabb arté- 
riáit szűkítik. Minden okunk megvan annak feltételezésére, hogy az 
ilyenfajta érösszehúzódás, akárhogy keletkezett is, először a rendlis 
presszor szubsztanciák (R.PS) szekrécióját növeli. Ezek azután az egész test 
érhálózatát szűkítik, növelve a szívből pumpált vér nyomása elleni 
perifériális ellenállást. Éppen ez, a pumpált vérmennyiséggel szemben 
fellépő fokozott ellenállás okozza a vérnyomás emelkedését. Lehet, hogy 
bizonyos kortikoidok meg is tudják gátolni a vesét abban, hogy gyen- 
gítse a vérnyomásemelő anyagok erejét; ha ez a feltételezés helyes, 
akkor ez a körülmény hozzájárul a vérnyomás további emelkedéséhez. 

De bárhonnan is nézzük, a kortikoidoktól előidézett veseelváltozások 
— csakúgy, ahogy a vese főartériájának ligatúrája — mindig gyulladásos, 
arteritikus és arterioszklerózisos bántalmakat idéznek elő a szervezet 
teljes véredény-rendszerében. Tekintettel arra, hogy az anti-inflammációs 
kortikoidok a gyulladás meggátlására törekszenek, nem csodálatos, hogy 
emellett az arteritisnek is elejét veszik, legalábbis bizonyos feltéteick 
mellett. Azért mondom, hogy ,,bizonyos feltételek mellett", mert 
— ahogy ezt a rajz is világosan mutatja — ez a képességük erősen függ 
a vesén át történő és a közvetlenül előidézett akciók arányától. Egy 
pro-inflammációs kortikoidok által túlérzékennyé tett vesénél az anti- 
inflammációs kortikoidok nagy mennyiségének a jelenléte feltétlenül 
vese-elváltozáshoz vezet, emellett olyan magas vérnyomáshoz, amely az 
arteritist is súlyosbítja, noha az anti-inflammációs kortikoidok közvetlen 
hatása ezt éppen gyengíteni törekszik (lásd harántcsíkozott nyíl). 

Nézzük meg most rajzunk bal oldalát. Van okunk feltételezni, hogy a 
hipofízistől termelt STH (szomatotrop hormon) a mellékvese-kérget 
P-K  (pro-inflammációs kortikoid) előállítására serkenti, de ebben 
még nem vagyunk teljesen biztosak (ezért is használjuk a kérdőjelet). 
Az kétségbevonhatatlan, hogy a kötőszöveti sejtekre gyakorolt közvetlen 
hatása folytán az STH elősegíti azt, hogy a pro-inflammációs kortikoi- 
dok gyulladást idézzenek elő. Az STH más vonatkozásban is szövetsé- 
gese a P-K-nak, közvetlen (tehát nem a mellékvesén át történő) hatása 
alapján. Érdekes, hogy ez a szabály nem alkalmazható a vesére. Az STH 
ép állatokban utánozza a P-K vesekárosító hatását, de ez nem áll fenn, 
ha a mellékvesét eltávolítjuk. Ez az oka annak, hogy számításba kell 
vennünk valamilyen közvetett STH-akciót is, ami a mellékvesén 
keresztül valósul meg. Még nem tudjuk biztosan, mi a természetes 
kiváltója a P-K termelődésének. Ahogy korábban megjegyeztük, 
ezeket mineralokortikoidoknak is nevezzük, mert a gyulladásra gyakorolt 
hatásuk mellett befolyásolják az ásványi anyagcserét is. Valószínűnek 
látszik, hogy a vérben levő bizonyos ásványi anyagok (nátrium és kálium) 
visszahatnak a mellékvesére, hogy a szükségletnek megfelelően szabá- 
lyozzák a mineralokortikoidok termelését. 

Végezetül, a rajz arra is utal, hogy stress állapotában a TTH, vagy 
teljes nevén türeotrop hormon, is fontos szerepet kap. Ahogy neve is 
mutatja, ez a hipofízisből eredő anyag a pajzsmirigyet stimulálja. A pajzs- 
mirigy hormonjai a test kémiai reakcióinak legerősebb serkentői; 
ösztönző hatásuk tulajdonképpen a teljes anyagcserére irányul. 

Nos, így fest a stress-reakció teljes térképe, amennyire mai tudásom- 
mal megrajzolhatom. Láthatók rajta az ismert, legfontosabb pályák, 
melyeken át a generális adaptációs szindróma szervi reakciói hangolód- 
nak össze. De most bukkan elő a kérdés: , Tulajdonképpen mi az adap- 
táció?" j 

Mindazok az események, amelyekről eddig beszéltünk, nem-fajlagos 
úton jönnek létre. Ilyen az, amikor izmainknak valamilyen nehéz 
munkához kell adaptálódniok, amikor megerőltető feladathoz idegrend- 
szerünk koordinált tevékenysége szükséges, amikor kötőszöveteinknek 
baktériumok invázióját kell visszaverniök; ez történik minden olyan 
esetben, amely idomulást igényel. Persze a különféle ágensekhez való 
adaptálódás minden egyes szervnél más problémákat vet fel. Nos, miféle 
kapcsolat van az adaptációs tevékenység e sokfélesége és a generális 
adaptációs szindróma szilárd törvénye között? 

14. AZ ADAPTÁCIÓ JELLEGE 


Mi az adaptáció? Az adaptáció mindig az erőkifejtés térbeli 
koncentrációja. Az adaptáció térbeli elméletének jelentősége 


Mi az adaptáció? 


A nagy Webster-féle szótár szerint az adaptáció élettani jelentése: , egy 
állat vagy növény (vagy állati szerv, illetőleg növényi rész) alkalmaz- 
kodása a környezet által megszabott életfeltételekhez." 

A Stress (Acta, Inc., Montreal, 1950) előszavában, kissé filozó- 
fikusabb módon, így kíséreltem meg a kifejezés magyarázatát: 

Az alkalmazkodókészség az életnek talán legsajátosabb jellegzetessége. 

A természeti egységek önállóságának és egyedi voltának fenntartásában az élet- 
telen anyag elemi ereje sosem olyan sikeres, mint az a készenlét és alkalmazkodó- 
készség, amit életnek nevezünk — s amelynek elvesztése a halál. Sőt még valamiféle 
párhuzamot is felfedezhetünk a tevékenység fokozata és az alkalmazkodóképesség 
fejlettsége között, minden állatban — és minden emberben. 


A Webster-féle szótár megállapítását a puszta értelem diktálta, míg az 
enyémet sokkal inkább egyfajta érzelmi kapcsolat a tüneménnyel, 
melynek egész életemben csodálója voltam. De mind a két meghatározás 
az adaptáció miértjeit elemzi csupán, s figyelmen kívül hagyja szerkeze- 
tének elemeit. 

Az adaptáció kialakulását legkönnyebben úgy figyelhetjük meg, ha 
összehasonlítjuk, hogyan hajtunk végre egy feladatot első ízben, és 
hogyan, ha már a múltban többször megbirkóztunk vele. Az a legszem- 
betűnőbb különbség, hogy ismétlődés esetén lassanként egyre jobban 
belénk vésődik a végrehajtás módszere. Az adaptáció minden esetben 
másképpen ajakul ugyan ki, de csak nagyon kevés olyan dolog fordul elő 
életünkben, amelyet kellő gyakorlat után ne tudnánk sokkal könnyebben 
elvégezni. , 

Mi a leglényegesebb különbség az első ízben és az ismételten végzett 
tevékenység között? Szerintem az, hogy a probléma megoldása érdeké- 
ben először mindig nagyobb mechanizmus működik, mint később. 
Ez így van minden elképzelhető feladatnál. 

Ha például nehéz súlyt akarok jobb kezemmel felemelni, előbb moz- 
dítani próbálom, nemcsak karizmaimmal, de vállam segítségével is. 

Esetleg leguggolok hozzá s hirtelen kiegyenesedéssel adok lendületet a 
mozdulatnak. Ha egymás után többször emelem fel a súlyt, szívem 
szaporábban ver, hogy több vért szolgáltasson az erőlködő izmoknak: 
lélegzetem is meggyorsul, hogy elég oxigén jusson a vérbe, és így meg- 
felelő mennyiségű energia szabaduljon fel az izmokban végbemenő 
kémiai folyamathoz. Megfelelő edzés után viszont ez az egész reakció 
csupán a munkát közvetlenül végző izomcsoportra tartozik. A jobb 
kar izmai megnagyobbodnak és megerősödnek, hogy egymaguk is 
elvégezhessék a feladatot, a test többi részének igénybevétele nélkül. 

Vegyünk most egy egészen más példát: tegyük fel, hogy valaki 
hirtelen nagy hidegbe kerül. Először didereg, majd karját lengeti és 
futni kezd, hogy e kivételes állapotban felgyorsított belső hőtermeléssel 
fenntartsa testének normális hőmérsékletét. Ám ha valaki hónapokon 
át minden áldott nap erős hidegben tölt el egy bizonyos időt, pajzs- 
mirigye nemsokára már olyan mennyiségben fog előállítani anyagcsere- 
fokozó hormonokat, hogy ezután az izmok működtetése nélkül is elég 
hő termelődik a szervezetben. Ezzel egyidejűleg a bőr érrendszere is 
megszokja, hogy összehúzódjék, és ezen a módon csökkentse a felszíni 
hőveszteséget. Így tehát fokozatosan képessé válik úgy ellenállni az 
alacsony hőmérsékletnek, hogy a védekező mechanizmust csak részlege- 
sen használja. 

Ugyanez áll a szellemi erőfeszítésekre is. Egy komplikált matematikai 
problémát előbb többféle módon próbálunk megoldani. Majd össze- 
hasonlítva a különféle végeredményt, megnézzük, ugyanazt kaptuk-e 
minden esetben. Persze, a megoldásnak ez a módja nagyon fárasztó, de 
ha ugyanilyen feladatot egymás után sokszor kell megoldani, ráakadunk 
a legkönnyebb és legpontosabb kidolgozási formulára, amely ezután 
mindig a legelőnyösebben adja meg a jó végeredményt. 

A megerőltetés ilyen fokozatos csökkentése történik olyan alapvető 
szövet-reakcióknál is, amilyen például a gyulladás. Ha irritáló mikrobák 
hatolnak be a bőrön át a kötőszövetbe, ezek először heveny gyulladást 
okoznak, erős duzzanattal, kivörösödéssel és fájdalommal. Az ellenhatás 
könnyen terjed és a szomszédos szövet-övezetet is érdekeltté teszi; még 
láz és vérmérgezés is bekövetkezhet, ha a behatolt baktériumokat nem 
sikerül körülzárni és bekerülnek a véráramba. Ebben az esetben a leg- 
jellemzőbb adaptációs módszer a kötőszövet erős barikádjainak kiépítése, 
ami a károsodást a legkisebb mértékűre csökkenti azzal, hogy a mikrobá- 
kat és mérgeiket a behatolási pontról nem engedi szétáramlani. 

Az is gyulladást okozhat, ha valamilyen szerv túlzott működésre 
kényszerül, anélkül, hogy ehhez hozzászokott volna. Például megfeszí- 
tett munka az izmokban és környékükön gyulladást okozhat azáltal, 
hogy a felfokozott tevékenység metabolikus termékei helyi irritációt 
váltanak ki. Ez az az eset, amikor fájdalmas izommerevséget kapunk 
olyanfajta fizikai munkától, amely izmainknak újszerű. A gyulladás 
mindenütt az adaptáció nem-fajlagos kisegítő mechanizmusának szerepét 
tölti be; segít bezárni a kapukat és a test bármelyik részéből eltakarítani 
a túlműködés okozta törmelékhalmazt. 

Mindez azt jelenti, hogy az adaptáció, egyik jellegzetességeként, a stresst 
arra a lehető legkisebb területre korlátozza, amelyen még képes megbirkózni a 
helyzet adta feladatokkal. 

Az adaptáció ilyen általános, tehát nemi-fajlagos jellegének megállapí- 
tása után már felfedezhetjük, milyen kapcsolat áll fenn az idomulás 
folyamata alatt a szervezetre háramló általános feladatok és az alapvető 
reakció-formák (a generális adaptációs szindróma) között. 


Az adaptáció mindig az erőkifejtés térbeli koncentrációja 


A soron következő rajz felső részén a vastag fekete hullámvonal a mellék- 
vese kérgének tevékenységét mutatja a generális adaptációs szindróma 
három fokozatában. Amikor az alarm-reakció kialakult, a kéreg műkö- 
dése erősen felfokozódik; a rezisztencia állapotában olyan szintre csök- 
ken, amely csak alig valamivel magasabb a normálisnál; végül, a kime- 
rülés szakaszában, újból felemelkedik, eléri, sőt túlhaladja az alarm- 
reakció csúcspontjának magasságát. Ezek olyan tények, melyeket köny- 
nyű bebizonyítani a vér kortikoid-tartalmával vagy a kortikoidok 
túltermelésével összefüggő szervi elváltozásokkal (amilyen például a 
vér eozinofil-sejtjeinek eltűnése, a nyirokszervek zsugorodása vagy a 
testsúlycsökkenés). Mindezek a jelek csak az alarm-reakció és a kimerülés 
állapotában figyelhetők meg. 

Az ábra alsó részén valamennyi vízszintes vonal egy-egy szerv vagy 
szövet aktivitását jelképezi. Ha az ágens a nyíllal megjelölt pontra hat, 
ez a hely igényli az adaptációs tevékenység maximumát, és e ponton 
túlműködés következik be. De előzetes edzés híján ez a pont nem tud 
nyomban megfelelő módon reagálni, emiatt az aktivitás áttevődik a 


környező övezetre, hogy a helyzet ezáltal megoldódjék. Így ha az ágens 

valamilyen mikroba, nemcsak a közvetlen környezetben levő, hanem 
a távolabb fekvő sejtek is gyulladásba kerülnek tőle. Igen gyakran a helyi 
reakció bármilyen kiterjedése sem képes meggátolni a támadó bakté- 
riumok behatolását a vérbe; ekkor már, hogy a katasztrófát elkerülje, 
a szervezet egésze kénytelen lázzal és a vér anti-testjeinek termelésével 
válaszolni a baktériumok támadására. Mindez kapcsolatban áll egy 
kialakult alarm-reakcióval; bekövetkezik a mellékvese megnagyobbo- 


dása, a nyirokszövetek zsugorodása és az általános stress többi jellegze- 
tessége. 


TEVÉKENYSÉGE 


ÁGENS 


a) b) c) 


a) Alarm-reakció: Kisegítő mechanizmusok lépnek működésbe, hogy a reakció nagy területre való 
szétszóródásával az élet fenntartható legyen. Még a szervek egyetlen rendszere sem készült fel, hogy 
megbirkózzék a feladattal. 

b) Rezisztencia szakasza: A védelem az adott helyzetnek megfelelő legalkalmasabb módon kialakult, 
létrehozva az adaptációt. A reakció térbeli koncentrációja a kortikoidok termelését feleslegessé teszi. 
c) Kimerülés szakasza: Az elhasználódási folyamat következtében a reakció ismét szétterjed a számára 
legalkalmasabb úton. A kortikoid-termelés növekszik, de mihelyt a tartalékok készlete kimerül, az 
élet megszűnik. 


De ahogy a bántalom az eredeti támadási ponton folytatódik, lassan- 
ként az adaptáció lokális erői is kifejlődnek annyira, hogy képesek 
helytállni. A mikrobák körül a kötőszövet növekedésével korlát emelke- 
dik, és az adaptáció a lehető legkisebb helyen alakul ki. Mivel ekkor már a 
szöveteknek csak egészen kis területe irritálódik, a hipofízisnek küldött 
alarm-jelzések száma csökken, ennélfogva a mellékvese is lefújja a teljes 
mozgósítást. Az egész reakció már csak egy körülhatárolt pontra 
tartozik. 

Viszont, ha a bántalom nagyon sokáig tart, a közvetlenül érintett 

sejtek kidőlhetnek a megerőltetéstől, illetőleg az adaptációs energia helyi 
tartalékainak kimerülése miatt. Ezután, a kimerülés szakaszában a 
reakció ismét szétterjed, mert az elhasználódás szétzúzta a védelem 
legfontosabb forrását. Most tehát a reakció átcsap a szomszédos régiókba. 
Hogy korábbi példánknál maradjunk, a gyulladás barikádjai leomlanak, 
s a baktériumok elfoglalják az eleddig tilos területet; sőt, a véráram 
közlekedési hálózatán át esetleg szétszóródnak az egész szervezetben. 
Ekkor, mivel a szövetek nagy tömege válik érdekeltté, s valamennyi 
kibocsátja a maga alarm-jelzéseit, a hipofízis és a mellékvesekéreg ismét 
a mozgósítás állapotába kerül. De ha már minden tartalék kimerül, 
gyógyulásra nincs többé lehetőség, s a halál elkerülhetetlenné válik. 

Összefoglalva, ha nagyobb kiterjedésű szövet-területek kerülnek a 
stress hatása alá, az életbenmaradáshoz a hipofízis-mellékvese-rendszer 
adaptációs hormonjaira van szükség. Amíg az alarm-reakció ideje alatt az 
életbenmaradás feltételei megteremtődnek, a szervezet időt nyer arra, 
hogy a közvetlenül megtámadott területen kifejlessze a lokális adaptáció 
jelenségét. Az ezután bekövetkező rezisztencia-szakaszban ez a terület 
már képes maga is helytállni, adaptációs hormonok igénybevétele 
nélkül. Végül, az élet folytatódik ugyan, de csak addig, míg a tartalékok- 
ból futja; mikor ezek is elfogynak, a védelem teljes arcvonala összeom- 


lik, és bekövetkezik a halál. 


Az adaptáció térbeli elméletének jelentősége 


Érdekes megfigyelni, milven kölcsönhatás áll fenn az adaptáció és az 
ágens ellen kialakult testi ellenhatás térbeli kiterjedése között; csak ennek 
a tényezőnek felismerésével sikerült tisztázni néhány mindaddig meg- 
magyarázhatatlannak vélt tényt: 

1. Tapasztalati úton már régen megállapították, hogy minél kiter- 
jedtebb egy szöveti ártalom, annál inkább ingerli az ACTH és a korti- 
koidok termelődését. Ez a tény összhangban áll azzal az elképzeléssel, 
hogy egy bizonyos idő alatt minden sejt csak meghatározott számú 
alarm-jelzést képes kibocsátani; tehát a szövetártaloninak elsősorban 
kiterjedésétől, és nem súlyosságától függ az ACTH és a kortikoidok 
termelése. 

2. Azt is megfigyelhettük, hogy a mellékveséjétől megfosztott állat 
könnyebben viseli el néhány sejt súlyos sérülését, esetleg pusztulását, 

mint sok sejt egyidejű enyhébb bántalmát. A magyarázat az, hogy a 
szervezetnek, a stress alatti önfenntartás érdekében, az adott terület 
anatómiai kiterjedésének arányában kell kortikoidokat termelnie. 

3. Bárhol éri is szövetsérülés, a szervezet szokványos válasza a gyulla- 
dás. A károsodás vagy megzavart életműködés, bárhogyan keletkezzék 
is, a test bármelyik részében képes gyulladást felidézni. Ennélfogva a 
gyulladás tulajdonképpen nem-fajlagos okból kialakult fajlagos hatás- 
forma, tehát a lokális stress megnyilvánulása, bárhol forduljon is elő. 
Mindebből azt az alapvető biológiai következtetést vonhatjuk le, hogy 
ha a stress bármikor a szervezet nagy egységeit keríti hatása alá, automa- 
tikusan egy általános, hormonális stress-reakció alakul ki, hogy elejét 
vegye a gyulladás kiterjedésének. Ha a támadás kis területet érint, a 
gyulladás hasznos; meggátolja a behatoló ágens (például bacillus vagy 
allergén) szétszóródását. Viszont ha egy betegség már mindenképpen 
szétterjedt és általánossá vált a testben, a szervezetnek abból származik 
előnye, ha nem emelődnek a gyulladás köré védelmi barikádok. Ennek 
az a magyarázata, hogy Ir. minél kiterjedtebb a károsodás, annál kisebb 
a barikádok haszna; 2. a gyulladásos szervek nem működnek tökéletesen; 
és 3. a gyulladt szövetek mérgező anyagokat (enzimeket, bomlási termé- 
keket) állítanak elő, amelyek a reakció súlyosbodásával életveszélyessé 
válhatnak. Tehát az a leghasznosabb, ha szervezetünknek olyan tűzjelző 
berendezése van, amely abban a pillanatban kioltja a gyulladás lángjait, 
mihelyt azok az életet veszélyeztető módon elhatalmasodtak. 

4. Végül hadd emlékeztessem az olvasót a korábban (az Első könyv- 
ben) mondottakra, hogy a stressnek (vérlebocsátás, shock-kezelés stb.) 
nagy gyógyászati haszna van, főként bizonyos idült betegségekben. 
Már homályosan céloztunk is arra, hogy bizonyos bántalmak hatására 
adaptációs mechanizmusunk , rossz barázdába téved", ahonnan később 
a stress segítségével mozdíthatjuk ki. A legutolsó rajz még közelebbről 
mutatja meg, mi történik ilyen esetekben. Úgy látszik, hogy ha a szerve- 
zet egy bizonyos szervi egysége egyedül áll sorompóba a veszély ellen, 
betegség keletkezhet, vagy ennek az egységnek aránytalan, túlzott 
fejlődése miatt, vagy mert az elhasználódás következtében a szerv 
összeroppan. Kívánatos tehát, hogy más igénybe vehető erők is bekap- 
csolódjanak, megpihentetvén az igénybe vett szervet. 

Eddig az adaptáció lényegének fejtegetése során — csakúgy, mint a 
még korábbi részekben — megpróbáltunk éles határvonalat húzni az 
elnrélet és a gyakorlati tények közé. Fontos dolog, hogy a kettőt ne 

zavarjuk össze; a tények felismerése önmagában nem elég, emellett arra 
is szükség van, hogy elvileg meghatározzuk, hogyan viselkedik a szerve- 
zet az épség és a betegség viszonyai között. Csak az ilyen elméleti 
felismerés vezethet el logikus következtetéseken át új tényekhez. 

Megpróbáltam az előzőkben a sikeres adaptáció lényegét meghatá- 
rozni és mechanizmiusát széttagolni. De egyetlen élettani reakcióról sem 
lehet elmondani, hogy mindig a makulátlan tökéletesség jellemzi; és ez 
alól a stress sem kivétel. Ha nem sikerül győzelmesen megbirkóznia 
valamilyen potenciális veszély-helyzettel, a szervezetben kialakul az 
úgynevezett adaptációs betegség. Az elkövetkezőkben ennek létrejöttét és 
megelőzésének lehetőségét tárgyaljuk. 

HARMADIK KÖNYV: 


AZ ADAPTÁCIÓ BETEGSÉGEI 


ÖSSZEFOGLALÁS 


Minden betegségben fellelhetők az adaptáció elemei; de míg a beteg- 
ségek egyik csoportjánál a kórokozók közvetlen hatása az elsőrendű, a 
másiknál a szervezet önvédelmének adaptációs tényezői vannak előtér- 
ben. Csakis ez utóbbiak esetében beszélünk adaptációs betegségekről. 
Az adaptáció rendszerint a védelem és a meghódolás egyensúlyban levő 
erőinek elegyét tartalmazza. Bizonyos betegségek a védelem, mások a 
meghódolás túlsúlyának élettani következményei. 

DOC (dezoxikortikoszteron) beadásával egész sor vese- és szív-érrend- 
szeri betegséget sikerült előidézni kísérleti állatokban. Ez a tény hívta fel 
a figyelmet a kortikoid-termelés túlzott vagy alacsony voltának szerepére 
olyan betegségek kialakulásában, melyeket azelőtt sose hoztak kapcsolatba 
a hormonokkal. 

E rész foglalkozik még az adaptációs torzulások szerepének kritikai 
megvitatásával: a magas vérnyomás, szív- és érrendszeri betegségek, vese- 
bajok, eklampszia, reumás és renmaszerű ízületi gyulladások, a bőr és a szem 
gyulladásai, fertőzések, allergiás és túlérzékenységi betegségek, ideg- és elme- 
bajok, nemi rendellenességek, emésztőszervi bántalmak, rák és általánosságban 
véve a rezisztencia betegségeinek eseteiben. 

E betegségek megvitatásával kapcsolatosan röviden ismertetem azok- 
nak a laboratóriumi kísérleteknek jellegét, melyek rávezettek az adaptá- 
ció torzulásainak felismerésére. Ez alkalmat ad a kísérleti állatokban 
művi úton előidézett betegségek és az ezeknek megfelelő emberi beteg- 
ségek klinikai kórképének összehasonlítására is, hogy az olvasó megért- 
hesse, hogyan segíti egy betegség laboratóriumi elemzése az orvos gyógyító 
munkáját. 

15. A VESE, A SZÍV ÉS A VÉREREK BETEGSÉGEI 


Mi a betegség? A csirkék. Képesek-e a kortikoidok vese- és szív" 
érrendszeri betegségeket okozni emlősökben? A kortikoidok 
vese- és szív-érrendszeri betegségeket idéznek elő emlősökben. 
Hipofízishormonok is előidéznek vese- és szív-érrendszeri beteg- 
ségeket. Van-e szerepe a mellékvesének az emberi vese- és szív- 
érrendszeri betegségekben? Ha az ok megszűnt, a betegségnek 
is el kell tűnnie. Ha a betegség fennáll, a kórtényezőt ki kell 
mutatni a szervezetben. Metakortikoid eredetű magas vérnyomás. 
Mi a betegség? gzése 
Sok betegség fajlagos eredetű, különféle kórokozók, mikrobák, mérgek, 
ártalmak közvetlen következménye. De sokkal több az olyan, amelyet 
nem ilyen kifejezett tényezők okoznak; ezeknek eredetét valamilyen 
rendkívüli állapot testi reakciójában kell keresnünk. 

Általában nem mindig magától értetődő, hogy végső elemzésükben 
a betegségek ilyen testi reakciók eredményei. Durva példát használva, 
ha valakit agysérülés ér, mert fejbevágták egy rendőri gumibottal, 
senki se kételkedik abban, hogy az agysérülés a gumibot ütésének köz- 
vetlen következménye. Pedig ha jól meggondoljuk, mégsem ez az ütés 
volt az indító ok; ez csak egyetlen szeme annak a láncreakciónak, amely 
agysérüléshez is vezethet. Ha a történteket nyomon követjük, a rendőr 
valószínűleg szabálytalanságra figyelmeztette az ügyben szereplő utcai 
lézengőt, mire az vadul nekitámadt, és olyan módon sértegette a rend 
őrét, hogy az végül a gumibothoz folyamodott. Tehát az illető sérülésé- 
nek valójában kihívó, támadó magatartása volt az eredő oka. 

A távoli hasonlat alkalmazható az emberi szervezetre is. Mindenki 
tudja, hogy ha egy piszkos szálka a bőr alá hatol, a környező szövetek 
megduzzadnak és gyulladásba kerülnek. Kelés vagy tályog is keletkez- 
hetik. Mindezt hasznos és egészséges következménynek tekintjük, 
hiszen a kelés falát alkotó szövetek tulajdonképpen barikádot képeznek a 
szálkán esetleg megbúvó bacillus vagy méreg előtt, meggátolván ennek 
behatolását a szervezetbe. Viszont gyakran az az eset fordul elő, hogy a 
szervezetnek e reakciója túlzott és nem áll arányban azzal a bántalommal, 
amely felidézte. Ilyen túlzott ellentevékenység, amely esetleg gyulladás- 
ban ölt formát, maga lehet a fő oka annak, amit mi betegségnek látunk. 
Mivel az előzőkben arról beszéltünk, hogy a gyulladás folyamatát adap- 
tációs hormonok szabályozzák, felmerül a kérdés, vajon az ártalom által 
felidézett hormonális hatás túlságosan nagy vagy pedig elégtelen meny- 
nyisége vezethet-e bizonyos betegségekhez? Előfordulhat-e például, 
hogy egy jelentéktelen helyi bántalomra ható túl nagy mennyiségű 

proinflammációs hormon aránytalanul nagy gyulladást okoz, ami azután 
többet árt, mint használ? Lehetséges-e, hogy egy ilyenfajta adaptációs 
endokrin ellenhatás akkorára növekszik, hogy a fölös hormonmennyi- 
ség a szervezet távolabbi, a sérülés eredeti helyétől messze fekvő részeit 
is megtámadja, olyan szerveket, amelyek máskülönben a külső kóroko- 
zótól nem kerültek volna veszélybe? 


A csirkék 


Őszintén szólva, nem is tudom, mi indított arra, hogy éppen napos- 
csibékkel kísérletezzem, amikor az adaptációs betegségek problémája 
felvetődött. Ez a választás mindenképpen indokolatlan volt; egyáltalán 
nem tartunk csibéket a laboratóriumban; soha azelőtt nem kísérleteztem 
velük és nem is ismertem tartásuk módját. Az volt a legfurcsább, hogy 
egyetlen érv se szólt amellett, hogy a csirkéket a többi, ismerős kísérleti 
állat, egér, patkány, tengeri malac és nyúl elé helyezzem. Ez a választás 
mégis nagyon szerencsés volt. Utóbb ugyanis kiderült, hogy amire 
készültem, az csakis naposcsibékkel volt megoldható; minden más állat, 
még idősebb baromfi is, kudarcot hozott volna. 

A megoldandó probléma így hangzott: ha a stress alatti életfunkciók 
fenntartása érdekében a mellékvesének fölös mennyiségű kéreghormont 
kell termelnie, lehetséges, hogy ennek a hormon-fölöslegnek, önmagá- 
ban is, veszélyes következményei vannak. Tudott dolog, hogy ha bár- 
milyen hormon elönti a szervezetet, ennek betegség a következménye. 
Ha például a pajzsmirigy túl sokat termel hormonjaiból, rendkívül 
felgyorsul az anyagcsere üteme. Ha az agyalapi mirigy az STH termelé- 
sét hajtja túl, óriásnövés az eredmény. Ha a mellékvese-velő túlságosan 
sok adrenalint juttat a vérbe, az érverés szaporábbá válik és veszedelme- 
sen emelkedik a vérnyomás. Ésszerű volt tehát azt kérdezni: ,, Mi történik, 
ha a mellékvese fölös mennyiségű kéreghormont választ el?" Mert hi- 
szen ez a helyzet a stress alatt. Erre a kérdésre nem tudtunk úgy választ 
kapni, hogy megvizsgálunk egy beteget, aki a stress hatása alatt áll; 
ilyen esetben ugyanis lehetetlen megkülönböztetni a kortikoidok hatását 
magának a stressnek a hatásától. 

Van egy különös betegség, adrenogenitális szindróina a neve, amelyről 
már régen kiderült, hogy a mellékvese kérgének túlműködése okozza. 
E betegséggel a nemi szervek túlzott, abnormális fejlettsége jár együtt, 

és az effajta kóros elváltozásokért mindig a mellékvese-kéreg nemi 
hormonjainak túltermelése a felelős. Olyan jellegzetes kortikoidok, 
mint a pro- vagy anti-inflammációs kéreghormonok, ártatlanok ebben 
a kórképben, hiszen ezeknek egyáltalán nincs nemi vonatkozásuk. Nos, 
meg kellett találnunk azt a szindrómát, amely akkorállelő, ha a szervezetet 
ezek a hormonok árasztják el. 

Ha egy szobát villanykályhával fűtünk, a növekvő hideget az áram 
erősítésével  ellensúlyozhatjuk. De van ennek egy felső határa. 
Az árammennyiség folytonos fokozásával elérünk oda, hogy a huzalok 
nem tudnak több feszültséget elviselni és ezért kiégnek; ekkor az egész 
fűtőberendezés csődöt mond. Ilyen csőd fenyeget minden szabályozó 
szerkezetet. Nem valószínű, hogy a stress hatását szabályozó kortikoid- 
szekréció kivétel lenne. 

Persze ennek vizsgálatához nem kellett egyéb, csak az, hogy a kísér- 
leti állatoknak hatalmas mennyiségű kortikoidot adjunk s utána megfi- 
gyeljük a következményt. Sajnos 1941-ben, amikor munkánkban idáig 
jutottunk, csak egyetlen kortikoid, a DOC (dezoxikortikoszteron, 
egyike a pro-inflammációs hormonoknak), volt kapható a kísérlethez, 
ez is nehezen és drága pénzen. Azt is számításba kellett venni, hogy a 
legtöbb kísérleti állat rezisztens a DOC hatására. Ha csak befecskendez- 
zük ezt a hormont a szokványos laboratóriumi állatok valamelyikébe, 
úgy látszik, mintha semmiféle hatás nem következnék be; ekkor még 
halvány sejtelmünk sem volt arról, hogyan szenzitizáljuk vagy kondicio- 
náljuk a szervezetét erre az anyagra. Érdekes, hogy egészen máig, tizenöt 
évi kísérleti munka után, sem tudok olyan állatról, amely érzékenyebb 
lenne (különleges kondicionálás nélkül) a DOC-ra, mint a naposcsibe. 
Ezért volt szerencsés, hogy puszta véletlenségből éppen a csibére esett a 
választás . 

Mivel a kortikoidok szerepének kimutatása a vesebajok keletkezésé- 
ben érdekes új távlatokat nyitott meg az orvostudomány számára, nem 
ag letsált felidézni, milyen kísérletek útján jutottunk el ennek felismeré- 
séhez. 

A történet ott kezdődik, hogy huszonnégy háromnapos leghorn 
csibét vásároltam. Miközben az iránt érdeklődtem, hogyan neveljem e 
pelyhes jószágokat, Kai Nielsen — akit már korábban bemutattam az 
olvasónak — egy nagy faládát fabrikált a laboratórium feletti padlás- 
szobában. Villanykörtét szerelt a ládába, hogy a kotlós melegét pótolja, 
s csibéink ne fázzanak. Később nagy megrőkönyödéssel vettük észre, 


146 


hogy a csibék meg se kóstolják a patkányeledelt, mire sürgősen beszerez- 
tünk egy különleges késztakarmányt, amelyet egyenesen naposcsibék 
táplálására hoztak forgalomba. Most utólag csak azon csodálkozom, 
ugyan miért is vállaltam ezt a tenger gondot, nem is sejtve, hogy ez a 
befektetés mily nagyszerű kamatot hoz majd. 

Mikor azután megelégedve láttuk, hogy a pelyhes jószágok jól érzik 
magukat, két csoportba osztottuk őket: tizenkettőbe minden nap DOC- 
ot fecskendeztünk, a másik tucatot kezeletlenül hagytuk, összehasonlí- 
tásul. Az első tíz napon nem vettem észre semmi különbséget a két 
csoport között. Csak ezután tűnt fel, hogy a DOC-kal kezelt állatok 
sokkal több vizet isznak, mint társaik, és fokozatosan a vízkór valamilyen 
fajtája fejlődött ki bennük. Testük mértéktelenül megpuffadt, bőrük 
alatt vizenyő keletkezett és nehezen, kapkodva lélegeztek, mint némely 
szívbeteg ember. 

A huszadik napon mindkét csoport állatait leöltük, hogy megvizsgál- 
juk belső szerveiket. Boncolás közben láthatóvá vált, hogy a hormon 
hatására vizenyő gyűlt össze a test üregeiben is, főként a szívburokban. 
Maga a szív is megnagyobbodott, az érfalak vastaggá és merevvé váltak; 
olyan volt ez, mint a magas vérnyomásban szenvedő betegek szív- 
érrendszere. 

A legmeglepőbb elváltozások színhelye a vese volt, amely megduzzadt 
és felszíne furcsán elszíntelenedett. A szövettani vizsgálat olyan elváltozá- 
sokat mutatott, amit jó száz évvel ezelőtt már leírtak emberi betegeknél. 
Richard Bright, a londoni Guys Hospitalban 1827-ben figyelt fel ilyen 
vese-leletekre szívbeteg és vízkóros betegeknél. Azóta az orvosok ezt a 
fajta tünetcsoportot Bright-kórnak nevezik. A szív e kórképben különösen 
megnagyobbodik és megizmosodik, valószínűleg azért, mert a szűk és 
merev ereken csak nagy nyomással képes a vért átpumpálni. 

Bright még valamit megfigyelt, ami része a kórképnek : fehérje jelen- 
létét a vizeletben. Baromfiaknál a belek tartalma a vizelettel együtt 
egyetlen csatornán át távozik a testből, ezért az ürülék mindig sok 
fehérjét tartalmaz. De szövettani metszeteinken világosan kivehető volt, 
hogy DOC-kal kezelt csibéink finom vesecsövecskéi, melyek a vizeletet 
vezetik, fehérjés üledéket tartalmaztak. A kezeletlen csirkékben ilyet nem 
tapasztaltunk. 

Nehéz pontosan megállapítani a csirkék vérnyomását, sok esetben 
mégis sikerült kimutatni, hogy a DOC hatására a vérnyomás erősen 
felemelkedett. 

Így tehát állatainkban a Bright-kórnak mind a hat jellemzőjét kísérleti 
úton elő tudtuk állítani: r. a jellegzetes vese-elváltozásokat, 2. a szív- 
izomzat megnagyobbodását, 3. a vérerek megvastagodását és meg- 
keményedését, 4. magas vérnyomást, 5. általános vízkórt és 6. fehérje- 
ürítést a vizeletben. 

Mielőtt továbbmennénk, hadd mondjak el egyet-mást a vese betegsé- 
geiről. Az emberi vesebajok három legismertebb formája: a nefrózis, 
a nefritis és a nefroszklerózis. Sok orvos e hármat teljesen körülhatárolt 
kóregységnek tekinti, ami azért kétséges, mert közöttük számos átmeneti 
formát ismerünk, feltételezhető tehát, hogy rokon betegségekről van 
szó. A nefritis — ami a Bright-kórnak felel meg — idővel többnyire 
nefroszklerózissá válik. Az előbbi egyszerű gyulladás: a másik viszont 
már az idült vesegyulladás gyógyulásos hegesedésével függ össze. A nef- 
rózist mindig degenerációs betegségnek tekintjük. De nem mindig 
sikerül szétválasztani a gyulladásos és a degenerációs elváltozásokat, s 
amellett a nefrózis neftritisszé is fejlődhetik; így azután nehéz meghúzni 
a határvonalakat e három betegség között. Csirkéinknél a DOC-kal 
előidézett rendellenességek mindhárom vesebetegség elemeit magukban 
foglalták, habár a kórkép a nefrózishoz állt legközelebb. 

Azért részletezem annyira ezeket a dolgokat, hogy elkerüljem a 
túlegyszerűsítésből következő fogalmi torzítást; az egészben egyébként 
az a legjelentősebb, hogy spontán emberi vesebaj kéreghormonok 
túladagolásával is létrehozható. 

Mikor a vesebetegségek hormonális előidézésével foglalkozó első 
kísérleteimet 1942-ben közzétettem a Canadian Medical Association 
Journal-ban, cikkemet ezzel a mondattal fejeztem be: ,, Talán nem túlzott 
az a következtetés, hogy a nefroszklerotikus magas vérnyomásnál a mellékvese- 
kéreg szerepét a kiváltó tényezők közé kell sorolnunk." 

Ez a közlemény nagy vihart váltott ki az orvosi közvéleményben. 
Hiszen a magas vérnyomással összefüggő vesebaj az emberiség legtöbb 
áldozatot követelő betegségei közé tartozik; és mert eddig senki se 
gyanította az okát, minden tisztázási kísérletet túlzott szigorúsággal 
vizsgáltak meg. Általában az orvosok húzódoztak attól, hogy nézeteimet 
elfogadják, mert az egész endokrinológia területén nincs példa arra, 
hogy hormonok ilyenfajta gyulladásos vagy degenerációs betegséget 
okozzanak. Ekkor még a hormonokat tárgyaló tankönyvek jóformán 
csak a belső elválasztású mirigyek betegségeivel foglalkoztak. Ezek két 
csoportba sorolhatók: az elsőbe tartoznak az olyanok, melyeket egy 


148 


endokrin mirigy pusztulása okoz, például rák vagy helyi sorvadás követ- 
keztében, a másikba pedig e mirigyek túlnövekedéséből származó 
kórfolyamatok (hipertrófia, esetleg daganat-képződéssel). Az elváltozá- 
sok olyan betegséghez vezetnek, mint például a cukorbaj, az óriásnövés, 
a nemi zavarok vagy a pajzsmirigytúltengésből származó golyva. 
Világos, hogy a DOC által előidézhető nefroszklerózis sehogy se illik 
ezekbe a kategóriákba. Nagy fejcsóválás fogadta hát a , nefroszklerotikus 
magas vérnyomás mellékvesekérgi eredetének" gondolatát. 


Képesek-e a kortikoidok vese- és szív-érrendszeri 
betegségeket oközni emlősökben? 


Először is azt a kérdést kellett tisztázni, vajon a kortikoidok csupán 
csirkékben idéznek-e elő Bright-kórt, avagy emlősökben is. A vese 
szerkezete ugyanolyan az embernél, mint bármely más emlősnél, viszont 
madaraknál egészen más. Ezért a kísérleteket emlősökön is meg akartuk 
ismételni. Ez a kísérlet azonban kudarccal járt. Mikor patkánynak, 
tengeri malacnak, kutyának vagy macskának DOC-ot fecskendeztünk 
be, semmiféle elváltozást nem észleltünk a vesében, sem a szívben vagy a 
véredényekben. Egy ideig úgy látszott, mintha véletlenül valamiféle 
kortikoid-túlérzékenységi tünetbe botlottunk volna, ami csakis kiscsi- 
béknél fordul elő: az egészet úgy vettük, mint egy laboratóriumi 
furcsaságot, melynek semmi köze sincs az emberi betegségekhez. 

Ekkor kezdett derengeni bennem a kortikoidok hatását befolyásoló 
különleges , kondicionálás" gondolata. Vajon ki lehet-e mutatni azt a 
faktort, amely a csibéket ily érzékennyé tette a kéreghormonokra? És 
szerepel-e ugyanez a faktor a kortikoid-túladagolás kapcsán megjelenő 
emberi betegségeknél is? 

Az orvosi gyakorlat már régen megállapította, hogy a Bright-kórban 
szenvedő betegek nehezen tűrik a sót. Lehetséges, hogy csibéink, a 
megbetegedett emberi veséhez hasonlóan, nehezen viselik el a sóterhe- 
lést? Lehetséges, hogy a keresett faktor nem más, mint közönséges 
konyhasó (nátriumklorid)? Ha ezen az alapon sikerülne csibéinket sók 
adagolásával érzékennyé tenni a DOC vesekárosító hatására, ez további 
bizonyítékát jelentené annak, hogy a Bright-kór kísérletes és klinikai 
formái között rokon vonások vannak. Sőt, a szenzitizáló eljárás során 
nátriumkloridot használva, még azt is ki lehetne mutatni, hogy — bizo- 

nyos feltételek mellett — a kortikoidok emlősökben vese- és szív-érrend- 
szeri betegségeket képesek előidézni. 

E feltételezéstől sarkallva a csibéknek erős hígítású nátriumkloridot 
adtunk ivóvízként; az állatok fele, amely összehasonlításul szolgált, nem 
kapott hormonkezelést, másik felébe DOC-ot fecskendeztünk. Hamaro- 
san kiderült, hogy a DOC Bright-kórt idézett elő azoknál a csibéknél, 
melyeket az önmagában ártalmatlan hatású sóoldaton tartottunk. 

Ez azt bizonyította, hogy a kísérletes DOC-betegség hasonló a klinikai 
Bright-kórhoz, s mindkettőt súlyosbítja a só egyidejű adagolása. 

E munka folyamán, mellékesen, arra is felfigyeltünk, hogy nátrium- 
klorid oldaton tartott csibéinkben akkor is kifejlődött a Bright-kór egy 
fajtája, ha a kiegészítő hormonadagolás elmaradt. A csibéknek ezt a 
spontán betegségét jól ismeri minden tyúktenyésztő és állatorvos. 
Különféle neveket is adtak neki — mint például imaddr-Bright-kór, 
csirkevész és ,,kéktarajúság" —, de valódi okát nem sikerült kideríteni. 
Általában járványosan jelentkezik, azért sokan a fertőző betegségek közé 
sorolták. Mikor mi rámutattunk arra, hogy a kórt a sóháztartás rendel- 
lenessége idézi elő, több országból számos állatorvos erősítette meg 
véleményünket. Nyilvánvalóvá vált csakhamar, hogy a baromfiak 
Bright-kórja akkor lép fel, ha a csibék táplálékában túl sok a nátrium. 
Ez magyarázza meg a betegség járványhoz hasonló felbukkanását is, 
bár érdemes megjegyezni, hogy a só valószínűleg nem az egyetlen 
kiváltó oka e kórnak. De mikor bizonyossá vált, hogy a nátriumklorid- 
nak mekkora szerepe van a baj keletkezésében, a tyúkfarmok egyszerűen 
úgy hárították el a pusztító betegséget, hogy csökkentették az eledel és a 
víz sótartalmát. 

De térjünk csak vissza a klinikai gyógyászat területére. 


A kortikoidok vese- és szív-érrendszeri betegségeket 
idéznek elő emlősökben 


Eddigi megfigyeléseinkből arra következtettünk, hogy a DOC magas 
sótartalmú diétán tartott emlősökben is előidézhet bizonyos veseelvál- 
tozásokat. Ez az elgondolás helyesnek bizonyult. Olyan patkányokban, 
melyekkel víz helyett 194-os nátriumkloridot itattunk, a DOC nefro- 
szklerózist és magas vérnyomást idézett elő. De még ha a hormont hosszú 

heteken át és nagy mennyiségben adagoltuk is, az elváltozás viszonylag 
gyengén mutatkozott. 

Arra gondoltunk, hogy a gyengécske csibék veseműködése nem tud 
kellően hozzáidomulni a só és a kortikoidok túladagolásához. A DOC-ra 
való érzékenységet az ellenállóbb emlősökön úgy növelhetnők, ha egy- 
szerűen eltávolítanók fél veséjüket. 

A most következő kísérletekben jobb oldali veséjüktől megfosztott 
patkányokkal, DOC adagolásával egyidejűleg, 199-os nátriumkloridot 
itattunk. Ilyen eljárás mellett a hormon a vesében gyorsan halálossá váló 
nefrózist és nefroszklerózis-szerű elváltozást okozott, továbbá szív- 
nagyobbodást, a vérerek megkeményedését és gyulladását (arteritis) 
valamint hirtelen felszökő vérnyomást. A patkányok java része korona- 
érbántalom és szívinfarktus miatt pusztult el. 

Ekkor már elmondhattuk, hogy egy kortikoid-hormonnal sikerült 
kidolgozni a Bright-kórt előidéző kondicionálás kísérleti technikáját 
emlősökben. Ez kétségtelenül fordulópontot jelent az ilyen betegségek 
felderítésében. Pár hónapon belül az is világossá vált, hogy megfelelő 
kondicionálás (fél vese eltávolítása, sóban gazdag diéta) esetén a DOC 
ugyanilyen vese- és szív-érrendszeri elváltozásokat idéz elő más emlősök- 
ben is, mint például egéren, tengeri malacon, macskán, kutyán, sőt még 
majmon is, amely a laboratóriumi állatfajok között legközelebb áll az 
emberhez (lásd 2. fénykép). 

Ezek a megállapítások kétségbevonhatatlannak látszottak; bizonyosra 
vehettük, hogy legalábbis bizonyos körülmények között a kortikoidok 
gyulladásos és degenerációs betegségeket képesek létrehozni az embert is 
magában foglaló emlősök családjában. 


Hipofízishormonok is előidéznek vese- és szív-érrendszeri 
betegségeket 


Mint már az előzőkben említettem, a kortikoidok bizonyos hipofízis- 
hormonok ingerlésére termelődnek a mellékvesében. Kézenfekvő volt az 
a feltételezés, hogy a hipofízis kivonata a mellékvesére gyakorolt hatása 
által ugyanolyan elváltozásokat idézhet elő, mint maga a DOC. De e 
feltételezést meghazudtolva hiába adtunk nagy mennyiségű ACTH-t 
(a mellékvesét legerősebben ingerlő hipofízishormont), a várt hatás 
csak nem következett be. Sőt, még a fél vesétől megfosztott és magas 

sódiétán tartott patkányokban se fejlődtek ki azok a vese- és szív-érrend- 
szeri elváltozások, melyeket a DOC oly könnyedén előidézett. Meg 
kellett ebből értenünk, hogy az ACTH a mellékvesét csak nagy mennyi- 
ségű (kortizol fajtájú) anti-inflammációs, nem pedig pro-inflammációs 
kortikoidok termelésére serkenti. 

Ugyanakkor STH-ban (szomatotrop hormonban) gazdag hipofízis- 
kivonattal (előzetesen érzékennyé tett patkányokon) lényegében ugyan- 
azt a szindrómát tudtuk előidézni, amit DOC beadásánál láttunk. Érde- 
kes viszont, hogy ugyanez a kivonat teljesen hatástalannak bizonyult, 
ha előzőleg eltávolítottuk az állatok mellékveséjét. Ez megerősíteni 
látszott azt a korábbi feltételezést, hogy az STH-nak a vesére és a szív- 
érrendszerre gyakorolt hatása azon alapszik, hogy ez az anyag a mellék- 
vese DOC-fajtájú hormonjainak termelését serkenti, illetőleg ezek 
működését felfokozza. Valljuk be, még ma sem tudjuk kellően bizonyí- 
tani e nézet igazát; mindeddig képtelenek voltunk kémiai úton kimu- 
tatni, hogy STH adagolása után a vér DOC-tartalma megnövekszik. 
Viszont ha a kémia mai elemzési módszerei még elégtelenek is e tétel 
alapos bizonyításához, az mégis kétségtelen tényként áll előttünk, hogy 
bármi legyen is az STH hatásmechanizmusa: az STH csakis mellékvese 
jelenlétében képes a vesében s a szív-érrendszerben károsodást előidézni. 

E kísérletek tanulságainak összegezéseként kijelenthetjük, hogy I. a 
hipofízis olyan anyagokat termel, melyek vese- és szív-érrendszeri beteg- 
ségeket képesek előidézni; 2. e károsító hatás az STH-nak (vagy más 
járulékos anyagának) tulajdonítható; továbbá, hogy 3. az ilyen vese- és 
szív-érrendszeri betegségek STH-val való létrehozása csakis élő mellék- 
veseszövet jelenlétében lehetséges. 


Van-e szerepe a mellékvesének az emberi 
vese- és szív-érrendszeri betegségekben? 


Még ez sem volt elegendő annak bizonyításához, hogy a kortikoidok 
(vagy az STH) tényleges tényezői olyan emberi betegségeknek, melye- 
ket DOC-kal idéztünk elő a kísérleti állatokban. Az az ellenvetés is fel- 
merült, hogy kísérleteink során nem alkalmaztuk azt a konzervatív 
tanulmányozási módszert, amit az efféle vizsgálatoknál általánosan elfo- 
gadtak; hiszen a betegségek okát többnyire egészen más úton szokták 
kideríteni. Ha például azt gyanítjuk, hogy valamilyen betegségnek egy 

ágens (mikroba, méreg vagy hormon) az okozója, ki kell mutatni, 
hogy I. a betegség jelentkezésekor ez az ágens jelen van a szervezetben; 
2. és ha eltűnik, megszűnik a betegség is. Csak az ilyen tények tisztázásá- 
val szoktunk eljutni oda, hogy — döntő bizonyítékként — a kórokozó 
ágens bejuttatásával létrehozzuk a kérdéses betegséget a kísérleti állatban. 

Vegyük példának a tuberkulózist. Ezt a betegséget eleinte a legkülön- 
félébb okokra vezették vissza: rossz táplálkozás, örökléses hajlam, 
kimerítő munka, egészségtelen lakáskörülmények és még sok egyéb 
szerepelt ezek között. Sok orvos azt a nézetet vallotta, hogy a tuberkuló- 
zisnak tulajdonképpen minden esetben más és más az oka. 

Mikor aztán felmerült a gyanú, hogy egy bizonyos baktérium a 
tuberkulózis okozója, a korabeli tudomány klasszikus módszerekkel 
igyekezett bizonyítani ezt a feltételezést. Először azt mutatta ki, hogy a 
tuberkulózisbacillus jelen van mindazokban a betegekben, akik tuberkuló- 
zisban szenvednek; sőt, többnyire azokban a szervekben sokasodik el, 
amelyek a betegség gócai. Másodszor azt állapította meg, hogy ha ez a 
bacillus eltűnik a szervezetből, a kór is megszűnik. E vizsgálatok után 
sikerült csak a bakteriológusoknak könnyűszerrel előidézni a betegség 
kísérletes formáját úgy, hogy tuberkulózisbacillussal fertőztek meg 
tengerimalacokat. A sorsdöntő kísérletek után, a kétségbevonhatatlan 
bizonyítékok súlya alatt végre általánosan elfogadták a baktérium 
kórokozó szerepének elméletét. 

A Bright-kórral kapcsolatos kísérleteinket tulajdonképpen ezzel a 
záró akkorddal kezdtük el: először a betegség hasonmását idéztük elő 
DOC beadásával, s csak azután indultunk meg visszafelé. A következő 
lépésnél azt állapítottuk meg, hogy az okozó ágens (a mellékvese) eltá- 
volítása javuláshoz vezet. Azt tehát, ami rendszerint az efféle ok-okozati 
összefüggést már kezdetben igazolja — esetünkben azt, hogy a betegség 
alatt a gyanított (DOC-fajtájú) ágens elszaporodik a szervezetben —, mi 
a legvégén bizonyítottuk be. Hiszen amikor DOC befecskendezésével 
létrehoztuk ezt a kórt az állatokban, semmi okunk se volt feltételezni, 
hogy az efféle bajokban szenvedő betegekben nagy mennyiségű kortikoid 
van jelen; azt se sejthettük, hogy a DOC-hoz hasonló hormonok (mel- 
lékvese-kiirtás útján való) elvonásával gyógyulás következik be. 

Persze úgy tűnhet, hogy ha valamely ágenssel sikerül egy betegséget 
előidézni, máris biztossá válik, hogy azt a bizonyos betegséget a szóban 
forgó ágens okozza. De ez a következtetés nem mindig helyes. Például 
senki se gondolt arra, hogy a spontán emberi vese- és szív-érrendszeri 

betegségeknek valami közük lenne a kortikoidokhoz, noha DOC 
beadásával sikerült ilyen betegségeket állatokban előidézni. Ne felejsük 
el, hogy több úton lehet eljutni ugyanahhoz a célhoz: az igaz, hogy a 
fizikai megerőltetés szaporítja az érverést, de azért az ágynak dőlt, 
lázas beteg szapora pulzusának mégse mindig a fizikai megerőltetés az 
oka. A hasonlat egyébként nem a legszerencsésebb, hiszen amíg az 
érverést számos faktor szaporíthatja, addig azok a vese- és szív-érrend- 
szeri betegségek, melyek DOC beadása után megjelennek, kifejezetten 
specifikusak. 

Ahogy majd a későbbiekben kiderül, még sok más tény támasztotta 
alá azt a megfigyelésünket, hogy a mellékvesekéreg hormonjainak 
jelentős szerepük van bizonyos emberi vese- és szív-érrendszeri betegsé- 
gek kifejlődésében. De az ilyen klinikai tények felderítésénél mindig 
ajánlatos számításba venni, hogy az emberen végzett megfigyelés csak 
nagyon ritkán vetekszik az állatkísérletek eredményének pontosságával. 
Az orvos mindenekelőtt segíteni akar betegén; számára a betegség 
miértje csak másodrendű kérdés. Ha az állatokkal kísérletező orvos arra 
kíváncsi, van-e valamely biológiai tünemény létrehozásában szerepe a 
mellékvesének, csak az a dolga — és semmi más —, hogy eltávolítsa 
ezt a mirigyet, és máris megfigyelheti, mi a reakció. Emberi betegnél ez 
lehetetlen. Ha a szóban forgó biológiai reakció valamilyen betegség, 
amelyet legjobb meggyőződésünk szerint a mellékvese-kiirtás meggyó- 
gyíthat, eltávolíthatjuk a mellékvesét; de emellett a betegnek még más, 
gyógyulást ígérő kezelést is kapnia kell, ami persze már elhomályosítja 
a mellékvese-eltávolítás közvetlen hatásának értékelését. 

A klinikai kutatás e korlátozottsága ellenére is rendkívül sok bizonyí- 
ték támasztja alá azt a nézetet, hogy különféle vese- és szív-érrendszeri 
betegségek kialakulásában a mellékvesének nagy szerepe van. E bizonyí- 
tékokat kétféle módon, sebészi és kémiai technikával szereztük meg. 
A sebész eltávolíthatja a támadó hormonok forrását (például mellék- 
vese- vagy hipofíziskiirtással), és a vegyész kimutathatja e hormonok 
jelenlétét a vese- vagy szívbeteg vérében, vizeletében. 


Ha az ok megszűnt, a betegségnek is el kell tűnnie 


A bizonyítás kedvéért tehát el kellett távolítani a mellékvesét, amely a 
DOC-fajtájú anyagok forrása. A mellékvese-kiirtás nagyon veszélyes 
operáció. A mellékveséjétől megfosztott betegnek élete végéig pilulák 

vagy injekciók formájában kortikoidokat kell kapnia, mert ha szervezeté- 
nek kortikoid-készletei akár csak napokra is kifogynak, a halálelk erül- 
hetetlen. Amíg a szükséges kortikoid-mennyiséghez hozzájut, az ilyen 
beteg szinte teljesen normális és kiegyensúlyozott életet élhet; mégis 
nagyon zavaró az a tudat, hogy valaki életre-halálra ki legyen szolgál- 
tatva egy gyógyszernek. Mindig felmerülhet az a szerencsétlenség, hogy 
utazás alkalmával vagy más rendkívüli helyzetben nem tud hozzájutni 
kortikoidokhoz, és ez a mellékvese nélküli ember számára a halált 
jelenti. Viszont az ilyen ember helyzete semmivel se kritikusabb az olyan 
cukorbetegénél, akinek élete pontosan így függ az inzulintól. 

Szükség törvényt bont. A vészes magas vérnyomás eseteiben bekövet- 
kezhet egy olyan válságos állapot, amelyben a halált már semmiféle 
kezelési módszer nem tudja feltartóztatni. Ugyanez fordulhat elő a 
gyorsan elhatalmasodó érgyulladásoknál is. Az olyan orvos, aki ilyen 
esetekben minden megelőző példa nélkül, elsőnek javasol egy kockázatos 
műtétet, hatalmas képzelőerővel és bátorsággal rendelkezik. És az ilyen 
elhatározásoktól nem szabad visszarettenni, ha az orvostudomány egy 
pusztító kórt gyökereiben akar elhárítani. 

Ephraim McDowell is ilyen hirtelen elhatározásra jutott 1809. decem- 
ber 13-án, amikor arra vállalkozott, hogy a Kentucky állambeli Dan- 
ville-ben levő otthonában eltávolítja egy asszony petefészkét. Az illető 
asszonynak tizenöt font súlyú petefészektumora volt; ha ennek növését 
nem állítja meg, a beteg a halál karjaiba rohan. De előtte még soha 
senki se távolított el a belső szervekből ilyen daganatot; kétszer is gon- 
dolja meg, aki ilyen vakmerőségre vállalkozik. A városbeli nép szinte 
lázadásba tört ki a hírre, hogy az orvos egy élő asszony hasüregét fel- 
nyitva, a petefészek eltávolítására készül. Felvonultak McDowell háza elé, 
hogy karóba húzzák, azt hivén, hogy orvosuk megbolondult, vagy a 
bűnös felelőtlenség útjára tévedt. Végül is a tömeg vérszomja lecsillapult, 
és minden baljós várakozás ellenére az operációt siker koronázta; a beteg 
szépen megérte a nyolcvanéves kort, és McDowell elévülhetetlen érde- 
met szerzett azzal, hogy a sebészet egy teljesen új területét nyitotta meg a 
gyógyászat számára. 

A petefészektumor eltávolításának gondolata szinte magától értetődő; 
viszont nagyon gyenge esélyei voltak annak, hogy McDowell betege 
túléli ezt a műtétet. Gondoljuk csak el, akkoriban még nem létezett 
érzéstelenítés; a sebészi eszközök sterilizálása senkinek sem jutott eszébe; 
és Kentucky e nagy úttörője a leghajmeresztőbb sebészi módszerekkel 

dolgozott. Mégis az volt a lényeges, hogy ez a beteg akkor, 1809-ben, 
ezzel az operációval meggyógyuljon — és meg is gyógyult. 

Sokkal kedvezőbb körülmények között hajtották végre a mellékvesét 
és hipofízist eltávolító első műtéteket vészes magasvérnyomású betege- 
ken. Ekkor már tulajdonképpen végeztek is ilyen operációkat gyógyítha- 
tatlanoknak tartott rákos esetekben, de roppant vakmerőség és maga- 
biztosság kellett ahhoz, hogy magasvérnyomásos betegeknél is elvégez- 
zék, hiszen állapotuk nem látszott oly reménytelennek. Az orvostudo- 
mány sokat köszönhet azoknak az úttörő orvosoknak és sebészeknek, 
akik vállalták azt a ledorongoló kritikát, amely mindig kijár az alapvetően 
új elvek képviselőinek. A magasvérnyomásos szív-érrendszeri betegsé- 
gek ilyen újfajta gyógyítása a los-angelesi D. M. Green, a littlerocki 
J. T. Wortham, a bostoni F. D. W. Lukens és a párizsi L. de Gennes 
nevéhez fűződik. Ők ismerték fel elsőnek, hogy a gyógyíthatatlannak 
tartott magasvérnyomású betegek megmenthetők a mellékvese eltávo- 
lítása árán. 

Az Annals of Internal Medicine-ben Thorn és inunkatársai a Harvard 
egyetemről rendkívül megkapó példával igyekeztek bebizonyítani, 
milyen sikerrel jár a mellékvese kiirtása a vesebajjal szövődött vészes 
magas vérnyomásnál. W. Ch., 34 éves munkás tíz éve szenvedett magas 
vérnyomásban. Kórházi felvétele előtt a beteg alsó végtagjain duzzanatok 
keletkeztek, a hasüregben jelentős mennyiségű vizenyő gyülemlett 
össze. Éjszakánként gyakran fulladásos rosszullét fogta el. A vizsgálat a 
normálisnál jóval magasabb vérnyomást, a szív megnagyobbodását s a 
szív-hiba következtében kifejlődött vizenyőt mutatott ki. A légzési 
zavarok is a tüdőben felgyülemlett víztől keletkeztek. Az operáció során 
mindkét mellékvesét eltávolították, s ettől kezdve a beteg kortizont 
kapott. A műtét után a vizenyő gyorsan eltűnt, a légzés normálissá 
vált, sa vérnyomás lesüllyedt a szabályos régiókba. És a beteg, aki addig 
munkaképtelen voit, mellékveséje eltávolítása után újra dolgozni kez- 
dett; egy év múltán az ellenőrző-vizsgálat , nagyon aktív és munka- 
képes"-nek jellemezte. Ebből és hasonló esetekből a Harvard egyetem 
kutatói azt szűrték le, hogy: 

,, Mindebből úgy látszik, hogy a mellékvesekéreg szerepének tisztázá- 
sára törekedve, a kétoldali teljes mellékvese-kiirtást indokolt kísérleti 
beavatkozásnak tekinthetjük embereken a nagymérvű magasvérnyomá- 
sos érrendszeri betegségek és ezek vese- és szívkomplikációinak esetei- 
ben. 

Olyan betegeknél, akiknek vérnyomása a mellékvese eltávolítása 
után leesett, az eredeti vérnyomásszintet dezoxikortikoszteron (DOC) 
adagolásával vissza lehetett állítani . . ." 

R. F. Bowers a Tennessee állambeli Memphisben kísérletei során arra 
a következtetésre jutott, hogy még , kétoldali részleges mellékvese- 
eltávolítás is a betegek túlnyomó többségénél (21 beteg közül húsznál) 
az operációt követő 22 hónap alatt normális szintre csökkentette a vér- 
nyomást, ha a mellékvese szöveteiből megfelelő nagyságú csonkot 
meghagytunk." 

Nemrégiben J. Govaerts professzor Brüsszelben arról számolt be, 
hogy teljes mellékvese-kiirtással sikerült meggyógyítania olyan betege- 
ket, akik a serdüléses arteritis roncsoló formájában, egy olyan betegség- 
ben szenvedtek, melynek szövettani képe megfelel a patkányokon 
DOC beadásával előidézett állapotnak. 

Ezzel majdnem azonos időben Stockholmban H. Olivecrona profesz- 
szor és R. Luft sikerrel hajtottak végre teljes hipofízis-kiirtást cukorbajos 
magasvérnyomású betegeken. 

A betegség fajtájától és súlyosságától függően, bizonyos esetekben alig 
észrevehető a javulás, máskor viszont meglepően gyors és teljes; de e 
klinikai kutatók kétséget kizáróan bebizonyították, hogy szív-érrend- 
szeri betegségek sikerrel gyógyíthatók a mellékvese vagy a hipofízis 
eltávolításával. 

Nos, mennyire bizonyítják ezek a tények azt a korábbi állításunkat, 
hogy a mellékvese és a hipofízis hormonjainak szerepük van a szív- 
érrendszeri betegségek kialakulásában? 

Amint már említettem, az ilyenfajta klinikai megfigyelések értékelése 
nagyon nehéz: nincs két egyforma beteg, s azonfelül bizonyos járulékos 
kezelési tényezők (tartós ágynyugalom, különleges diéta, az idegrendszer 
hatásai) is közrejátszhatnak, megzavarva az összkép áttekinthetőségét. 
Azonkívül a mellékvese-kiirtást legtöbbször cukorbajos magasvérnyo- 
mású betegeknél javasolták, főként azért, mert a kortikoidok forrásának 
eltávolítása két okból is hasznosnak látszott: az anti-inflammációs korti- 
koidok vagy (kortizol-fajtájú) glukokortikoid hormonok műtéti úton 
való elvonása kedvezően hatott a cukorbajra, a (DOC-fajtájú) pro- 
inflammációs kortikoidok hiánya pedig megszüntette a magas vérnyo- 
mást. 

Mindezek lényeges gyakorlati szempontok, amelyek mindig a beteg 
javát helyezik előtérbe, természetesen még akk or is, ha ezáltal lehetetlenné 

teszik egy kísérleti kezelési módszer tudományos értékelését. E könyv- 
ben meg sem próbáljuk felderíteni a kutatás bozótos területét, csak azok- 
nak a lényegi és bebizonyítható tényeknek tulajdonítunk fontosságot, 
melyek a kortikoidok szerepét világítják meg a magasvérnyomásos 
betegségekben. 

Mivel az ember nem élhet kortikoidok nélkül, nyomban a mellék- 
vese eltávolítása után meg kell kezdeni ezeknek szedését. Az ilyen bete- 
geket, lehetőség szerint, kortizol-típusú kortikoidokon tartották, mini- 
mális sófogyasztás mellett, mert az állatkísérleteknél láthattuk, hogy a 
DOC és a só erősen fokozza a magasvérnyomásos szív-érrendszeri 
" elváltozások kialakulását. A kezelésnek ez a módja a legtöbb esetben jó 
eredményt is hozott, amiből arra következtethettünk, hogy a szerve- 
zetből a DOC-hoz hasonló pro-inflammációs kortikoidok eltávolítása a 
lényeges gyógyulási tényező. Ezt a következtetést az is alátámasztotta, 
hogy a mellékveséjétől megfosztott betegnél DOC vagy só adása esetén 
a vérnyomás gyorsan emelkedett a veszélyes magasságokba, s a vér- 
edények károsodást szenvedtek, amit főként a szemfenéken lehetett 
észlelni. ; 

Azt is mondhatnánk, hogy ezek a betegek voltaképpen ugyanúgy 
reagáltak, mint a kísérleteknél használt patkányok; betegségük fő ténye- 
zője mindig a DOC-típusú mellékvese-faktor volt. Ha a mellékvesét 
— az ilyen hormonok forrását — kioperálják, a betegség javulni kezd; 
kortizol adagolása mellett a magasvérnyomásos állapot rendeződik, 
míg a DOC és só beadása után ismét visszaáll a kóros állapot, még a 
mellékvese hiánya mellett is." 

Lehet, hogy a műtéti beavatkozás, mint például a mellékvese vagy a 
hipofízis eltávolítása, még korántsem jelent végleges választ a 
magasvérnyomásos vese- és szív-érrendszeri betegségek megoldásában, 
de mindenképpen megjelöli az utat, amelyen előrehaladva eljuthatunk 
a többnyire végzetes kimenetelű emberi betegségek újszerű és racionális 
kezelési módjához. Abban reménykedünk, hogy a kutatómunka során 


. § Munkánk tanulságait más területre is alkalmazva, meg kellene kísérelni a 
mellékvese eltávolítását gyógyíthatatlan nefrózisban szenvedő betegeknél. Ha fel- 
tételezésem helyes, s igaznak bizonyul, hogy a megnövekedett aldoszteron-elválasz- 
tás és a nefrózis között oki összefüggés van, az aldoszteron forrásának elapasztása 
csak jó eredményt hozhat. A nefrózis ilyen sebészi úton való kezelését mindmáig 
senki se kísérelte meg, de mindenképpen megérné a kísérlet fáradságát, legalábbis 
reménytelennek látszó esetekben. 

megtanuljuk annak a módját is, hogyan lehet nem-sebészi úton hatásta- 
lanítani az ártalmas hormonokat. Ez elérhetővé válhat bizonyos gyógy- 
szerekkel, amelyek befolyásolni tudják a hipofízis és a mellékvese 
hormontermelő tevékenységét. Ilyen irányú kísérletek máris folynak 
intézetünkben; e könyv későbbi kiadásaiban talán majd eredményekről 
is beszámolhatunk. Addig is bátorít annak tudata, hogy e betegségek 
gyógyítása többé már nem a véletlenen múlik; megvalósítottuk kísérleti 
másukat — a DOC, illetőleg STH túladagolásával előidézhető szindró- 
mát a kísérleti állatokban —, és a gyógyítás új módszereinek hatásossága 
már ezeken mérhető le. 


Ha a betegség fennáll, a kórtényezőt ki kell mutatni 
a szervezetben 


Ha mérgezés gyanúja merül fel, ki kell mutatnunk a gyanított mérget a 
beteg szervezetében. Olyan bajoknál viszont, melyekért DOC-fajtájú 
hormonok felelősek, ezt az elvet sutba kell dobni. E kortikoidok ugyanis, 
amelyek normális körülmények között is kimutathatók a szervezetben, 
aktívabbá válhatnak nemcsak azért, mert valamilyen okból túltermelőd- 
nek, hanem azáltal is, hogy hatásfokukat egy kondicionáló faktor 
felerősíti. Így például a sóanyagcsere zavarai vagy a veseműködés 
hiányosságai éppolyan mértékben kondicionálják az emberi szervezetet 
a DOC hatására, ahogyan állatkísérleteinkben ezt nátriumklorid adago- 
lásával vagy a fél vese eltávolításával tettük. Hogy mindezt gyakor- 
lati példával illusztráljam, gondoljunk két olyan hordóra, amely 
valamilyen ok miatt veszíti a vizet. Az ok két azonos nagyságú lyuk is 
lehet, de ez még korántsem jelenti azt, hogy mindkét hordóból ugyan- 
úgy, ugyanannyi víz folyik el, ha a bennük tárolt víz kétféle nyomás 
alatt áll. 

Rövidre fogva a magyarázatot, megemlítem, hogy a legújabb 
érzékeny kísérleti módszerekkel teljes. biztonsággal sikerült már kimu- 
tatni a DOC-fajtájú anyagok megnövekedett mennyiségét több emberi 
vese- és szív-érrendszeri betegségnél. Bebizonyítottnak vehető például, 
hogy nefrózisnál (vizenyővel járó vesebetegségnél, mely hasonló az 
állatkísérletekben alkalmazott DOC-túladagolás első fázisához) az aldo- 
szteron (egy nagy hatásfokú DOC-fajtájú hormon) mennyisége a vizelet- 
ben jóval több, mint normálisan. Különösen figyelemre méltó, hogy ha 


I 59 


az ilyen beteg állapota spontán vagy kezelés folytán javulni kezd, az 
aldoszteron-ürítés csökken. Világosan kivehető a párhuzam a nefrózis 
súlyossága és az aldoszteron kiválasztása között. Pontosan ugyanezt 
bizonyította be Luetscher és Venning olyan szívbántalmaknál is, melyek 
vizenyővel járnak. 

Ezt a problémát elsőnek az ann-arbori Jerome W. Conn professzor 
jelentős megfigyelése tisztázta. Egy 34 éves háziasszonyt figyelt meg, aki 
hét éve szenvedett magas vérnyomásban, vesebántalmakban és izom- 
gyengeségben. Több olyan tünete is volt, mely a DOC-kal kezelt 
állatokra jellemző: például állandó, erős szomjúság és az ezzel összefüggő 
gyakori éjjeli vizelés. A hasonló betegek ilyenfajta panaszai régóta 
közismertek, mégse gondolt senki arra, hogy valamiféle kapcsolat lehet 
ezek és a DOC-kal előidézett kísérleti tünetcsoport között. Dr. Connban 
azonban felötlött a gyanú, hogy betegének mellékvese-megnagyobbo- 
dása vagy -tumora lehet, ami DOC-fajtájú hormonok, például aldosz- 
teron túltermelődésével jár. Miután a vizeletvizsgálat megerősítette, 
hogy az asszony tényleg rendkívüli mennyiségű aldoszteront ürít, 
dr. Conn műtétet javasolt a mellékvese állapotának kipuhatolására. 
A sebész nagy mellékvese-kéreg tumort távolított el, s ezután a beteg 
egészséges lett. 

Ezt az állapotot nevezte Conn aldoszteronizmusnak, és vizsgálataiból 
arra a következtetésre jutott, hogy , az olyan beteget, aki ilyen klinikai 
és laboratóriumi tüneteket mutat, mellékvese-műtétnek kell alávetni." 
Azóta sok orvos számtalan megfigyelése erősítette meg a tételt, kétség- 
telenné téve, hogy az ilyen magasvérnyomásos betegség a mellékvese 
DOC-szerű anyagainak túltermelődéséből ered. 

Egészen a közelmúltig nem volt megfelelő módszerünk az aldoszteron 
és a DOC-származékok kimutatására a test nedveiben és szöveteiben; 
valójában ez volt a fő oka annak, hogy csak olyan kevesen kutattak az 
efféle anyagok után a magas vérnyomás, s főként ennek rosszindulatú 
eseteiben. De néhány korábbi megfigyelés (Venning, Genest és Heard 
Montrealban) már felkeltette a gyanút, hogy a DOC-fajtájú anyagok 
fölös mennyisége játszik közre ebben az állapotban. Mégsem csodálkoz- 
nék, ha akár a legmodernebb eszközökkel sem sikerülne annak a kimu- 
tatása, hogy a magasvérnyomásos betegek mindegyikében fennáll a 
hormonok ilyen túlzott termelődése. Először is sok az olyan magas vér- 
nyomás, amelynek egészen más okai vannak és semmi köze sincs a 
kortikoidokhoz; másodszor — és ez az állítás első hallásra sokak előtt 

bizonyosan hihetetlennek tűnik —, ha egy betegség létrejött, okozója 
nincs mindig jelen a szervezetben. Ezt a tételt elsősorban az úgynevezett 


metakortikoid eredetű magas vérnyomásra vonatkoztathatjuk. 


Metakortikoid eredetű magas vérnyomás 


Abban minden klinikus egyetért, hogy a mellékvese eltávolítása akkor a 
leghatásosabb a magas vérnyomás ellen, ha a vesét még nem támadta 
meg súlyosan a betegség. Nyilvánvaló, hogy előrehaladott nefroszkleró- 
zis esetében a vérnyomás a mellékvese eltávolítása után is rendkívül 
magas szinten marad. 

Ezt a figyelemre méltó tényt bebizonyította két régi munkatársam, 
Sidney Friedman professzor Vancouverben és Leal Prado Sao Paulóban, 
továbbá a Los Angeles-i D. M. Green is. Ez a három kutató — szinte 
egy időben, de egymástól teljesen függetlenül — azt találta, hogy DOC- 
kal kezelt patkányok magas vérnyomása leszáll, ha a hormonadagolást 
korán beszüntetik; viszont ha a hormon befecskendezését akkor állítják 
le, amikor a vesekárosodás már bekövetkezett, a vérnyomás továbbra 
is emelkedő tendenciát mutat, még akkor is, ha az állat nem kap több 
hormont. 

Ezt az állapotot neveztem el metakortikoid (a görög meta jelentése 
után) magasvérnyomásnak, mert a betegség átmeneti kortikoid-adagolás 
után mindig súlyosbodik. 

Sajnos, mikor a betegség eléri ezt a fokot, gyógyíthatatlanná válik: 
legalábbis a mi kísérleteink során nem sikerült megtalálni a kezelés 
sikeres módját. 


Eklampszia 


A teljesen egészséges családból származó fiatalasszonyt, még ha minden 
kórelőzmény nélkül kerül is áldott állapotba, megtámadhatja a legdur- 
vább magasvérnyomásos betegség : az eklampszia. Többnyire semmilyen 
jelből nem következtethetünk a kór közeledésére, betegünk a terhesség 
első kétharmadában kitűnően érzi magát. És akkor hirtelen rángatózni 
kezd, arca felpuffad, szája habzik és sokszor nyelvébe is harap. Az ilyen 
roham végzetes is lehet, de az esetek többségében a görcsöt hosszabb- 

rövidebb önkívületi állapot követi (kóma), ami után a beteg ismét 
jobban lesz. A rángógörcsök a terhesség előrehaladásával egyre sűrűbben 
jelentkezhetnek és könnyen összetévesztketők az epilepsziával. 

Ez a hirtelen fellépő roham adta a betegség nevét is (a görög ek 
jelentése: ki- és lampein : fellobbanni). Egy másik név is ráragadt: az 
elméletek betegsége, mert oly sok tudományos spekulációra adott okot. 
C. H. Davis háromkötetes Szülészet és Nőgyógyászat című kézikönyve 
az eklampsziával kapcsolatban tizenöt különféle elméletet sorol fel, 
hogy végül is megállapítsa: , semmit sem tudunk e betegség okáról." 
Ez a kór kétségtelenül a terhességi toxémiák nagy csoportjába tartozik, 
amely magában foglalja az enyhébb lefolyású preeklampszidt (rángógörcs 
és önkívületi állapot nélkül), a terhességi hányást, továbbá egy sor 
vese- és magasvérnyomásos betegséget. 

Tulajdonképpen az eklampszia maga is egy dlyen magasvérnyomásos 
betegség, amely megtámadja a vesét és a véredényeket. Jellemzője a 
vérnyomás gyakori, hirtelen fellépő és meredek emelkedése, továbbá 
fehérje kiválasztása a vizeletben, és a véredények olyan kóros elváltozása, 
amely az agyban, májban és más szervekben vérömlenyt okozhat. 

A gyógyítás legbiztosabb módja a szülés siettetéséből áll, mert mihelyt 
a gyermek világra jött, valamennyi tünet megszűnik. Ha viszont a 
terhesség korai megszakítására nincs mód, nem sokat tudunk" tenni 
az anya s a csecsemő érdekében. Mindenképpen tanulságos közelebbről 
megvizsgálni, mire tanította a puszta gyakorlat az orvostudományt e 
baj leküzdésében. Még jóval azelőtt, hogy az eklampszia kialakulásában 
valaki is gyanította volna a kortikoidok szerepét, úgy találták, hogy a 
leghelyesebb dolog (a rángógörcs nyugtatószerekkel és teljes ágynyuga- 
lommal való kezelése mellett) nagy mennyiségű folyadékot vagy ammo- 
niumkloridot adni a betegnek, ami fokozottabb vizeletkiválasztásra és 
nátriumürítésre serkenti. Azt is felismerték, hogy nátriumdús táplálék 
minden esetben súlyosbította a beteg állapotát. 

A. nátrium eltávolításának jó hatása, a nátriumklorid bevitelének 
káros következményei, továbbá a vesében és a véredényekben bekövet- 
kező kóros elváltozások mind eszünkbe juttatják azt a DOC-terheléses 
szindrómát, amit patkányainkon előidéztünk. Még azt is hozzátehetem, 
hogy eklampsziához vagy epilepsziához hasonló rángógörcsöt is gyakran 
észlelünk ezeken a DOC-kal kezelt állatokon. Mindezek azt a gyanút 
keltették, hogy valamiféle kapcsolat van az eklampszia és a mellékvese- 


kéreg hormonjai között. De mindez még nem volt elegendő bizonyíték. 

Nem sokkal ezután a feltételezett kapcsolat valóságát újabb tényekkel 
igazolta egy korábbi munkatársam, Georges Masson, aki a clevelandi 
klinikán I. H. Page és A. C. Corcoran közreműködésével folytatctt 
tanulmányokat ebben a tárgykörben. A kutatócsoport megállapította, 
hogy DOC-kal való előkezelés után néhány vérnyomásemelő vesekivo- 
natot (renális presszor szubsztanciát) tartalmazó injekció olyan szindró- 
mát hoz létre, amely sokkal közelebb áll áz eklampsziához, mint az, 
amit csak DOC-kal idéztünk elő. 

Különösen figyelemre méltóak Russel R. de Alvarez idevágó észle- 
letei. Úgy találta, hogy a DOC adása mindenképpen elkerülendő olyan 
nőknél, akiknek preeklampsziájuk van, mert ez ugyanúgy súlyosbítja 
betegségüket, mint a nátrium. Ezen túlmenően egyidejűleg több intézet- 
ben is megfigyelték, hogy az eklampsziás nők nagy mennyiségű aldoszte- 
ront ürítenek. Ez talán az egyik legmeggyőzőbb klinikai bizonyítéka 
annak az elméletnek, hogy a DOC-fajtájú hormonoknak nagy szerepük 
van ebben a betegségben. Persze mindezek az észleletek még nem bízo- 
nyítják teljesen, hogy az eklampszia kialakulásában a mellékvesének 
döntő jelentősége van, noha a tények ezt nagyonis valószínűvé teszik. 
Akármi is legyen a végkövetkeztetés, az mindenképpen világos, hogy 
az , elméletek betegségével" kapcsolatosan a kortikoidok megérdemlik 
a további alapos kísérletezést és az ezekkel való kezelés már jó előre 
sikert ígér. 

Még ma is vita tárgya, hogy melyek azok az adaptációs betegségek, 
amelyek az adaptációs hormonok vagy az ezek iránti túlérzékenység 
következtében lépnek fel. De ez a kérdés másodrendű. Kísérleteink 
leglényegesebb gyakorlati eredménye az a megállapítás volt, hogy a 
hormonok sok nem-endokrin jellegű betegség kifejlődésében is szerepet 
játszhatnak, tehát olyan betegségekben, melyek nem a belső elválasztású 
mirigyek rendellenességeiből adódnak. Kísérleteink előtt semmi okunk 
sem volt azt feltételezni, hogy a nefrózishoz vagy szív-érrendszeri 
betegséghez hasonló állapotokhoz a hipofízis-mellékvese tengelynek 
köze lenne, de most már, e betegségek kezelésében, ezt az elvet számí- 
tásba kell venni. 

Most pedig vegyük szemügyre a gyulladásos betegségeket, melyeknél 
ez az elv még hasznosabb felismerésekhez vezétett. 

16. GYULLADÁSOS BETEGSÉGEK 


Az alapkérdések. Kísérletek a , gyulladásos tasakkal", A gyulla- 
dásos tasak gyakorlati alkalmazása. A kísérletes ízületi gyulladás. 
Reumás és reumatoid betegségek. A bőr és szem gyulladásos 
betegségei. Fertőzéses betegségek, Allergiás és túlérzékenységi 
betegségek 


Az alapkérdések 


A stress részletes ismertetésénél egy teljes fejezetben elemeztük a gyulla- 
dásos állapotot (lásd 114—124. oldal), ami kétségtelenül a legsajátosabb 
jelensége a sérülésre reagáló szövetek helyi, adaptációs tevékenységének, a 
lokális adaptációs szindrómának. Kifejtettük, hogy a gyulladás értelme 
és célja a kórokozóktól elfoglalt vagy legalábbis megtámadott terület 
körülkerítése a kötőszövet barikádjaival, röviden az egészséges részek 
elszigetelése a betegtől. 

Ha az inváziós tényező veszélyes és a vérbe hatolva szétterjedhet az 
egész szervezetben, akkor — és csakis akkor — ez a reakció nagyon 
hasznos. 

Könnyen előfordulhat ilyen esetekben, hogy a közvetlenül érintett 
szerv is áldozatul esik, mert amikor a gyulladás erőteljes sejtjei és nedvei 
bekerítik és elszigetelik a támadót, vele együtt gyakran a megtámadott 
szöveteket is elpusztítják. Gyakran láthatjuk, hogy a kezelésből távozó 
genny nemcsak a baktériumok holttesteit tartalmazza, hanem az áldoza- 
tul esett szövetsejteket is. Emellett a gyulladás még duzzanatot, fájdalmat 
is szokott okozni, és erősen korlátozza a kérdéses szerv működését. 
De még ez se magas ár, ha arról van szó, hogy az egészség vagy az élet 
függ tőle: a gyulladást joggal tekinthetjük a sérülés hasznos, adaptációs 
reakciójának. 

De minek védekezni akkor, ha a támadó nem tud bajt okozni? Ha csak 
békés virágporról van szó, ami semmiféle károsodást nem okoz a szöve- 
tekben és nincs módja rá, hogy elárassza a szervezetet? Ha mégis allergiás 

yulladást vált ki, ennek csakis beteges túlérzékenység lehet az oka. 
És ebben az esetben épp a gyulladás az, ami betegségnek tekintendő. 
Ilyenkor ugyanis nem ér bennünket semmiféle sérülés, mi magunk 
idézzük fel a bajt. Szöveteink e furcsa viselkedése nagyon hasonlít a 
semmiségekre is túlzottan (aggodalommal, dühvel) reagáló lelki alkat- 
hoz, amely minduntalan önmagát zaklatja fel. Az aggodalom, sőt a düh 
is, hasznos lelki reakció, de csak akkor, ha valóságos sérelem ér, és az 

így felgerjesztett erőt védelmünkre fordíthatjuk. Az tehát a baj, hogy 
gyakran nem kormányozzuk kellő szakértelemmel saját védelmi 
mechanizmusunkat, vagy túl sűrűn, vagy túl ritkán vesszük igénybe. 

A gyulladásos betegségek alapkérdései közül elsőnek azt kell tisztáz- 
nunk, hogyan befolyásolhatjuk magát a gyulladást (például hormonok- 
kal), és mikor kell a folyamatot elősegítenünk, mikor gátolnunk. Azt már 
tudjuk, hogy a szervezet maga készít pro- és anti-inflammációs hormo- 
nokat, melyekkel a gyulladásra hatni tud; és természetesen ezeket az 
anyagokat az orvos is alkalmazhatja, ha a szervezet reakciója nem elég- 
séges. De előbb alaposan meg kell határozni az ilyen hormonok hatását 
és azt is, hogy alkalmazásuk mikor indokolt és mikor hátrányos. 

A lelkiismeretes orvos nem teszi ki betegét annak a veszélynek, hogy 
vaktában alkalmaz egy kezelési módszert. És itt lép közbe a kísérleti 
orvostudomány, amely az emberi betegség hasonmdsainak megteremtésével 
kísérleti modelleket hoz létre, s így lehetővé teszi, hogy a gyógyítás módját 
állatokon próbáljuk ki. 

Általában a gyulladás reakciója nagyon rendszertelen és szeszélyes; 
nehéz anyaga a rendszerező tudományos kutatásnak. Egyszerűen úgy is 
elő lehet idézni gyulladást az állatokban, hogy valamilyen idegen anya- 
got a szemhéj alá cseppentünk, vagy bedörzsöljük a bőrbe, esetleg 
befecskendezzük a bőr alatti szövetekbe. De a következményt sose lehet 
előre látni, mert az irritáló anyagot kimoshatja magából a szem, kiizzad- 
hatja a bőr, s ha mélyebben fekvő szövetekbe fecskendeztük, nem tud- 
juk szabályozni további sorsát. A reakció tehát mindig kiszámíthatatlan. 
Amit eddig a gyulladásról elmondottunk, világossá teszi, hogy elsősor- 
ban egy állatkísérleti modellre volt szükségünk, olyanra, amelyet köny- 
nyen elő lehet állítani és a következő tulajdonságokkal rendelkezik: 
I. meg kell gátolnia a gyulladást okozó anyag eltávozását, mert külön- 
ben lehetetlen meghatározni a mennyiségi kölcsönhatást az irritáns és a 
reakció között; 2. előre meghatározható szabályos alakja és nagysága 
tegye lehetővé a pontos térfogat lemérhetőségét; 3. a gyulladás két 
fő tényezője, a sejtekből emelt barikád és a gyulladási nedv ne vegyüljön 
benne (mint például egy nedves szivacsban), ennélfogva mindkettő 
külön-külön is vizsgálható legyen; 4. a barikád fala egyenlő vastagságú 
tömlőt alkosson, hogy ellenállóképességét értékelni lehessen, — például 
azzal, hogy mikrobákat vagy maró vegyszereket fecskendezve üregébe, 
megállapíthassuk a fal töménységét és állóképességét. 

Mindezek fontos előfeltételek és csak sokévi kísérletezés után jutottam 

el a megoldáshoz. Mindig az járt a fejemben, hogy valamilyen különle- 
ges formát kellene találnom, például üveggyöngyöt vagy vasgolyót, 
amit ha behelyezek a kötőszövetbe, szabályos gömbalakra formálja azt. 
Vagy talán még jobb lenne egy könnyű és rugalmas test, amely később 
felszívódna, s az így keletkezett üregben halmozódnának fel a vizsgálatra 
alkalmas szövetnedvek. De akárhány ilyen formát próbáltam ki, mind 
túl keménynek bizonyult, és ha a patkány olyan testhelyzetbe került, 
hogy a behelyezett idomot megnyomta, ez átlyukasztotta a szomszédos 
szöveteket. Az is problematikus volt, hogyan távolítsam el a formát, 
miután a barikád kiképződött. Amikor már úgy látszott, hogy a modell 
csak teoretikusan képzelhető el, s a gyakorlatban kivihetetlen, egy szeren- 
csés véletlen kezembe adta a megoldás kulcsát. 


Kísérletek a , gyulladásos tasakkal" 


Tüdővésznél gyakran szoktak levegőt (vagy más gáznemű anyagot) 
juttatni a mellkas üregébe, hogy a beteg tüdőrészt összenyomással 
nyugalmi állapotba helyezzék, időt adva a gyógyulásra. Mivel tudtuk, 
hogy a stress minden fajtája nagyon rossz hatással van a gümőkóros 
betegekre, kíváncsi voltam, hogyan reagálnak a levegő bepumpálásának 
stressére. Hogy e problémára feleletet kapjak, levegőt pumpáltam a 
patkányok mellüregébe azzal a céllal, hogy majd később lemérjem 
a stress-hatást a mellékvese elváltozásain. 

Véletlenül épp akkor végeztem ezt a műveletet, amikor egy brazíliai 
orvoscsoport látogatta meg intézetünket, és az egyik asszisztens labora- 
tóriumomba kalauzolta a vendégeket. Mikor hirtelen, megforduitam, 
hogy üdvözöljem őket, az injekcióstű véletlenül kicsúszott a patkány 
mellkasából, s a fecskendő egész levegőtartalma a bőr alá került. Azonnal 
szabályos, tojásdad-alakú kötőszöveti zacskó keletkezett a bőr alatti 
buborékból. Miért ne lehetne levegőt használni formálóanyagként, hogy 
a kötőszövetben meghatározott nagyságú és alakú tömlőt alkossunk? 
A levegő nagyon rugalmas anyag, s még el sem kell távolítani ahhoz, 
hogy a tasakban nedvek csapódjanak le. Ezután már azzal a határozott 
céllal készítettem ilyen légtömlőket, hogy különféle irritánst (többnyire 
krotonolajat) fecskendezve üregükbe, ezáltal a belső falként szereplő 
kötőszövet gyulladásos barikáddá változzék. 

Az eljárás nagyon hasznosnak bizonyult. Mikor a tasakot már gyul- 
ladt kötőszövet bélelte ki, az üreg gyulladásos nedvekkel telt meg. 

A patkány megölése után a nedveket pontosan lemérhettük egy fokokra 
osztott fecskendőben, s ugyanakkor a kötőszöveti barikádot is felmetsz- 
hettük és megmérhettük, az előbbi művelettől teljesen függetlenül. 
Ha a patkányt előzetesen megborotváltuk, a gyulladás kifejlődését 
figyelemmel kísérhettük úgy, hogy a tasakot zseblámpával naponta 
átvilágítottuk és megmértük a benne felgyülemlett folyadék oszlopot. 
Még arra is lehetőség adódott, hogy meghatározzuk a barikád ellenálló 
erejét, s megnézzük, hogy a tasakba juttatott baktériumok és maró 
vegyszerek milyen mennyiségét bírja ki perforálódás nélkül. 


A PATKÁNY GYULLADÁSOS TASAKJA 


NAPPALI 
FENYBEN 


SÖTÉTBEN 
ÁTVILÁGÍTVA 


Hogy megértsük az ilyenfajta kísérletező munka sajátságait, érdemes 
megfigyelni, hogy ennek az egyszerű vizsgálati módszernek alkalmazá- 
sával hogyan tudtuk megoldani a gyulladásos betegségek kifejlődésének 
és gyógyításának bizonyos alapproblémáit (lásd 3. fénykép). 


A gyulladásos tasak gyakorlati alkalmazása 


Hogyan fejtik ki hatásukat az anti-inflammációs hormonok? Nyomban 
azután, hogy az ACTH és a kortizon bevonult a gyakorlati orvostudo- 
mány kelléktárába, sok kutató kezdte vizsgálni, hogyan lehetséges, 

hogy ezek az anyagok oly sokféle betegségre képesek hatni. Az orvosok 
egyik csoportja azt a felfogást vallotta, hogy az anti-inflammációs 
hormonok hatóképessége , azbeszt védőöltözethez" hasonlítható, amely 
megvédi a sejtet attól, hogy ,,a betegség lángja" belekapjon, magyarán, 
hogy a kórokozó bejusson a sejtekbe. 

E felfogás helytállóságát nagyon könnyű volt lemérni a gyulladásos 
tasakkal, amely a vizsgálathoz ideális viszonyokat biztosított, szinte egy 
élő kémcsövet kínált fel a kötőszövetben. Ha például valamilyen izgató- 
szert, például krotonolajat, juttattunk a bőr alatti kötőszöveti tasakba, 
könnyen megvizsgálhattuk hatását mind a bélelő kötőszöveten, mind 
pedig a szomszédos szöveteken, például a tasak feletti bőrfelületen. 
Ezzel a módszerrel könnyen ki lehetett mutatni, hogy az egészséges 
patkányban a krotonolaj gyulladásos barikáddá szilárdítja a belső szövete- 
ket, megakadályozván így a szomszédos bőr károsodását. Ugyanakkor 
a kortizollal kezelt patkányban azonos mennyiségű krotonolaj alig 
vagy egyáltalán nem okozott gyulladást; ez magától értetődően azzal a 
következménnyel járt, hogy az irritáns átszivárgott és elpusztította a 
szomszédos bőrt. A kortizol tehát nemcsak azbesztfalként működik, 
hanem voltaképpen meg is gátolja a védőövezet (a gyulladásos barikád) 
kialakulását, és ezzel súlyosbítja a helyzetet. 

Ebből azt az általános tanulságot lehetett leszűrni, hogy a kortizol és a 
hozzá hasonló anti-inflammációs hormonok hatása nem-fajlagos, hiszen 
a különféle ágensek ellen kialakuló védelmi reakciót egyformán gátolják. 
Ez előnyös, ha az irritáns veszélytelen és amúgy sem lenne képes nagyobb 
károsodást okozni, de hátrányos, ha veszélyes irritánsról van szó, amely 
elpusztítja a környező szöveteket, ha behatolása előtt nincs akadály. 

Hogyan fejtik ki hatásukat a pro-inflammációs hormonok? Hasonló kísér- 
letek azt mutatták, hogy DOC vagy STH alkalmazása esetén ezek az 
anyagok elősegítik a gyulladásos barikád kialakulását és a nedvképződést; 
sőt, ha ezeket anti-inflammációs hormonokkal együtt fecskendezzük be, 
semlegesítik az utóbbiak hatását. Így az is lehetővé vált, hogy bizonyos 
esetekben mintegy megtitráljuk a pro- és anti-inflammációs hormonokat, 
aktivitásukat a gyulladásos nedveken és kötőszövet-formációkon mérve 
le. 

Valahányszor tisztázni akarjuk valamilyen biológiai ágens hatás- 
mechanizmusát, sok mellékes kérdés is felvetődik. Jelen esetben is elő- 
állt a probléma: milyen vegyi folyamaton keresztül befolyásolják ezek 
a hormonfajták a gyulladást? Most folyó kísérleteink próbálják megta- 

lálni a választ erre a kérdésre. Valószínűnek látszik, hogy a hormonok 
befolyásolni tudnak a kötőszövet sejtjeiben végbemenő bizonyos enzim- 
reakciókat. De még több más módon is hatást fejtenek ki különféle 
betegségek ellen. Köztudomású, hogy a hormonok befolyásolni tudják 
az idegműködést, s hatást gyakorolnak a baktériumok és más kórokozók 
ellen kialakult immunreakciókra is. Talán az a legfontosabb, hogy a 
hormonoknak a kórokozókkal szembeni hatása azon alapszik, hogy 
szabályozni tudják a gyulladásos barikád kiképződését. 

Hogyan lehetséges, hogy az általános stress egyszer gyógyítja, máskor 
súlyosbítja a lokális kórképet? A shock-kezeléses gyógymódok és egyéb 
nem-fajlagos terápiák világosan bizonyítják, hogy a stress meg tud 
gyógyítani bizonyos betegségeket; ugyanakkor azt is tudjuk, hogy 
gyakran egy-egy lappangó betegség éppen a stress és a szervezet túl- 
terhelése következményeként lobban fel. Lehetséges-e a gyulladásos 
tasak kísérletét felhasználni e nyilvánvaló ellentmondás tisztázására? 

Az egyik kísérleti sorozatban patkányainkat, melyekben azonos 
körülmények között idéztünk elő gyulladásos tasakot, két csoportba 
osztottam, az egyiknél gyenge irritánst (erősen hígított krotonolajat), 
a másiknál erős irritánst (koncentrált krotonolajat) fecskendezve be a 
légzsákba. Nem sokkal ezután az állatok mindkét csoportját immobili- 
zálással általános stress-hatásnak tettük ki. Anélkül, hogy szakszerű 
részletekbe bocsátkoznék, hadd mondjam el, hogy az ilyen kísérleteknél 
az állatokat mozdulatlanságban tartjuk; ilyen állapotban dühösen vias- 
kodnak, hogy visszanyerjék szabadságukat. A patkány, csakúgy mint 
az ember, saját akarata szerint akar élni, és nehezen tűri, ha ebben akadá- 
lyozzák. Kíváncsi voltam, hogy miután az így okozott izgalom és vias- 
kodás előidézte a patkányoknál a leggyakoribb emberi stress-szituációt, 
hogyan befolyásolja ez az állapot az irritánsokra kifejlődő lokális szövet- 
reakciókat. 

Az eredmény, amit a következő oldalon látható rajz szemléltetően 
mutat be, sok kétséget eloszlatott. 

Azoknál a patkányoknál, amelyek gyenge irritánst kaptak, alig fejlő- 
dött. ki gyulladás -és az általános stress tulajdonképpen meggyógyította 
a helyi bántalmat úgy, hogy nem engedte kifejlődni a szövetek rakcióját. 
Az irritáns maga nem volt elég erős ahhoz, hogy a tasakot borító 
bőrfelületet elpusztítsa, tehát végeredményben teljesen mindegy volt, 
hogy beszivárgott-e oda, vagy sem. Ezeknek az állatoknak csak maga a 
gyulladás volt a betegségük, s mihelyt ezt elhárítottuk, meggyógyultak. 

STRESS ELŐTT STRESS UTÁN 


A : c 
ENYHE IRRITÁNS —-—  STRESS HATÁSÁRA 
A TASAKBAN GYÓGYULÁS 


D 


STRESS HATÁSÁRA ! 
ROSSZABBODÁS 


ERŐS IRRITÁNS 
A TASAKBAN 


Az erős irritáossal kezelt állatoknál viszont erőteljesen kiépült a gyulla- 
dásos barikád és sok nedv gyűlt fel; a környező szövetek mégis épek 
maradtak, mert a gyulladásos barikád megakadályozta, hogy az erős 
krotonolaj a bőrbe hatoljon. A stress hatására azonban ezek a környező 
szövetek, a bőrt is beleértve, átitatódtak és elpusztultak a krotonolaj 
koncentrált oldatától. Ez volt a döntő kísérlet, amely megmutatta, 
hogy a stress a betegséget meggyógyítja vagy súlyosbítja, attól függően, - 
hogy a lokális irritánsra fellépő gyulladásos reakció szükséges-e, vagy 
pedig felesleges. 

Hozzá kell tennem az elmondottakhoz, hogy ilyen általános jellegű 
stress-reakcióknál a mellékvesehormonok szerepe világosan felismer- 
hető. Az egész kísérletet később megisméteítük olyan patkányokon, 

melyeknek mellékveséjét előzetesen kioperáltuk, és áz derült ki, hogy 
ebben az esetben az általános stress semmilyen hatással sem volt a gyulla- 
dásra, akár gyenge, akár erős irritáns okozta azt. 

Azthiszem, felesleges bizonyítani, milyen hasznosak az ilyen kísérletek 
a klinikai gyakorlat szempontjából. Ha e tények ismeretlenek maradnak, 
alkalmasint anti-inflammációs hormonokkal kísérlik meg valamennyi 
gyulladásos betegség kezelését. És ez végzetes volna sok esetben — pél- 
dául tuberkulózisnál vagy heves vakbélgyulladásnál — , amikor a gyulla- 
dás továbbterjedését mindenáron meg kell akadályozni. De ha egyszer 
megismertük azt a mechanizmust, amelyen keresztül ezek a hormonok 
kifejtik hatásukat, olyan hasznos ismeretre tettünk szert, amit még az 
előbb említett betegségeknél is kamatoztathatunk. Például igen sok 
esetben a mikrobák behatolását vissza tudjuk verni megfelelő antibioti- 
kumokkal; ezután már a gyulladásos barikád eltávolítása nemhogy ve- 
szélyes lenne, de még jótékony is, hiszen már semmi szükség sincs e fáj- 
dalmas és céltalan szövetekre. 

Közrejátszik-e az idő-faktor a gyulladások hormonkezelésében? Már 
kifejtettük, hogy a gyulladás valójában egyik része a lokális adaptációs 
szindrómának, amely ugyanúgy három fejlődési szakaszon megy át, 
mint maga a generális adaptációs szindróma (lásd 102. és 123. oldal). Ez 
egyúttal azt is jelenti, hogy a gyulladás mikroszkopikus szerkezete és 
funkciója bizonyos változásokat mutat, még akkor is, ha a szöveteket 
huzamos időn át tesszük ki egyazon irritáns hatásának. Felmerült tehát 
annak a szükségessége, hogy meghatározzuk, melyik fejlődési fokon 
reagál a gyulladás legérzékenyebben a hormonokra. 

Ismét a gyulladásos tasak módszerét használva, úgy találtam, hogy a 
kortizol viszonylag hatástalan, ha ugyanaznap adjuk be, amikor az 
irritánst is a tasakba fecskendezzük. Másfelől elég nehéz ezzel a hormon- 
nal egy már teljesen kialakult gyulladásos tasak szerkezetét befolyásolni. 
Viszont, ha a kortizolt az irtitáns befecskendezése után néhány nappal 
adjuk be, a gyulladási folyamatot könnyen elfojthatjuk. Van tehát egy 
bizonyos periódus, amikor a gyulladt szövet legérzékenyebben reagál a 
hormonra. Majdnem teljesen azonos eredménnyel jártak azok a további 
kísérletek, melyekben állatainkat különböző általános stressorok hatásá- 
nak tettük ki: kiderült, Hogy stress alatt a patkány saját mellékveséje 
által elválasztott kortizol is ugyanabban a periódusban hat eredmé- 
nyesen. 

Lehetséges-e, hogy ugyanannak az egyénnek különböző szerveiben egyazon 

időben a kortizol hiánya és fölöslege mutatkozzék? Miután az endokrin 
mirigyek hormonváladékaikat a véráramba bocsátják, természetes, hogy 
valamennyi szerv egyformán részesül ezekből. Bizonyos idegingerek a 
szervezet egyik vagy másik területére lokalizálódhatnak, de a hormonok 
eloszlása általános. Első pillanatra lehetetlennek tűnik, hogy ugyanannak 
a személynek egyik testrésze többet, másik kevesebbet kapjon egy 
hormonból. A klasszikus endokrinológia csak hormonfölösleg vagy 
hormonhiány által okozott betegségeket ismert el, az a kérdés egyáltalán 
fel se merült, hogy előfordulhat-e egyazon szervezet különböző helyén 
hormonfölösleg és hormonhiány ugyanabban az időben. 

A kérdésnek alapvető jelentősége van, s a gyenge és erős irritánsokkal 
folytatott kísérletek azt sugalmazták, hogy az izgató probléma megér- 
demli az alapos vizsgálatot. Az olvasó bizonyára emlékszik még arra, 
hogy a kortizol-kezelés gyógyítóan hatott azokra a patkányokra, melyek 
gyenge irritánst tartalmazó tasakot viseltek, viszont károsítóan azokra, 
melyekbe koncentrált oldatot fecskendeztünk. Mi lenne, merült fel a 
kérdés, ha az állat egyik részén gyenge, másik részén erős irritánst 
adnánk? Ez igazán olyan probléma, amit játszi könnyedséggel megold- 
hattunk a gyulladásos tasak segítségével. Csak éppen két ilyen tasakot 
kellett kiképeznünk ugyanazon a patkányon, gyenge irritánst jut- 
tatva az egyikbe, erőset a másikba. E kísérletet az alábbi ábra 

Az ábrán szereplő két patkánynál a gyenge irritánst a nyaki, az erőset 
a háton levő tasakba fecskendeztük. A bal oldali állat nem kapott semmi- 
féle hormonkezelést; a jobb oldalinak viszont kortizolt adtunk szubkután 
injekcióval. Nyilvánvalónak látszik, hogy ha ez a bőr alatti szövetekből 
a véráramba jut, a kortizol az egész szervezetben azonos mennyiségben 
mutatható ki. Meg kell jegyeznem azt is, hogy a nyaki tasakba olyan 
kevés kortizolt adtunk, hogy nem gátolta a gyulladást, a hátiba viszont 
olyan sokat, hogy még a gyulladásnál is súlyosabb szövetpusztulást 
okozott. 

A nyaki tasakba juttatott gyenge irritáns még így is felidézett (igen 
gyenge) gyulladást, lényegében teljesen feleslegesen. Egy kicsivel több 
kortizollal a betegség minden jelét eltüntethettük volna, hiszen (mint a 
170. oldalon levő ábra felső részén levő patkányoknál) ebben az esetben is 
maga a gyulladás volt az egyetlen fennálló betegség, és így ennek meg- 
szüntetése nem vezethetett komoly szövetsérüléshez. Ugyanakkor a háton 
elhelyezett tasak erős irritánst tartalmazott, ami rendszerint komoly 
gyulladást okoz, amely ilyenkor hasznos, mert a környező szöveteket 
megóvja a károsodástól. Még az itt beadott mérsékelt mennyiségű korti- 
zol is eléggé elnyomta a gyulladást ahhoz, hogy az erősirritáns kitörhes- 
sen és elpusztítsa a környező bőrt. Ennek következményeként nagy nyílt 
seb keletkezett a felszínen, ami az állatra sokkal veszélyesebb volt egy 
kezeletlen gyulladásnál. 

Ebből a kísérletből megérthettük, hogy a kortizolnak nincs az állatra 
vagy emberre vonatkozóan meghatározott mennyisége. Egy bizonyos 
mennyiség csak egy bizonyos fokú lokális stresshez viszonyítható. 
Ahhoz, hogy fenntartsuk a szövetek egészséges, kiegyensúlyozott álla- 
potát (homeosztázisát), a stress erősségétől függően: kell adagolni a 
stress-hormon mennyiségét. Így könnyen előfordulhat, hogy részleges 
hormonfölöslegek és hiányok keletkeznek ugyanabban az egyénben, 
ha a szervezet különböző részein jelenlevő irritáció (helyi stress) nem 
azonos intenzitású. 

Ennek a felismerésnek nagy gyakorlati haszna van, mert embereknél 
is gyakran — mondhatnánk, legtöbbször — a különféle testrészek 
különböző erősségű stressnek vannak kitéve. Éppen most tanulmányo- 
zunk olyan módszereket, amelyek lehetővé teszik a kortizol aktivitásá- 
nak tetszés szerinti szabályozását a szervezet különféle részein. Egyelőre 
még nem tartunk ott, hogy a kortizol molekuláit bizonyos szervekhez 
irányítsuk, de a — kondicionálás segítségével — arra már képesek va- 

gyunk, hogy helyileg növeljük a hormoónérzékenységet. Így például 
bizonyos érszűkítő gyógyszerekkel a szervezet egyes részeit érzékennyé 
tehetjük a kortizol anti-inflammációs hatásával szemben. 

Létezik-e gócos gyulladás? Ókori leletek tanúsága szerint -- melyek 
Ninive romjainál kerültek napvilágra s az időszámításunk előtti 650-ből 
származnak — a nagy kiráiy, Annaper-Essa, szörnyű betegségben 
szenvedett, amely kínzó fejfájással és ízületi fájdalmakkal járt. A kor 
minden ismert gyógyszere csődöt mondott. És ekkor udvari orvosa, 
Arad Nassa tanácsára az uralkodó kihúzatta valamennyi rossz fogát, 
amitől minden panasza egy csapásra megszűnt. 

A tizennyolcadik század elején híres sebészeti kézikönyvében Jean 
Louis Petit megállapította, hogy az odvas fogak sokféle betegség okozói 
lehetnek, ezeket tehát ajánlatos eltávolítani. Az idők folyamán sok orvos 
vette észre, hogy a száj és a torok fertőzései távoli szerveket is megbetegít- 
hetnek, ez a felismerés tehát egyáltalán nem újkeletű. Mégis Frank 
Billings amerikai orvosé az érdem, hogy 1912-ben közzétett és azóta 
klasszikussá vált tanulmányában, amelynek , Idült gócos fertőzések és 
ezeknek kapcsolata az ízületi- és vesegyulladással" a címe, elsőnek 
fogalmazta meg úgy a problémát, hogy korának egész orvostudománya 
felfigyelt rá. Russel C. Cecil közismert belgyógyászati tankönyvében 
(W. B. Saunders Co., 1943) a gócos fertőzést így jellemzi: , Olyan 
helyi infekció, amely feltételezhetően tüneteket okoz a szervezet egyéb 
részein, anélkül, hogy a véráramban a baktériumokat kimutathat- 
nók." 

Még mindig homály fedi a gócos fertőzések kialakulásának titkát, de 
cseppet se kétséges, hogy ez a folyamat erősen függ a fertőző mikrobákat 
körülbástyázó gyulladásos barikád szerkezetétől. Az már rég köztudo- 
mású, hogy gyermekek, akik gyakran kapnak erős torokfájást, hajlamosak 
a reumás lázra. Nehezen képzelhető el, hogy a gyulladt mandulák mik- 
robái lennének felelősek ezért, hiszen ha ugyanezek a mikrobák a test 
más részén hatolnak be, a legritkább esetben idéznek elő reumás lázat. 
Lehetséges, hogy a gyulladásos barikád, amely körülveszi a baktériumo- 
kat, egyszerre csak csekély számú mikrobát (vagy kevés bakteriális 
mérget) enged át a véráramba. Ez egyúttal meggátolja a vér telítődését 
nagy mennyiségű élő baktériummal, a betegség folyamata tehát módosul 
azáltal, hogy a fertőzés terjedése lassúbbá válik. Ezenkívül még sok más 
elmélet próbálja meglelni a helyes magyarázatot, de egyik sem szolgál 
teljes bizonyítással, ezért kár is velük foglalkozni. 

Jó húsz évvel ezelőtt divat volt minden ismeretlen eredetű betegséget 
gócos fertőzésnek nevezni. Ismét a Cecil-féle tankönyvet idézzük : , Sok 
lelkiismeretes orvos... aki eleinte meggyőződéses híve volt a gócos 
fertőzés elméletének, később zavartan ébredt rá, milyen rohamos gyor- 
sasággal kezdik ezt az orvosi gyakorlat legkülönfélébb területeire alkal- 
mazni, és kisvártatva már azon gondolkozott, vajon nem lenne-e helyes 
teljesen újraértékelni az egész elgondolást. Manapság már sokan kétel- 
kednek értékében, és nem kevés azoknak a száma, akik készek arra, 
hogy az egészet elvessék. Főleg áll ez Európára, ahol a gócos fertőzés 
eszméjét sose fogadták különösebb lelkesedéssel. De Amerikában is 
sok orvos távolodott el már ettől az elmélettől, amelyet ezelőtt kétségbe- 
vonhatatiannak tekintettek." 

El lehet tűnődni azon, miért árnyékol be ennyi bizonytalanság egy 
olyan folyamatot, amelyet feltételezhetően már az ősi idők óta ismerünk. 
Alkalmasint azért, mert a gócos fertőzés lefolyása teljesen kiszámíthatat- 
lan. Egyes esetekben a helyi fertőzés reumatikus szívbetegséget okoz, 
máskor ízületi gyulladást vagy vesegyulladást, esetleg a fertőzés helyétől 
egészen távoleső szerveken kóros elváltozást. Van úgy, hogy a fertőzéses 
góc (például fog vagy mandula) eltávolítása g ógyuláshoz vezet, de az is 
megesik, hogy semmit sem segít a bajon. És mert így áll a helyzet, 
nehéz bebizonyítani az oki összefüggést a helyi fertőzés és egy olyan 
betegség között, amely a szervezet más részén bukkan elő. 

Hogy teljes határozottsággal bizonyíthassuk létezését és tanulmányoz- 
hassuk a gócos fertőzés szindrómájának mechanizmusát, előbb kísérleti 
állatokon kellett reprodukálni a folyamatot. Ez eddig még sohasem 
sikerült, pedig a baktériumok felfedezése óta sokszor megpróbálták. 
Az eredmény azonban éppen olyan kétes és előreláthatatlan volt, mint 
ahogy nem látni előre, hogy egy emberi torokgyulladás szívbajt okoz-e 
majd, vagy hogy egy fertőzött fog nyomán kialakul-e ízületi gyulladás. 

A gyulladásos tasakkal olyan kísérleti módszer birtokába jutottunk, 
amely lehetővé tette, hogy többé-kevésbé tetszésünk szerint irányíthas- 
suk a fertőzött és egészséges szövetek közötti barikád szerkezetét. 
Különféle bakteriális vagy egyéb irritánst alkalmazva, hataimunkban 
áll a tasak falának szerkezetét megszabni. Most már csak az a kérdés, 
lehet-e ezt a falat úgy megalkotni, hogy kísérleti állatainkban következe- 
tesen megjelenjék a gócos szindróma. 

Kiderült, hogy ez igenis lehetséges. Patkányainkban, bizonyos irritán- 
sok és baktériumok kombinációját alkalmazva, végül is sikerült létre- 

hozni egy olyan szindrómát, amelyet egyéb sajátságai mellett a szív- 
billentyűk gyulladása (endokarditis) jellemzett, egy olyan betegség, 
mely legtöbbször reumás gyermekeknél fordul elő. Bizonyos esetekben 
ehhez még vesegyulladás (nefritis) is csatlakozott, továbbá a vérképző 
szervek túlműködése. Mikor már kidolgoztuk a szindróma létrehozásá- 
nak biztos módját, megkísérelhettük mechanizmusának elemzését, 
lényegében ugyanazzai az alaptechnikával, amelyet már jó eredménnyel 
próbáltunk ki a generális adaptációs szindróma analízisénél (endokrin 
szervek eltávolítása, hormon-injekciók stb.). Így például kiderült az, 
hogy a pro- és anti-inflammációs hormonok módosítani tudják a gócos 
szindróma kialakulását, továbbá, hogy a fél vese eltávolítása után adott 
sóban gazdag diéta súlyosbítja a megmaradt fél vese nefritiszét. Mivel e 
kísérletek még folyamatban vannak, korai lenne most ennél többet írni 
róluk. Az azonban máris biztos, hogy itt is adaptációs betegséggel van 
dolgunk (amelynek oka ez esetben a szervezet tökéletlen a 

dása a támadó baktériumokhoz), és hogy miután állatainkban e hetjnő: 
gek kísérleti modelljét sikerült előállítani, megkezdhetjük a részletekre 
kiterjedő tudományos elemzést is. 


A kísérletes ízületi gyulladás 


A gyulladásos tasak nagyon hasznos volt a gyulladás általános tanulmá- 
nyozására, de a gyulladás jellege természetesen elsősorban attól a szervtől 
függ, amelyben kialakul. Az ízületek idült gyulladása (arthritis) egyike 
az ember leggyakoribb, legbénítóbb öregedéses betegségeinek. Még ma 
sem vagyunk képesek ezt a kórformát kísérleti állatokban pontosan 
reprodukálni, hogy modellen vizsgálhassuk mechanizmusát és megkeres- 
sük azt a hormont vagy gyógyszert, ami meggyógyíthatná. 

Mikor e módszer után kutattam, észrevettem, hogy ha egy irritáló 
oldatnak (formalinnak, krotonolajnak) akár csak egyetlen cseppjét jut- 
tatjuk a patkány hátsó lábának talpbőre alá, kísérletes helyi ízületi gyul- 
ladás keletkezik. Először az injekció helyén heveny duzzanat fejlődik ki, 
és ez később a lábfej számos ízületének, főleg a bokaízületeknek gyulla- 
dásává alakul át. Az ilyen ízületi gyulladás, melynek lokális stress a 
kiváltó oka, nyomorékká teszi a patkányt, mert a megkeményedett 
kötőszövet annyira megmerevíti az ízületeket, hogy többé nem lesznek 
mozgathatók. Ha a patkányban ugyanakkor valamely stressor alarm- 
reakciót idéz elő, vagy ha megfelelő időben — a kifejlődés. kritikus 

periódusában — anti-inflammációs hormonokat (például ACTH-t, 
kortizont vagy kortizolt) adunk be, az ízületi gyulladást teljesen elfojt- 
hatjuk, másrészt megfigyelhetjük ebben az állapotban a pro-inflammá- 
ciós hormonok (STH, DOC) ellentétes, súlyosbító hatását. 

E kísérleti módszernek másik haszna az volt, hogy segítségével 
kipróbálhattunk új hormonszármazékokat és ízületi gyulladás ellen 
ajánlott új gyógyszereket, melyeket oly nagy tömegben állítanak elő 
az intézetek és gyógyszergyárak. Egy új gyógyszerről mindig kiderülhet, 
hogy haszontalan, sőt még veszélyes is, ezért alaposan ki kell elemezni 
tulajdonságait, mielőtt embereket kezelnénk vele. 

A leírt vizsgálati módszernek egyetlen gyengéje az, hogy az olyan 
ízületi gyulladás, amelyet valamely irritánsnak az ízületbe befecskende- 
zésével idézünk elő, nem teljesen azonos az embernél spontán kialakuló 
arthritisszel. Nagy lépéssel jutottunk előre, amikor doktori disszertáció- 
ján dolgozva Gatan Jasmin 1955-ben intézetünkben a kísérletes sokízületi 
gyulladásnak egy természetesebb formáját fedezte fel. Két munkatársam, 
A. Horava és A. Robert már korábban felfigyelt arra, hogy sajátságos 
gyulladásos nedv képződik az olyan kísérleti daganatokban, melyek a 
gyulladásos tasakban fejlődnek. Jasmin ebből kiindulva megállapította, 
hogy ha a tumor-váladékból akárcsak egyetlen köbcentiméternyit 
bejuttat a patkány vérébe, heves gyulladás keletkezik a legtöbb ízület- 
beni, főként a bokában, csuklóban, térdben, továbbá a csigolya ízületek- 
ben. Nem lehet eldönteni, hogy ez a kísérletes betegség pontos mása-c 
az emberi reumatikus és reumatoid ízületi gyulladásnak, de kétségtelenül 
nagyon sok a hasonlóság közöttük. Lényeges volt annak a felismerése, 
hogy a patkánynak ilyen művileg létrehozott általános ízületi bántalma 
is hipofízis-mellékvese védelmi mechanizmusának működésén alapszik. 
Legfontosabb észleléseinket a következő négy pontban foglalhatjuk 
össze: 

I. Ép patkányban — mely a stress hatására anti-inflammációs. hormo- 
nok elválasztásával képes reagálni — viszonylag nagy mennyiségű 
tumor-nedv szükséges az ízületi gyulladás kiváltásához. 

2. Pro-inflammációs DOC-kal kezelt, kioperált mellékveséjű patká- 
nyokban a nedv egészen kis mennyisége is elegendő a világosan felismer- 
hető és kiterjedt ízületi elváltozások létrehozásához. 

3. Mellékvese nélküli és anti-inflammációs kortizollal kezelt állatok- 
nál még a legnagyobb mennyiségű tumor-nedv is csak enyhe ízületi 
gyulladást okoz, némelykor viszont semmilyet sem. 

4. Ha a kioperált mellékveséjű állatot egyidejűleg kortizollal és: DOC- 
kal kezeljük, az előző hormon anti-inflammációs hatását az utóbbi 
teljesen semlegesíti. 

A fentiekből azt a következtetést vonhatjuk le, hogy az ép patkánynak 
beadott tumor-nedv olyan intenzitású stresst okoz, amely működésre 
tudja serkenteni a hipofízis-mellékvese rendszert és így az anti-inflammá- 
ciós hormonok megnövekedett termelése meggátoija az ízületi gyulla- 
dás kifejlődését. Természetes, hogy ha nincs mellékvese, ez a fajta 
reakció nem következhet be. Ilyen esetben az ízületi gyulladás létrejötte 
a befecskendezett hormon fajtájától függ. A DOC elősegíti, a kortizol 
hátráltatja a folyamatot. Ezek a felismerések azt mutatják, hogy bizonyos 
külső kórokozó tényezők csak a szervezet hormonális önvédelmétől 
függően tudnak ízületi gyulladást okozni; és valahányszor az önvédelmi 
mechanizmus hibásan működik, a rendellenességet megfelelő hormon- 
kezeléssel korrigálni lehet. 

Érdemes megfigyelni itt is a betegség kifejlődésére ható három ténye- 
zőt: I. a tumor-nedvet (amely az ízületekre szelektív stressorként hat), 
2. az anti-inflammációs hormonok mennyiségét és 3. a pro-inflammá- 
ciós hormonok mennyiségét a vérben. 

A közelmúltban munkatársammal, Pierre Bois-val ki tudtuk mutatni, 
hogy némely fertőzött gyulladásos nedv (például szennyezett oldatok 
beadása után a gyulladásos tasakban keletkező folyadék) is képes sokízü- 
leti gyulladást okozni a bokában, csuklóban, könyökben, térdben és 
gerincben, ha egy másik állat hasüregébe fecskendezzük be. Ez a tény 
újabb érdekes adalékot szolgáltat a szervezet lokálisan jelentkező gyulla- 
dása és a sokízületi gyulladás kapcsolatának tisztázásához. Most folynak 
intézetünkben azok a kísérletek, amelyek e megfigyeléseket a gócos 
fertőzés problémájára alkalmazzák. 

Az eddig elmondottakat a könyv 3. és 4. fényképe illusztrálja, amelyek 
bemutatják az olvasónak, hogyan látja a kutató a kísérletes betegségek 
modelljeit. 


Reumás és reumatoid betegségek 


Még az orvostudományban járatlan olvasó is felismerheti, hogy 


mindaz, amit az előző fejezetekben a gyulladásos betegségek és a hormo- 
nok viszonyáról elmondottunk, hasznosan alkalmazható a klinikai gyó- 

gyászatban is. Például a többször is említett reumás láz és ízületi gyulladás 
tipikus gyulladásos betegségek; ismertetőjelük az ízületek, a szívbillen- 
tyűk és más szövetek gyulladása. Igaz, hogy ezek a betegségek nem azo- 
nosak azzal, amit művileg patkányokban létrehoztunk — hiszen egyet- 
len spontán emberi betegség sem azonos az állatokban előidézett kísér- 
letes másával — , de rokonvonásuk félreismerhetetlen, és amellett feltéte- 
lezhető, hogy mindkettőt azonos élettani törvények kormányozzák. 
A reumás láz és a reumatoid ízületi gyulladás elsődleges okát (azt a ténye- 
zőt, amit a művi módszereknél krotonolaj, formalin vagy tumor-nedv 
helyettesít) még nem sikerült határozottan felismerni; de ahhoz már 
nem férhet kétség, hogy a folyamat megnyilvánulásai, éppúgy, mint a 
kísérleti modellben, elsősorban a beteg hormonelválasztásától függ- 
nek. 

Ezt a tényt legmeggyőzőbben Philip S. Hench és munkatársai bizo- 
nyították be a Mayo Klinikán 1949-ben, amikor az ACTH-t és a korti- 
zont már olyan mennyiségben hozták forgalomba, hogy klinikai alkal- 
mazásuk elől elhárult minden akadály. E kutatók hitelt érdemlően 
bizonyították, hogy a reumatikus és rokon eredetű gyulladásokat anti- 
inflammációs hormonokkal le lehet küzdeni. Megfigyelésük nyomán 
vonult be a kezelés e fajtája az általános gyakorlatba. 

Hogy az ilyen gyulladásos betegségek mennyire az alarm-mechaniz- 
mus elégtelenségének függvényei, azt világosan sikerült kimutatni. 
Így például Wilhelm Brühl és Hans-Jürgen Jahn a németországi Korbach 
város közkórházában stress-kezelést alkalmaztak olyan súlyos, reuma- 
toid ízületi gyulladásban szenvedő betegeken, akiket a szokványos gyul- 
ladás-ellenes gyógyszerekkel nem sikerült meggyógyítani. Ki akarták 
deríteni, vajon a szervezet által termelt anti-inflammációs hormonok és a 
stress kondicionáló hatása együttesen nem tudnának-e segíteni a bajon. 
A stress előidézésére ezek a kutatók módosított inzulin-shockot alkal- 
maztak, ami nagyon hasznosnak bizonyult még reménytelennek látszó 
esetekben is. Leírják például egy 44 éves asszony esetét, akit ágyhoz 
kötött és teljesen megnyomorított a kéz, láb és térd előrehaladott, idült 
ízületi gyulladása. Egy sorozat inzulin-shock alkalmazásától ez az asz- 
szony három nehéz év után fel tudott kelni és járni. A német orvosok 
ezt a sikert az alarm-reakció és a beteg endokrin mirigyei által egyidejű- 
leg termelt ACTH és anti-inflammációs kortikoidok közös hatásának 
tulajdonították. Rajtuk kívül még sokan mások is kezelték hasonló 
embereket másfajta stressorokkal. 

Mindez elég világosan mutatja, hogy a reumás betegségek voltaképpen 
jellegzetes adaptációs betegségek, mert ha a szervezet védelmi készültsége 
kellő erőt tud kifejteni, a betegség különösebb orvosi beavatkozás 
nélkül is megszűnik. A betegség kiváltó oka (bármi legyen is az) önma- 
gában nem veszélyes. Ha az ellene emelt gyulladásos barikád — a beteg 
endokrin mirigyei által termelt vagy injekció formájában beadott — 
hormonok hatására megsemmisül, a reumás betegség kórokozója (a 
bacillus vagy méreg) nem tud számottevő szövetkárosodást okozni. 
Ezek a betegségek a viszonylag ártalmatlan sérülések elleni tökéletlen 
adaptációs reakcióból keletkeznek. Okuk tehát: adaptációs defektus. 


A bőr és a szem gyulladásos betegségei 


Ebben a fejezetben azért kapcsoljuk össze a bőr és a szem betegségeit, 
mert általánosságban véve mindkettő egyformán reagál a stress és az 
adaptációs hormonok hatására. 

A bőr-és szembetegségek túlnyomó többsége gyulladásos eredetű, és 
legtöbbjüket olyan ágens okozza, amely távolról sem lenne annyira 
ártalmas, ha a szervezet nem védekezne ellene olyan heves gyulladással. 
Itt is hibás adaptációval van dolgunk, bőr- és szemfolyamatok elleni 
értelmetlenül eltúlzott reakcióval. Már régen megfigyelték, hogy erős 
általános stress hatására a bőr és a szem gyulladásai javulást mutatnak. 
A legkülönfélébb nem-fajlagos gyógymódokkal kezelték a bajokat és 
legújabban meglepően kedvező eredményeket sikerült elérni anti- 
inflantmációs hormonok (ACTH, kortizon és kortizol) alkalmazásával. 

Persze minden hormon túladagolása és túltermelődése veszélyes 
következményekkel járhat, és e szabály alól az adaptációs hormonok 
sem kivételek. Ha a beteg például túlságosan sok kortizont kap, hajla- 
mossá válik különféle fertőzésekre, vérnyomása felemelkedhet, álmat- 
lanság, emésztési zavarok s még sok más panasz jelentkezhet mellék- 
hatásként. Ezek miatt gyakran nem is tudunk annyi kortizont adni a 
betegnek, amennyi egy makacs gyulladásos betegség gyógyításához kell. 
A bőr-és szembetegségek esetében azonban abban a szerencsés helyzetben 
vagyunk, hogy a kortizont vagy kortizolt lokálisan adhatjuk, kenőcs 
vagy szemcseppek formájában, így a hormon a beteg területre koncent- 
rálódik anélkül, hogy a vérbe kerülne. Más szóval e betegségekben a 
hormonkezelést viszonylag veszélytelenül alkalmazhatjuk. 

Fertőzéses betegségek 


Láthattuk, hogy a mikrobák, főként a tuberkulózis bacillusai, sokkal 
könnyebben fészkelik be magukat a szervezetbe, ha anti-inflammációs 
hormonokkal meggátoljuk a gyulladásos és immun-védekezést. Jó erre 
gondolni, ha reumás bajok, a bőr és a szem betegségei ellen ACTH-t, 
kortizont vagy kortizolt adunk a betegnek, mert sok esetben e hormo- 
nok következtében a testben levő valamennyi gyulladásos barikád elsor- 
vad, és a tuberkulózisnak egy mindaddig látens góca a tüdőből kitörve 
elhatalmasodik a szervezetben. Nagyon magas árat keil fizetni egy 
viszonylag jóindulatú ízületi, bőr- vagy szembetegség javulásáért, ha a 
kezelésnél használt hormonok netán megnyitják az utat a tuberkulózis 
vagy más súlyos fertőzés előtt. Ha felbukkanna ilyen veszély, a hormon- 
kezelést azonnal abba kell hagyni, vagy legalábbis antibiotikumokkal 
kell a kórokozó baktériumokat megfékezni. 

Hogy a pro- és anti-inflammációs hormonok közötti egyensúly még 
tuberkulózis esetében is milyen elsőrendű fontosságú, azt Paul Lemonde- 
nak intézetünkben végzett kísérletei világosan bebizonyították. A pat- 
kány normális körülmények között rezisztens az emberi tuberkulózisra, 
viszont érzékennyé válik kortizon befecskendezése után. Dr. Lemonde 
úgy találta, hogy ezt a fajta mesterséges tuberkulózis érzékenységet meg 
lehet szüntetni, ha a kortizonnal együtt nagy mennyiségű pro-inflammá- 
ciós STH-t is beadunk az állatnak. Tehát a patkány természetes tbc-rezisz- 
tenciáját leküzdhetjük egy anti-inflammációs, és visszaállíthatjuk egy 
pro-inflammációs hormonnal. 

Azt hiszem, nem is lehet ennél meggyőzőbben bizonyítani az adap- 
tációs hormonok szerepét a betegségek iránti hajlam kifejlődésében. 
Régen megállapított tény, hogy a stress és a megerőltetés hajlamossá tesz 
tuberkulózisra. Ezért is szoktak az ilyen betegeknek fekvőkúrát javasolni, 
tartós pihenést, amelynek ideje alatt a gümőkór bacillusa iránti rezisz- 
tencia helyreáll. A stress mechanizmusának elemzése vezetett rá bennün- 
ket arra, hogy megértsük, miért van ez így. Az ok nyilvánvalóan az, 
hogy az anti-inflammációs hormonok, melyekből sok termelődik a 
stress ideje alatt, ledöntik a védőgátakat a gümőkóros gócok körül, és 
ezzel elősegítik a kórokozó terjedését. 

A svéd B. Carstensen és munkatársai biztató eredményeket értek el az 
STH bizonyos fajtáinak tbc-ellenes hatásával. Sajnálatos módon az STH- 
készítmények legtöbbje nem elég tiszta ahhoz, hogy a klinikai gyakor- 

latban beváltsa a hozzá fűzött reményeket. Majd ha az STH szennyezet- 
len formában áll rendelkezésünkre, megvizsgálhatjuk, hogy az a tbc- 
rezisztencia, amit vele az állatoknál felidézhetünk, létrehozható-e emberi 
alanyon is. Igaz, hogy a DOC már most rendelkezésre áll ilyen célra, de 
(és ennek okát egyelőre nem tudjuk!) ez a hormon ilyen kísérletekben 
nem alkalmas az STH helyettesítésére, az emberi gümőkór kezelésében 
sem bizonyította még be hasznosságát. 

E fejezetben főként a tuberkulózissal foglalkoztam, mert kísérleti 
munkánkban is ez a fertőzés állt a középpontban. De lényegében ugyan- 
ezt lehet elmondani a stréss és az adaptációs hormonok szerepéről egyéb 
fertőzéseknél is. Hiszen az infekció minden fajtáját gyulladással akarja 
ártalmatlanná tenni a szervezet. A gyulladást szabályozó hormonok 
ezért befolyásolják döntő mértékben a legkülönfélébb infekciók kór- 
lefolyását. Érdemes megjegyezni, hogy még az úgynevezett szaprofiták 
is (olyan mikrobák, melyek a tüdőben, gyomor-bélrendszerben, bőrben 
tenyésznek, anélkül, hogy valaha is betegséget okoznának) veszélyes 
kórokozókká léphetnek elő, ha a szervezet természetes védelmi készült- 
ségét anti-inflammációs hormonok lerontják. Magam láttam, hogy 
ACTH-val, kortizonnal és kortizollal kezelt patkányoknál az ilyen 
szaprofiták betörtek a véráramba, jelentős szövetpusztulást okoztak, 
ami végül halálhoz vezetett. Az STH mindezt ki tudja védeni. 

Ezek a vizsgálatok arra is rámutattak, milyen fontos a hormonok 
szerepe a mikrobák kórokozó hatásának felismerésében. Ne felejtsük el, 
hogy nincs olyan baktérium, amely minden esetben veszélyes lenne az 
emberre; a kórokozó képesség mindig a szervezet rezisztenciájától függ. 


Allergiás és túlérzékenységi betegségek 


Nyomban a generális adaptációs szindróma felfedezése után hosszú 
időn át foglalkoztatott az a probléma, milyen szerepe van a stressnek a 
különféle gyógymódokban. 1937-ben, sok más kísérlet mellett, szám- 
talan gyógyszert fecskendeztem be a patkányokba, és a mellékvese 
megnagyobbodásából, valamint a generális adaptációs szindróma más 
jeleiből következtettem a stress beálltára. E munka során egy csoport 
patkányt tojásfehérjével injekcióztam, látni akarván, milyen intenzitású 
stresst vált ki ez az idegen eredetű fehérje. Legnagyobb csodálkozásomra 
a tojásfehérje nemcsak hatásos stressorként szerepelt, hanem amellett 


182 


egy egészen sajátságos és furcsa szindrómát hozott létre. Miután az 
injekciót beadtam, a patkányok egy ideig nem mutattak semmilyen 
reakciót. Azután hamarosan tüsszentgetni kezdtek, furcsa ülő-pózban 
hátsó lábukra ereszkedtek, a mellsőkkel orrukat vakarva. Pár perc múlva 
orruk és ajkuk szemmel láthatólag dagadni és vörösödni kezdett, külö- 
nös módon megváltoztatta ábrázatukat. Egy barátom abban az időben 
szénalázban szenvedett, és a hasonlóság, mintha . . . No, bármi legyen is 
az, alighancra egy új, kísérletes betegségre bukkantam, ami a patkányok 
tojásfehérje iránti vele született túlérzékenységéből áll. 

Hogy meggyőződjem a feltételezés igazáról, gyorsan más állatokat 
(tengerimalacot, nyulat, kutyát) is injekcióztam tojásfehérjével, de a 
várt hatás nem következett be. Ahogy az emberek között egyik érzé- 
keny a növényi pollenre, a másik nem, az állatok világában is csak a 
patkány reagál ilyen érzékenyen a tojásfehérjére. Ez a felismerés kedvező 
lehetőségeket ígért az úgynevezett allergiás és anafilaktikus túlérzékeny- 
ségi reakciók tanulmányozására. Világos, hogy a tojásfehérje egyáltalán 
nem tartozik a különösen ártalmas anyagok közé — még a patkányok 
számára sem, hiszen az injekció beadásának helyén nem támad helyi 
szövetkárosodás. És amikor ezt az anyagot a véráram szétviszi a szerve- 
zetben, csak a jellegzetes érzékeny részek, mint az orr s a környező 
szövetek duzzadnak meg és kerülnek gyulladásba. Ezenkívül még a 
lábfej és a fül is érintve lehet, de a test többi részén a tojásfehérje semmi- 
lyen elváltozást nem okoz. 

Még jó húsz évvel ezelőtt is, amikor kortizont és kortizolt még nem 
használhattunk kísérleteinkhez, könnyen be lehetett bizonyítani, hogy 
ez a fajta gyulladásos reakció is a mellékvese hormonjainak műve. 
Csak éppen a mellékvese eltávolítása után kellett tojásfehérjét fecsken- 
dezni a patkányokba, hogy meglássuk, hogyan befolyásolja akortikoidok 
hiánya a reakciót. Az eredmény meghökkentett. A mellékvese nélküli 
patkányok sokkal hevesebben reagáltak, a duzzanatok megkékültek a 
bennük felgyülemlett vénás vértől, s néhány órán belül valamennyi 
állat kimúlt. 

Ez még távolról sem bizonyította azt, hogy az állatok ép mellék veséjé- 
nek anti-inflammációs hormonjai is képesek megbirkózni egy ilyen 
túlérzékenységi defektussal. Hogy ennek végére járjak, különféle 
stressorokkal erős alarm-reakciókat idéztem elő a patkányok egy uiabb 
csoportjában: e megduzzadt, aktivizált mellékveséjű patkányok vala- 
mennyien a túlérzékenységi tünetek minden jele nélkül viselték el a 

tojásfehérje injekcióit. Ez a fajta anti-inflammációs hatás lényegében 
ugyanazon az elven alapszik, mint a reumás ízületi gyulladásban szen- 
vedő betegeknél alkalmazott inzulin-schock; mindegyiknek hatása az 
endokrin mirigyek ACTH- és kortizol-fajtájú hormonjainak megnöve- 
kedett termelésén alapszik. 

Természetesen ma, a tiszta, szennyezetlen ACTH és anti-inflammációs 
kortikoidok birtokában már sokkal könnyebb elérni ezt a hatást, mint 
régen, amikor a betegnél stresst előidézve saját endokrin mirigyceire 
bíztuk a szükséges adaptációs hormonok előteremtését. Eljutottunk oda, 
hogy már nem is szorul bizonyításra, milyen eredményesen lehet anti- 
inflammációs hormonokkal gyógyítani a túlérzékenységi betegségek 
legtöbbjét. Áll ez például a szénaláz és asztma legtöbb esetére, továbbá a 
dermatitisre és conjunctivitisre, melyeket a bőr és a szem allergiás 
irritációja idéz elő. 

Ez a vizsgálati módszer — a kísérletes ízületi gyulladás és a gyulladásos 
tasak technikájához hasonlóan — azóta széles körű alkalmazást nyert az 
anti-inflammációs gyógyszerek hatásfokának elemzésében. Főként a 
heveny túlérzékenységi reakcióra ható gyógyszereknél alkalmazzák. 
A 6. fényképen láthatjuk, milyen szembeötlően mutatható ki az anti- 
inflammációs hormonok hatása ezzel a módszerrel. 

E fejezetben megkíséreltem kimutatni a stress és az adaptációs hormo- 
nok közös hatását a gyulladásos betegségekre. A gyulladást úgy tekint- 
hetjük, mint a szövetsérüléses stress legkevésbé specifikus, helyi követ- 
kezményét. Magától értetődő tehát, hogy a legkézzelfoghatóbb ered- 
ménnyel az ilyen természetű betegségeknél alkalmazhatjuk a stress- 
hormonokat. De ezeknek a hormonoknak még sok más alkalmazási 
területük van, és ismertetésük nagyon hiányos lenne, ha nem foglalkoz- 
nánk a stress szerepével egyéb kóros állapotokban, amilyenek például a 
szellemi és nemi torzulások, emésztőszervi betegségek, anyagcserehibák, 
rákos betegségek és a rezisztencia zavarai, 

17. EGYES BETEGSÉGEK 


Ideg- és lelki betegségek. A nemi működés zavarai. Emésztőszervi 
betegségek. Az anyagcsere betegségei. Rák. Az általános rezisz- 
tencia betegségei 


Ideg- és lelki betegségek 


Köztudomású, hogy az adaptáció defektusai fontos tényezői az idegrendszer 
és a lélek betegségeinek. Olyan szólásmondások, mint , ez az idegeimre 
megy", vagy , ez az őrületbe kerget" nem üres szavak csupán. A fejfájá- 
sok számtalan fajtája, de az idegrendszer összeroppanása is gyakran 
olyan tevékenység következménye, amelyhez rosszul adaptálódunk. 
Örökléses alapon is jelentkezhet lelki betegségek. iránti hajlam, de meg- 
lepő, milyen elmosódott az átmenet a normális és a különc, sőt még az 
őrült lelkiállapot között is. Bizonyos öröklött alkatnál nagyon gyakran a 
változó életkörülményekhez idomulás stresse az, ami a normálisból 
különcségbe s onnan az őrületbe siklatja a lelket. Másfelől viszont az is 
ismeretes, hogy egy hirtelen stress (például shock-kezelés) olykor ki- 
ránthatja az embert az abnormális lelkiállapotból. 

Nem vagyok illetékes arra, hogy ezt a problémát a lélekgyógyász 
szemszögéből nézve vizsgáljam, de mint endokrinológust és a stress 
kutatóját felettébb érdekelt, hogy van-e valamiféle kimutatható kapcsolat 
az abnormális lelki működés és a generális adaptációs szindróma objektíven 
lemérhető jelenségei között. Mint az e könyvbe foglalt kísérleteimnél 
oly sokszor megtörtént, ezúttal ismét egy véletlen irányította figyelme- 
met erre a lehetőségre. 

1941-ben különféle mellékvese- és petefészek-hormonoknak a nemi 
szervekre irányuló hatását vizsgáltam. E célból a patkányokba DOC-ot 
és progeszteront (a DOC-kal kémiailag rokon petefészek-hormont) 
fecskendeztünk be. Ezeket az injekciókat szokásos módon a bőr alá 
adtuk, s néhány heti kezelés után a nemi szerveket kioperáltuk mikrosz- 
kópiai vizsgálatok céljára. Véletlenül úgy esett, hogy ezt a munkát egy 
olyan kezdő laboránsnőre bíztam, aki épp akkor kezdett nálunk dol- 
gozni, és aki — legnagyobb meglepetésemre — már másnap azt jelentette, 
hogy valamennyi állat kimúlt. Visszaemlékezve, hogy ugyanilyen 
mennyiségű és azonos fajtájú hormont minden baj nélkül én is injek- 
cióztam már az állatokba, azt gyanítottam, hogy valami műhiba történt 

az oldatok körül, ezért meghagytam neki, hogy a kísérletet nagyobb 
gonddal ismételje meg. A lány másnap újra azzal állt elő, hogy állatai 
elpusztultak. Nem tudtam mire vélni a dolgot, ezért hát felszólítottam, 
hogy a patkányok egy harmadik csoportjának most már az én jelenlé- 
temben adja be az injekciókat. És ekkor derült ki, hogy laboránsunk, az 
előírástól eltérően, e hormonokat a patkány hasüregébe (a peritone- 
umba) fecskendezte be. Először magam se hittem, hogy ez lenne az 
állatok pusztulásáért felelős. Amíg azonban ezt az esetet vitattuk, hirtelen 
arra lettem figyelmes, hogy a patkányokon furcsa izgalom vett erőt, 
mintha mérgezettek volnának, szaladgálni kezdtek ketrecükben. Kisvár- 
tatva valamennyi mély narkózishoz hasonló álomba merült, majd 
röviddel később java részük kimúlt. 

E különös fordulat okát kutatva, többször is megismételtem a kísérle- 
tet, a hormonok kisebb-nagyobb mennyiségét fecskendezve az álla- 
tokba. Minden esetben az izgalmi periódus után mély alvás következett 
be. Amikor azután az injekciós oldat mennyiségét lényegesen csökken- 
tettem, néhány óra múltán patkányvaink ép egészségben ébredtek fel. 
Világossá vált, hogy hormonális narkózissal van dolgunk, amelyben az 
alvást a belső elválasztású mirigyek szekréciós termékei idézik elő. 
Most már nem fért kétség ahhoz, hogy a hormonok hatással vannak az 
öntudatra és — legalábbis kísérleti alapon — az alkoholhoz, éterhez és 
egész sor narkotikumhoz hasonlóan előbb izgalmi, majd depressziós 
állapotot okoznak. 

Vajon ez azt jelenti, hogy a stress folyamata alatt termelt kortikoidok 
is befolyásolni tudják az agyi működést? Feltételezhető-e, hogy az önkí- 
vületnek vagy a láznak köze lenne a mellékvesekéreg működéséhez? 
Felhasználhatjuk-e ezeket a hormonokat embereknél altatószerként vagy 
agyi és idegi rendellenességek gyógyszereként, esetleg műítéti narkózisra? 
A problémák egész légióját vetette fel ez a véletlen megfigyelés, és azóta 
is tudományos dolgozatok százai közlik azokat az eredményeket, melyek 
a választ pedzik. Az alábbiakban megkísérlem röviden összefoglalni az 
idevágó lényegesebb tényeket, melyek napvilágra kerültek. 

I. Az embert is beleértve, különféle élőlényeket narkotizálni lehet hormo- 
nokkal. Munkatársaimmal együtt úgy találtam, hogy a hormonokkal 
való altatást nemcsak patkányoknál, hanem minden általunk kipróbált 
állatfajnál (halaknál, valamennyi emlősnél, majomimál is) sikerrel alkal- 
mazhatjuk. Sőt, 1954-ben az ohioi Colurabus egyetemen egy szülész 
és nőgyógyász kutatócsoport (W. Merryman, R. Boiman, L. Barnes és 

I. Rothschild) már rendszeresen altatott progeszteronnal. Nem sokkal 
később a Journal of the American Medical Association hasábjain kaliforniai 
orvosok (F. J. Murphy, N. P. Guadagni és F. DeBon) jelentették be, 
hogy sikerrel alkalmazták műtéti altatáshoz a DOC egy közeli szárma- 
zékát, az úgynevezett hidroxidiont. Ezután G. D. Laubach, S. Y. P"an és 
H. W. Rudel állatkísérleteikbén azt mutatták ki, hogy ez az anyag 
előnyösebb más altatószereknél. Bár még nem tudjuk, hogy az ilyen 
hormonszármazékok a sebészeti altatás mindennapi gyakorlatában 
milyen széles körben alkalmazhatók, az máris világos, hogy az állatkísér- 
letekben észlelt hatásuk az ember központi idegrendszerére és öntudatára- 
is vonatkozik. 

2. Adaptációs hormonok szüntetik a rángógörcsöket. Az olyan epilepszia 
szerű rángógörcsöknél, melyeket bizonyos izgatószerekkel (metrazollal, 
pikrotoxinnal) idéztem elő, a DOC-ot s a vele rokon hormonokat 
sikerrel alkalmaztam nyugtatószerként. Utah egyetemén D. M. Wood- 
bury és munkatársai kimutatták, hogy az elektromos árammal létreho- 
zott ilyen rángógörcsöket a DOC kivédi, a kortizol súlyosbítja. Ez volt 
egyébként az első eset, amikor az anti- és pro-inflamniációs hormonok 
antagonizmusára az idegrendszer viszonylatában rámutattak. 

3. Bizonyos körülmények között a DOC az öregkorihoz hasonló agyi 
elváltozásokat okoz. Már foglalkoztunk a véredényeknek azzal az elvál- 
tozásával, amit a patkányoknál a DOC-mérgezés idéz elő (lásd Isr. 
oldal). Ha az agy artériái vannak megtámadva, az állatok agyvérzést 
kaphatnak, sőt sorozatos agyvérzéseket, melyek az agyállomány nagy 
területeit pusztítják el, jelentős idegrendszeri károsodást okozva (7. kép). 
Érdekes megfigyelni, hogy az ilyen patkányok rendkívül ingerlékenyek 
és agresszívek, ugyanúgy, mint a szenilis agyi elváltozásban szenvedő 
emberek, akiknek agyállományában ugyanilyen pusztulásos jelek figyel- 
hetők meg. 

Ezek a megállapítások döntően bizonyították, hogy az elmezavar és az 
adaptációs hormonok között valamiféle kapcsolat áll fenn. A felismerés 
később nagy jelentőségűvé vált, amikor az ACTH és a kortizon bevonult 
a klinikai gyógyászat kelléktárába. 

4. Az adaptációs hormonok az emberben agyi elváltozásokat okoznak. 
Az ACTH-val és kortizollal való kezelés következménye először jó 
közérzet és emelkedett hangulat, izgulékonysággal és álmatlansággal 
párosulva; ezt az állapotot gyakran olyan erős depresszió követi, amely 
egészen az öngyilkossági szándékig mehet. Öröklött hajlam esetén 

elmezavar is bekövetkezhet, de szerencsére ez nagyon ritka és mindig 
meggátolható a hormonkezelés megszakításával. 

pp a közelmúltban a londoni CIBA-alapítvány egyik konferenciáján 
Peter Forsham San Franciscó-i professzor az ACTH és a kortizon hatását 
fejtegette az , emelkedett perceptivitás" valamint , az ego és superego 
közötti hasadás" eseteiben. Sok egyéb mellett egyik közvetlen megfigye- 
lése oly szemléltetően mutatja be az adaptációs hormonok befolyását a 
lelki alkatra, hogy a példát érdemes szó szerint idéznem: 

Az ego és superego közötti hasadásnak sok formája van., Kezeltem 
egy dermatomnyositisben (a bőr és izmok gyulladásos betegségében) 
szenvedő amerikai asszonyt, aki gyermekkorában zongorázni tanult és 
később gyermekei szórakoztatására játszogatott, elég gyengén. De mikor 
ez az asszony a kezelés során nagy mennyiségű ACTH-t kapott, egyszerre 
oly nagyszerűen játszotta Beethoven és Chopin legnehezebb darabjait, 
hogy a gyermekek és szomszédok lelkes hallgatóságként csődültek össze 
a kertben. Itt az ego és superego olyan hasadása következett be, amely jó 
következményekkel járt. De azután amikor kisebb lelki zavar álit elő és 
emiatt az ACTH adagját le kellett szállítani, minden tíz-egységnyi ACTH 
csökkentésével egy-egy szonáta törlődött ki belőle. A végén pont olyan 
rosszul zongorázott, mint annak előtte." 

Sok még a felderítetlen tény ezen a területen. Tudjuk, hogy az adre- 
nalin bizonyos bomlástermékei hallucinációt tudnak okozni. Felmerül a 
kérdés, képes-e a stress alatt termelődött adrenalin közrejátszani lelki 
elváltozások létrejöttében, például olyan betegekben, akik magas láz 
vagy égési sebek miatt félrebeszélnek? 

s. Lehetne adaptációs hormonokat elmebetegek nyugtatására is allielütássiélő 
Idült alkoholistáknál nem ritkaság a remegéses izgalmat kiváltó lidérces 
önkívületi állapot. Ezt nevezik delirium tremensnek. A híres francia sebész, 
H. Laborit megállapítása szerint a hidroxidion, ez a narkotizáló hatású 
DOC-származék, meglepően jó hatással van erre az állapotra. Magától 
adódik a kérdés, van-e valamilyen oki összefüggés az adaptációs hormo- 
nok és a megzavart agyműködés delíriuma között? 

Az ideggyógyászatban nemrégiben oly közhasznúvá vált nyugtató- 
szerek (klórpromazin, rezerpin) hatása feltűnően hasonlít az idegeket 
csillapító DOC-származékokhoz. Vajon felhasználhatjuk-e a hormono- 
kat az elmezavar és az őrültség kezelésében? 

6. A DOC-hormonok periodikus bénulásos rohamot váltanak ki. Van egy 
ritka betegség, amely egy-egy családon belül öröklődik és hirtelen bénu- 

lásos rohamokat okoz. E különös bajnak periodikus csalddi bénulás a nevé 
és — attól eltekintve, hogy örökléses jellegét régen felismerték — csak 
nagyori keveset tudtunk kialakulása okairól. Érdekes, hogy ugyanilyen 
bénulásos rohamok fordulnak elő olyan betegeknél, akiknek szervezeté- 
ben mellékvesedaganat következtében a DOC-kal rokon aldoszteronból 
fölös mennyiség termelődik (lásd rIs4. oldal). E tény ismeretében 
kézenfekvő volt az a feltételezés, hogy a DOC-szerű hormonoknak 
valami közük van ehhez a kóros állapothoz. Néhány esztendeje a New 
York-i Columbia egyetem egy kutatócsoportja (D. Kuhlmann, C. 
Ragan, J. W. Ferrebee, D. W. Atchley és R. F. Loeb) felfigyelt arra, 
hogy DOC-kal kezelt kutyáknál is jelentkeznek ilyen bénulásos roha- 
mok. Később C. E. Hall és jómagam hasonló kísérleteket végeztünk 
majmokon, és úgy találtuk, hogy a DOC-kal kezelt állatok rohamai 
kiválthatók és meggátolhatók nátriumklorid adagolásával, illetve meg- 
vonásával. A majmok ilyen fajtájú bénulásának gyakori kísérőjelensége 
volt az epilepsziás görcshöz hasonló roham. Nyilvánvaló, hogy itt is 
DOC-kal kiváltott idegrendszeri zavarról van szó, amelyre a nátrium- 
klorid éppolyan súlyosbító hatással van, mint az e hormonnal okozott 
vese- és szív-érrendszeri elváltozásokra. Vajon van-e ebben valami 
rejtett összefüggés? 

E fejezet sok kérdőjele mutatja, milyen kevés az, amit tudunk és 
mennyi ismeretlen tényt kell még felderíteni. De úgy vélem, érdemes 
egy stressről szóló könyv olvasójának megmutatni, hogyan próbálja a 
tudomány áthágni a lélek és test között húzódó rejtélyes határvonalat. 


A nemi működés zavarai 


A generális adaptációs szindróma egyik legelső megfigyelése már 
rávilágított arra, hogy mind a heves, mind a tartós stressnek kitett álla- 
tokban nemi zavarok keletkeznek. Stress alatt a nemi mirigyek zsugorod- 
nak és olyan mértékben válnak inaktívvá, amerinyire a mellékvesén 
nagyobbodás és túlműködés figyelhető meg. Ezeket a nemi mirigyeket a 
hipofízis gonadotrop hormonjai serkentik működésre, mint ahogy a 
mellékvesét az adrenokortikotrop (ACTH) hormon ingerli. Valószínű- 
nek látszik, hogy a stress tartama alatt, amikor a hipofízisnek oly sok 
ACTH-t kell termelnie, amivel a szervezet működését fenn lehet tartani, 
más, nem-életfontosságú hormonok szekréciója alábbszáll. Az egyen- 

súly ilyen kibillenését nevezzük a hipofízis-eredetíi hormontermelés áthango- 
lásának. Ez a magyarázat kézzelfogható tényeken alapszik, hiszen köny- 
nyen megfigyelhető, hogy a hipofízis-eredetű egyéb életfunkciók a 
stress beálltára csökkennek. Így például a stress következtében fiatal 
állatoknál megszűnik a növekedés, szoptató nőstényeknél a tejképződés. 
Érdemes megjegyezni, hogy a növekedést és a tejképződést is az agyalapi 
mirigy hormonjai kormányozzák. 

Ilyen irányú klinikai megfigyelések szerint a stress hatásának kitett 
emberek és a kísérleti állatok reakciója teljesen azonos. Nőknél a menstrud- 
ció ciklusa szabálytalanná válik, esetleg teljesen elmarad, szoptatás esetén a 
tejképződés annyira csökken, hogy elégtelenné válik a csecsemő táplálására. 
Férfiaknál mind a nemi inger, mind a sperma-sejtek képződése szünetel. 

Mindez eszünkbe juttatja az ember alkalmazkodó készségének és 
adaptációs energiáinak végességét. Fenyegető veszély idején, a közelgő 
stresszel szembenézve a szervezetnek minden tartalékát mozgósítania kell 
az életben maradásért; és amíg ez a folyamat tart, a szaporodás másod- 
rendű szükséglete háttérbe szorul. 

1931-ben R. T. Frank pontosan meghatározta az úgynevezett pre- 
menstrudlis szindrómát, azt az állapotot, mely a havi vérzés beálltát meg- 
előzi. Egyéb tünetek mellett idegfeszültség és ellenállhatatlan erejű ösztö- 
nös vágy jellemzi, amely arra irányul, hogy a feszültséget, akár a leg- 
ésszerűtlenebb módon is, de feloldja. Frank betegei közül sokan szenved- 
tek migrénes fejfájásban, sok esetben megduzzadt az arc, kéz és a láb, a 
szövetek vizet tartottak vissza és emiatt a betegek súlya gyarapodott. 
A szindróma egyéb ismertetőjelei a hát és mellek fájdalma, kis vérömle- 
nyek a bőrben, eldugult orr, asztmás tünetek és ritkán epilepszia-szerű 
rohamok. Mindezek egy csapásra megszűínnek a menstruáció beálitával, 
de visszatérnek, mihelyt a következő szekszuális ciklus közeledik. 

A szindróma, amelyre eddig oly kevés figyelmet fordítottak, nagyon 
gyakori. W. Bickers és M. Woods statisztikai tanulmánya szerint egy 
amerikai gyár másfélezer női alkalmazottja közül a premenstruális sza- 
kaszban 3699-nak volt orvosi kezelésre szüksége. S. L. Israel becslése 
szerint ezek a tünetek az egyébként teljesen egészséges nők 4099-ánál 
fordulnak elő. A tünetcsoport azért is megérdemli a komolyabb figyel- 
met, mert nagyon gyakran beteges lelki elváltozások kíséretében jelent- 
kezik, mint például: csillapíthatatlan étvágy, általános érzelmi labilitás, 
és — ritkán — a szexuális inger beteges fokozódása. Figyelemre méltó, 
hogy hitelt érdemlő statisztikák szerint a nők áital elkövetett bűnök és 

törvénysértések 7999-a (J. H. Morton és munkatársai), illetőleg 8494-a 
(W. R. Cooke) a menstruáció idejére vagy az azt megelőző hétre 
esik. 

A rendellenes állapot gyakorisága és súlyossága eilenére is egészen a 
közelmúltig jóformán senki se gondolt a kezelésére. , Ezért nagy általá- 
nosságban a betegek magatartása a felelős" — állapította meg a londoni 
R. Greene és K. Dalton, hiszen ezt a szindrómát többnyire úgy tekintik, 
, mint női mivoltuk elkerülhetetlen kellékét, ami azzal jár, hogy a 
havonta megismétlődő egyhetes kellemetlenséget orvosi beavatkozás 
nélkül, de az otthon békéjét nem egyszer feldúlva, vészeijék át." 

Van-e valami kapcsolat a premenstruális feszültség és a stress között? 
A vízvisszatartásra való hajlam, a különféle allergiás és túlérzékenységi 
tünetek, a néha előforduló rángógörcs, keringési zavar, reumaszerű 
fájdalom mind erős hasonlóságot mutat a DOC túladagolásával kiváltott 
szindrómához. Hozzátehetném még ehhez, hogy DOC-kal kezelt 
majmainknak is minden valószínűség szerint kínzó fejfájásuk lehetett a 
rángógörcs előtt. A jeiek legalábbis erre mutattak, mert az állatok 
többnyire félrehúzódtak a ketrec sarkába, mancsukkal fejüket szoron- 
gatták, arckifejezésük erős fájdalomra vallott és egész magatartásukból 
migrénre lehetett következtetni. Az ilyen rohamok alatt kimúlt állatok 
boncolásakor az agyban vértolulást és duzzadást találtunk. 

Említésre méltó az is, hogy valamennyi gyógyszer között, melyekkel 
az állatokban a DOC-szindrómát. akartam leküzdeni, az ammonium- 
klorid bizonyult leghatásosabbnak — nyilván azért, mert ez a só ki- 
mossa a szervezetből a nátriumot, tehát úgy hat, mint a sótlan diéta. 
Úgy is mondhatnók, hogy megfosztja a DOC-ot, a mineralokortikoidot, 
a nátriumtól, attól az ásványi tényezőtől, amelyen át ez a hormon 
tevékenységét kifejti. E művelet közben a megduzzadt szöveteket, így 
az agy szöveteit is, lelohasztja, megfosztva őket víztartalmuktól. Érdekes, 
hogy a premenstruális szindrómában szenvedő nőknél az ammonium- 
klorid (a menstruációt megelőző két hét alatt napjában háromszor 
4,—1 grammos adagokban) gyakran jó hatást vált ki, különösen akkor, 
ha a beteg a lehető legkevesebb sót fogyasztja. Bizonyos nemi hormonok, 
melyek állatoknál befolyásolják az ásványi anyagcserét és a DOC- 
szindróma kialakulását, lényegileg ugyanezen a módon hatnak a pre- 
menstruális szindrómára is. Ezek a meggondolások indították a Pakisz- 
tánban megjelenő Medicus című orvosi folyóirat szerkesztőit arra, hogy 
megállapítsák: , véleményünk szerint leghelyesebb lenne ezt a szindró- 

mát "premenstruális stress-nek nevezni, mert valójában a generális 
adaptációs szindróma defektusán alapszik." 

Akárhogy nézzük is, kétségbevonhatatlan, hogy szembeszökő hason- 
lóság van az állatok DOC-kal létrehozott kísérletes tünetei és az aldo- 
szteronizmus, eklampszia és premenstruális feszültség között. Érdemes 
lenne tehát még alaposabban felderíteni az adaptációs hormonok szere- 
pét ebben a mindennapos súlyos rendellenességben, hogy az új ismeretek 


birtokában eredményesebberi tudjuk gyógyítani. 


Emésztőszervi betegségek 


A gyomor-bélrendszer különös érzékenységgel reagál a stressre. A köny- 
vünk elején ismertetett , betegség-szindrómának" egyik legjellegzetesebb 
tünete az étvágytalanság, amit még hányás, bélhurut vagy székrekedés 
tetézhet. Minden emocionális stress előidézheti az emésztőszervek irritá- 
cióját vagy bántalmát. Ezt nemcsak az a katona tudja, aki átélte már az 
ütközet előtti pillanatok baljós feszültségét, hanem még a diák is, aki 
a szigorlat előtti percekben fel-alá járkál a tantermek folyosóján, s lélek- 
ben felkészül — az ütközetnél sokkal veszélytelenebb, de számára mégis 
oly izgalmas — vizsgára. 

Az is ismert tény, hogy a gyomor- és nyombélfekély főként olyan ember- 
nél fordul elő, aki valamilyen ok folytán rosszul idomul életkörülményei- 
hez, s emiatt állandó feszültségben és riadalomban él. Az ilyen idült, 
peptikus (tehát a szövetek önemésztődése által létrejövő emésztőszervi) 
fekély valószínűleg nem ugyanolyan, mint azok a heveny, vérző felületű 
elváltozások, melyek patkányaink gyomrának és nyombelének falán 
keletkeznek az alarm-reakció következményeként. De még ilyen heveny 
fekélyek is gyakran fordulnak elő embereknél. Aki súlyos égési sebeket 
szenved, ráadásul többnyire vérző nyombélfekélyeket is kap a szeren- 
csétlenséget követő egy-két nap alatt. Az ilyen sebesedést régóta ismeri az 
orvostudomány, s még jóval a generális adaptációs szindróma felfedezése 
előtt Curling-fekélynek nevezték el; de azt mindig homály fedte, miért 
és hogyan okoz a bőr égése emésztőszervi következményeket. A máso- 
dik világháború idején például a legkülönfélébb , légiriadó-fekélyek" 
keletkeztek a sűrűn bombázott angliai városok lakóinál. Minden bombá- 
zás riadalma után újabb és újabb embertömeg tódult a kórházakba olyan 
vérző gyomor- és nyombélfekéllyel, amely egyetlen éjszaka alatt fejlő- 
dött ki. Ezeknek az embereknek java része nem szenvedett semmiféle 

1. kép. Az alarm-reakció 
jellegzetes triásza. 
A) Mellékvesék 
B) Csecsemőmirigy 
C) Nyirokmirigyek 
D) Gyomor belső felülete 
Baloldalt az egészséges, 
jobboldalt a mozgáskorláto- 
zással (immobilizálással) 
alarmírozott és pszicholó- 
giai stress állapotába ho- 
zott patkány szervei. Utób- 
biaknál feltűnő a mellék- 
vesék jelentős megnagyob- 
bodása és sötét elszínező- 
dése (a vérbőség és c 
szemcsék kiválasztódása kö- 
vetkeztében), továbbá a 
csecsemőmirigy (timusz) és 
a — nyirokmirigyek intenzív 
zsugorodása, végül a gyo- 
morfalon látható számos 
vérző fekély. (Selye J.: 
naThe Story of the Adapta- 
tion Syndrome" c. könysé- 
ből.) 


Normális 


Stress-hatás alatt 


2. kép. A macska veséjében DOC-kal előidézett szklerózis. A bal oldalon látható 
kezeletlen vese síma felületét csak a normális véredények vonala szakítja meg, míg 
a DOC-kal kezelt macska veséje szemcsésen zsugorodott. (Selye J.: , Textbook of 
Endocrinology"" c. könyvéből.) 


3. kép. Felmetszett gyulladásos tasak. A 
tojásdad alakú tasakot a patkány bőre alá 
fecskendezett levegő és krotonolaj idézte 
elő. A kettévágott tasakból eltávolítottuk a 
gyulladási nedveket, s így mind a külső, 
mind a belső felület láthatóvá vált. A ta- 
sak fala mindenütt egyenlő vastagságú. 
(Selye J. után, a , Journal of the American 
Medical Association" hozzájárulásával.) 


4. kép. A patkány helyileg előidézett, kísérletes ízületi gyulladásának meggátlása az 
alarm-reakció által. A) Kezeletlen kontroll-állat lába. — A helyi izgalom előidézése 
céljából a másik két patkánynak közvetlenül a lábfejébe formalint fecskendeztünk. 
B) Teljesen kifejlődött gyulladásos duzzanat az egyébként kezeletlen patkánynál. C) 
Az ízületi gyulladás majdnem teljes meggátlása a hideg stress-hatása által. Más 
stressorok és gyulladásellenes hormonok hasonló gátló hatást fejtettek ki. (Selye J. 
után, a ,. British Medical Journal" hozzájárulásával.) 


5. kép. Kísérletes sokízületi gyulladás. Bal: kezeletlen patkány. Jobb: a gyulladásos 
nedv egyetlen befecskendezése után. Jól látható a mellső végtag ízületeinek gyulla- 
dása. Hasonló elváltozást találtunk az állat boka- és térdízületeiben is. (Selye J. és 
P. Bois közleménye nyomán.) 

6. kép. ACTH hatása a patkány túlérzékenységi gyulladására. A képen látható mind 
két állatba azonos mennyiségű tojásfehérjét fecskendeztünk be. A) Az egyébként keze- 
letlen patkány pofa-és lábtájékán jól kivehető duzzanat és vérbőség látható. B) Az 
ACTH-val kezelt állaton túlérzékenységi ayulladásos tünetek nem fejlődnek ki. (Selye J 
után a , Journal of the Canadian Medical Association" hezzájárulásával.) 


7. kép. DOC túladagolásával előidézett agyvérzés patkánynál. Bal oldalon ép állat 
agya látható. Jobb oldalon egy DOC-kal kezelt patkány duzzadt és vérzéstől torzult 
agyvelejét látjuk. Figyelemre méltó az agy állományának (sötét felület) erős bevér- 
zése. (Selye J. után, a , Journal of Clinical Endocrinology" hozzájárulásával.) 


külső sérülést a támadás folyamán, csak éppen az életveszély izgalmának 
stressét élte át. 

Ilyen alapvető ténvek ismeretében az ACTH és a kortizon klinikai 
feihasználásának kezdetén nem okozott különösebb feltűnést, hogy e 
stress-hormonok alkalmazása — példáui gyulladásos betegségeknél — 
súlyosbította a már meglevő gyomor-bélrendszeri fekélyt, sőt gyakran 
átfúródott a bélfal is. A hormonok tulajdonképpen minden lappangó 
fekélyesedési hajlamot kész betegséggé érleltek. 

Ez irányította rá figyelmemet arra a mechanizmusra, amely képes 
megvédeni a gyomor belső falát attól, hogy önmagát feleméssze. A gyomor 
megemészti a belékerült húst; miért nem emésztik meg ugyanezek a 
gyomornedvek magát a gyomorfalat is? Régi fogas kérdése ez az élet- 
tannak, amire még nincs szabatos válasz. A nagy orosz fiziológus, 
Ivan Pavlov (akit már idéztünk a feltételes reflexek klasszikus felfedezése 
kapcsán) úgy vélte, hogy a gyomor és a belek belső falán talán valamiféle 
anti-enzim termelődik, ami azután hatástalanítja a gyomor emésztési 
enzimjeit. Egy másik nézet szerint minden egészséges élő szövet immu- 
nis a gyomorsavval szemben. Így magyarázható az is, mondották, hogy 
a gyomorfekély krátere (góca) — amelynek már nincs anti-enzimeket 
tartalmazó lepedéke — miért képes ellenállni az emésztőnedveknek. 

Azon töprengtem, vajon nem lehetne-e ezt a nehéz problémát is a 
gyulladásos tasak módszerével megfejteni. Tudom, sokak számára 
különösen hangzik, hogy a patkány hátán kiképzett gyulladásos tasakban 
rekonstruáljuk a gyomor emésztőtevékenységét — de várjunk, mielőtt 
ítéletet mondanánk! 

Nos, néhány patkányon háti légtasakot készítettem a szokott módon, 
de irritáns helyett 5 köbcentiméter friss gyomorsavat fecskendeztem 
bele, ami a bőr felületi szöveteit néhány óra alatt teljesen megemésztette. 
Ez azt bizonyítja, hogy a normális élő szöveteket is megtámadja a 

. gyomornedv. 

Ezután egy hasonló légtasakot készítettem, amibe krotonolajat juttat- 
tam, a bélést ezzel gyulladásos barikáddá formálva, és csak ezután fecs- 
kendeztem be a gyomorsavat. Ilyen előkészítés után már nem érte 
károsodás a környező szöveteket. Azt mutatta ez, hogy maga a gyulladá- 
sos szövet barikádja elégséges az emésztőnedvek elleni védelemhez. 
Nyilvánvaló, hogy az a gyulladásos barikád, amely a gyomorfekély 
kráterének gócában normális körülmények között kialakul, szintén 
megfelelő védelmet nyújt a gyomorsav ellen. 

Egy másik csoport patkányon a gyomorsavat olyan gyulladásos 
tasakba fecskendeztem, melynek fala a krotonolajjal való előkezelés 
után inflammációs barikáddá változott, és az állatokat még immobili- 
záltuk is (lásd 169. oldal). Ekkor azt láttuk, hogy az állatok háti részén 
átfúródott fekély keletkezett. Stress alatt ugyanis — feltételezhetően 
az anti-inflammációs hormonok szekréciója következtében — a barikád 
úgy elerőtlenedik, hogy a gyomorsav könnyedén megbirkózik vele. 
Ebből világossá vált, hogy az olyan idült gyomorfekélyek, melyek 
normális körülmények között nem okoznak bajt, stress hatására perforá- 
lódhatnak, mert a megnövekedett anti-inflammációs inger csökkenti a 
barikád ellenállóképességét. 


A) Gyomornedv által megemésztett szövet 

B) A tasak gyulladt szövete nem emésztődik meg 

C) A kényszerű mozdulatlanság stressének hatására a tasak fala átszakad, 
és a gyulladásos váladék kifolyik 


Végül az elmélet teljes bizonyítása céljából az utolsó kísérletet olyan 
állatokon ismételtem meg, melyeknek mellékveséjét előzetesen eltávolí- 
tottam. A körülmények tehát az előbbivel azonosak voltak (az irritánst 
tartalmazó tasak szabályosan kialakult barikádját immobilizálásos stress 
hatásának tettem ki), viszont ezeknek az állatoknak nem volt mellék- 
veséjük, amely az anti-inflammációs hormonok fokozott termelésével 
avatkozott volna az összképbe. És ezeknél az állatoknál a gyomorsav a 
tasak falán semmiféle károsodást nem idézett elő, még stress alatt sem. 

Most már bizonyítottnak vehettük, hogy a szövetek megemésztődésé- 
ben a mellékvesének aktív szerepe van. 

Hogy lényegében ugyanilyen folyaműt során alakulnak ki az ember 
emésztőszervi fekélyei is, azt számos orvosi megfigyelés alapján tényként 
fogadhatjuk el. Nagyon tanulságosak azok a megállapítások, melyeket 
a New York-i Cornell egyetem híres ideggyógyásza, Harold G. Wolff 
professzor közölt. Megfigyelte, hogy gyomor-fisztulás betegénél (akinél 
mesterséges nyílást készítettek, melyen át agyomor működését figyelem- 
mel lehet kísérni) , olyan tartós izgalmi állapotokban, melyek gyűlöletet 
és elutasítást váltottak ki", a gyomorfalban bővérűség keletkezett, és a 
felszínen apró vérzések jelentek meg. 

Lehet, hogy az ilyen stress okozta fekélyek létrejöttében a gyomor 
ideghálózatának is fontos szerep jut, de az adaptációs hormonok jelentő- 
sége ezen a területen már kétségbevonhatatlan. Ennek talán legfényesebb 
bizonyítékát Seymour J. Graynek, a bostoni Peter Bent Brigham kórház 
orvosának köszönhetjük. Ő mutatta ki, hogy a betegek stress vagy anti- 
inflammációs hormonokkal való kezelés hatása alatt az emésztésben 
részt vevő hormonok megnövekedett mennyiségét ürítik ki vizeletük- 
kel. Ez természetesen azt jelenti, hogy a stress a közvetítő adaptációs 
hormonokkal egyetemben nemcsak gyengíti a gyulladásos barikád 
ellenállását, hanem ugyanakkor a támadó gyomornedveknek is segít, 
hiszen a stress-hormonok ingerlően hatnak az emésztési enzimek terme- 
lésére. 

Persze még sok olyan emésztőszervi betegség van, amely stresszel és 
adaptációs hormonokkal befolyásolható. Nincs értelme sorra venni 
valamennyit, de közülük feltétlenül említést érdemel a fekélyes kolitis. 
Mint a neve is mutatja, a vastagbél gyulladásos betegségéről van szó. 
Jellemzőek rá a vérző bélfekélyek, melyek végzetes fordulat esctén az 
egész vastagbélre kiterjednek. A bél bélése lehámlik, és az esetleges átfú- 
ródás vagy más komplikáció halált okozhat. Sokszor szinte lehetetlen 
kideríteni az ilyen megbetegedés okát, de az orvosok már régóta sejtik, 
hogy létrejöttében nagy szerepük van az érzelmi tényezőknek. Említésre 
méltó, hogy az ilyen esetekben gyakran kimutathatók az idült reumatiz- 
mus jelei is, és mint a reumatizmus, a fekélyes kolitis is kedvezően reagál 
az anti-inflammációs hormonokkal végzett kezelésre. 

Az anyagcsere betegségei 


Sok úgynevezett anyagcserebetegség is az adaptációs betegségek közé 
sorolható. Már többször említettük, hogy a súlyveszteség egyike a tartós 
stress jellegzetesen nem-fajlagos következményeinek. Ezért egyrészt az 
étvágytalanság felelős, másrészt viszont az, hogy az anti-inflammációs 
hormonok felgyülemlett tömege egy sajátságos , öngyulladást" hoz 
létre. Nagyfokú stress idején a szervezetnek sok kalóriára van szüksége, 
és mert ilyenkor kevés táplálékot fogyaszt az ember, az élet fenntartása 
érdekében a testnek saját szöveteit kell elégetnie, hogy az ellenálláshoz 
szükséges kalóriamennyiséget előteremtse. Ha ez a folyamat túli sokáig 
tart, kóros lefogyás az eredmény. 

Ugyanakkor az elhízás is lehet stress következménye, főleg bizonyos 
fajtájú érzelmi kielégületlenség esetében. Ha az ember nem talál kielégü- 
lést se munkájában, se pedig társadalmi kapcsolataiban, minden lehetősé- 
get megragad, hogy hiányérzetét elhallgattassa. Ez csupán egyik ténye- 
zője az , elhajlás" elvének, amit a későbbiekben még bőven elemzünk 
(lásd 31o. oldal). Vannak, akik az evéshez menekülnek, ahogy mások az 
italhoz. Sokan csak azért esznek, mert nem tudnak ennél jobbat csinálni, 
vagy ürügyként, hogy ezzel töltsék ki az időt, amit jobban i is felhasznál- 
hatnának. Mellesleg a teli gyomor még megnyugvást is okoz, mert 
elvezeti a vért az elégtelenséggel teli és rosszul adaptáló agyvelőtől. 

Persze sok az olyan ember, aki örökléses hajlam folytán kövéredik, és 
az ilyen akkor is meghízik, ha alig eszik valamit. Másokat szerzett, 
szervi betegségek hizlalnak meg, például az adaptációval kapcsolatos 
agyi idegközpont (hipotalamusz) bántalmai, melyek az agyalapi mirigy 
tevékenységét is befolyásolják. De a kövérek túlnyomó többsége az 
adaptációs gépezet kisiklása miatt eszik többet a kelleténél. 

Az ilyen emberek ugyanolyan alapon idéznek elő defektust önmaguk- 
ban, ahogyan például a valamilyen szövetsérülés okozta hormonális, 
adaptációs reakció kisiklása gyulladásos betegséghez vezet. 

Tudnivaló, hogy az elhízást le lehet küzdeni egyfajta önelemzéssel, 
ami azután visszatartja a beteget attól, hogy túltáplálja magát. Hogy mi 
ennek az útja-módja, azt majd a későbbiekben bőven kifejtjük (lásd 
291. oldal). Itt éppen csak azt szeretném kijelenteni, hogy ez nemcsak 
lehetséges, de mindenképpen hasznos is, hiszen az elhízás nemcsak torz 
külsőt ad, hanem más adaptációs betegségek, különösen a magas vér- 
nyomás és cukorbaj hajlamát is kifejlesztheti. 

A cukorbajra való hajlam is öröklött tulajdonság, de hogy egy lappangó 
cukorbaj aktivizálódik-e vagy sem, elsősorban attól függ, miként reagál 
a szervezet a stressre. A cukorbaj legjellemzőbb tünete a vér cukortartal- 
mának emelkedése, ami a vizelet cukormennyiségét is megnöveli. 
Azért adnak inzulint a cukorbetegnek, mert ez a hasnyálmirigy-hormon 
csökkenti a vér cukorszintjét s egyúttal elősegíti a szövetek e fontos 
üzemanyagának célszerűbb felhasználását. Korántsem azt jelenti ez, hogy 
a cukorbaj mindig elégtelen inzulin-termelés következménye. Gyakran 
olyan adaptációs hormonok túltermelése okozza, amilyen például az 
ACTH vagy STH, melyek előmozdítják a vércukor szintjének emelke- 
dését. Az ilyen inzulin-rezisztens cukorbetegeket gyógyítani lehet a 
hipofízis vagy a mellékvese eltávolításával. Már említést tettem Olive- 
crona és Luft nagy jelentőségű munkájáról: most hadd tegyem hozzá az 
elmondottakhoz, hogy ők voltak azok, akik magasvérnyomásos cukor- 
betegek hipofízisének kioperálása után javulást észleltek mind a magas 
vérnyomásban, mind a cukorbetegségben. 

A pajzsmirigytúltengés is az olyan betegségek közül való, melyek gyak- 
ran stress következtében fejlődnek ki. E betegségben a pajzsmirigy meg- 
nagyobbodik (golyva) ésa hipofízis által termelt pajzsmirigy-stimuláló 
hormon hatására felfokozza működését (lásd 13r. oldal). Ez az állapot 
gyakran valami megrendítő élmény után jelentkezik; de mégsem lehet 
a pajzsmirigytúltengés és a stress kapcsolatát általánosítani, mert — való- 
színűleg az örökléses alkatok különbözősége miatt — az ok-okozati 
reakció nem minden esetben mutatható ki. 

A problémát sok vonatkozásban megvilágította J. Kracht a német- 
országi Borstelben, amikor felfedezte a vadnyulak olyan fajtáját, amely- 
nél mindig pajzsmirigytúltengés fejlődik ki valamilyen megrázkódtatás 
hatására, példáui közeli kutyaugatás hallatára. Itt is — ezúttal ismét 
örökléses prediszpozíció folytán — a generális adaptációs szindróma 
olyan kisiklása megy végbe, hogy a hipofízis túlzott mennyiségű pajzs- 
mirigy-stimuláló hormont és ugyanakkor kevés ACTH-t állít elő. 
Ettől azután a pajzsmirigy megduzzad és a szem kidülled, mint általában 
a bazedovos vagy golyvás betegeknél. A stress abnormális endokrin 
következményeként e nyulakat gyakran megöli a félelem. 

Érdekes kapcsolatot fedezhetünk fel a stress és a máj betegségei között is. 
Intézetünkben Paul Lemonde mutatta ki, hogy az alarm-reakció alatt 
a májfunkciós próbák kifejezett májelégtelenséget jeleznek. A stress- 
kutatás szempontjából ennek a megfigyelésnek különösen nagy a jelen- 

tősége, mert a máj normális körülmények között elbontja és elpusztítja a 
kortikoidokat. Ezt én először a hormon-narkózis tanulmányozása közben 
vettem észre (lásd 186. oldal). Akkortájt még semmi biztosat nem tud- 
tunk a kortikoidok sorsáról a szervezetben, de a májat mindig a ,,test 
központi vegykonyhájának" tekintettük, volt okunk hát feltételezni, 
hogy ez a szerv nagy szerepet játszik a kortikoidok metaboiizmusában 
is. Hogy ezt bebizonyítsam, azonos mennyiségű DOC-ot fecskendeztem 
be ép patkányokba és olyan állatokba, melyekből a máj állományának 
háromnegyedét kioperáltuk. Azt találtam, hogy amíg az ép állatoknál a 
DOC egyáltalán nem, vagy csak egészen gyenge narkózist okoz, addig 
a megcsonkított májú patkányok valamennyien mély és tartós álomba 
merültek. Közönséges altatószerek beadása után a hiányos májú állatok 
nem alszanak mélyebben az ép patkányoknál. Kézenfekvő volt tehát az a 
feltételezés, hogy a DOC-fajtájú hormonokat a máj elpusztítja, de ha a 
máj működését mesterségesen csökkentjük, a hormonok huzamosabb 
időn át a vérben keringenek. 

Más állatokon különféle módszerekkel végrehajtott kísérletek egész 
sora erősítette meg ezeket a megfigyeléseket, de az érdem elsősorban a 
Salt Lake City-beli L. T. Saumels professzoré, hogy biokémiai módsze- 
rekkel kiderítette a máj szerepét a kortikoidok lebontásában egészséges és 
beteg embereknél. Ő világított rá arra is, hogy bizonyos májbajok 
esetén (amilyen a cirrózis, vagyis a máj kóros hegesedése) a kortikoidok 
anyagcseréjében zavar áll be, s emiatt ezek nagy mennyiségben mutatha- 
tók ki a vérben és a vizeletben. 

Az is egészen természetes, hogy ha az alarm-reakció idején a máj 
működése csökken, a kortikoid-lebontásban is szünet áll be. Ez a körül- 
mény lehetőséget ad a szervezetnek arra, hogy a stress alatt megnövelje 
a kortikoidok aktivitását. Magyarán, ha e hormonok nem bomlanak 
le, akkor a mellékvese által termelt mennyiség tovább tart és jobban is 
hasznosítható. 

Az anyagcsere- és a gyulladásos betegségek közötti kapcsolat sokrétű- 
ségének illusztrálására említek még egy anyagcserezavart, a köszvényt, 
amelynél mind a gyulladás, mind pedig a kisiklott adaptáció szemmel- 
láthatóan fontos tényező. Ezegyébkéntjó példa az olyan betegségekre is, 
amelyekben az örökléses prediszpozíció és a stress közös faktorként 
szerepel. A köszvény tulajdonképpen a húgysav metabolizmusának 
zavara, ami azzal jár, hogy a húgysav kristályai lerakódnak az ízületek- 
ben. Sűrűn fordul elő családi betegségként, főleg a láb nagyujjában 

okozva kínos fájdalmat, gyakran valamilyen stress egyenes következmé- 
nyeként. A húgysav-lerakódás a lokális irritáns szerepét tölti be, s a 
körülötte kialakult gyulladásos folyamat okozza az erős fájdalmat. 

Itt is nagyon hatásosnak bizonyultak az anti-inflammációs kortikoidok. 
Azt még ma sem értjük teljesen, miért lépnek fel a köszvény rohamai 
közvetlenül stress után (és nem a stress alatt), de ezért, legalábbis részben, 
minden valószínűség szerint a hormonális védelmi reakció torzulása a 
felelős. 


Rák 


Csak egészen hiányos ismereteink vannak arról a kapcsolatról, ami a 
stress és a rákbetegség között feltételezhetően fennáll. A rendelkezé- 
sünkre álló kevés tényanyagot az alábbiakban foglalhatom össze: 

A rák számos fajtája idült szövetsérülések gócaiban alakul ki. Ha a bőr 
tartósan napfény vagy hősugárzás hatása alá kerül, az irritáció helyén 
rák fejlődhet. A megrögzött pipás ajka szegletében, ahol a pipát tartja, 
könnyen keletkezik rák. A guebeci F. Gagnon érdekes statisztikai tanul- 
mánya szerint a méhszáj rákja jóformán sose fordul eiő kolostorbeli 
apácáknál, ugyanakkor férjezett nőknél viszonylag gyakori, különösen 
többszöri szülés után. 

Kísérleti úton is könnyen lehet rendkívüli rosszindulatú rákot elő- 
idézni a gyulladásos tasakba bejuttatott kroton olaj folyamatos irritáló 
hatása útján. 

Fentieken kívül még sok személyes megfigyelés indította arra J. 
Ernest Ayret, a floridai Miami rákkutató intézetének tagját, hogy az 
Obstetrics and Gynecology hasábjain 1955 júniusában azt írja, hogy a rák 
a szövetsérülésre létrejött lokális adaptációs szindróma abnormális 
következménye. 

Ugyanakkor az általános stress gátolja a rákos daganat növekedését. 
Gyakran láthatjuk, hogy a klinikai és kísérletes rák számos fajtájának 
fejlődése lelassul az olyan stress hatására, amelyet fertőzések, mérgezések 
okoznak és olyan gyógyszerek, amelyek erős nem-fajlagos károsodást 
idéznek elő. 

Bizonyos rákos daganatok növekedését gátolni lehet anti-inflammációs 
hormonokkal. Ezeknek ugyanis az a leglényegesebb tulajdonságuk, hogy 
csökkentik a helyi sérülés okozta reakciókat. Ha a rák valóban a szövet- 

sérülés koros reakciójából áll, érthető, hogy ezek a hormonok, melyek a 
szöveteket a sérülés ellen védelmezik, a rák fejlődésének útját állják. 

Különösen jó hatásúnak bizonyult az ACTH és a kortizol a nyirok- 
szervi rákfolyamatok lelassításában és a leukémiás betegségeknél, melyek- 
nek egy fajtája tulajdonképpen a fehérvérsejtek rákja. Megfigyelhettük, 
hogy az alarm-reakció alatt és az anti-inflammációs hormonokkal való 
kezelés után a nyirokszövetek és bizonyos fehérvérsejtek (limfociták és 
eozinofil sejtek) szaporulata feltűnően csökkent. 

Számos tény irányította rá figyelmünket a rák — legalábbis bizonyos 
fajtái — és a mellékvese közötti összefüggésekre. Charles Huggins 
chicagói professzor kísérletei kétséget kizáróan bizonyították, hogy a 
mellékvese eltávolítása nagy mértékben késleiteti a rákos folyamat 
előrehaladását, főképpen a férfi és női nemi szervekben. Ebből arra 
következtethettünk, hogy léteznek bizonyos mellékvese-faktorok, 
melyek a rák képződését elősegítik. 

Hogy elkerüljünk minden félreértést, hadd jelentsem ki, hogy e téren 
csupán elszigetelt és szórványos tények vannak birtokunkban, amelyek- 
ből éppen csak következtetni lehet a stress, az adaptációs hormonok és a 
rák kapcsolatára; ezek a megfigyelések még nem elég jelentősek ahhoz, 
hogy alapjukon egy összefüggő elméletet lehessen felállítani, de ahhoz 
már igen, hogy további kutatómunkára ösztönözzenek. i 


Az általános rezisztencia betegségei 


Az általános rezisztencia a szervezetnek azt a képességét jelenti, amely 
által fenn tudja tartani egészségét, vagy legalábbis az életét a különféle 
ágensek által nem-fajlagosan okozott stress alatt. A legkevésbé specifikus 
letörése az ellenállásnak az az állapot, melyet shocknak nevezünk. 
Súlyos égés, sebesülés, mérgezés vagy más szövetkárosodás következté- 
ben sajátos szindróma alakul ki, amelynél a vérnyomás annyira csökken, 
hogy az érverés alig tapintható, a hőmérséklet jóval a normális alá 
süllyed, és a beteg még eszméletét is elvesztheti. Ez az állapot gyakran az 
életfontosságú szervek közvetlen károsodása nélkül is halállal végződik. 
Ezek a körülmények a shockot a nem-fajlagos stress-reakciók rangsorá- 
nak élére állítják. Magától értetődik, hogy az ilyen esetek boncolásakor 
kimutatható az alarm-reakció jellegzetes triásza: a mellékvese-kéreg 
duzzanata, a timikolimfatikus szervek zsugorodása és a gyomor-bél- 


200 


rendszer vérzése. Világosan felismerhető tehát, hogy adaptációs beteg- 
séggel állunk szemben, melyet nem egy bizonyos kórokozó specifikus 
reakciója hoz létre, hanem a szervezet védelmi erőinek általános össze- 
omlása. 

A kortikoidokkal való kezelés hatásosnak bizonyult az esetek egy bizo- 
nyos csoportjánál; de mert a shock bekövetkezésének közvetlen oka 
többnyire nem a kortikoidok hiánya, ez agyógymód nem vezet mindig 
sikerhez. Feltételezhető, hogy egy súlyos stress többnyire optimális 
működésre serkenti a hipofízis-miellékvese rendszert; csak néha (például 
súlyos égések vagy fertőzések esetén) válik ez a rendszer inaktívvá a 
túlzott megerőltetés miatt, s a kortikoid-kezelés csupán ilyen esetekben 
vált ki jó hatást. 

Az adaptációs betegségeknek egy egészen különös fajtáját írta le Thomas 
Addison 1855-ben kiadott híres tanulmányában, amelynek címe: On the 
Constitutional and Local Effects of Diseases of the Suprarenal Capsule (the 
adrenal ) (A mellékvese betegségeinek általános és helyi következményei). 
Addison a londoni Guys Hospitalban dolgozott, ugyanott, ahol negyed- 
századdal előtte Richard Bright a róla elnevezett Bright-kórt felfedezte 
(lásd 147. oldal). 

Az Addison-kórt (magyarul: bronzkórt) a mellékvese sorvadása és 
ennek folytán a rezisztencia szinte teljes összeroppanása okozza. Bronz- 
kóros betegek nem mutatnak olyan fajtájú hiperszenzitivitást, ami csak 
egyik vagy másik ágens ellen lép fel, ugyanakkor mindenre túlérzéke- 
nyek, ami bennük vagy környezetükben történik. Minden fertőzés, 
mérgezés vagy hideg-hatás, idegfeszültség vagy kimerülés shockot idéz 
elő ezeknél a betegeknél, ami könnyen végzetessé válhat, ha a veszélyt 
kortikoidokkal gyorsan el nem hárítjuk. Olyan embereket, akiknek 
mellékveséjét kioperálták (például rák vagy kórosan magas vérnyomás 
miatt) életük hátralevő részében kortikoid-kezelés alatt kell tartani, mert 
mellékveséjük kiirtása mesterséges Addison-kórt idéz elő náluk. Meg- 
jegyzendő, hogy a bronzkóros betegek csecsemőmirigye és valamennyi 
nyirokszerve erősen megnagyobbodik. Embernél és állatnál egyaránt 
a kortikoid készletek elapadása az, ami a stress alatt elháríthatja a nyirok- 
szövetek zsugorodását. 

Bizonyos tekintetben ezzel függ össze a még manapság is rejtélyesnek 
tartott, ún. timikolimfatikus állapot. Többnyire egészségesnek látszó 
gyermekeknél jelentkezik, akik semmiféle betegség jelét nem mutatják, 
és egyszer csak egy jelentéktelennek tetsző stresstől (például, hogy hideg 

vízbe ugranak) szörnyethalnak. A boncolás se mutat ki semmilyen 
rendellenességet, csak éppen azt állapítja meg, hogy a mellékvese kérge 
feltűnően vékony és a timikolimfatikus szövetek túlfejlettek. Minden 
okunk megvan annak feltételezésére, hogy az ilyen gyerekek gyenge 
stress-rezisztenciáját a mellékvese kérgének bizonyos rendellenessége 
okozza, habár ezt még nem sikerült teljes mértékben bebizonyítani. 

Az öregedés — különösen a korai öregedés — bizonyos tekintetben 
az élet állandó, kimerítő stress-szituációinak következménye. De mert az 
öregedéses elváltozásokról e könyv más részein (lásd 8I, I25, 258, 287. 


oldal) szólok, itt ezt a tényezőt csak a teljesség kedvéért említem. 


A megelőző három fejezetben megpróbáltam feltérképezni azt az 
utat, mely végül az , adaptációs betegségek" tanához vezetett. Ennek 
során állatkísérleteimet összhangba kellett hoznom azokkal a klinikai 
megfigyelésekkel, melyek a stress és az adaptációs hormonok szerepét 
mutatják ki a betegségek keletkezésében és kezelésében. Figyelemmel 
voltam arra, hogy csak kétségbevonhatatlan érvényű megfigyeléseket 
említsek meg, olyan tényeket, melyek könnyen ellenőrizhetők. De mert 
nem tankönyvet írok, meg se kíséreltem, hogy ideiktassam a stresszel 
és az adaptációs hormonokkal kapcsolatos betegségek teljes listáját. 
Minden válogatás kritika tárgya. Itt csak azokat a betegségeket említet- 
tem, amelyeknél véleményem szerint az adaptációs működés kisiklása 
világosan felismerhető, s csak az olyan bizonyítékokat soroltam fel, 
melyek e tényről engem is meggyőztek. Helyes azonban szem előtt 
tartani, hogy a stress és az adaptációs hormonok tana még csak most 
kezd befolyást gyakorolni a modern orvostudományra. Ezért egyáltalán 
nem ér váratlanul, ha sok orvos — közöttük nem egy szaktekintély — 
nem ért egyet az elmélet bizonyos vonatkozásaival. Súlyosan vétenék a 
tudományos kutatás fontos szabálya, a tárgyilagosság ellen, ha elhall- 
gatnám az enyémmel ellentétes nézeteket. Ez persze elkerülhetetlenné 
teszi az ellenvéleményekkel való vitát is — s ki ne tudná, hogy a tudo- 
mány rideg tételessége gyakran ott ér véget, ahol a véleménykülönbsé- 
gek csatamezeje elkezdődik. 

Sokan azt tanácsolták, ne foglalkozzam ebben a könyvben ilyen ellen- 
véleményekkel, mert a tudomány berkeiben zajló vita megzavarhatja a 
járatlan olvasót, akit talán nem is érdekel ez a fajta elvi párbaj. Nem 
osztom azonban ezt a véleményt. Akit az orvostudomány és a stress 
annyira foglalkoztat, hogy elolvassa ezt a könyvet, alkalmasint maga is 

véleményt akar formálni a vitatott tényekről. És ha nem szólnék az 
ellentábor nézeteiről, eltüntetném a megtámadhatóság felületeit, ez 
pedig hiba lenne. Igaz, hogy csak szakemberek értékelhetik kellően a 
részleteket, de nem is a részletek a legfontosabbak. A lényeges, nagy 
tények értékét bárki felbecsülheti, az is, aki nem szakember. Az a célom, 
hogy a most következőkben az alapkérdéseket oly világosan ábrázoljam, 
amennyire a nem-tudományos nyelv megengedi. Ez a soron következő 
fejezet feladata. Arra törekszem, hogy érthetően vázoljak fel minden 
megfontolásra érdemes ellenvetést, mert véleményem szerint senki se 
jut közel a kutatás szelleméhez, ha nem tapintja ki azokat a problémá- 
kat, amelyek a tudomány művelőit egymással szembeállíthatják. 

18. TUDÓSOK NÉZETELTÉRÉSEI 


M A tudományos vita. Viták a stress-elméletről 
A tudományos vita 


Élete vége felé W. B. Cannon, a nagy amerikai fiziológus, akinek 
munkásságára már több ízben utaltam, afféle önéletrajzi krónikába 
sűrítette pályafutása számvetését. Egy hosszú élet keserű tapasztalatai 
megtanították arra, mit jelent a többi tudós meg-megújuló támadásának 
célpontjában állani; nyilván ez indította arra, hogy megfesse a nagykö- 
zönség számára egy kutató életművének személyes hátterét. Egy kutató 
életútja (W. W. Norton 8z Company, 1945) című könyvének legfonto- 
sabb tanulsága abban áll, hogy a tudomány is csak emberek műve, tudó- 
soké. A tudósok, csakúgy mint bárki más, nemcsak eszmék és szakisme- 
retek megtestesülései, hanem mindegyiküknek érzelmi világa is van: 
ők is lehetnek boldogok és haragosak, fennköltek és megalázottak, 
mint a többi halandó. Sok az olyan tudós, aki érzelmeit és hangulatait 
elhallgattatja; mások viszont kutatómunkájuk részévé teszik és akkor is 
szerephez juttatják, amikor például egy tudományos vállalkozást kell 
elbírálniok a holnapi tudósok okulására. 

Cannon könyvének egyik hosszú fejezete semmi mással nem foglal- 
kozik, csak a munkáját ért támadásokkal. Ez a nevezetes fejezet a , Tudó- 
sok nézeteltérései" címet viseli. Rendkívül tanulságos és megkapó 
leckék gyűjteménye, különösen azok számára, akik személyesen is 
ismerték a szerzőt; nem állhattam meg, hogy ugyanezt a címet ne hasz- 
náljam e fejezet élén. Cannonnak nemcsak tudományos munkásságát, 
de életelveit is sokra tartom, s biztos vagyok benne, hogy — ha 
ma élne — szívesen kölcsönadná a fejezetcímet az elmondan- 
dók elé. 

Cannon a támadások folytonos pergőtüzében azzal vigasztalta magát, 
hogy az új utakon előretörő tudóst mindig érték maró kritikák, nem- 
egyszer az elismert szaktekintélyek részéről is. Példának elénk tárja egy 
nagy kutató történetét, aki egyébként elődje is volt a Harvard egyetem 
élettani tanszékén. Oliver Wendell Holmes egészen fiatal orvosként már 
alapos bizonyítékokkal támasztotta alá, hogy a gyermekágyi láz , olyan 

súlyos fertőző betegség, amit gyakran az orvos és az ápolószemélyzet 
visz át egyik betegről a másikra." Meigs, egy kiválóságnak számító és 
Holmesnél jóval idősebb philadelphiai nőgyógyász, gúnyos megvetéssel 
jelentette ki, hogy csak , egy firkász" bolondos ötletéről van szó, és őt a 
legkevésbé sem foglalkoztatják , ennek a legénykének" nézetei. Ahelyett 
hogy az elébe tárt bizonyítékokat tárgyilagosan megvizsgálta volna, 
Meigs egyenesen kijelentette: , Inkább tulajdonítom a gyermekágyi 
lázat a véletlen vagy a Gondviselés művének, amelyről már vannak 
fogalmaim, mint egy fertőzésnek, amiről nem tudom, hogy micsoda." 
Ez nagyon józanul és tiszteletre méltóan hangzott a maga idejében; de 
az egészben mégis az a legfontosabb, hogy Holmesnak igaza volt és 
Meigsnek nem volt igaza. Semmelweis Ignác, a magyar szülész, aki 
később bebizonyította a betegség fertőzéses természetét, a szülőszobák 
fertőtlenítésével az anyák megmentője lett. De az emberiségnek e nagy 
jótevőjét is oly vadul támadták és gúnyolták a kor tekintélyei, hogy 
valószínűleg ez kergette az őrületbe. 

E problémákat boncolgatva, Cannon nem állítja önmagát példának. 
A homeosztázis atyja éppen csak sejteti az olvasóval véleményét, mikor 
ezt írja: , A rágalom és gáncs, ami egy megbírált munka szerzőjét éri, 
vonatkozzék bár tudományos felkészültségére, képességeire vagy szemé- 
lyes megbízhatóságára, mindenképpen elítélendő." 

Cannon volt az én első bírálóm. Még ma is jól emlékszem, hogyan 
fogadta beszámolómat a stresszel kapcsolatos első kísérleteim után. 
Tulajdonképpen kétszer vitattuk meg a stresst: egyszer csak kutyafuttá- 
ban, amikor meglátogattam bostoni laboratóriumában, majd néhány 
évvel később ráérősen, a McGill Egyetem klubjában, egy nagy sikerű 
vendégprofesszori előadása után. Akkor nagyon leliangoit, hogy nem 
sikerült meggyőznöm ezt a nagy öreget arról, milyen fontos sze- 
repe van a hipofízisnek és a mellékvese kérgének az én stress-szindró- 
mámban. Remek érveléssel bebizonyította a maga igazát, hogy ezek a 
mirigyek nem lehetnek a rezisztenciának és az adaptációnak előmozdítói, 
s ez, végső következtetésben, kétségessé teszi egy generális adaptációs 
szindróma létezését is. De ebben a véleményben nyoma sem volt a 
támadó szándéknak, a gáncsoskodásnak, ami gyakran úgy kedvét szegi 
az embernek, hogy oda se figyel már a fullánkos szavakra. Épp ellenke- 
zőleg, az ő véleménye ráirányította figyelmemet azokra a határokra, 
melyek a hipofízis-mellékvese-tengely szerepét korlátozzák a stress 
folyamata alatt. Sok egyéb mellett az ő bírálata segített ahhoz, hogy 

elkezdjem azokat a kísérleteket, melyekből később az derült ki, hogy 
bizonyos stress-megnyilvánulások e mirigyrendszerek jelenléte nélkül is 
előidézhetők. 

De a legtárgyilagosabb tudós sem csalhatatlan. Minden idők egyik 
legnagyobb fizikusa, Michael Faraday, mondotta: , Készséggel elisme- 
rem, hogy tévedhetek — ugyan ki tévedhetetlen a fizikában, amely 
szüntelenül fejlődik s ezért mindig helyesbítésre szorul." E megállapítás 
még sokkal inkább vonatkoztatható a kevésbé precíz tudományokra, 
amilyen például az orvostudomány. Egy higgadt, elemző vita segít 
megtalálni és kijavítani a hibákat, de csak akkor, ha nem siklik le a 
tárgyilagosság síkjáról. Legyen baráti a hang, egyedül ez méltó valamely 
tudományág művelőihez, akik csak arra törekszenek, hogy közös erővel 
előmozdítsák tudományuk haladásának ügyét. Igyekezzünk a vitában, 
amennyire emberileg csak lehetséges, elkerülni minden személyes 
vonatkozást. Nem az a fontos, hogy , kinek van igaza?" hanem, hogy 
,, mi az igazság?" Egy ősi héber közmondás szerint ,,a tudósok irigyke- 
dése gazdagítja a bölcsességet" (Newsweek, 1955 augusztus 15). Lehet, 
hogy a féltékenységtől sugalmazott vita is előbbre viszi a tudományos 
kutatást; de az kétségtelen, hogy nem olyan hasznos és bizonyosan nem 
oly kellemes, mint az együttműködés szelleme. 

Ugrásszerű fejlődést csak az olyan eszmék hoznak, ameiyek lényege- 
sen különböznek az illető korszak elfogadott tanaitól. Nemcsak képlete- 
sen igaz, hogy minél jobban nyújtogatja a nyakát valaki a többiek feje 
fölé, annál több orvlövész célozza meg. , Minden új igazság", állítja 
Jacgues Barzun, , eleinte kivétel nélkül bolondságnak hangzik, és minél 
újszerűbb, annál bolondabbnak. Ostobaság idézgetni Kopernikusz, 
Galilei és Pasteur életművét és közben elfeledkezni arról, hogy minden 
holnapi újító ugyanolyan tévúton-járónak fog látszani, amilyennek ők 
látszottak a maguk idejében" (Teacher in America, Doubleday Anchor 
Book, 1955). 

Nagyon kevés az olyan új eszme, amelyre bemutatkozása után ne 
sütnék rá az eretnekség bélyegét. Azok a nagy felfedezések, melyek 
azonnal gyakorlatilag hasznosíthatók, abban a kivételes helyzetben 
vannak, hogy kikerülhetik a vad támadások e megpróbáltatásos szaka- 
szát. Ez történt, amikor felfedezték, hogy a penicillin (Fleming, Florey 
és Chain), a sztreptomicin (Waksman) és a szulfonamidok (Domagk) 
baktériumölő hatásúak, hogy az antihisztaminok megfékezik az allergiát 
(Halpern), vagy hogy az ACTH és a kortizon hasznos gyógyszerei az 

ízületi gyulladásoknak (Hench és Kendall. Noha kimagaslóan nagy 
felfedezésekről van szó, csak egészen gyenge támadásban volt részük, ez 
is főleg alkalmazási területük és káros utóhatásuk meghatározása körül. 

Ugyanakkor egy új biológiai eszmekör, mint például Darwin fejlődés- 
elmélete, sosem kerülheti el azt, amit Huxley olyan találóan , harci 
körtánc"-nak nevezett. 

Amikor Pasteur azt állította, hogy a fertőző betegségeket baktériumok 
okozzák, mikor Clemens Pirguet és Charles Richet felfedezték az aller- 
giát, a tudományos világ harapós, gáncsos megjegyzésektől visszhang- 
zott, mert az orvostudomány új tanainak felfedezésére — sőt megérté- 
sére is — képtelen emberek a nagyok érdemeinek elvitatásával akarták 
kárpótolni magukat. 

Freudról szóló életrajzi tanulmányában Ernest Jones említést tesz a 
pszichiáter Walther Spielmeyerről, aki a pszichoanalízist kezdetben 
slelki önfertőzésnek" nevezte. 1910-ben elég volt csak megemlíteni 
Freud tanait, hogy Wilhelm Weygandt professzor, a hamburgi orvos- 
kongresszus elnöke, ökölbe szorított kézzel kiáltsa: ,,Ez a téma nem 
tudományos kongresszusra tartozik; ez rendőrségi ügy!" (The Life and 
Work of Siegmund Freud, Basic Book, 1955.) 

A legnagyobb orvostudóssal is megeshet, különösen aggkorában, 
hogy vakká válik új eszmék iránt. Gyakran idézett példája ennek, milyen 
minősíthetetlen módon utasította vissza Rudolf Virchow, a nagy patoló- 
gus, a fiatal Robert Kochnak azt az elméletét, hogy a górcsőben látott 
parányi vonalacskák a tuberkulózis kórokozójával azonosak. 

A megtámadhatatlan felfedezések, a gyógyászatban azonnal alkalmaz- 
ható tények tapasztalati úton is felbukkanhatnak, pusztán a megfigyelés 
és kísérletezés alapján, többé-kevésbé véletlenül, minden elmélet nélkül. 
De ez ritkaságszámba megy; legkevésbé sem lehet számítani rá. Olyan, 
mint amikor valaki hirtelen vagyont nyer a lóversenyen; bármekkora is 
a nyeremény, a játék véget ért és a futam nem ígér több sikert a nyertes- 
nek. ,, A tudomány históriája minden kétséget kizáróan azt bizonyítja, 
hogy a valóban forradalminak tekinthető és nagy jelentőségű felfedezé- 
sek nem az empíria, hanem az új elvek gyümölcsei" (James B. Conant, 
Modern Science and Modern Man, Doubleday Anchor Book, 1952). 
Vannak olyan tudósok, akik fontos és nyomban hasznosítható felfede- 
zésekre jutnak a , próba — szerencse" elvét alkalmazva, pontosan úgy, 
ahogy a hajdani feltalálók munkálkodtak. De a modern orvostudomány- 
ban ez a módszer kevesebb hasznot ígér, hiszen ma ott tartunk, hogy 

bármennyire elvi alapok nélkül akar is valaki eljutni az eredménnyel 
kecsegtető célhoz, önkéntelenül a mások által már lefektetett elvek 
irányító áramlatában halad előre. 

Az elméletek tehát nélkülözhetetlenek. Igaz, ellentéteket szülnek, de 
így bukkannak elő a teória gyenge pontjai, mutatva, mi vár még 
megmunkálásra. Még ha egy elmélet nem teljesen fedi is a tényanyagot, 
mégis értékesnek kell mondanunk, ha ez közelíti meg legjobban. 
Ismét Conantot idézem: ,,A tudomány történetéből fontos alapelvként 
tanulhatjuk meg, hogy egy elméletet csak egy jobb elmélet tud legyőzni, 
sohasem a tények ellentmondásai" (On Understanding Science, Mentor 
Book, New American Library, 1953). 

Nem áll az, hogy ,.a kivétel erősíti a szabályt", viszont a kettő nem is 
keli, hogy kizárja egymást. Gyakran fordul elő, hogy egy tény, mely 
először összeférhetetlennek látszott az elmélettel, megtalálja a helyét 
benne, ha már további tények is napvilágra kerültek. Van úgy, hogy az 
elmélet elég rugalmas és ezért látszólag ellentmondásos és nehezen 
összeillő tényekre is alkalmazható. Egy másik munkámban megkockáz- 
tattam azt az állítást, hogy , az a legjobb elmélet, amely a legkevesebb 
feltételességgel a legtöbb tényt állítja egységbe, mert képes arra, hogy 
szerkezetének károsodása nélkül szívjon magába eleddig ismeretlen 
tényeket" (Second Annual Report on Stress, Acta Inc., 1952). 

Nagy a különbség egy mondvacsinált és egy téves elmélet között. 
Az előbbit egyszerűen nem lehet az elemzés módszereivel igazolni. 
Ilyen teóriák tetszés szerint szerkeszthetők bármilyen tétel magyaráza- 
tára, de egyik se több selejtes, szellemi holminál; nem a dolgok megértését 
szolgálják, üres szócséplés valamennyi. A téves elmélet viszont lehet 
nagyon hasznos is, és ha gonddal dolgozták ki, olyan kísérleteket sugal- 
mazhat, melyek kitölthetik tudásunk tátongó hézagait. 

A múlt században Pierre Marie, a nagy francia neurológus megállapí- 
totta, hogy az óriásnövés bizonyos fajtáinál, amit akromegáliának neve- 
zünk, a hipofízis egyetlen rákos daganattá változik. Sietett hát megfo- 
galmazni a tételt, hogy a hipofízis valamiféle növekedést-gátló hormont 
termel, amit az bizonyít, hogy a mirigy pusztulása óriásnövéshez vezet. 
Ez az elmélet nemcsak téves volt, hanem homlokegyenest ellenkezett is 
az igazsággal. A hipofízis ugyanis éppen STH-t termel, ami a növekedés 
hormonja. Az igaz, hogy a Marie által látott rákos daganatok a hipofízist 
helyettesíteni látszottak, viszont nem pusztították el a mirigy működé- 
sét; éppen ellenkezőleg, a daganatok kizárólag abnormálisra nőtt hipo- 

fízis-sejtekbőlálltak, melyek túlzott mennyiségben állították elő az STH-t. 
A Marie-féle magyarázatnál tehát semmi sem áll távolabb a valóságtól. 
De bármily téves volt is az elmélet, nagyon termékeny tévedésnek 
bizonyult, mert a világon elsőnek hívta fel a figyelmet arra a legkevésbé 
sem gyanított, de nagyon fontos kapcsolatra, ami a kis agyalapi mirigy és 
a szövetek növekedése között áll fenn. Az első hibás következtetést 
később maga Marie korrigálta az időközben megismert újabb tények 
fényénél. Hogy ezt megtehesse, meg kellett tagadnia első feltételezését; 
de ne felejtsük el, hogy az első, téves elmélet — és nem a helyesbített 
második — volt a kiindulópontja a hipofízis endokrin működésével 
összefüggő kutatásnak. Ez volt az a felismerés, amit olyan kiváló tudó- 
sok, mint H. M. Evans, P. Smith, B. A. Houssay, J. B. Collip, C. H. Li 
és A. E. Wilhelmi odáig fejlesztettek, hogy nem sokkal később már 
lehetővé vált az STH-nak állati mirigyekből való tiszta kivonása. 

Ahhoz, hogy valaki kellően értékelhesse a tudományt, meg kell értenie 
a tudósokat. Hogy egy ember hogyan látja ezt vagy amazt, az egyaránt 
függ az alanyként szereplő embertől s a tárgytól, amit megfigyel. 
Egy tudományos vita indítékai és lefolyása nagyon fontosak az alkotó 
tudós számára, nemcsak személyi vonatkozásban, hanem alkotása szem- 
pontjából is. Ezek a gondolatok jártak a fejemben, amikor elhatároztam, 
hogy e problémákat kellő részletességgel az olvasó elé tárom. Egyébként 
ugyanez áll a mindennapi életben előbukkanó vitákra is, melyek tények 
és ideák értékeléséből vetődtek fel; az ilyen viták mindig számíthatnak 
érdeklődésre. Azt hiszem, kellett eza kis bevezetés ahhoz, hogy most már 
elég erővel és bátorsággal vágjak neki a következő fejezetnek. 


Viták a stress-elméletről 


A stress a mai orvostudomány egyik legszélesebben vitatott problémája. 
E könyv terjedelme nem engedi meg, hogy sorra vegyem mindazt, 
amit erényeiről és korlátairól eddig írtak, de a főbb pontokat ismertetni 
szeretném. Vegyük elsőnek azokat az alapvető érveket, melyek a múlt- 
ban az elmélettel szembeállítva késleltették elismerését; ezután fordítsuk 
tekintetünket azokra a hézagokra, amelyek ma is mutatkoznak az elmé- 
let testén. A teória azonban ezek ellenére is gazdag termést ígér a további 
kutatás számára. 

Mi az új ebben az elméletben? Eleinte sok kutató kereken elutasította a 
generális adaptációs szindróma puszta létezését; mások azt tartották, 

hogy ez a megnevezés csak éppen újkeletű címszava valaminek, ami már 
régesrég elfogadott ténynek számít. Persze e két ellenvetés közül csak 
az egyik lehet igaz. És mert az első ellenvetésnek manapság már alig 
akad védelmezője, leghelyesebb, ha mindjárt a másodikra fordítjuk 
figyelmünket. Í 

Hosszú lenne sorra megvitatni mindazokat a biológiai reakciókat, 
melyekről időről időre azt állították, hogy a generális adaptációs 
szindrómával azonosak. Majdnem minden nemzet és az orvostudomány- 
nak szinte valamennyi ágazata termel legalább egyet mutatóba: az úgy- 
nevezett irritációs szindróma, mely a francia bakteriológus Reilly nevéhez 
fűződik; a német belgyógyász Hoff vegetatív reorientációja ; a kondicionális 
reflexek védelmi mechanizmusa, melyet oly zseniálisan tárt fel Pavlov, 
a kiváló orosz fiziológus; az osztrák lélekbúvár Freud elmélete a defenzív 
neurózisról; a hajdani görög orvostudomány hippokratészi tanainak 
pónosza és Cannon , emergency reaction"-ja. Mindez elég mutatóba. 
Végtelennek tetsző listába lehetne foglalni azokat az elszigetelt megfigye- 
léseket, melyek oly sűrűn és oly sokaktól hangzottak el, hogy végül 
már szinte személytelenné váltak. Így például régóta tudott dolog, hogy 
a diftériával fertőzött állatok mellékveséje megnagyobbodik, hogy egyik- 
másik gyógyszer gyomorfekélyt okoz, hogy a gyermekek csecsemő- 
mirigye hirtelen sorvadásnak indul bizonyos ágensek hatására. És gondol- 
junk csak a temérdek shock-gyógymódra és ,nem-fajlagos terápiára", 
melyekről már az Első könyvben is szóltunk. De a generális adaptációs 
szindróma, a stress-szindróma, semmiképpen sem azonosítható e megfi- 
gyelések egyikével sem, hiszen ezek maguk is élesen különböznek 
egymástól. 

E korábbi megfigyelések közül sokról elmondhatjuk, hogy rendkívül 
jelentős, sőt azt is észrevehetjük, hogy ezek közül tulajdonképpen 
mindegyiknek van valami köze a generális adaptációs szindrómához. 
Azok után, amit már elmondottunk a stress mindenütt-jelenvalóságáról, 
könnyű megérteni, hogy kivétel nélkül mindenki felfigyelt már vala- 
melyik megnyilvánulására. A generális adaptációs szindróma elméleté- 
nek éppen az a legfőbb értéke, hogy közös alapot teremt, amelyen egységbe 
lehet tömöríteni mind e szórványos megfigyeléseket. 

Persze azt is mondhatná valaki, hogy az első barlanglakó, aki villámlást 
látott, voltaképpen már megfigyelte azt, ami később villamosság néven 
lett közismertté. Az első nő, akinek haján szikrát pattantott a fésű, már a 
villamosság keletkezésének titkát pedzette. De mindez csakúgy, mint a 

villamosság többi korai észlelése, rejtélyes, összefüggéstelen misztérium 
volt csupán, nem vált tudományos elemzés tárgyává mindaddig, amíg 
Galvani egyetlen alapelvbe nem sűrítette valamennyit. 

Akárhogy vegyük is, a generális adaptációs szindróma születési dátuma 
lényegtelen tényező az elmélet valósága mellett. Fordítsuk most figyel- 
münket az elmélet értékeléséről vívott elvi vitákra. 

Lehet-e állatokon tett megfigyeléseket emberre alkalmazni? Sok az olyan 
reakció, amely csak állatnál fordul elő, embernél nem. Amit a halak 
légzéséről tudunk, nehezen alkalmazható az emberi élettanra; a hal 
kopoltyúin át a vízből elégíti ki oxigénszükségletét, az ember tüdejével 
szívja be a levegőt. Lehet, hogy ez a példa túlságosan távoli, de hadd 
említsük meg, hogy az emlősök alsóbbrendű fajtáinak még a vegyi 
reakciói is lényegesen különböznek az emberéitől. Például a C-vitamin 
hiánytüneteit nem lehet patkányon tanulmányozni. Ennek az állatnak a 
szövetei maguk képesek C-vitamint előállítani, míg az ember ezt az 
anyagot csak táplálkozás útján szerezheti meg, szervezete megtagadja 
tőle. Minden fajtának megvannak a maga különösségei. De a kísérleti 
orvostudomány azt az elvet vallja, hogy a legtöbb, fundamentális élettani 
reakció lényegileg ugyanolyan az embernél, mint a többi emlősnél. E törvény 
alól a generális adaptációs szindróma se kivétel. 

Nézzük csak a stress megnyilvánulásait. A különféle stressorokkal elő- 
idézett mellékveseelváltozások egyformák az embernél és a laborató- 
riumi állatnál. Ugyanez áll a stress egyéb megnyilvánulásaira is, például 
a vér eozinofil sejtjeinek jellegzetes eltűnésére, a nyirokszövetek zsugo- 
rodására és a gyulladás-ellenes tevékenységre. A heveny stress folyamán 
egyforma elváltozások keletkeznek embernél és kísérleti állatnál. 

Vagy vegyük az adaptációs hormonok tevékenységét. Az embert is bele- 
értve minden fajtára áll az, hogy a mellékvese eltávolítása rendkívül 
lecsökkenti a stress iránti rezisztenciát, viszont a kortikoid-kezelés ezt 
ismét helyreállítja. A mellékvese anti-inflammációs hormonjai (amilyen 
a kortizon) meggátolják a gyulladást és a pro-inflammációs hormonok 
(például a DOC) és az adrenalinok emelik a vérnyomást. Bebizonyí- 
tott tény, hogy ezek a reakciók emberben és kísérleti állatban egy- 
formán bekövetkeznek. 

És mert az adaptációs betegségek mechanizmusát is laboratóriumi álla- 
tokon dolgoztuk ki, többször felmerült a kérdés, alkalmazható-e az így 
nyert megfigyelések anyaga az emberre? Lehet-e bizonyítani például, 
hogy a hipofízis és a mellékvese hormonjainak elégtelen elválasztása 

döntő oka lehet olyan betegségeknek, melyeknek eredetét eddig az 
ismeretlenség homálya fedte? Irányadónak vehetünk-e egy ilyen elmé- 
letet a spontán emberi betegségek gyógyításánál? Azt hiszem, mind- 
ezekre a kérdésekre ékes választ adtak azok a klinikusok, akik megmu- 
tatták, hogyan lehet oly sok, látszólag különféle és rejtélyes eredetűnek 
tartott betegséget ACTH-val, kortikoidokkal, hipofízis- és mellékvese- 
kiirtással vagy sószegény étrenddel gyógyítani. 

Mind e megállapítások fényénél idejétmúlt dolog azt vallani, hogy a 
stress-kutatás kísérleti állatokon szerzett megismerései nem alkalmazha- 
tók klinikai problémákra. 

Növekszik-e a kortikoidok termelése stress alatt? Azok után, amit eddig 
elmondottam, az olvasó azt hiheti, hogy ehhez nem férhet kétség. 
De tény és való, hogy még 1954-ben is voltak neves kutatók, akik kétel- 
kedtek a kortikoid-elválasztás növekedésében az alarm-reakció alatt. 

Íme a magyarázat: ha egy betegnek nagy mennyiségű kortizont adnak, 
mellékveséje összezsugorodik, mert minél nagyobb a kortikoidok 
tömege a vérben, annál kevesebb ACTH-t termel a hipofízis. Minden 
okunk megvan annak feltételezésére, hogy létezik egy visszakapcsoló 
mechanizmus, amelynek segítségével a kortikoidok önműködően csök- 
kentik az ACTH elválasztását, azét a hormonét, amely a mellékvesét 
kortikoidok termelésére serkenti. Ez az elrendezés (amit alábbi rajzunk 
illusztrál) normális körülmények között nagyon fontos a vér kortikoid- 
koncentrációjának  állandósításában. 


HIPOFIZIS 


KORTIKCIDOK 


MELLEKVESE 


ACTH serkenti a kortikoidok kiválasztását, ezek 
viszont gátolják a hipofízis ACTH-elválasztását 

Néhány évvel ezelőtt — erre a mechanizmusra hivatkozva — sokan 
azt állították, hogy stress alatt tulajdonképpen sohasem következik be a 
vér kortikoid tartalmának jelentős emelkedése: a visszakapcsoló mecha- 
nizmus már eleve meggátol minden ilyen emelkedést, ahogy egy szoba 
önműködő hőszabályozója a kinti hőmérséklettől függetlenül kizárja a 
túlfűtés lehetőségét. 

Dwight J. Ingle, az ismert amerikai fiziológus már évekkel ezelőtt 
felfedezte azt az önszabályozó mechanizmust, amelynek segítségével a 
mellékvese a túlzott ingerhatások ellen védelmezi magát. Felfedezése óta 
senkinek se jutott eszébe, hogy kételkedjék ennek az önszabályozó 
készüléknek létezésében. Legnagyobb meglepetésemre 1940-ben úgy 
találtam, hogy stress alatt ez a kiegyenlítő folyamat kimarad az események 
láncolatából. Kiderült ugyanis, hogy az alarm-jelzések (melyeket a stress 
alatt sejtjeink bocsátanak ki) akkor is stimuláljákaz ACTH elválasztását, 
ha a vér kortikoid-tartalma a legmagasabb szinten áll. Ez egyébként na- 
gyon szerencsés valami, mert hiszen stress közben a vér normális 
kortikoid-tartalmánál jóval többre van szükség az élet fenntartásához. 
Ha ez a visszakapcsoló mechanizmus tényleg tökéletesen működne, 
egyszerűen nem tudnánk túlélni egy súlyos stress-szituációt. Amellett 
még számos jele van annak, hogy stress folyamán fölös mennyiségű 
kortikoid áll a szervezet rendelkezésére. Gondoljunk csak például a 
gyulladás kivédésére, a fertőzés terjedésére, a nyirokszervek zsugorodá- 
sára stb. 

Hogy ezt a fogas kérdést kikerüljék, újabb magyarázattal álltak elő 
azok, akik tételemet még mindig vonakodtak elfogadni. Most azt állí- 
tották, hogy a kortikoidok szekréciója mindezek ellenére sem növek- 
szik; talán csak hatóerejük növekszik stress alatt. Mindenki tudja, hogy 
ezeknek a hormonoknak hatásfoka tényleg növelhető bizonyos anyag- 
cseretényezők — úgynevezett kondícionáló faktorok — révén, melyek 
szenzitívvé teszik szöveteinket a kortikoidok iránt. Bár stress alatt való- 
ban fennáll a kondicionálás, ez mégse magyaráz meg mindent. A mellék- 
vese megnagyobbodása s a vér kortikoid-tartalmának kémiailag kimu- 
tatható megnövekedése meggyőzően bizonyítja azt, hogy stress folya- 
mán a mellékvese kérge jelentősen fokozza tevékenységét. 

A mellékvesekéreg működésének leegyszeríisített elmélete. Bár jó húsz 
évvel ezelőtt a szarvasmarha mellékveséjének bizonyos részecskéiben 
már sikerült kimutatni a mineralokortikoidok aktivitását (F. Hartman, 
E. C. Kendall, T. Reichstein), a legtöbb szakértő még 1952-ben is azt 

vallotta, hogy a mellékvese tulajdonképpen nem választ el ilyen anya- 
gokat. Az volt a felfogásuk, a mellékvesekéreg úgynevezett , uniform" - . 
elméletének megfelelően, hogy az életfontosságú hormonok közül csak 
a glukokortikoidok ömlenek a véráramba. A többi kortikoid, amit a 
mellékveséből kivonatolni sikerült, tulajdonképpen csak félkész hormon, 
amit a mirigy felhalmoz ugyan, de nem ürít a vérbe. 

Ez az elmélet kerékkötője volt a haladásnak, mert hiábavalónak 
bélyegzett minden olyan igyekezetet, mely a vér többi kortikoidjának 
felderítésére irányult. Ennek ellenére nagyon népszerű volt, mert két 
súlyos érvre támaszkodhatott: r. az akkori idők módszereivel csak 
a glukokortikoidokat lehetett kimutatni a vérben; 2. a mellékvese 
kiirtása után mutatkozó hiánytüneteket látszólag tökéletesen el lehetett 
tüntetni kortizol (egy gilukokortikoid) adagolásával; úgy látszott tehát, 
hogy a szervezetnek nincs is szüksége más hormon pótlására. 

Ha ezek a következtetések megállnák helyüket, az én elméletem, 
mely szerint a túlzott mineralokortikoid-aktivitás betegségeket okoz, 
nem lenne védhető. E leegyszerűsített elmélet állítása szerint a DOC-szerű 
mineralokortikoidok mesterséges vegyületeknek tekintendők, ennélfogva 
mindazok a kísérletek, melyeket e hormonnal végeztem, a klinikai 
gyakorlat szempontjából értéktelenek. Például azok a vese- és érrend- 
szeri elváltozások, melyeket állatokban DOC-kal idéztem elő, nem 
egyebek valamiféle allergiánál e , természetellenes anyag" iránt, vagy 
fertőzésnél, mely véletlenül fordulhatott elő a DOC-kezelés folyamán. 

Később munkatársaimmal együtt az ilyen vese- és érrendszeri elválto- 
zásokat úgy sikerült reprodukálnunk, hogy az állatoknak (STH-ban 
gazdag) hipofízis-kivonatot adtunk, vagy a DOC (MAD-nak nevezett) 
közeli rokonvegyületét, sőt úgy is, hogy az állatokat valamilyen stressor 
(például hideg) hatásának tettük ki. Figyelemre méltó, hogy mindezek 
az ágensek mellékesen a mellékvese-ingerlés szövettani jeleit is létre- 
hozták. Ellenfeleim ezt nyomban úgy magyarázták, hogy a DOC-nak 
nincs fajlagos hatása és e hatásnak semmi köze nincs a mineralokortikoid- 
jellegű tevékenységhez. Persze, sok egyéb anyag hatása hasonlít a DOC- 
éhoz, de van valami, ami csak a DOC-kal létrehozott kísérletes beteg- 
ségekre áll, még akkor is, ha a mellékvesét sebészileg eltávolítjuk. Ez a 
fontos szabály az, hogy a többi ágenssel (hipofízis-kivonattal, MAD- 
dal, hideggel) ellentétben a DOC nem a mellékvesén át fejti ki hatását. 

Mi azt vallottuk, hogy különféle kezelési módszerek segítségével bizonyos 
DOC-szerű mineralokortikoidok képződnek az ép patkány mellékveséjében ; 

az adrenalektomizált (kioperált mellékveséjű) állatokat egyszerűen 
csak az óvja meg a megbetegedéstől, hogy hiányzik belőlük e károsító 
hormonok forrása. Bár senki se nyilvánított ellentétes véleményt, sok 
orvos csak azért nem fogadta el értelmezésemet, mert ez szöges ellentét- 
ben állt az úgynevezett , uniform"-elmélettel. 

Mindezt csak azért említem meg, hogy megérthesse az olvasó, milyen 
nehéz akadályversenyen át jut el egy elmélet ahhoz a célhoz, hogy 
elfogadják. Amíg idáig eljutottunk, az uniform-elmélet teljesen elvesz- 
tette létjogosultságát. Először is azért, mert közben tökéletesített mód- 
szerek segítségével sikerült kimutatni az aldoszteront, egy jellegzetes 
mineralokortikoidot mind a mellékvesében, mind a mirigyből távozó 
vérben (S. A. Simpson, J. F. Tait, T. Reichstein). Másodszor, mert 
időközben kiderült, hogy a mellékvese eltávolítása után a betegek jobb 
állapotban. tarthatók, ha nemcsak kortizonnal kezeljük őket, hanem 
egyidejűleg DOC-kal és aldoszteronnal is. 

Ezek után már nem lehet kétségbevonni, hogy a mineralokortikoidok 
természetes hormonjai a mellékvesének, de ennek felismeréséhez nagy 
tudóscsapat kemény munkájára volt szükség, akiket nem térített el 
vizsgálódásuk kitűzött irányától az uniform-elmélet csábító kísértése. 
Vajon miért törekedtek oly lankadatlan igyekezettel épp az aldoszteron 
izolálására, ahelyett, hogy a sok feltételezett és éppen csak felfedezésre 
váró hormon nyomába szegődtek volna? Bizonyára azért, mert azok 
nem ígértek egyebet, legfeljebb egy-egy újabb DOC-fajtájú hormon 
kimutatását. Nem mondom, hogy ez felesleges igyekezet, hiszen a 
mineralokortikoidok alaposabb megismerése mindenképpen sokat ígérő, 
ha e hormonoknak tényleg döntő szerepük van az emberiség olyan 
elhasználódási betegségeinek létrehozásában, mint amilyenek a szív- 
érrendszeri és a vesebetegségek. 

A DOC-ból is megárt a sok? Egyesek azért is kételkedtek eredményeim 
klinikai alkalmazásának lehetőségeiben, mert túlságosan nagy mennyi- 
ségű DOC-kal idéztem elő bizonyos kísérletes betegségeket. Azt mond- 
ták, hogy ilyen mennyiségeket a mellékvese se ép, se beteg állapotban 
nem képes elválasztani. 

Tisztázzuk elsősorban azt, hogy mi a DOC-kal betegségeket hoztunk 
létre, természetes tehát, hogy ezek nem a normális szekréció mennyiségei. 
Egyébként azt is homály fedte, milyen mennyiség előállítására képes a 
mellékvese betegség idején. És ha mindezt egybevetjük, felmerül a. 
kérdés, a DOC-nak milyen mennyiségére lehet azt mondani, hogy 

, több a kelleténél?" Mivel azt akartam felderíteni, okoz-e e hormon 
túladagolása betegséget, nyilvánvaló, hogy ezt a mennyiséget be kellett 
adnom az állatnak. És annyit adtam be, amennyivel létre lehetett hozni 
az ismert emberi betegség kísérletes mását. 

Egyébként ez az ellenvetés is elhalkult, mikor további tények kerültek 
napvilágra. Rájöttünk például arra, hogy ugyanazokat a kóros megnyilvá- 
nulásokat elő lehet idézni jóval kevesebb DOC-kal is, ha nem injekcióként 
juttatjuk be az állat szervezetébe, hanem szilárd alakban a szövetekbe 
plántálva. Ilyen módon a hormon folyamatosan szívódik fel a vérbe, s 
talán jobban is utánozza azt a természetes folyamatot, ahogyan a mellék- 
vese a szekréciót végzi. Az injekciós módszernél a DOC hirtelen elönti a 
szervezetet, és a kezelések közti szünetben a vér hormontartalma nem 
rögzítődik állandó szinten. 

Mindettől függetlenül az is kiderült, hogy a természetes mineralokorti- 
koid, az aldoszteron, sokkal hatékonyabb a DOC-nál, ami egyúttal azt is 
jelenti, hogy a mellékvesének ebből a hormonból viszonylag kis mennyi- 
séget kell termelnie a túladagolási tünetek előidézéséhez. Végül néhány 
évvel ezelőtt az is világossá vált, hogy azok a betegek, akiknél a megnöve- 
kedett aldoszteron-szekréció kimutathatóan fennáll, olyan vesebajokban 
szénvednek (nefrózis, nefroszklerózis), amilyeneket mi elméletileg 
feltételeztünk (lásd r6o. oldal). 

Ha mindezt egybevetjük, manapság alig akad már olyan érv, mely 
kétségessé tehetné, hogy a mellékvese képes mineralokortikoidok nagy 
mennyiségét elválasztani. Tegyük hozzá, hogy a mellékvese betegcs 
túlműködése ugyanolyan szív-érrendszeri és veseelváltozásokat okoz, 
mint amilyeneket állatainkban DOC-kal előidéztünk. Tegyük még azt 
is hozzá, hogy a mellékvese eltávolítása gyógyítóan hat ezekre a beteg- 
ségekre. 

Felbillenhet-e az anti- és pro-inflammációs kortikoidok egyensúlya? 
Az ACTH és a kortizon kivételes gyulladás-ellenes hatását először 
1949-ben sikerült kimutatni reumás ízületi gyulladásban szenvedő bete- 
geken. A DOC pro-inflammációs hatását bizonyító állatkísérletek 
mellett ennek az új megfigyelésnek különösen nagy volt a jelentősége, 
hiszen azt az elvet támasztotta alá, hogy a két kortikoid-fajta egyensúlyi 
helyzetének kibillenése jelentősen közrejátszik e gyulladásos betegségek 
kialakulásában. Ha a gyulladás győzedelmeskedik, mint például a reumás 
ízületi gyulladás esetében, az anti-inflammációs kortikoidokkal helyre 
lehet billenteni a rossz arányt. Ugyanígy, ha az okozza a betegséget, 

hogy — például tuberkulózisnál — a szervezet nem tud a betolakodó 
ellenség ellen gyulladási barikádot kiépíteni, a másik hormonfajta ígér 
jó eredményt. 

Akkoriban ezt az elvet úgy tekintettük, mint a probléma magától 
értetődő — és egyetlen — magyarázatát. Mégis, sok orvos azt vallotta, 
hogy a pro- és anti-inflammációs kortikoidok egyensúlya nem egyéb 
üres spekulációnál, aminek csak az az értelme, hogy így összhangba 
hozzuk az ACTH és a kortizon frissen felfedezett gyulladás-ellenecs 
hatását a DOC korábban megfigyelt pro-inflammációs tevékenységével. 

Ma már nem fér kétség ahhoz, hogy a hormonoknak ez a két fajtája 
gyulladás esetében le tudja rontani egymás hatását. Ezt a tényt számos 
megfigyelés igazolja, melyek közül most csak kettőt ragadok ki: 1. kísér- 
letes fertőzések súlyosbítása anti-inflammációs hormonokkal (melyek 
bomlasztják a gyulladási barikádot) és kedvező befolyásolása pro-inflam- 
mációs hormonokkal (melyek erősítik a gyulladás gátjait) ; 2. az anafilak- 
toid gyulladás, a topikális irritációs arthritis, agyulladásos tasakban létre- 
jövő gyulladási folyamat stb. elleni védelem ACTH-val és kortizonnal, 
és a védelem lerontása egyidejűleg beadott STH-val és DOC-kal. 

Léteznek-e valóban adaptációs betegségek? A válasz elsősorban attól függ, 
hogyan határozzuk meg az , adaptációs betegség" mibenlétét. Nincs 
olyan betegség, amelynek a rossz adaptáció lenne egyetlen és kizárólagos oka, 
viszont az adaptáció hibái sok betegség kialakulásában töltenek be döntő 
szerepet. 

Fel lehet tenni azt a kérdést is, léteznek-e valóban , fertőző betegségek". 
Hiszen mindenki állandóan ki van téve olyan baktériumok hatásának, 
amelyek megbetegíthetnek, mégsem mindig betegszünk meg tőlük. 
Miért nem? Azért, mert a baktériumok behatolása szervezetünkbe 
egymagában még nem jelent betegséget. Minden attól függ, milyen 
kárt okoznak bennünk a baktériumok és milyen kárt tudunk okozni mi 
a baktériumok támadó seregében. E mikrobák közül sok az olyan, 
melynek nem tudunk ártani, viszont ha ezek se tudnak ártani nekünk, 
betegség nem jön létre. A bacillusok ilyenkor a legbékésebben éldegélnek 
tüdőnkben vagy torkunkban, anélkül, hogy a legkisebb kellemetlenséget 
is okoznák. Z 

Vannak azonban olyan mikrobák, amelyek képesek kárt okozni, de 
mielőtt támadásba lendülnének, szöveteink áthatolhatatlan gyulladásos 
barikád vesztegzára alá helyezik őket, vagy pedig egyszerűen kiirtják 
seregüket bizonyos vegyi anyagokkal, melyeket immunanyagoknak 

nevezünk. Sok ember, aki a tífusz vagy a diftéria bacillusgazdája, a leg- 
teljesebb egészségnek örvend, azonban megfertőzhet másokat, akik 
azután belehalnak a tífuszba vagy a diftériába, mert védelmi készültségük 
gyenge s nem tud ellenállni a mikrobák attakjának. Szinte minden felnőtt 
ember elmondhatja, hogy élete folyamán átesett már gümőkóros fertőzé- 
sen, de tüdejében a kór bacillusait rostokból emelt falak mögé száműzte a 
gyulladás. 

Nagyon fontos körülménynek számít, hogy egy ellenállhatatlan erejű 
stress (például hosszú ideig tartó éhezés, gondterheltség, kimerültség 
vagy hideghatás) ledöntheti a szervezet védelmi mechanizmusát. Ez a 
sorsa végül minden adaptációnak, akár a vér immunanyagain, akár 
gyulladásos barikádrendszeren alapszik. Háborúk és éhínségek idején 
ezért pusztítja oly sok betegség az emberiséget. 

Ha egy baktériumot veszélytelenül hordozhatunk mindaddig, amíg 
stress ér, vajon mi a keletkező betegség , eredő oka", a baktérium-e 
vagy a stress? Én azt válaszolnám, hogy mindkettő, és mindkettő egyfor- 
mán felelős. Legtöbbször a betegséget nemcsak a baktérium okozza és nem is az 
adaptáció egymagában, hanem a baktérium ellen fellépő reakciók elégtelensége. 

Az előzőkben a fertőző betegséget állítottam példának, de ugyaneze- 
ket lehetne elmondani minden más betegségről is. Ha egy üzlet csődbe 
jut és a tulajdonos gyomorfekélyt kap, mi ennek a betegségnek az oka, 
a csőd-e, vagy az, hogy a boltos nem tudott adaptálódni a sorscsapáshoz? 
Ha egy ízület tartós gyulladás és hegesedés következtében nyomorékká 
válik, egészen természetes, hogy ezért a deformációért saját (gyulla- 
dásra reagáló) tulajdonságainkat kell felelőssé tenni. Az igaz, hogy ha 
nem lenne gyulladással egybekötött védelem, a bacillus vagy az allergén 
behatolása még súlyosabb következményekkel járna. Ez kétségtelenül 
így van, de mi most nem e negatív lehetőségről beszélünk. Az a lényeges 
számunkra, hogy a bacillus vagy az allergén, amely felidézte a gyulladást, 
talán nem okozott volna más betegséget, ha a szövetreakció elmarad; 
így azonban a kifejlődött betegség gyulladásos jellegű lett. Nos, ha a 
gyulladást ACTH-val vagy kortikoidokkal elnyomjuk, gyakran — pél- 
dául allergiák vagy reumás ízületi gyulladás esetében — semmilyen más 
betegség nem alakul ki helyébe. 

Még mindig tisztázásra vár azonban az, hogy milyen mértékben 
felelős az egyes betegségek kialakulásáért a rossz adaptáció, hiszen úgy 
fest, hogy valamennyiben van szerepe, viszont csak néhány betegségnél 
lehet ezt a szerepet döntőnek tekinteni. A további kutatásra vár annak 

kiderítése is, képes-e és mennyire képes az ember feljavítani a természettől 
megkonstruált adaptációs reakciókat. 

Hadd említsem meg itt, egészen mellékesen, hogy Pasteurt azért 
támadták ellenségei bántó élességgel, mert nem tulajdonított fontosságot 
a terrain-nek (a körülményeknek, talajnak, mely a betegséget megtermi). 
Egyoldalúsággal vádolták, amiért a betegségnek csupán elsődleges 
okával foglalkozott, magával a baktériummal. Ez az érv sok vitára 
adott okot Pasteur és nagy kortársa, Claude Bernard között; Pasteur csak 
a kórokozó fontosságát ismerte el, Bernard meg a szervezet egyensúlyi 
viszonyait emelte ki. De az a korszakos munka, amit a szérumokkal, 
vakcinákkal való immunizálás területén Pasteur végzett, eléggé meg- 
mutatja, hogy ez a nagy alkotó egyáltalán nem hagyta számításon 
kívül a , talaj" jelentőségét. Annyira nem, hogy halálos ágyán ezt mon- 
dotta gondos ápolójának, A. Rénon professzornak: ,,Bernard avait 
raison. Le germe west rien, cest le terrain gui est tout." (Bernard-nak volt 
igaza. A baktérium semmi, minden a talaj.) 

Ma már az idevágó kutatás hatalmas eredményeinek birtokában 
kijelenthetjük, hogy az emberi szervezet valamennyi reakciójához 
hasonlóan az adaptációs reakciók se mindig tökéletesek, és az emiatt 
bekövetkező betegségeknek legalábbis egy részénél ezt korrigálni tudjuk. 
E korrekció módja lehet hormonok beadása vagy endokrin mirigyek 
eltávolítása, esetleg olyan gyógyszeres kezelés, amely elnyomja az 
endokrin vagy idegi eredetű tevékenységet. 

Ezek voltak azok a főbb problémák, melyek a stress elméletének 
elfogadása előtt megoldásra vártak. Nézzük meg most közelebbről 
az elméletnek azokat a gyenge pontjait, amelyek még manapság is ilyennek 
számítanak. Ismereteink e hézagossága nagyon lényeges dolog; mert 
míg egyfelől megmutatja elméletünk korlátait, másfelől termékeny 
területet kínál fel a további kutatásnak. 

Mik az alarm-jelzések és hogyan hatnak? A Második könyvben már 
beszámoltam az olvasónak azokról a megfigyelésekről, melyek rávezet- 
tek arra, hogy minden aktivitás vagy károsodás alkalmával a sejtek alarm- 
jelzéseket bocsátanak ki. Azt is értjük már, hogy minden sejtcsoportnak 
van egy sajátos reakció-formája: az izom összehúzódik, a szem lát, a 
kötőszövet gyulladással védekezik a sérülés ellen: E jellegzetes ellenhatá- 
sokat azért nem tudjuk mennyiségi nagyságrendbe állítani, mert hiány- 
zik az a közös nevező, amellyel értéküket kifejezhetnénk. Az embernél 
így a stress mértékét arányosítani kellene mindahhoz, ami a kérdéses 

időben végbemegy benne. De miféle algebrával képes a szervezet kiszá- 
mítani, hogy ennyi izomösszehúzódásnak, annyi fényhatásnak s amannyi 
gyulladásnak mi a végeredménye? Minden élettani reakciónak — bár- 
milyen fajtájú legyen is — valamilyen nem-fajlagos mellékterméket kell 
létrehoznia, ami mennyiségi fogalom s alkalmas arra, hogy általa kife- 
jezhető legyen a szervezet mindenfajta tevékenysége. 

Tudom, hogy ez nem több elvont következtetésnél. Ezt a mellékter- 
méket még soha senki se látta, senki se mutatta ki a vizsgálat közvetlen 
eszközeivel. Mégis, az én számomra éppolyan meggyőző ereje van a 
logikai, mint a tárgyi bizonyításnak. Az elektromosságot se látta még 
senki emberfia, de megnyilvánulásai kétségtelenné teszik valóságát. 
Ugyanez áll az alarm-jelzésekre is. Nem látjuk őket, de létezésük így is 
bizonyítható, meg is mérhetjük őket hatásfokuk alapján. Az ACTH 
kilövellése, a mellékvese megduzzadása, a nyirokszervek zsugora, a 
vér kortikoid-tartalmának változása, a kimerülés érzete és a stressnek 
még oly sok más jele mind-mind előidézhető a test bármely részén 
tevékenységgel vagy ingerhatással. Kell lennie valamiféle útnak-mód- 
nak, ahogyan az egyes sejt üzenetet küldhet azokhoz a szervekhez, 
amelyek minden stressor felbukkanásában érdekelve vannak. 

Meggyőződésem szerint a stress tanulmányozásának egyik legnagyobb 
akadálya, hogy nem ismerjük ezeknek az alarm-jelzéseknek az anyagát; 
de hát ki mondhatja meg, mi a megismerésük módja? Felmerült először 
is az a követelmény, hogy leljük meg a pályát, amelyen át közlekednek. 
Mindössze két olyan hálózati rendszer van, amely a szervezet egészét 
öleli fel: az idegrendszer és a vérkeringés. Az alarm-jelzések bárhova 
eljuthatnak az idegeken át, de szinte bizonyosra vehetjük, hogy nem ez 
az általuk használt egyetlen pálya, mert olyan szervek is kibocsátanak 
alarm-jelzéseket, melyeknek idegeit előzetesen elvágtuk. Feltételezhető 
az is, hogy gyakran — vagy talán mindig — a véráramban teszik meg az 
utat a riadóállapot hírnökei. Tudunk arról, hogy vannak anyagok, 
például a fehérjék, melyek minden sejtben fellelhetők; el lehet képzelni, 
hogy a fehérje-molekulák egy részecskéje válik le s viszi el a vérkeringés 
csatornarendszerén át a stress vészjelét. A sejtműködés bármely más 
anyaga is elláthatja ugyanezt a szolgálatot, de az sem lehetetlen, hogy az 
alarm-jelzés nem valamely anyaggal, hanem éppen annak hiányával kapcsola- 
tos. Tevékenységük folyamán a sejtek a legkülönfélébb vegyi anyagokat 
használják fel, és ezeknek az anyagoknak eltűnése a vérből maga is 
betölthetné az alarm-jelzés szolgálatát. 

Szerte a világon számos laboratóriumban folynak ilyen irányú kísér- 
letek. Kutatók egész serege hozza nyilvánosságra vizsgálatait, bizony- 
gatva, hogy egyik-másik anyag (fehérjebontó enzimek, polipeptidek, 
hisztamin, acetilkolin, adrenalin-származékok) a stress-reakció első 
közvetítője. De véleményem szerint a tények eddig még egyetlen ilyen 
feltételezést se igazolnak kellő erővel. 

Az sincs kizárva, hogy nem egy meghatározott anyag vagy hidnytünet 
birtokolja az alarm-jelzések továbbításának monopóliumát. Elvégre több 
küldönc is viheti ugyanazt az üzenetet. Azok a tények, melyekre az 
alarm-jelzés létezését alapítjuk, egyáltalán nem cáfolják ezt a nézetet. 
Különféle fajtájú sejtek más és más jellegű küldönc-szolgálatot tarthatnak 
fenn, hiszen csak az a lényeges, hogy üzeneteik eljussanak az adaptácó 
szervi központjaihoz, például a hipofízishez. Hogy ezt a lehetőséget 
közelebb hozzuk az olvasóhoz, tételezzük fel, hogy a vérsavó tölti 
be ezt a szerepet. Persze semmi okunk sincs annak állítására, hogy 
ez az igazság, de ha mégis így lenne, akkor minden savtartalmú anyag, 
amit a sejtek ürítenek (vagy éppen ellenkezőleg, a sejtek lúg-fogyasztása) , 
vinné tovább ugyanazt az üzenetet; és ennek mennyiségi eredményét 

a , savtartalomban" lehetne összegezni. 

Mind e lehetőségekkel számolni kell, ha kísérleti úton akarjuk felde- 
ríteni azoknak a jelzéseknek mibenlétét, melyek a szervezetet védelemre 
mozgósítják. 

Mik az ok-okozati összefüggések a betegség összképében? Ha a betegsé- 
geket a stress-elmélet nézőpontjából vizsgáljuk, sok olyan kérdés bukkan 
elénk, melyekre egyelőre nem tudunk pontos választ adni. Vegyük 
például a reumatikus ízületi gyulladást. Ezzel kapcsolatban felmerül a 
kérdés: 

I. Mi az okozója ennek a betegségnek: egy bacillusfajta-e, egy aller- 
gén-e vagy az idegfeszültség? 

2. Hogyan képes egy bizonyos ágens (bacillus vagy más), amelynek 
mindnyájan egyformán ki vagyunk téve, reumatikus arthritist okozni az 
egyik embernél és érintetlenül hagyni a másikat? 

3. Már szóltunk arról, hogy a reumatikus ízületi gyulladást elsősorban 
egy látszólag teljesen felesleges gyulladás elhatalmasodása jellemzi. 
Vajon az okozó ágens közvetlenül idézi-e elő az ízületben ezt a túlmére- 
tezett lokális bántalmat? Vagy pedig a pro-inflammációs hormonok 
túlzott, esetleg az anti-inflammációs kortikoidok elégtelen termelésével 
magyarázható a baj? Vagy azoknak a kondicionáló tényezőknek műve, 

melyek a szöveteket érzékennyé teszik az egyik és érzéketlenné a másik 
fajtájú hormon hatására? Vagy egyidejűleg több tényező is közrejátszik 
a betegség létrejöttében? A betegség főleg gyulladásból áll, egy olyan 
szövet-reakcióból, amelyet számtalan körülmény befolyásolhat, tehát 
minden egyes kóreset a problémák más és más kombinációját mutat- 
hatja. 

4. Miért nem sikerült reumás arthritisben semmilyen jelentősebb 
eltérést kimutatni a vér és a vizelet kortikoid-tartalmában? Miért van az, 
hogy ennél a betegségnél a gyulladást oly könnyen meg tudják fékezni 
az anti-inflammációs hormonok, viszont a pro-inflammációs kortikoidok 
alig súlyosbítják? Mi a magyarázata annak, hogy nefrózisban az aldosz- 
teron-termelés megnövekedésével együttjár a víz visszatartása (vízkór) 
és egy bizonyos fajtájú vesebántalom, a vérnyomás emelkedése nélkül, 
ugyanakkor viszont az úgynevezett , elsődleges aldoszteronizmusban?" 
egy más fajtájú vesebántalom (nefroszklerózis) jelentkezik, magas vér- 
nyomással és vízkór nélkül? 

Persze arra mindig van mód, hogy elméleti síkon még az ilyen ellen- 
tétes tényekkel is valahogyan elbánjunk. Magyarázhatjuk úgy, hogy 
mindez a betegség kifejlődésének különböző gyorsaságától függ, vagy a 
hormonális egyensúly-zavar mértékétől, más hormonok beavatkozásá- 
tól, örökletes tulajdonságoktól vagy az étrendtől. Könnyen lehet, hogy 
valamelyik ilyen állítás az igazságot rejtegeti, de azért ne felejtsük el, 
hogy egyelőre a kérdések egész gyűjteményére nincs még biztos vála- 
szunk. 

Már az is fontos, hogy képesek vagyunk ezeket a kérdéseket világosan 
feltenni; miután ez lehetségessé vált, a válasz sem maradhat el. Könnyen 
lehet, hogy még jó ideig várni kell rá, de nem szabad, hogy ez kedvünket 
szegje. A betegségek fertőzéses terjedésének elmélete száz évre tekinthet 
vissza; de még ezen a területen is nem egy hasonló probléma várja a 
választ. A bakteriológia nagy fejlődése mellett is sok még az olyan 
betegség, amelyről csak annyit tudunk, hogy fertőzéses. Akad, amelyik- 
nek már ismerjük a kórokozó mikrobáját; de nem tudunk védekezni 
ellene; hiába kérdezzük, miért okoz ugyanaz a baktérium betegséget az 
egyik emberben és nem a másikban? A fontos csak az, hogy amikor 
Pasteur megfogalmazta a fertőzés alapelvét, a tudománynak ez a területe, 
melyet évszázadokon át vaksötétség borított, egyszer napfényre virradt. 
A stress tudománya egyrészt sokkal fiatalabb, másrészt jóval kidolgozat- 
lanabb a bakteriológiánál, de így is sokra megtanít. Elég annyit mondani, 

hogy már felismertük az endokrin mirigyek és hormonok szerepét a 
legkülönfélébb betegségek kialakulásában és kezelésében. Századunk 
rohamosan fejlődő kutatási technikáját tekintve van okunk feltételezni, 
hogy a tudománynak ezen a területén is gyors haladással számolhatunk. 

Mi az adaptációs energia? Ez a kérdés tapint rá arra a problémára, 
amely talán legalapvetőbb hézagát jelenti a stresszel kapcsolatos ismere- 
teinknek. , Legalapvetőbb"-et mondtam, mert az adaptációs képesség, 
más néven az , adaptációs energia", az élet egyik fundamentális ténye- 
zője. Úgy fest, hogy egy emberi élet tartalmát elsősorban a rendelkezésre 
álló adaptációs energia mennyisége szabja meg. E probléma alaposabb 
megértése rávezetne bennünket arra, hogyan küzdhetjük le eredménye- 
sen a kimerülés minden fajtáját, sőt talán még arra is, hogyan hosszabbít- 
hatjuk meg az életet. De egyelőre még csak azt tudjuk erről a rejtélyes 
erőről, hogy minden folyamatos stress elhasználja. És ebben az egyben 
bizonyosak vagyunk; az állítás kísérleti úton is könnyen bizonyítható. 
Meggyőződhetünk arról, hogy minden, ami adaptálódásra képes, a 
kimerülés képességét is magában hordozza, más szóval, az ellenálló-erő 
készletének elapadását. Csak éppen azt nem tudjuk, mi az, ami elapadt, 
mert aligha van itt kalória-energiáról szó — amit általában az élet 
üzemanyagának mondanak — , hiszen a kimerülés akkor is bekövetkezik, 
ha bőséges táplálék áll rendelkezésünkre. 

Azt hiszem, ezek jelentik a stress elméletének hiányzó láncszemeit — és 
egyben a további kutatómunka irányát is. 

Most pedig nézzük meg, hozzásegít-e a stress mechanizmusának és az 
adaptációs betegségeknek jobb megértése ahhoz, hogy e tanulságok 
fényénél lerakhassuk az orvostudomány egy az eddigieknél átfogóbb 


elméleti rendszerének alapjait. 

Összefoglalás 


A stress tanulmányozásából megérthettük, milyen fontos a fajlagos és 
nem-fajlagos reakciók elkülönítése. Felmerül a kérdés, lehet-e ezt a kettőt 
egyetlen átfogó elméletben összehangolni? 

A fajlagos reakció egyszerű valami; képletében legfeljebb egy-két 
elem szerepel. A nem-fajlagos reakciók viszont sok és különféle fajtájú 
elemből tevődnek össze. Az életben a reakciók ilyen fajta-változatai 
(mint különböző hangok a zongorán) nem hozhatók létre az elemek 
síkján (például egyetlen billentyűin); a minőségi változást mindig a nem 
változó, fundamentális hatóerők átrendeződése formálja ki. 

De hát mit is nevezünk az élet ilyen elemeinek? A sejt csak strukturális 
és nem funkcionális egység, mégis egyazon időben különféle tevékeny- 
ségre képes. A testünket felépítő atomok se valódi alapegységei az életnek. 
Önmagukban nincs olyan tulajdonságuk, amely az életre jellemző lenne, 
csupán az élő szervekkel összefüggő szerepük az, ami valamelyest élet- 
szerűvé teszi őket. De az élő anyagba illeszkedve, ezek a különféle vegyi 
elemek nem tudnak az ingerekre szelektíven reagálni. Ha valamilyen 
hatás csak az egyikre irányul, a vele rokon vegyi csoportot is befolyásolja. 

A reakton az életnek az a legkisebb részecskéje, amely az ingerekre 
még önállóan képes válaszolni. Tehát a reaktonnál parányibb élő anyag 
már érzéketlen mindenféle hatással szemben. Ebben a megvilágításban 
úgy fest, hogy a reakton nem elméleti fogalom, hanem megfigyelt, 
tárgyi valóság. 

A reakton-fogalom jelentősége abban áll, hogy a kísérleti analízis számára 
lehetővé teszi az egységrend tisztázását a sejt és a kémiai elemek között, 
ugyanakkor áthidalja az űrt a fajlagos és a nem-fajlagos reakciók között is. 

Minden ép és beteges életmegnyilvánulás csak a végső egységek, a 
reaktonok által adott igen-nem válaszok kombinációja, illetőleg sorrendi 
változata. 


Egy villanykörtékkel teli táblán tetszés szerint állíthatunk elő bármi- 
lyen színt, formát vagy mozgást, ha a színes égőket különféle kombiná- 

cióban villantjuk fel, bár minden egyes villanykörte kizárólag egy 
színelemet képvisel. Az emberi szervezet egy lényegében ehhez hasonló, 
de számtalanszor összetettebb háromdimenziós táblához hasonlítható, 
amelyen minden életmegnyilvánulást létre lehet hozni a legvégső ható- 
egységek, a reaktonok, különféle kombinációival .és permutációival. 

Nagy hálával tartozom az alább felsorolt tudósoknak, akik vállalták, 
hogy e Negyedik könyvet, az ,,Egy átfogó elmélet vázlata" című rész 
szövegét, kézirat formájában elolvassák, mielőtt (sokkal szakszerűbb 
formában) közöltem a Third Annual Report on Stress kötetében: 

L. v. Bertalanffy, C. H. Best, G. Biörck, C. Cavallero, W. E. Ehrich, 
P. Lain Entralgo, A. Einstein, U. S. v. Euler, C. Fortier, I. Galdston, D. 
M. Green, C. S. Hanes, L. Hogben, B. A. Houssay, J. Jensen, W. 
Kaempffert, C. D. Leake, A. Lipschütz, G. Marafion, F. Marti-Ibafiez, 
A. Mirsky, J. Needham, J. Ortega y Gasset, R. Pasgualini, A. Pi-Sufier, 
L. Prado, T.:-H. Rindani, P. Romanell, P. J. Rosch, P. Schwartz, 
A. Szent-Györgyi, D. L. Thomson, E. Tonutti, P. Weiss és J. H. Wood- 
gers. E tudósok sok értékes javaslata hasznosan érvényesül az anyag itt 
következő tolmácsolásában. 


Ez a rész csak azoknak szól, akik lelkesen 
érdeklődnek a normális és beteg életjelenségek iránt. 
A Második könyvhöz hasonlóan, ez is nehéz ol- 
vasmánynak igérkezik, és akik meg akarják takarítani 
a részletekkel való vesződést, csupán az összefog- 
lalást tanulmányozzák át, hogy később követni tud- 
ják a tartalmi folyamatosságot. 


228 


19. AZ EGYSÉGESÍTÉS FELÉ 


Az egységesítés haszna. Stress és betegség. Kapcsolat a fajlagos és 
nem-fajlagos pólusok között.Idő, tér és intenzitás. Melyek azok a 
különbözőségek, amelyeket egységesíteni kell? Egészség és betegség. 
A betegség önmagában, jelei és tünetei. Fajlagos és nem-fajlagos 
jelenségek. Minőségi és mennyiségi különbségek. Egység és 
összetettség. 


Az egységesítés haszna 


Ha az ismeretek bármely területén sok tény halmozódik fel, az emberi 
szellem olyan elmélet után kívánkozik, amely ezeket egységes rendbe 
fogja össze. Ez a rendszerbe foglalás nemcsak távol eső dolgok mester- 
séges összebékítése, hanem gyakorlati szempontból is igen hasznos 
művelet. Hozzásegít, hogy egy nézőpontból széles területet lehessen 
belátni. A magasból letekintve a tájkép sok részlete homályos vagy éppen 
láthatatlanságba vész; de csak így nyílik kilátás az egészre, így jelölhet- 
jük ki a tájnak azt a szögletét, amely megmunkálásra vár. 

A gyógyítás tudományának kezdete óta minden orvosnemzedék tett 
bizonyos erőfeszítéseket a betegség egységes fogalmának tisztázására. 
Az abszolút egységesítés minden kísérlete persze már eleve kudarcra 
van ítélve. Hiszen a betegségek nemcsak kifejlődésük módjában, de 
megnyilvánulásaikban is különböznek ; közös nevező, mely valamennyit 
egyazon értékegységre számítaná át, nincs. Ám valahányszor sikerült 
valamilyen új, általános, strukturális vagy funkcionális jellegzetességet 
kideríteni, mely a test minden részére vagy a betegségek mindegyikére 
vonatkoztatható, nyomban megpróbálták ezt a kiemelt sajátságot 
(például az élő anyag sejt-felépítése, az enzim-tevékenység, az anyag- 
csere stb.) kilátótoronnyá építeni, ahonnan azután összehangoltan tárul- 
hat elénk az élettan és az orvostudomány teljes látképe. 

Ha megelégszünk ennyivel — és nem tekintjük többnek a szellem e 
szikár építményeit, mint kilátótornyoknak, ahonnan a betegségek átte- 
kinthető képe tárul elénk — ez az igyekezet, véleményem szerint nem- 
csak megengedett, de gyakran nagyon hasznos irányjelzője is a kutatás- 
nak. 

Láthattuk, hogy a stress sok betegségben játszik fontos szerepet. 
Általános (generális adaptációs szindróma) és helyi (lokális adaptációs 
szindróma) megnyilvánulásai a lényegére tapintanak annak, amit beteg- 
ségnek nevezünk. Ezért oly erős a kísértés, hogy megpróbáljuk a stress 
fogalmát az egységesítés fokozati mutatójául felhasználni. 

Stress és betegség 


Számos példával illusztráltuk, hogy a betegség legkülönfélébb manifesz- 
tációi ugyanattól a hármas szerkezettől függnek: I. egy külső ágens — a 
kórokozó — közvetlen hatásától; 2. belső faktoroktól, melyek e hatást 
gátolni igyekeznek; és 3. olyan belső tényezőktől, melyek ugyanezt az 
akciót előmozdítani törekszenek. Minden potenciális kórtényező létre- 
hív egy bizonyos fokozatú stresst. Ezen át tudja befolyásolni a szervezet 
magatartását, változást okozva az ellenállás és a behódolás erőinek 
viszonyában. Tulajdonképpen ezt tekinthetjük a védelem alapformájá- 
nak, azt a harcot, amit a szervezet maga vív meg a stress fegyverzetében 
a betegséggel szemben. Hogy a természet ilyen öngyógyító törekvéseit 
elősegítse, az orvos is gyakran folyamodik a stress-terápiához, shock, 
nyugtatószerek, adaptációs hormonok stb. formájában. 

Lényegét nézve a stress-terápia (akár maga a szervezet, akár orvos 
alkalmazza) voltaképpen taktikai kezelés, olyan, amilyet azelőtt csak a 
sebészet ismert. A sebész többnyire ehhez a végső módszerhez folyamo- 
dott, ha a kórokozóval másképpen nem tudott elbánni. Ha egy operál- 
hatatlan rákos daganat eltorlaszolja az emésztőcsatornát, a sebész mester- 
séges nyílással segít a bajon. Ez önmagában véve nem gyógymód, de 
arra jó, hogy betegünk könnyebben viselje el állapotát. A példa mechani- 
kusan mutatja be azt, amit a stress-gyógymóddal biokémiai úton érhe- 
tünk el. 

A stress-gyógymódnak nincs támadó jellege; nem irányul egy bizonyos 
kórokozó ellen (mint a szérumok, antibiotikumok és a gyógyszeres 
kezelés). Í 

A stress gyógymód nem tüneti vagy szubsztitúciós kezelés; hatása nem 
abban áll, hogy megszüntet fajlagos tüneteket (mint az aszpirin a fejfá- 
jást), vagy pótol egy-egy hiányjelenséget (bőrátültetéssel helyrehozza a 
helyi szövetpusztulást, vitamin beadásával fedezi a vitaminhiányt). 

A stress-gyógymód — épp ellenkezőleg — taktikai védelemből áll, 
mert az aktív védelmet (például a kórokozó gyulladással való elbariká- 
dozását) passzív behódolással (kisebb sejtcsoportok feladásával, ártalmat- 
lan kórokozók továbbengedésével) váltogatja, attól függően, mi a leg- 
előnyösebb a szervezet egésze számára. 

Vannak olyan ágensek is, melyeket kivédhetetlen kórokozóknak tekin- 
tünk, mert a szövetekre olyan hatalmas erővel hatnak, hogy függetlenül 
bármilyen kondicionálástól és hajlamtól, mindig betegséget eredmé- 

nyeznek. (Ilyenek a radióaktív sugárzás, a hőmérséklet végleges szélső- 
ségei, súlyos fizikális sérülések vagy olyan mikroorganizmusok, melyek- 
nek kóros hatására fogékonyak vagyunk.) 

De a legtöbb ágens, mely betegséget képes előidézni bennünk, 
többé-kevésbé kondícionálisan ható kórokozó, tehát csak bizonyos körül- 
mények között és sajátos fogékonyság mellett okoz betegséget. Hogy 
támadásuk nyomán kialakul-e betegség vagy sem, függhet bizonyos 
örökléses faktoroktól, a behatolás helyétől, a rezisztencia előzetes 
gyengülésétől rossz táplálkozás, hideghatás stb. miatt. Ilyen esetekben 
szinte lehetetlen pontosan kimutatni, hogy a számtalan tényező közül 
melyik az, amelyik a betegségért közvetlenül felelős, illetőleg, melyik a 
kórokozó és melyik a kondicionáló faktor. A képet az homályosítja el, 
hogy mielőtt a betegség megnyilvánul, már teljes kórállapot alakul ki. 
Hogy egy baktérium, mely valamilyen kór csíráit hordozza, létrehoz-e 
egy betegséget, nagyban függ a védelem és a behódolás erőitől, melyek- 
kel szembetalálja magát, mikor a testbe hatol. Előfordulhat, hogy szaba- 
don bejut a vérkeringésbe és szepszissel gyors halált okoz, de az is lehet, 
hogy gyulladásos szövetek vesztegzára alá kerül és tétlenség lesz a sorsa. 
Nincs értelme most azon töprengeni, vajon a baktérium vagy a szerve- 
zet reakciója-e az elsőrangú fontosságú. A betegség kifejlődése mindig 
a tényezők egész sorának konstellációjától függ. 

De még ez az értelmezés sem tölthette be teljesen a betegség egységes 
elméletének szerepét, főleg azért, mert a nem-gyulladásos eredetű 
betegségek nem illettek bele. Viszont a lokális adaptációs szindróma 
jelenségeinek elemzésénél kiderült, hogy a lokális stress nemcsak gyulla- 
dást, hanem degenerációt és halált is okoz, és hatótevékenységének 
centrumában a sejtek ingerlését, megnagyobbodását és szaporodását is 
előidézi. Mindezeket az elváltozásokat szabályozni lehet a pro- és anti- 
inflammációs hormonokkal, amelyeket (az ezeknek megfelelő idegi 
ingerekhez hasonlóan) még szélesebb általánosítással úgy tekinthetünk, 
mint a sérülés reakciójának előmozdító, illetőleg gátló faktorait. Ezért 
semmi sem indokolja, hogy ezt az elméletet csak a kifejezetten gyulla- 


dásos betegségekre vonatkoztassuk. 

Kapcsolat a fajlagos és nem-fajlagos pólusok között 


Még mindig nyílt kérdésként állt előttünk, van-e helye az elméletben az 
ágensek sokrétű, specifikus hatásának? Ezek között ugyanis minőségi 
különbségek vannak, saját tulajdonságaikat és nem-fajlagos (stress) 
hatásaikat tekintve; nehéz tehát őket egységes keretbe foglalni. De 
később, mikor azt láttuk, hogy világosan kivehető átmenet van a 
leggyengébb és a legerősebb fajlagos akciók között, megértettük, hogy 
a különbség nem a fajtára, hanem a fokozatrá vonatkozik. Ha a stress 
terminológiájával valahogy ki tudnók fejezni a fajlagos akciókat is, 
minden kóros megnyilvánulásnak megtalálnók a közös nevezőjét. 
Kiderülhetne, hogy eredetük visszavezethető például az intenzitásnak, 
az akciók sorrendjének, az anatómiai felosztásnak különbségeire, 
továbbá a betegség három főtényezőjének — a stressornak, a rezisztencia 
és a behódolás erőinek — viszonyára. 


Idő, tér és intenzitás 


Függetlenül a betegség e három főtényezőjének relatív viszonyától, az 
egyes betegségek megnyilvánulásai már abból is levezethetők, hogy ez 
a hármasság mikor, hol és milyen mennyiségben alakul ki, tehát r. az idő 
(a stress tartama és esetleges megismétlődésének viszonyai), 2. a tér (a 
stress-szituáció helye) s végül 3. az intenzitás (a hármas jelenség fokozata) 
faktoraiból. 

Az elmúlt években megkíséreltem megszerkeszteni e hipotézis elvi 
alapjait a reakton-elméletben, amit a most következőkben szeretnék 
közelhozni az olvasóhoz. Már a bevezetésben hadd kockáztassam meg 
azt az állítást, hogy véleményem szerint a fajlagos és nem-fajlagos reak- 
ciók közötti kapcsolat az alaptényezők azonosságán alapszi 

Bár az élettani reakciók többnyire az egység látszatában jelentkeznek, 
ezek voltaképpen csak egyszerű aktivizálásai és inhibíciói (stress) az ele- 
mentáris, szubcelluláris élettani egységek, a reaktonok sokféle változa- 
tának." 


kk Bár nem akarok az idevonatkozó biológiai elméletek részleteibe bocsátkozni, 
mégis hadd említsem meg, hogy a biophore kifejezést (Weismann) már használták 
, az élő anyag legparányibb részecskéjének" hipotétikus megjelölésére. A feltétele- 
zés szerint ezeket a részecskéket nagyobb egységekbe lehet csoportosítani, s így 

Ezeknek mindegyike képes bizonyos visszahatásra, de az elemi 
reakcióknak különféle kombinációi minőségileg is különböző csoporto- 
sításokat eredményeznek. 

Hogy mindezt példával illusztráljam, fel szeretném hívni az olvasó 
figyelmét arra az egyszerű tényre, hogy a zongora klaviatúráján a dalla- 
mok végtelen változatait hozhatjuk létre a billentyűk aktivizálásával és 
inhibíciójával — különböző időben, helyen és intenzitással érintve 
őket —, hiszen mindegyik képes egyfajta feleletre. Szeretném bebizo- 
nyítani, hogy nem a sejtek, hanem a reaktonok az élő anyag ilyen 
, billentyűi", továbbá, hogy a normális és kóros életkörülmények csak 
attól függnek, mikor, hol és mennyire (vagy hányszor) érinti meg 
ezeket a biológiai elemeket a stress. 

Ez az elmélet egyébként szorosan bekapcsolódik a lélektanban Gestalt- 
elméletnek nevezett német irányzathoz. A , Gestalt" szó pontos fordítá- 
sában , alakot", illetőleg , formát" jelent, így nevezi ez az elmélet a 
különálló (fizikális, biológiai és lélektani) alakzatok és rendszerek olyan 
formacsoportosulásait, amelyeknél ezek funkcionális egységbe rende- 
ződnek. Az következik ebből, hogy a fiziológiai, biológiai és lélektani 
történések végső fokon nem a különálló elemek egyszerű összegeződésé- 
ből jönnek létre, hanem az egységgé összeállt Gestalt (forma) funkciója- 
ként. Minden betegség formája külön egységként működik, bármeny- 
nyire is egyszerű reakton-reakciók tömegét foglalja magában. 


Melyek azok a KlÖNSSZÁSÁNAK, 
amelyeket egységesíteni kell? 


Bármely jelenség alapvonásait vizsgáljuk is, két ellentétes pontról kiin- 
dulva szoktuk az elemzést elvégezni: az elsődleges ok és az ugyancsak 
elsődleges alapelemek oldaláról. 

Ha például egy primitív bennszülött törzs egy értelmes tagja először lát 
gépkocsit, alkalmasint azt kérdezi: ,,Ki csinálta?" (vagyis mi az oka?) és 
, Miből van?" (melyek az alkotóelemei?) 


állnak elő I. a determinánsok, melyek a génekkel azonosak s mikroszkóppal se látha- 
tók, továbbá 2. az id-ek, melyek a sejtmag látható kromatinszemcséjével azonosít- 
hatók. A biophore többé-kevésbé azonos a bioblast-tal (Altmann), a pangen-nel 
(Hugo de Vries), a plasome-mal (Wiesner) és a biogen-nel (Verworn). A reakton 
gondolata, bár sokkal távolabbról, de ugyancsak rokonságot mutat a monadok 
(Giordano Bruno és később Gottfried Wilhelm Leibniz) elméletével. 

Az okra irányuló ösztönös kíváncsiság a szellemi ébredezés idején 
minden gyermekben jelentkezik. Ez fejeződik ki a sok ,,miért?"-ben, 
melyek ilyen párbeszédek indítói: , Miért sötét az éjszaka?" , Mert nem 
süt a Nap." , Miért nem süt a Nap?" , Mert a Föld elfordult tőle." És így 
tovább mindaddig, amíg a türelmetlen felnőtt megunja a felelgetést. 

A sóvárgás, hogy a kérdések e létrafokain felmásszunk az ismeretek 
magasába, nem szűnik meg a gyermekkorral: de ahogy múlik az idő, 
leteszünk arról, hogy valaha is elérjük a csúcsot, mert megértjük, hogy 
a végokok felderíthetetlensége éppolyan végzete az embernek, mint az a 
vágy, hogy kutasson az okok után. De aki megérti, hogy az ismeretek e 
magasba szökkenő Jákob-létrája végtelen, abban találhat vigasztalást, 
hogy a haladás határtalan távlatokat nyújt számára; bármily magasra 
jutott is el az ismeretek fokozatain, még mindig sok-sok létrafok mere- 
dezik előtte. 

Bár a biológia keveset bajlódik az eredendő okokkal, a kísérleti 
munka egyenesen rávezetett bennünket arra a felismerésre, hogy a 
betegségek eredendő okainak jobb megértése roppant segítséget jelent- 
hetne az orvostudomány egységes alapjainak lerakásához. De még 
mielőtt ennek tárgyalásába fognék, hadd világítsam meg, mi teszi oly 
szükségessé az egységes talapzatot. 

Elsősorban is, melyek az orvostudománynak azok az elvei, amelyekről 
szó van? Vegyünk a példa alapjául öt egymásból folyó iker-elméletet, 
elsősorban mert ezek a biológia és az orvostudomány fundamentális 
fogalmaira épültek, másodsorban pedig, mert látszólag kizárják a dolgok 
közös nevezőre egyszerűsítésének lehetőségét. 

Az öt elméleti ikerpár a következő: I. egészség és betegség, 2. a beteg- 
ség önmagában és ennek jelei, tünetei, 3. a fajlagosság és nem-fajlagosság 
tüneménye, 4. minőségi és mennyiségi különbségek, 5. egység és 
összetettség. 


Egészség és betegség 


A tankönyvek az egészséget a betegség ellentéteként jellemzik és 
viszont. E két állapotot mindenki szemben álló pólusokként tekinti. 
De így van ez valóban? Különbözőségük nem sokkal inkább az idő-tér 
dimenziójába helyezett életjelenségek fokozatában és helyzetében 
van? 

A vérzést, gyulladást, súlyveszteséget és lázat általában a betegség 
jellegzetességeinek tekintjük, amelyek a normálisnak elfogadott, egész- 
séges állapottól való eltérést fejezik ki. Viszont a nők havi ciklusa vérzés- 
sel és a méh gyulladásával jár együtt, s éppen ennek hiánya az, amit beteg- 
ségnek vehetünk egy fiatal, felnőtt nőnél. Ám ha vérzése túlságosan 
nagyméretű vagy nem pusztán a méh duzzadt nyálkahártyájának lelökő- 
déséből ered (pl. endometriosis esetén), máris betegségről beszélünk, s 
ugyancsak így vesszük a menstruáció abnormális időben való megindu- 
lását (például koraérettség eseteiben). 

A súlyveszteséget és a hőmérséklet változását csakis az egészség valami- 
féle normájához viszonyítva lehet betegségnek tekinteni; viszont még az 
egészség és a biológiai normalitás állapota se fedi egymást. teljesen. 
Ha valaki nyomorék lábujjal vagy szépséghibával születik, nem normá- 
lis, de nemis beteg. A hiba még nem betegség. 

Azt lehetne felhozni ellenvetésképpen, hogy a fenti példák (vérzés, 
gyulladás, súlyveszteség, láz) csupán megnyilvánulásai a betegségnek és 
önmagukban nem betegségek. Helyes tehát, ha meghúzzuk a határvona- 
lat a betegség és ennek jelei, tünetei között. 


A betegség önmagában, jelei és tünetei 


A szótár meghatározása szerint a betegség , olyan kifejezetten kóros 
folyamat, amelynek jellegzetes tünetei vannak. Vonatkozhat az egész 
szervezetre vagy annak egy részére; oka, kórtana, prognózisa lehet 
ismert vagy ismeretlen." 

Másrészről a tünet (szimptóma) ,a betegség bármely funkcionális 
bizonyítéka", és a jel , a betegség bármely objektív bizonyítéka". (Az 
idézetek a Dorlands American Illustrated Medical Dictionary-ből valók.) 

Ezek a meghatározások, bármennyire átmentek is a köztudatba, 
mégsem elégíthetik ki az elemző igényeit. Vajon az úgynevezett közön- 
séges, , esszenciális" magas vérnyomás betegség-e vagy tünet? Ha beteg- 
ség, akkor jelét is magában foglalja, viszont ha csak jel, ugyan minek a 


Jellemző, hogy a Blakiston"s New Gould Medical Dictionary utolsó (1956-os) 
kiadása — melyet a legtöbb orvosi fórum mérvadónak fogad el — a betegséget 
olyan állapotnak jellemzi, amelyben ,,a szervezet adaptációs mechanizmusa elég- 
telenül reagál a ráirányuló stressek ingereire, és ez valamely rész, szerv vagy rend- 
szer működésében vagy struktúrájában zavart okoz." 

jele? Ugyanilyen kérdések merülhetnek fel a vesegyulladás vagy tüdő- 
gyulladás esetében is. Ezeket valóban betegségnek lehet tekinteni, és 
következményeiket (például a vesegyulladással együttjáró fehérje- 
ürítést és magas vérnyomást, a tüdőgyulladásnál fellépő lázat és légszom- 
jat) e betegségek jeleinek. De ha ugyanezek a vese- és tüdőelváltozások 
mondjuk skarlát következtében jelentkeznek, már nem tekintjük őket 
önálló betegségnek, hanem a skarlát jelének. 

Tulajdonképpen egy öntudatlan és nagyon praktikus érv szentesíti a 
fogalmak ilyen használatát. Ha ugyanis betegségekről van szó, úgy vesz- 
szük, hogy egy ok-okozati láncolat végpontjánál állunk, amelynek 
nincs már több láncszeme. Ha viszont jelről beszélünk, tudjuk, hogy 
még van lehetőség előrehaladásra, legalábbis egy lépésre, az eredendő 
ok megértése irányában. 

Ha így nézzük, úgy tűnik, hogy a különbség betegség és jelek, 
tünetek között nem is a leglényegesebb problémák közül való. Magától 
adódik a kérdés, vajon a szervezet e zavarainak átfogóbb interpretálása 
nem hozna-e közelebb a beteges folyamatok alaposabb megértéséhez? 
Persze ha jelekről vagy tünetekről esik szó, az orvos elsősorban fajlagos- 
ságukat firtatja: azt, hogy mennyire megbízható mutatói valamely 
betegségnek. 


Fajlagos és nem-fajlagos jelenségek 


A fajlagos (specifikus) megjelölés eredeti értelmezése: , az, ami egy fajtát 
jellemez vagy alkot". Például, fajlagos a különbség a kutya és a farkas 
között, bár mindkettő a Canis nemhez tartozik. 

A fajlagosság elvének különös jelentősége van a stress-kutatásban, 
hiszen a biológiai stresst nem-fajlagosnak határoztuk meg: a testben 
felhalmozott kopás mennyiségének, ami az élettel együttjár. Ebben az 
értelemben tehát a stress olyan állapot, amelyet túlnyomó részben nem- 
fajlagos ágensek okoznak, olyanok, amelyek szelektivitás nélkül sok 
szervre hatnak. Ennek ellentéteként a fajlagos ágens csak egyik vagy 
másik szervre hat és ezért szelektív (fajlagosan meghatározott) hatást 
okoz. Az olyan ágensek, amelyek a szervezet körülhatárolt részén csak 
kifejezetten szelektív, tehát fajlagos elváltozást okoznak, nagyon ritkák; 
a legtöbb inger inkább kiterjedt (nem fajlagosan meghatározott) reakciót 
idéz elő a test több helyén. Ezért a fajlagos ágens fajlagosságot jelent mind 

az okozatiság, mind pedig a létrehívott elváltozás formája (vagy össze- 
tétele) tekintetében. 

Minden szerv csak bizonyos határig tudja elviselni a kopást, de ha 
egyszerre több szerv kerül nem-fajlagos hatások gyújtópontjába, vala- 
mennyi kopás értéke összeadódik. Ezért azok az ágensek a leghatásosabb 
stressorok, amelyek fajlagos hatás nélkül a legtöbb szervet érintik. A faj- 
lagos ágensek jellemző példájaként már említettem a türeotrop hor- 
mont, amely minden más ágensnél (ha egyáltalán van még ilyen!) 
szelektívebben képes ingerelni a pajzsmirigyet. Az ellentét ábrázolása- 
ként említem meg a súlyos fertőzések, radioaktív sugárzás vagy akár 
mély aggodalom által okozott elváltozásokat — például a kimerülést, 
gyomor-bélrendszeri zavarokat, súlyveszteséget —, amelyek javarészük- 
ben nem-fajlagosak, hiszen sok ágens tudja őket hasonló formában 
előidézni. De még így sem tudunk megnevezni egy abszolút mértékben 
fajlagos vagy egy abszolút nem-fajlagos dágenst. 

Itt ismét az a benyomásunk támad, hogy e fogalmi kettősség két tagja, 
a fajlagos és a nem-fajlagos, minőségileg csak látszólag különbözik 
egymástól: különbözőségük inkább fokozati, azaz összetételük bizonyos 
mennyiségi tényezőiben rejlik. i 


Minőségi és mennyiségi különbségek 


Az elmondottak után ahhoz a nehéz feladathoz érkezünk, hogy általános- 
ságban megvilágítsuk a minőségi és mennyiségi különbözőségeket. 
Úgy látszik, hogy például egy gyenge és egy erős vérnyomásemelő 
anyag hatása csak fokozatban (mennyiségileg) különbözik egymástól, 
viszont az ideg-stimuláns (izgatószer) és a nyugtató (depressor) már 
minőségileg különbözik. Ez a szembeállítás azért tűnik magától értető- 
dőnek, mert a különbözőségeket a használt terminológia is alátámasztja. 
Nos, izgatásról és depresszióról szólva, meg kell látnunk, hogy e két szél- 
sőséges állapotot egy olyan középponti helyzetből ítéljük meg, amelyet 
mi normának fogadunk el. Ha viszont az aktivitás teljes hiányától felfelé 
indulunk el, akkor olyan meredek vonalat kapunk, amely a nullaponttól 
emelkedve áthalad a depresszió fokán, s továbbjutva eléri az excitációt. 

Talán nem indokolatlan azt kérdezni, vajon nem csupán fokozati 
kérdés-e a mennyiségi és minőségi különbözőség, nem csak az életjelenségek 
megoszlásának képlete-e, időben és térben ábrázolva? Hiszen elképzel- 

hető, hogy minden minőségi különbözőség létrehozható néhány olyan 
biológiai elem puszta kombinációjával és permutációjával, amelyeknek 
mindegyike csak egyfajta reakcióra képes. 

Gondoljunk a világvárosok fényreklámjaira, a ,,villanyújságra", 
amely az égők felvillanásának kombinációival és permutációival , aktív" 
előidézője minden betűformának, noha minden egyes égő csak egyetlen 
akciót képvisel. Lehet, hogy az emberi test is egy ehhez hasonló, csak 
éppen roppant bonyolultan összetett háromdimenziós kapcsolótábla, 
amelyen a visszahatásra képes végső parányok, a reaktonok kombinációi- 
val és permutációival az élet minden lehetséges jelensége létrehozható? 

Ez a kérdés vezet el az utolsó és talán legfontosabb iker-fogalomhoz, 
amelynek elemzése nélkül nem kísérelhetjük meg a biológiai jelenségek 
egységes képének megszerkesztését: — az élet alapegységének problémá- 


jához. 


Egység és összetettség 


A határ megvonása egység és összetettség között nemcsak a biológiá- 
ban és az orvostudományban nehéz feladat. Ugyanilyen nehéz a kémiá- 
ban, fizikában, algebrában és geometriában is. Említhetjük az anyag 
vagy az energia egységeit is; egységnek vehetünk egy bizonyos számot, 
vegyi elemet, struktúrát vagy akár formát. Hogy közismert példát 
mondjunk, régóta tekintjük az atomot az anyag egységének. De a 
közelmúltban, főként a fizika és a matematika sikereként, ezt a látszólag 
oszthatatlan építményt is sikerült összezúzni, és az így nyert parányok 
vezettek az egységesítés olyan általános elméletéhez, amelynél nagy- 
szerűbbet sohasem alkotott az emberi elme. Az atom azonban még így 
is egység maradt, az anyag fundamentális egysége. 

A biológiában az élet fajtaváltozatai között minden fajta külön egység- 
rend. Egységnek számít az egyén a fajta kereteiben, a szerv is egység az 
egyénen belül, egység a szövet a szervben s a sejt a szövetben. Hagyomá- 
nyos felfogás szerint a sejt a végső és alapvető egysége az életnek, jóllehet 
a sejt is sokszorosan összetett képlet. 

A most következő fejezet azt kívánja felderíteni, hogyan hidalhatja át 
a stress-elmélet azt az űrt, amely a biológia és az orvostudomány olyan 
alapvető fogalmai között tátong, mint az egészség és betegség, betegség 
és tünetei, fajlagos és nem-fajlagos elváltozások, minőségi és mennyiségi 

különbözőségek, és — ami talán a legalapvetőbb — az egység és össze- 
tettség. 


Nem tudom — és talán nem is lényeges —, vajon okfejtésem elvi 
alapjait megfogalmazták-e már előttem a filozófusok. Talán igen. 
A felfedezés eredetisége a szó természettudományi értelmezésében alig 
számít valamit a gondolkozás tudományának birodalmában. Hiszen 
valamennyi argumentumot, amely az emberi agytól kitelik, valószínű- 
leg megfogalmazta már valaha valaki valamilyen nyelven, különösen, ha 
olyan alapvető elvekről van szó, mint amelyekkel itt foglalkozunk. 
De nagy különbség van aközött, hogy valamit láttak (esetleg leírtak), 
vagy hogy azzal a leghozzáértőbbek foglalkoztak is. A következtetés 
alapvető módszerei egyébként a tudomány minden ágában ugyanazok; 
de hogy a következtetés módszerével valamilyen területen új ismeretek- 
hez és tanulságokhoz jussunk el, ahhoz az elvet először is le kell fordítani 
e sajátos terület nyelvére. Nekünk, biológusoknak és orvosoknak, csak az 
olyan általánosítás elfogadható, amelyet ellenőrizhető adatok tömegével lehet 
alátámasztani. Ösztönösen visszarettenünk a tisztán bölcseleti megállapí- 
tásoktól, mert úgy véljük, hogy az agy néha elrugaszkodik és ha néhanap 
megpróbáljuk tudományunk valamelyik általános elvének megformulá- 
zását, bizony rádöbbenünk, hogy a laboratórium nem mindig tud lépést 
tartani a képzelettel. 

Mi a kísérleti filozófiát tekintjük magunkénak, mert csak a tárgyilagos 
megfigyelések tanulságaiból értünk. A természettudomány példájára ez a 
fajta kísérleti filozófia megteremthetné az elméleti orvostudományt, amely 
éppoly iránymutató és hasznos lenne az orvosoknak, mint ahogy az 
elméleti fizika segíti a szervetlen világ kutatóit. 

Az alapok lerakása hosszú és fáradságos munkát követel, talán nemze- 
dékek egész sorának hozzájárulását. A most következő oldalakon az 
olvasó csak a terv korai vázlatát találja, amit a laboratóriumban szerzett 
ismeretek alapján szerkesztettünk. 

20. HOGYAN VEZETHET A STRESS-ELMÉLET A BIOLÓGIA 
ÉS AZ ORVOSTUDOMÁNY EGYSÉGESEBB ÉRTELMEZÉSÉHEZ? 


Stress és adaptáció. Stress és növekedés. Stress és fajlagosság. 
Az élet strukturális egysége: a sejt. Az élet funkcionális egysége: 
a reakton. A sejtek betegségének analízise és szintézise. A reakton- 
hipotézis lehetőségei és határai 


Stress és adaptáció 


A generális adaptációs szindrómával kapcsolatos korábbi kísérleti munka, 
de főként a lokális adaptációs szindrómával összefüggő későbbi megfi- 
gyelések világosan elhatárolták az általam fajlagos rezisztenciának nevezett 
fogalmat a kereszt-rezisztenciától. (Az előbbi ugyanazzal az ágenssel, 
utóbbi egy másik ágenssel való előkezelés után az ágenssel szemben fel- 
lépő ellenállás.) 

A rezisztencia szakasza (lásd 46. oldal) onnan nyerte a nevét, hogy 
ilyenkor csúcsponton van az ellenállóképesség azzal az ágenssel szemben, 
amely az általános vagy lokális adaptációs szindrómának ezt a fokozatát 
létrehozta, míg ugyanekkor más ágensekkel szemben az ellenállóképesség 
jóval a normális alá süllyed. Mintha a szöveteket annyira lefoglalná 
ennek az egy tevékenységnek véghezvitele, hogy közben elmulasztják 
az újabb körülményekhez való adaptálódást. Ez a megfigyelés vezetett 
arra, hogy az adaptációnak két alapvető fajtáját kell megkülönböztet- 
nünk: 

I. Erősbödő alkalmazkodás (szakszerűbben: homotrof adaptáció) : 
olyan egyszerű, progresszív alkalmazkodási reakció, mely a már meglevő 
sejtelemek megnagyobbodásával és szaporodásával jár, minőségi válto- 
zás nélkül. Ez történik, ha valamely szövetnek éppen csak fel kell fokoz- 
nia aktivitását egy olyan tevékenység keretében, amelyhez már korábban 
adaptálódott, pl. ha az izomnak a szokottnál nagyobb munkát kell 
végeznie. 

2. Átalakuló alkalmazkodás (átadaptálódás, heterotrof adaptáció) esetén 
valamely szövet arra kényszerül, hogy eredeti rendeltetésétől eltérő 
akciót vigyen végbe. Ez történik például, ha baktériumok vagy elpusz- 
tult sejtek törmelékei kerülnek az izomsejt közelébe, és ez utóbbi kény- 
telen átformálni magát, hogy elnyelje és elpusztítsa ezeket az anyagokat 
(szakkifejezéssel: fagocitózisos metaplázia). Érdekes, hogy valahányszor 
ilyen átadaptálódás szüksége lép fel, a részt vevő sejtek, melyek eredeti 
funkcióiknak megfelelően alakultak ki, először is elvesztik minden 

jellegzetes sajátságukat. Szerkezetük visszafejlődik, leegyszerűsödik, 
egészen fiatal sejthez lesznek hasonlók, hogy új tulajdonságaikkal egy 
merőben más funkciót hajthassanak végre. A stress különös erővel 
mozdítja elő a sejtek visszafejlődését és megfiatalodását, elősegítve ezzel 
teljes áthangolódásukat. Emlékezzünk majd vissza ezekre a megállapítá- 
sokra, ha (filozófiai síkon) az egyéniség kialakulásának stress-faktoraival 
(lásd 289. oldal) foglalkozunk, és szó esik a stressnek mint az aktivitás 
kiegyenlítő tényezőjének szerepéről (lásd 279. oldal). 

Az előzőkben a strukturális átrendeződést állítottuk példának a lokális 
stresshez való adaptálódásra. Magától értetődik, hogy ugyanígy beszél- 
hettünk volna funkcionális visszahatásról is (hiszen ez mindig valamiféle 
anyagi — strukturális, kémiai — adottságból következik), sőt a szervezet 
egészének adaptációs reakcióiról (melyek lényegükben összehangolt 
helyi reakciók összegeződései). 

Az adaptációs reakciók mind e változatai végső elemzésben különféle 
szövetelemeknek a stress hatására bekövetkező kombinációiból állnak. 
Ez a jelenség már megsejteti egy alapvető, egységes törvényszerűség 
létezését. De ez még csak sejtés, nem bizonyosság. És az a legzavaróbb 
benne, hogy nagyon nehéz összeegyeztetni az erősbödő adaptáció, 
illetve az átadaptálódás , kóros" tüneményeit (például egy szabályos 
izomsejt szerkezetének torzulását, hogy képessé váljon idegen test 
elnyelésére) e szövetek , fiziológiás" természetű, normális jelenségeivel 
(amilyenek a növekedés és a megérés). Szöveteink fejlődésén, úgy látszik, 
a csecsemőkortól a felnőtt korig az öröklés törvényei uralkodnak, 
a stresstől függetlenül. 


Stress és növekedés 


Figyelemre méltó, hogy az úgynevezett adaptációs hormonok, más né- 
ven stress-hormonok, az általános növekedésnek is fontos szabályozói. 
Az ACTH és a kortizol erős növekedés-gátló anyagok, viszont az STH 
olyan nagy hatású ellentéte ezeknek, hogy a köztudatba növekedési 
hormon néven ment át. Nem nehéz tehát megérteni, hogy a stress befo- 
lyásolni képes a test egészének növekedési folyamatát. Ha gyermekeknek 
túlságosan sok stressben van részük, elsatnyulnak, és e csökevényesedés, 
legalábbis részben, az ACTH és a kortizol túlzott elválasztásával magya- 
rázható. 

Felmerül a kérdés, van-e valamiféle kapcsolat a stress (illetőleg az 
adaptációs hormonok) és a szervezet bizonyos részeinek elhatárolt, 
lokális növekedése között, amely már minőségi változásnak számít, 
hiszen a testi formák átalakulását jelenti. Tudjuk, hogy a lokális stress 
legjellemzőbb következménye, a gyulladás, együtt jár a sérülés helyének 
elhatárolt szövetnövekedésével. Ennek egy része fejlődéses jellegű 
(a sejtek nagyságának és számának növekedése), másik része visszafejlő- 
déses (kötőszöveti sejtek átformálódása olyan fajtájúvá, amelyek el tud- 
ják nyelni a baktériumot). 

Serdülő patkányokon kortizolos helyi kezeléssel sikerült szelektíven 
meggátolnom az egyik fül, fél láb, sőt csak a pofa egy részének 
növekedését. Ezek jellegzetes születés utáni korcsosulások voltak. 
Folyamatban vannak olyan kísérletek, amelyek ezt a kezelési elvet 
gyermekek egyik-másik szervének abnormális túlnövése esetében 
alkalmazzák. 

Bizonyos szövetek lokális növekedését stresszel (vagy az adaptációs 
hormonokkal) szelektíven lehet befolyásolni, még a sérüléstől távolabb 
eső helyről is. Meggyőződtünk arról, hogy anti-inflammációs hormonok 
beadása után a test bármely részén alkalmazott lokális stress távoli nyirok- 
szerkezetek vagy gyulladásos szövetek zsugorodását okozza, míg pro- 
inflammációs hormonok ennek épp az ellenkezőjét idézik elő. 

Gyakran a stress és a hormonok lokális hatása — akár gyulladásról, 
akár pedig növekedésről legyen szó — csak bizonyos körülmények 
között nyilvánul meg. Például, a véredények szűkítésével előidézett 
lokális hiányjelenség növeli a hormonok növekedés-gátló és gyulladás- 
ellenes"hatását, míg a véredények tágításával ennek az ellenkezőjét érjük 
el. A stress-kutatásnak egész külön ágazata foglalkozik annak a mechaniz- 
musnak felderítésével, amelyen át ezek a kondicionáló faktorok változást 
tudnak okozni a szövetek lokális visszahatásában, s ezzel szelektív reakció- 
kat hívnak létre olyan hormonok beadása után, melyeket a vérkeringés 
egyenlően oszt el az egész szervezetben. 

Az sincs kizárva, hogy lokális stress alatt bizonyos sejtek affinitásra 
(vonzásra) tesznek szert növekedést szabályozó adaptációs hormonok 
iránt, de ezt a tételt még eddig nem sikerült biokémiai úton igazolni. 
Mind e faktorok egyik-másik adaptációs hormonnal szemben szelektív 
érzékenységgel ruházhatják fel a szövetek bizonyos régióit, így teremt- 
vén meg annak a lehetőségét, hogy a stress strukturális változást okozzon 
a szervezetben. 

Talán az aktivitás az, amit a növekedés legfontosabb lokális serkentő- 
jének tekinthetünk. Ha egy izomsejt túlzott munkára, vagy a mirigysejt 
fokozott elválasztásra kényszerül, megnagyobbodik. A kérdés az, betölt- 
heti-e egymagában a lokális túlműködés stresse a növekedés-szabályozó 
adaptációs hormonok kondicionáló faktorának szerepét? Azt már megállapí- 
tottuk, hogy a növekedési hormon nagyobb mérvű növekedésre ösztönzi 
a működő, mint a pihenő izomzatot. De egy meghatározott izomcsoport 
szelektív aktivizálását fajlagos reakciónak kell tekintenünk, és ha ezt 
stressnek vesszük, úgy látszik, mintha ebben az esetben fajlagos és nem- 
fajlagos akció között elmosódnék a határ, noha egyébként ez a stress- 
elmélet alapja. 


Stress és fajlagosság 


Elmondottuk, hogy bizonyos szervek fajlagos, helyi ingere (a szem 
stimulálása fénnyel, a fülé zajjal, az izomé a mozgató idegek által) 
általános stresst hoz létre azáltal, hogy az ingerelt szövetek alarm-jelzé- 
seket bocsátanak ki. 

Azt is láttuk, hogy bármilyen rész helyi ingere a lokális stress megnyil- 
vánulásait teremti meg. Ez történik, ha tartós ingerhatás után valamely 
izomban lokális gyulladás lép fel. Sőt, R. Barany svédországi kutató azt 
mutatta ki, hogy különféle helyi irritánsok alkalmazása után valamely 
izom megerőltetése módosítja a fáradt szövetek magatartását a gyulla- 
dással szemben. Kétségtelen tény tehát, hogy a szervek fajlagos stimulá- 
lása összefonódik a stress nem-fajlagos, lokális és generális megnyilvánu- 
lásaival. 

Másik fontos száll a fajlagosság és a reakció minősége közötti kapcsolat. 
A nem-fajlagos ágenseket olyan stimulusoknak neveztük, , melyek 
több célpontra irányulnak s képtelenek szelektíven hatni bármelyikre 
is." Ennek a meghatározásnak ellentéte áll a fajlagos ágensekre. Egy 
bizonyos nem-fajlagos elváltozást az ágensek egész sorával fel lehet 
idézni, míg fajlagos akciót csak legfeljebb egy-két ágenssel. Az ágensek e 
két csoportja teljesen különbözőnek tűnik, minőségük sem egyező. 
Úgy látszik, ellentéttel van dolgunk. 

De az is lehet, hogy ez a magától értetődő, alapvető különbözőség a 
fajlagos és nem-fajlagos között inkább csak látszólagos, mint valóságos. 
Ki lehet mutatni, hogy az élő szervezet reaktív elemei (a receptorok vagy 

célpontok) csak egyféleképpen tudnak valamely irritációra reagálni. 
A visszahatásnak ezt a típusát az elem saját felépítése szabja meg és nem 
az az ingerhatás, amely az akciót előhívta, noha a szóban forgó elem az 
egyik ágensre érzékenyebben reagál, mint a másikra. Akár hőhatás, 
sérülés vagy elektromosság éri, az izomrost visszahatása mindig össze- 
húzódás lesz, ahogy a látóidegé a fényérzet, a mirigysejté az elválasztás 
és így tovább. Lehetséges, hogy a fajlagos reakciók megnyilvánulási 
változatai csak kombinációi és permutációi olyan visszahatás-típusoknak, 
melyekre a test különféle biológiai elemei képesek? Mert ha ez így van, 
akkor minden életjelenséget — az elszigetelttől az általánosig, a nem- 
fajlagostól a legfajlagosabbig — közös nevezőre lehetne egyszerűsíteni. 
Úgy vehetnők ezeket, mint a test egyszerű, egyirányú élettani egységei- 
nek (szerveknek, sejteknek, sejtrészecskéküek) csoportosulásából eredő 
összhatást. 

Ebben a megvilágításban az életjelenségek egységes alaptörvénye 
— a növekedés és az adaptáció, a regionális (helyi) és generális stressorok 
reakciója — kezd már határozott formát ölteni. Csupán egy súlyos 
probléma meredezik még előttünk: meg kell határoznunk a fajlagos és 
nem fajlagos reakciók kölcsönhatásának sajátságait. Azt hiszem, ennek a 
csomónak kibogozását leginkább az az általánosan-elfogadott elv akadá- 
lyozza, hogy az élő anyagnak a sejt a végső egysége. Még egyetlen sejt is 
képes minőségileg különböző (fajlagos vagy nem-fajlagos) visszahatásra. 
Ezt csak akkor érthetjük meg, ha feltételezzük a sejten belüli kisebb egységek 


létezését, amelyek saját reakciójuk tekintetében viszonylag függetlenek egymás- 
tól. 


Az élet strukturális egysége: a sejt 


Amikor 1667-ben Robert Hooke kezdetleges mikroszkópjának lencsé- 
jébe pillantott, apró rekeszeket látott meg az élő növényi szövetben. 
Mintha valamennyi egy-egy fallal övezett üreget alkotott volna; ezért is 
nevezte őket sejteknek. Amit manapság sejtnek mondunk, azt tulajdon- 
képpen élő anyag tölti ki: a sejt-mag és a sejt-plazma (sejt-test). 

Több, mint másfél évszázaddal Hooke felfedezése után két német 
tudós, Matthias J. Schleiden és Theodor Schwann, már azt állapította 
meg, hogy kivétel nélkül minden élő anyagot, növényt és állatot, sejtek 
építenek fel. Ez indította őket (1839-ben) az élettan első igazán egységes 

koncepciójának : a sejtelméletnek kidolgozására. Egész röviden összefog- 
lalva az volt a feltételezésük, hogy mindaz, ami él, sejtek alapvető egysé- 
geiből épül fel — ugyanúgy, ahogy sokáig az atomot tekintették az 
élettelen anyag fundamentális, láthatatlan és oszthatatlan alapegységé- 
nek. A sejtelmélet éppoly serkentően és termékenyítően hatott a bioló- 
giára és az orvostudományra, mint az atomelmélet a kémiára és a fizikára. 
Legtöbb élettani fogalmunk a sejtelméletben gyökerezik. Hogy csak 
egy kimagasló példát említsek, a kórbonctan atyja, Rudolf Virchow 
enélkül nem alkothatta volna meg híres sejtkórtanát, amely egészében 
arra a tételre alapozódik, hogy minden betegség tulajdonképpen a 
sejtek betegsége. Kétségtelenül ez a lényege az egységek oki és térbeli 
kapcsolatának felderítésével foglalkozó kutatásnak. Egyáltalán nem 
csodálatos, hogy az élet egy ilyen látható egységének felismerése ekkora 
lendületet adott az élettannak. 

De a későbbi kutatás sok olyan tényt fedezett fel, amely összeegyeztet- 
hetetlen a sejtelmélettel. Például bizonyos nyálka-alakzatok, melyek igen 
nagyméretűvé is válhatnak, tartalmaznak ugyan magot, de semmi jel 
sem mutat arra, hogy sejtfelépítésük lenne. Ugyanakkor az emberi 
vörösvérsejteknek egyáltalán nincs magjuk. A vírusok alakzataiból sem 
lehet sejtfelépítésre következtetni. Mégis, ezek mind élő anyag benyo- 
mását keltik. És a sejtközi anyagok talán élettelenek? 

Ilyen és más ellentmondó tények ellenére a sejtelmélet mégis oly 
használhatónak bizonyult és oly: mélyen belerögződött a biológusok 
tudatába, hogy semmi mással nem lehetett kiszorítani onnan. Mindent, 
ami nem illett hozzá, egyszerűen olyan kivételnek tekintettek, mely 
erősíti a szabályt. Hiszen még az atomelméletnek is, mely eredetileg 
tagadta az elemeknek más elemekké átminősülését, megvoltak a maga 
kivételei. 

De ma már tudjuk, hogy az atom mégis osztható és nem azonos az 
anyag végső egységével. Minőségi változást lehetett létrehozni az ele- 
mekben — noha ugyanaz az atom építi fel őket — valóságos végegységeik 
átrendeződése révén. Mégis hosszú időn át gátolta a helyes irányba való 
továbbhaladást az. egyébként hasznos, de kezdetleges atomelmélet. 
Lehetséges-e ezeket a tanulságokat az élő anyagra szabott atomelméletre 
is alkalmazni? 

Vitathatatlan, hogy a biológiai ingerek bizonyos receptorai, illetőleg 
célpontjai, a sejtnél kisebb (szubcelluláris) dimenziókba tartoznak. 
Elképzelhetetlen, hogy az élő szervezetnek a sejt alapvető egysége legyen, 

hiszen egyetlen sejten belül is a különböző részecskék önállóan és egyazon 
időben más és más funkciók végzésére képesek. Például ugyanaz a sejt 
ugyanabban az időben képes arra, hogy mozgást végezzen, betöltse 
szekréciós feladatát, elnyeljen egy idegen anyagot, táplálkozzék és külső 
ingerekre reagáljon. Egy-egy ágens minden kétséget kizáróan képes a 
sejtnek csupán egy részecskéjére (valamely sejt-szervre) vagy egyetlen 
biokémiai egységére (például egyik enzimjére) teljesen szelektíven 
hatni. 


Az élet funkcionális egysége: a reakton 


A sejt tehát csak egyik téglája, szerkezeti egysége az életnek. Látható 
hártya keretezi, amely elhatárolja környezetétől s ugyanakkor meghatá- 
rozza térbeli méreteit. De az élettani funkciók elemi egységének még- 
sem tekinthetjük: a sejten belül ugyanis vannak még kisebb alakzatok, 
melyeket ugyancsak egységnek kell elfogadnunk, hiszen ezek is képesek 
egymástól független tevékenységre. A nagyobb biológiai egységek 
(a vese nefronjai, az idegrendszer neuronjai) mintájára ezeket a parányo- 
kat reaktonoknak neveztem el. A reakton az a legkisebb biológiai célpont, 
amely még önállóan képes válaszolni az ingerre. Formáit nem mutatja ki a 
mikroszkóp; lehet, hogy nincsenek is élesen megvonható határai. 
De strukturális viszonyaiktól függetlenül is a reaktonok képesek önma- 
gukban cselekedni, amit az bizonyít, hogy bizonyos ágensek szelektíven 
tudnak hatni az egész szervezeten belül sok sejt és az intercelluláris 
anyag egyazon típusú reaktonjaira. E . jelenség folyamán a reakton- 
egységek funkcionális szerveződése sokkal fontosabb a sejtekre való 
strukturális tagozódásnál, 

Vajon , élnek" a reaktonok? Mivel az ellenkezőjére nincs bizonyíté- 
kunk, hadd tételezzük fel, hogy élnek, hiszen tulajdonságaikból ugyan- 
úgy erre következtethetünk, mintha a teljes sejtről lenne szó. Sok egyéb 
mellett, a reaktonok növekednek s szaporodnak, saját fajtájukat repro- 
dukálva. Azonkívül arra törekszenek, hogy fenntartsák alkatuk jelleg- 
zetességeit a környezet változása közben, tehát rendkívüli képességük 
van az adaptálódásra. Például egy sejt gyakran igénybe vett részecskéje 
meg tud nagyobbodni és szaporodni tud a sejten belül. Í 

Ki kell jelentenem, hogy egyetlen megfigyelésem se támasztja alá 
azt a feltételezést, hogy ezek az elemi célpontocskák feltétlenül testi 

építmények, tehát anyagból valók. Az is elképzelhető, hogy a reakton 
éppen csak a kölcsönhatás fókusza, valamiféle funkcionális tervszerűség 
vagy sablon, ami az anyagi organizmuson uralkodik. Ha tervszerűségnek 
fogjuk fel, akkor tökéletes precizitással tartalmazza az élet olyan jelleg- 
zetességeit, mint a növekedés, a szaporodás, a változó körülményekhez 
való adaptálódás képessége. Ami él, az kétségtelenül anyagból való, de ennek 
az élet csak egyik jellegzetessége. A sejtelméletnek az a legnagyobb 
erőssége, hogy , építőköveit" pontosan körvonalazva látni lehet, s 
könnyen bizonyítható, hogy ugyanezek minden élő anyagban fellelhe- 
tők. De ebből csupán az következik, hogy a sejt strukturális egység. Az már 
nem, hogy ugyanakkor alapvető, eredendő egysége is az életnek. A szervek 
a test egységei; a szövetek egységek ezen belül; a sejtek pedig ezeknek a 
szöveteknek egységei. Miért fejeznők be az élő anyag szétbontását épp 
ennél a pontnál? Az nem elegendő ok, hogy a mikroszkóp e nagyság- 
rend alatt a határokat nem tudja kimutatni. Hiszen a guantumnak sin- 
csenek határai, mégis elemi egysége az energiának. 

Hol húzzuk meg hát az alapvonalat? Az élő anyagban, csakúgy mint 
az élettelenben, kémiai elemek vannak ugyan, de ezekről aligha tételez- 
hetjük fel, hogy az élet számára lennének alkotva. Valamennyi az anyag 
fajlagos egysége, de nem feltétlenül az élő anyagé. Az elemeknek csak 
bizonyos összetételei idézik fel az élet jellegzetességeit. A fajlagos elem, 
bármilyen legyen is a szerkezete, az a végső részecske, amely még képes 
beilleszkedni egy adott struktúrába. (Ennek az elvnek mechanikus 
ábrázolása a következő rajzon látható. Lásd 248. oldal.) És mert mindez 
bizonyíthatóan igaz, miért ne ismernők el az élet fundamentális egységeként 
azokat a legkisebb szerkezeteket, amelyek még képesek szelektíven reagálni a 
biológiai ingerre, és megnyilvánulásaik összhangban állanak az élet általánosan 
elfogadott kritériumaival? : 


Nézzük meg most, hogy vajon a reakton-elmélet megvilágítja-e 
azokat a jelenségeket, melyekre a sejtelméletben nincs magyarázat. 
A reaktonok elve szerint: 

I. Az élet alapvető, fajlagos elemei a szubcelluláris nagyságrendhez tartoz- 
nak. Lehet, hogy határaik nem láthatók; az is lehet, hogy ezek csupán 
gócpontok az élő anyag tényezőinek hatósugarában (az élettelen anyag 
atomjait összetartó kapcsolatokhoz hasonlóan). Reaktonoknak azokat a 
legkisebb célpontokat tekintjük, melyek még képesek szelektív biológiai 
reakcióra. 

Ez az ábra annak az elvnek illusztrálása, hogy a fajlagos elem az a végső 
részecske, amely még képes egy adott struktúrába beilleszkedni. 

A központi, A-val jelzett fehér háromszög hasonló a harántcsíkozott és a ponto- 
zott A idomhoz. E két utóbbi csak árnyékolásában különbözik az eredeti formától, 
alakjában nem. Az alakzatok különféle változatait bármilyen árnyékolásban létre 
lehet hozni, ha ezeket az A elemeket és ezeknek kombinációit különféle módon 
kapcsoljuk össze. Ezért a fenti összetételekben A fajlagos eleme B-nek és C-nek is. 

Ugyanakkor B fajlagos eleme az 1I-gyel és 2-vel jelzett idomnak is, de a 3. és 4. 
számúnak már nem, mert e két utóbbit nem lehet megszerkeszteni belőle. 

Hangsúlyoznunk kell, hogy A nem fajlagos eleme az I., 2., 3. vagy 4. számú 
idomnak, csupán a B és C jelű alkati formáknak, mert csak ezeknek fokozatáig 
lehet a (pontozott) kis háromszögeket az adott forma kereteihez szabni. Ugyanígy 
valamely fajta fajlagos eleme az egyes állat (és nem a sejt), a szöveté a sejt (és nem a 
reakton) és az élő anyag legkisebb, még fajlagos eleme a reakton (és nem az atom). 


2. Minden reakton csak egyféle válaszra képes. E válasz jellege magának 
a reaktonnak alkati tulajdonságaitól függ. Ezért van az, hogy e végegysé- 
gek síkján már nem lehet a reakció típusában elkülöníteni a fajlagost a 
nem-fajlagostól. Más szóval, ezen a fokon már a reakció minőségi és 
fajlagossági elvének nincs létjogosultsága. 

3. Az akció fajlagossága (a hatás okozatisága ) annak a szelektív affinítás- 
nak a fokától függ, amit egy ágens bizonyos reaktontípusokra kifejt. 

4. A válasz fajlagossága (a hatás szerkezeti formája) annak mértékétől 
függ, mennyire lehet bizonyos reaktonokat a többitől függetlenül aktiválni. 

5. A válasz intenzitása az aktivált reaktonok számával arányos. Az még 
tisztázásra vár, hogy ezen a fundamentális síkon van-e egyáltalán jelen- 
tősége az aktiválás fokának, vagy pedig a reaktonok csupán az igen-nem- 
válaszok , kioldásán" alapszanak, amit a felhalmozott akció-potenciál 
teljes kiürítése követ. 

6. Az erősbödő adaptáció bizonyos — már kifejlett — reaktonok egyszerűt 
növekedésén és szaporodásán alapszik. 

7. A visszafejlődéses , ,átadaptálódás" a még kifejletlen reaktonok növekedésén 
és szaporodásán alapszik, tétlenségre és sorvadásra ítéli azokat, amelyek már 
kifejlett állapotban vannak. Ez az a reakció-fajta, amelyet , minőségi" 
változásnak tekintünk. A később (lásd 250—252. oldal következő 
ábrasor sematikusan ábrázolja az ezzel kapcsolatos működési elvet. 

Első tekintetre nehéz megérteni, hogyan okozhat korlátozott számú 
reakton pusztán mennyiségi visszahatással olyan korlátlan számú, minőségileg 
egészen különböző reakció-fajtákat, mint amilyeneket az élő anyagban 
észlelünk. De nem egyedülálló jelenség ez az élettanban. 

Például Young—Helmholtz híres színérzékelési elmélete szerint mind- 
össze három alapvető színérzet létezik: a vörös, zöld és ibolyakék. 
Ezek megfelelő kombinációival minden szín létrehozható. Az volt a 
feltételezés, hogy a recehártyában háromféle ideg-elem található, amely- 
nek mindegyike fajlagos reakcióképességgel rendelkezik bizonyos szín 
rezgésszámának ingerére. Ha a vörösre és zöldre beállított ideg-elemek 
egyszerre lépnek akcióba, a sárga szín érzete az eredmény; ha főleg a 
zöld és az ibolyakék, akkor a kék árnyalatai keletkeznek. Ilyenfajta 
idegrostokat vagy elemeket tulajdonképpen nem ismerünk, de az elmé- 
let akkor is helyes, ha az inger bármilyen három fényérzékeny anyag- 
elemet vesz célba. A példát, hogy egy közönséges klaviatúrán (melynek 
minden billentyűje csak egy hangot ad) a dallamok végtelen száma 
játszható le, már az előzőkben említettük. 

Könnyű elképzelni, hogy azok a reakció-fajták, amelyekkel a sejt 
válaszolni képes, megkonstruálhatók a bennük levő reaktonok egyér- 
telmű igen-nem válaszaiból. Mind e példákban a valódi, fundamentális 
elem (amilyen a szín vagy a hang) változatlan. Fajtaváltozás nem jöhet 
létre az elemek" síkján; a minőségi változás jelei a változatlan, alapvető 
egységek reakcióinak elegyéből állnak elő. 

A sejtek betegségének andlízise és szintézise 


A reakton-elmélet olyan kísérletekre indít, amelyek a sejtek betegségei- 
nek területén az analízis és a szintézis lehetőségét teremtik meg. Példának 
okáért mód kínálkozik arra, hogy — a sejtre gyakorolt hatásuk alapján — 
kielemezzük és azonosítsuk a különféle kórokozókban (mikrobákban, 
vegyszerekben, sugarakban) azt a közös ingerelemet (akton-t), amely 
mindig egyazon típusú reaktont mozgósít. Hadd világítsuk meg ezt egy 
példával a vegytan birodalmából. A molekulák savtartalma (vagy 
oxidáló ereje) egyformán hat különféle anyagokból álló, egymással 
rokon vegyületekre, a sav (vagy az oxidáló) molekula egyéb tulajdon- 
ságaitól függetlenül. 


A fajlagos és nem-fajlagos akciók értelmezése a reakton-elv alapján. Az itt következő 
rajzokon az egyes reaktonokat kerek testek jelképezik, míg a közöttük levő kapcso- 
latot (kölcsönhatást) egyenes vonalak. Azt a módszert követtük tehát, amellyel 
vegyi összetételekben az atomot és a vegyértéket szemléltetik. Noha a reakton 
háromdimenziósan helyezkedik el az élő anyagban, az egyszerűség kedvéért mégis 
egysíkú ábrázolását választottuk. 

Az első rajz: a fejlődés különböző fokán álló reaktonok (pontok) csoportja. A reakto- 
nokat különböző erősségű kölcsönhatások (egyenes vonalak) kötik össze. Úgy is 
elképzelhetjük, hogy egy kiterjedt hálózati rendszerről van szó, amelyeknek gócait 
a kölcsönhatás szilárd és merev huzalrendszere kapcsolja össze. Természetszerűleg 
minden nyomás, amely valamely gócra irányul, a többire is áttevődik. Hogy egy 
lokális feszültség mennyire terjed szét, az a közvetlenül érintett csomópont és a 
hálózat többi része közötti huzalok számától és erősségétől függ. 

Jelmagyarázat: 

I. Fejletlen reakton, mely csak két másikkal van kapcsolatban. 

2. Teljesen kifejlett reakton, mely csak két másikhoz kapcsolódik. 

3. Fejletlen reakton, mely többekhez kapcsolódik. 

4. Kifejlett reakton, mely többekhez kapcsolódik. 

Az ábra azt mutatja, hogy az I. pontra irányuló stimulusnak szelektív, fajlagos 
hatása van (2. típusú változás) : kifejleszti magát s a vele kapcsolatos, két közvetlenül 
érintett reaktont. Viszont a 3. pontra célzott ingernek már teljesen általános, nem- 
fajlagos hatása van, noha az ágens csak egy pontra hat (4. típusú változás). 


Hét reakton nyugalmi állapotban anélkül, hogy ágens hatna rájuk. Közülük egy (a 3. 
számú) teljesen kifejlett, s a többi, ettől távolodva, csökkenő nagyságrendet mutat. 
Olyan szituációt ábrázol, amelyben (örökléses. faktorok révén vagy ismétlődéses 
aktivitás miatt) az egyik reakton még nyugalmi állapotban is teljesen kifejlett, míg a 
többi csak az ehhez fűződő viszonylatának arányában fejlődött ki. (Gondoljunk egy 
fejlett izomzatra, amelynek reaktonai közvetlenül, és többé-kevésbé közvetve is, 
kapcsolatban állnak az összehúzódással.) 


FAJLAGOS AGENS I 


Fajlagos hatás erősbödő adaptációval. Az I. számmal jelzett ágens itt az előző ábrán 
bemutatott rendszerre hat, arra ingerelve azt, hogy speciális funkcióját elvégezze. 
Egyszerű tevékenységi hipertrófiát hoz létre, aránylagosan kifejlesztve az érdekelt reak- 
tonokat és kapcsolataikat. (Az izomzatot véve példának, ismételt fajlagos inger- 
hatás a mozgatóidegeken át.) 

FAJLAGOS AGENS II 


Fajlagos hatás átadaptálással. A II. számmal jelzett fajlagos ágens arra indítja a 
rendszert, hogy olyan tevékenységet fejtsen ki, mely minőségileg különbözik attól, 
amire korábban specializálódott. A főszerep egy olyan reaktonnak jut (5.), amely 
korábban nem fejlődött ki teljesen. Jellegváltozás, átadaptálódás jön létre, a korábban 
már kifejlett reaktonok tétlenségi-sorvadási folyamatát okozva (a lánc bal oldali, 
végső egységeinél) s ennek megfelelő minőségi változást a struktúrában és funkció- 
ban. (Ez történik, ha egy izomcsoport szelektív kapcsolatba kerül baktériumokkal 
és az izomsejtek ún. falósejtekké alakulnak át, hogy elnyeljék az idegen testeket.) 


STRESSOR 
E 


Nem-fajlagos akcióra bekövetkező stress. Az itt szereplő stressor egyszerre az összes 
reaktonra és ezeknek valamennyi kapcsolatára hat. A bekövetkező átminősülés 
vagy kiegyenlítődés során a korábban kifejletlen reaktonok megnagyobbodnak és 
ezzel párhuzalhnosan a teljesen fejlettek összezsugorodnak. (Ez következik be, ha egy 
nagy szövetterület hőhatás alá kerül, mely az egész sejtállományt érinti.) 


STRESSOR 


F 


Nem-fajlagos reakcióra bekövetkező stress. Szintén valamennyi reaktonra (és kap- 
csolataikra) hat, noha a stressor szelektív hatása csak egyikre (1I2.) irányul. A stress- 
hatást az teszi általánossá, hogy a mezőnyben levő egységek (I1—1I5.) szorosan 
függnek egymástól. Ezért az egyik (12.) visszahatása felidézi a rendszerhez tartozó" 

valamennyi egység reakcióját. (Ez történik, ha túlingerlünk egy érző ideget, — 
amelynek közvetlen hatása kifejezetten fajlagos, viszont a bekövetkező fájdalom - 
már kiterjedt stress-reakciót hoz létre.) 


Ebből adódóan lehetségessé válhat a sejtbetegségek művi létrehozása 
az elemi kórokozók (aktonok) kívánt kombinációját megfelelő rendben 
és erősségben tartalmazó ágensek által, még akkor is, ha ezek az ágensek 
nem foglalják magukban a kórokozó kombinációjának teljes képletét. 
Ismét a kémiából kölcsönvett példával, hasonlatos ez a NaCl-nak 
NaOH-ból vagy HCI-ből való szintéziséhez. A gyulladásos tasak 
(lásd 166. oldal) megfelelő lehetőségeket nyújt az ilyenfajta biológiai 
reakciók kikísérletezéséhez. Előzetes vizsgálatok már bebizonyították, 
hogy különféle egyszerű irritánsok alkalmazásával — melyeknek 
mindegyike más és más fajta szövethatást fejt ki — az élétreakciók leg- 
összetettebb formái alakíthatók ki. Továbbá, csakúgy mint a kémiában, 
az anyag elemei felismerhetőkké válnak abból a reakcióból, amelyet 
különféle anyagokkal való kapcsolatuk idéz elő a kémcsőben, így az élő 
anyag elemi egységei (reaktonjai) is kipuhatolhatók azoknak a legegy- 
szerűbb reakció-formáknak alapján, melyeket az , élő kémcső" — a 
gyulladásos tasak — sejtállományában felidézünk. 


A reakton-hipotézis lehetőségei és határai 


A reakton-elmélet leggyengébb oldala az, hogy kiinduló pontként 
szereplő egységei nem körülhatárolhatók. De végeredményben ugyanezt 
mondhatjuk el a legtöbb biológiai egységről. Nagyon nehéz lenne éles 
ceruzavonásokkal elhatárolni azt, amit például , törzs "-nek vagy , nyak "- 
nak nevezünk. És a testrészek határai még inkább elmosódnak, ha 
funkcionális egységről van szó. Például a légzőszervek feltétlenül 
magukban foglalják a tüdőt, viszont ennek még sok egyéb funkciója is 
van, melyeknek semmi közük a légzéshez; a bordáknak fontos szerep 
jut ugyan a légzésben, viszont a csontrendszerhez is tartoznak, s a bennük 
levő velő a vérképző-rendszer alkateleme. 

A funkcionális egységeket csakis tevékenységük alapján lehet körül- 
határolni és besorolni, nem pedig anyaguk szerint. Ugyanaz a szőlő- 
cukor-molekula tartozéka lehet a légző-, ideg- vagy mozgószervi 
rendszernek, attól függően, melyik számára szolgáltat energiát. 

A 250. oldalon látható sematikus rajz azt mutatja, hogy minden egyes 

reakton sok másik reaktonnal van összekötve. Valamennyi a tevékeny- 
ség egy-egy fókuszát képviseli és funkciójának hatósugara áttöri a többi 
reaktonét. Mindez egy komplikált távbeszélő hálózathoz hasonlít, 
amelyben gócpontok, elágazások és összeköttetések vannak. Egy 
New York-i vagy montreali épület egyaránt lehet e hálózat egyik 
góca, de a két város között feszülő drótok az egyikhez éppúgy hozzá- 
tartoznak, mint a másikhoz. A rendszert egyáltalán nem lehet áttekin- 
teni, ha nem tekintjük e gócpontokat alapegységeknek, viszont az egész 
értelmetlen lenne az összekötő huzalok nélkül, ezek pedig funkcionális 
értelemben lehetetlenné teszik a gócpontok éles elhatárolását. A sejtelmé- 
let legszembetűnőbb gyengesége abban rejlik, hogy az életnek csak a 
gócait veszi tekintetbe és elfelejtkezik a dróthálózatról. 

A stress tanulmányozása megérttette velünk, milyen fontos elhatá- 
rolni a fajlagos biológiai akciót a nem-fajlagostól. De sehogyse tudnánk 
különbséget tenni az élő anyag egyszerű, fajlagos és összetett, nem- 
fajlagos visszahatásai között, ha nem tisztáznók az aktivitás elsődleges 
elemeinek fogalmát, amelyek tökéletesen egyszerűek és fajlagosak. 
Ezért hasonlítottuk a feladatot a vegyész problémájához, akinek előbb 
tisztáznia kell az anyag elemi tényezőit, hogy később megkülönböztet- 
hesse a csupán egyfajta atomból álló egyszerű vegyületet az atomtípusok 
egész sorát tartalmazó keveréktől. Úgy találtuk, hogy a sejt még mindig 
túlságosan összetett képletet alkot ahhoz, hogy az élet valóságos, funkcio- 
nális eleme legyen. Ami a testünket felépítő atomokat és molekulákat 
illeti, megállapíthatjuk, hogy hiányzik belőlük az élet minden jellegze- 
tessége; éppen csak az élő szervek kapcsolata az, ami az életszerűség 
vonásaival ruházza fel őket. Az emberi test valamennyi eleme és mole- 
kulája sem képes felépíteni egy élő szervezetet, ha ezek egy bizonyos 
módon össze nem kapcsolódnak és nem rendeződnek el. Ha így illeszke- 
dik az élő anyagba, az egyes atom már képtelen szelektíven reagálni az 
ingerekre. Ami az egyikre hat, hatáskörébe vonja a vegyi rokonegységek 
egész csoportját. Ez annyit jelent, hogy a biológiai anyagnak a reakton- 
nál kisebb mennyiségére nem lehet fajlagosan (szelektíven) hatni. 
És ebben az értelemben a reakton nem elméleti fogalom, hanem tárgyi 
megfigyelések leszűrt valósága. Ami azonban terjedelmét illeti, a reak- 
tont csak homályosan lehet körülhatárolni. Viszont a homálynak ez a 
fajtája minden biológiai egységnél megtalálható ; a reakton elméletnek az a 
legfőbb jelentősége, hogy megnyitja az utat a sejt és a kémiai elemek közötti 
egységek elemzése számára. 

21. A BIOLÓGIA ÉS ORVOSTUDOMÁNY OKNYOMOZÓ 
ELVÉNEK VÉDELME 


Mit értünk ,a dolgok megértésén"? Tervszerű oknyomozás. 
Összefoglalás és következtetések 


Mit értünk , a dolgok megértésén"? 


Nyilvánvaló, hogy az előzőkben felvázolt egységesítő elmélet teljes 
egészében a teleológia, a tervszerű oknyomozás elvére épült. Nehéz 
megérteni, miért idegenkedik az ilyen oknyomozó érveléstől még az 
egzakt tudományok némely képviselője, közöttük nem egy biológus és 
orvos is. Valljuk be, legkiválóbb kutatóink közül is jó néhányan hiszik és 
vallják, hogy meg kell elégednünk a tudományos megfigyelések puszta 
regisztrálásával, figyelmen kívül hagyva az ok-viszony szerepét. Az én 
elvem más. Szerintem az ok-viszony és a célszerűség érzékelése alkati 
tulajdonsága az emberi agynak. Megérteni valamit azt jelenti, hogy a 
következtetések tartós kötelékeivel hozzáillesztünk egy újabb dolgot az 
ismert tények tárházához. 

A tudás a dolgokat leíró formában tárolja (a ,, milyen? "-kérdésre 
válaszol), de a dolgok okát (a , miből lett?" kérdés válaszát) csak a 
megértés oldhatja meg. Más szóval, ismerhetünk valamit jellege alapján 
(egy ház), bizonyságot is szerezhetünk felőle (6x6 — 36), de csak 
működésében érthetjük meg (vö. 67. oldal), okának tisztázása útján. 
A társalgási nyelv nem vet ügyet a két kifejezés pontos használatára. 
Azt mondjuk, , megértünk" egy idegen szót, pedig voltaképpen azt 
akarjuk mondani, hogy tudjuk a jelentését. Hiszen csak a jelleg felismeré- 
séről van szó, ami lényegében különbözik a valóságos, oki megér- 
téstől. 

Az elmondottakat a túloldali rajz ábrázolja. 


Tervszerű oknyomozás 


De a teleölogikus (a kifejezés a görög telos: vég és logia: beszéd, tan 
összetétele) gondolkozás nemcsak az ok-viszony felderítéséből áll, hanem 
abból a tervszerű oknyomozásból (vagyis szándékból), amely a végcél 


sztést 


elérésére irányul. Voltaképpen ezzel magyarázható, miért veti el oly sok 

Hogyan alakul a problémák sorrendisége ha az eredendő okok és elsődleges elemek 
megértését akarjuk megközelíteni a kísérleti orvostudományban ? 

1. Felfedezzük a biológiai objektumot (például a mellékvesét). Ez csak tudást ad, 
nem megértést. 

2. Észrevesszük, hogy kutatásunk célpontja eltéréseket mutat; bizonyos ágensek 
hatására ismeretlen fajtájú és eredetű változások történnek benne (a mellékvese 
megduzzad). Ez tudásunkat gyarapítja, de a dolgok valóságos megértéséhez nem 
visz közelebb. Azt kérdezzük tehát: ,,Mi lehet ennek a változásnak az oka?" 

3. Ugy találjuk, hogy ez az ok: B (a hipofízis valamelyik akciója). Most már 
úgy véljük, értjük a változások okát. 

4. De alaposabb vizsgálatok rávezetnek arra, hogy amit addig az egész változásá- 
nak láttuk, voltaképpen csak az egyik alkotóelemnek, A?-nek (a mellékvese kérgé- 
nek) változása. Az történik tehát, hogy nyilvánvalóan B hat A2-re. 

5. Később azt is felismerjük, hogy nem is az egész B, hanem ennek csak egy 
részlete, Bt, idézi elő az észlelt változást (azaz nem az egész hipofízisről van szó, 
csak egyik hormonjáról, az ACTH-ról). Ez már sokkal magasabb rendű megértés 
érzetét adja. Hamarosan az is világossá válik, hogy az okozatisági sorrend nem a 
véletlen műve, hanem szabályokat követ. B nem mindig hat A-ra, csak akkor, ha 
A?-höz hozzáférhet. A reakció bekövetkezésének valószínűsége nagyobb, ha B! bő- 
ségesen áll rendelkezésre, mert B többi eleme hatástalan, sőt talán még gátló hatást 
is fejt ki. Ugyanilyen érveléssel közelíthetjük meg az események láncolatának még 
elsődlegesebb okait, ha most azt a kérdést tesszük fel: ,,Mi hat B-re?" 


biológus a gondolkozásnak ezt a rendszerét. Hogy saját tárgykörünkből 
vegyük a példát, ezt az elutasító álláspontot világosan illusztrálja P. 
Schwartz professzornak a gyulladásról szóló nagy tanulmánya. Ebben 
ezt olvashatjuk: 

,, Úgy látszik, hogy az egekig magasztalt Természeti Törvény — Ana- 
tole France híres mondását módosítva — nem tesz különbséget mikroba 
és ember között. Nem tekinthetjük a gyulladást fajlagos "tisztító"-fo- 
lyamatnak, amely a szövetek megóvásáért van, éppen úgy, ahogy a 
rosszindulatú daganatra (rákra) sem foghatjuk rá, hogy "célja vagy 

"rendeltetése" a szervek elpusztítása; mindkét folyamat — a Természet 
valamennyi megnyilvánulásához hasonlóan — önmagában céltalan és 
felesleges jelenség." 

Nem hagyhatom szó nélkül ezt az okfejtést. Minden tényszerű 
megfigyelésemet olyan kísérleteknek köszönhetem, melyeknek kiinduló- 
pontja az a feltételezés, hogy a stress-reakciók célszerű, homeosztatikus 
történések. Észre kell vennünk, hogy az idézett két példa (mikrobás 
gyulladás és rák) két teleologikus centrumot jelent: bár irányuk ellentétes, 
önmaguk keretén belül mindkettőben világosan fel lehet fedezni ,,az 
önmagukra nézve hasznos" célszerű aktivitást. A beteg érdeke van az 
egyik oldalon, a másikon a mikrobáé vagy a ráké. A rákos daganat 
lényege egy olyan centrum, amelynek érdeke homlokegyenest ellenkező 
a szervezetével, amely hordja. 

Persze más jellegű centrumokban is fellelhetők a homeosztázis gócai, 
és az érdekek ilyen különbözősége bizonyos tekintetben mindig fennáll. 
Hogy példával világítsuk meg ezt, vegyünk egy állampolgárt, akinek sok 
szempontból azonos érdekei vannak hazája többi polgárával, de ezt a kört 
fokról fokra szűkítve, több közös érdeke van a vele egy városban lakók- 
kal, majd a kerület lakosaival, végül a házbeli lakótársakkal. Nemcsak 
mikrobák és rákdaganatok, de még testünk ép szövetei is versengenek 
egymással, hogy több táplálékot és nagyobb teret kaparintsanak meg. 
Ugyanígy minden sejt, sőt még a reakton is, egy-egy teleologikus 
centrumot képvisel, amelynek célszerű reakcióit a többi centrumhoz 
való viszonylatában kell elemezni. A teleológia és célszerűség kifejezések- 
nek tulajdonképpen csak egy meghatározható centrumhoz kapcsolódva 
van értelmük. Az , előnyös" is értelmetlen jelző, ha nem mondjuk meg, 
kinek a számára az. 

Hogy a világmindenségben ilyen teleologikus centrumoknak nevezett 
képződmények létesülnek, az a Természet nagyszerű törvényének 
tulajdonítható. Úgy látszik, hogy a legkülönfélébb alakulatok stabilitása 
fokozatosan növekszik egy bizonyos nagyságrend vagy a komplikációk 
lehetőségének felső határáig. A stabilitás e kiképződésének célponti 
jellege van, hiszen úgy látszik, hogy minden feléje irányul. De a struk- 
túra meginog, mihelyt elérte a komplikálhatóság végső fokozatát; 
, halála" a szétesés, amely után alkotóelemei a fejlődés újabb folyamatát 
kezdeményezik. Abban, ami most képződik, csak a legritkább esetben 
lehet felfedezni az ős-struktúra elemeinek azonos elrendeződését, mert 
a kialakulás feltételei nem ismétlik meg önmagukat. E folyamatnak 


I7 Stress 257 


állandó és lassú fejlődés a következménye, amely egyre stabilabb struktú- 
rákat hoz létre. 

Olyan ez, mint amikor a higany pici gyöngyei egyre nagyobb golyóvá 
egyesülnek. Mikor egy ilyen higanygolyó eléri az optimális méretet, a 
nagyság megingatja szilárdságát és szétesik. Ez a sorsa a kristálynak, a 
jégcsapnak, az amőbának, sőt az embernek is. Mind nő, növekszik és 
szétesik végül — valamennyi más és más módon. Az egyik meghasad és 
bomlani kezd (kristály, jégcsap), hogy részecskéi nyomban más szerke- 
zetet vegyenek fel. A másik iker-szerkezetekké osztódik, amelyek 
mindegyike azonos az ős-szerkezettel (amőba). Ebben az esetben az ős- 
szerkezet szétesése egy viszonylagosan újnak születését teszi lehe- 
tővé; nincs , hulla", amiből valami merőben új épülhetne fel. 
Végül, egy összetétel is széteshet, a most említett két szerkezet kombiná- 
ciójaként (ember), amikor is a test java része teljesen felbomlik, alkotó- 
egységei (a , hulla") új szerkezetekbe tömörülnek, míg a többiből (a 
csírasejtekből) ivadékok sarjadnak, akik csak viszonylagosan tekinthetők 
újnak. 

A világon minden, aminek bizonyos fokú stabilitása van, ebben az 
értelmezésben egy-egy teleologikus centrum szerepét tölti be. Ennek az 
örök tevékenységnek nincs szüksége egy célzatosan cselekvő külső 
intelligencia folyamatos irányítására. Még az ember kezeműve is, ha 
elkészült — például egy gépkocsi — azt a benyomást kelti, hogy saját 
érdekeit képviseli; mintha az útjába kerülő ellenséges hatásokat , értel- 
mcsen kitervezett védelmi reakciókkal" küzdené le. Ha az országúton 
száguld, lehűti saját motorját, hogy elejét vegye a hő károsító hatásának. 
Göröngyös úton rugókkal védi testét az ütődéstől és — ha tömlő nélküli, 
belső légnyomással tömítő kerekei vannak — bizony még sebét is 
behegeszti a defekt után. 

Persze, valakinek csinálnia kell a gépkocsit, sőt a gépkocsi csinálója 
is lett valamiből. És így jutunk eladdig a pontig, amikor a mi teleologikus 
gondolkozásra megszerkesztett agyunk már felmondja a szolgálatot, 
mert semmit se tudunk megérteni, ha az okot homály fedi. A megértés 
idegtevékenység, és az agyunkat alkotó idegrostok szövevényében 
minden egyes impulzus valahonnan odakerült: az ok küldötte- 
ként. 

A Teremtő létezésének ösztönös sejtését az teszi érthetővé, hogy 
magunk környezetünkkel együtt az összetettség formavilágához tarto- 
zunk, s az ember rövid élete folyamán nem találkozik véletlenülkialakult, 

céltudatos alkotómunka nélkül létrejött, bonyolult struktúrákkal. Vajon 
az Alkotó képzete nemcsak a centralizáló teleológia műve? Lehet-e, hogy 
— korszakok gyümölcseként — félelmetes komplexumok is létrejöttek, 
csakúgy, mint egy planéta, egy fa, egy ember? 

Minden részünk magában foglalja azt a jellemző tulajdonságot, hogy 
felépült valamiből s maga is építeni képes. Ezért mindent az építés 
képzetével társítunk. Ez a mellékzöngéje minden érzékelésünknek, ahogy 
a vörös üveggolyó is — ha élne és érzékelni tudna — mindent vörösnek 
látna önmagában és környezetében. A teleologikus gondolkozásnak 
nincs szüksége arra, hogy személyes, céltudatos Teremtőre támaszkod- 
jék, nincs is javára, ha így tesz, még vallási megfontolásból sem, hiszen a 
hitnek nincs szüksége a megértés támaszára. Rendkívül fontos a biológiá- 
ban annak a felismerése, hogy a teleologikus elemzés módszerét a terem- 
tés minden egységére alkalmazhatjuk. 

A tudomány meg se kísérelje magáévá tenni a Teremtő céljait; 
elégedjen meg a teremtett dolgok teleologikus motívumainak megfigyelé- 
sével. Csakis így adhatja a tudomány — az adott tények csoportosításá- 
val — azt, amit megértésnek nevezünk. 


Összefoglalás és következtetések 


Láthattuk, hogy bár a stress önmagában nem érzékelhető, ki lehet 
mutatni azokból a megmérhető, strukturális és vegyi elváltozásokból, 
amelyeket a szervezetben előidéz. Mindezek a generális adaptációs 
szindrómában (ha a stress az egész testre hat) és a lokális adaptációs 
szindrómában (ha csak egy részre összpontosul a stress-hatás) fejeződnek 
ki. Kimutatható, hogy mind az egész szervezet, mind az egyes szerv és 
szövet fajlagosan hat vissza a speciális ingerre és nem-fajlagosan a 
stressre. 

Ez indított arra, hogy összehasonlítsuk az egyes sejt magatartását 
stress és különféle fajlagos ingerhez való adaptálódás közben. gy bizo- 
nyosodott be, hogy még az egyes sejt is képes arra, hogy választ adjon 
sokféle, többé-kevésbé fajlagos, minőségileg különböző biológiai reakció 
formájában. é 

Mindezek a vizsgálódások élesen elhatárolták az erősbödő adaptációt 
(egyszerű, mennyiségi folyamat a haladás vonalán) az dátadaptálódástól 


(csökevényesedéssel és széteséssel járó folyamat, amely a későbbi minő- 


í7e 259 


ségi rekonstrukció számára készít elő építményeket). Mivel biológiai 
elemeinek átcsoportosítása útján az egyes sejt is képesnek bizonyult az 
átadaptálódásra, nem lehet többé az élő anyag egységének tekinteni. 

Így érkeztünk el a reaktonok hipotéziséhez, amely azt állítja, hogy 
még szubcelluláris egységek is rendelkeznek az élet jellemző tulajdonságaival. 
Persze nagyon nehéz magát az életet meghatározni, mert nem találjuk 
meg a választóvonalat közte s az élettelen között. Talán az a meghatá- 
rozási módszer a legmegfelelőbb, amely bizonyos jellegzetességek 
fejlettségi fokát veszi alapul, olyanokét, amelyek képessé teszik arra, hogy 
alsóbbrendű anyagokból újjáépítse magát (növekedés, reprodukció), és 
hogy fenntartsa szerkezetének állandóságát minden olyan környezeti 
változás ellenére, amely elpusztítani törekszik (adaptáció). Mindezek a 
jellegzetességek felismerhetők még a legvégső szubcelláris biológiai 
egységben, a reaktonban is. 

Egyszerű vegyületek sohasem mutatják a tulajdonságok fejlettebb 
fokozatait. Ezért nem tekintjük őket élőknek. Korunk uralkodó elmélete 
a sejtet tekinti a leg parányibb végső egységnek. De számos tény cáfolja 
ezt a nézetet. Sem baktériumok, sem vírusok, de még az emberi szerve- 
zet sejtközi anyagai sem mutatják á sejtfelépítés jellegzetességeit, mégis a 
szó legszorosabb értelmében élőnek kell tekintenünk őket. Tekintetbe 
kell venni azt is, hogy ugyanaz a sejt minőségileg különböző módon 
képes ingerekre válaszolni (érzet, mozgás, elválasztás), hogy még alkotó- 
részei is képesek növekedésre (a sejtrészlet szelektív nagyobbodása), hogy 
újjá tudja alkotni saját anyagát (a sejtrész regenerációja) és hogy meg 
tudja őrizni szerkezetét olyan külső erőkkel szemben, melyek elpusztí- 
tására törekszenek (az elválasztott anyagszemcsék újjátermelése, gyógyu- 
lás). Az igazi elemi egységek lehetnek nagyok vagy parányiak, számosak, 
kevesek (lehetnek mennyiségileg különbözők), de definíciójuk szerint 
nem lehetnek különféle elemek összetételei (nem mutathatnak minő- 
ségi különbségeket). 

Nem tudunk arról, hogy új reaktonok másképpen is formálódhatná- 
nak, mint fajtájuk meglevő egyedei által. A latin mondás, Omnis cellula 
e cellula ejusdem generis (minden sejt azonos fajta másik sejtből szárma- 
zik), nem bizonyul igaznak a sejtre alkalmazva; stress következtében 
bizonyos típusú sejtek más fajtájúvá formálódnak (amit szaknyelven 
metapláziának nevezünk). Az ismert tények alapján inkább azt mondhat- 
nók : Omne reacton e reactone ejusdem generis (minden reakton egy azonos 
fajta, másik reaktonból származik). 

Ettől az elvi feltevéstől vezetve, megkíséreltük néhány alapvető 
biológiai fogalom jelentését meghatározni: 

Növekedés: a reaktonok szaporodása vagy megnagyobbodása; 

Fajlagosság : bizonyos fajtájú reaktonok szelektív visszahatása; 

Erősbödő adaptáció : kifejlett reaktonok további aktivizálódása és növe- 
kedése; 

Újjdadaptálódás (vagy átadaptálódás) : szunnyadó reaktonok aktiválása 
és növekedése a korábban legkifejlettebbek visszafejlődése mellett. 

Legfontosabb feladatunk most megtalálni azokat a szigorúan objektív 
eszközöket, melyekkel kipróbálhatjuk végső következtetésünk érvényes- 
ségét, nevezetesen azt: minden életjelenség főként az adott elemi célpontok 
aktiválásának mennyiségi változataitól függ. 

ÖTÖDIK KÖNYV: 


TANULSÁG ÉS ALKALMAZÁS 


ÖSSZEFOGLALÁS 


A stress-elmélet legfontosabb gyakorlati alkalmazását a tisztán szomatikus 
gyógyászatban annak a felfedezésnek köszönheti, hogy a szervezet a 
legkülönfélébb ártalmak ellen ugyanazzal az adaptációs-defenzív mecha- 
nizmussal védekezik. E reakció aprólékos elemzéséből megérthetjük, 
hogyan győzhető le a betegség, ha a szervezet védekező erejét növeljük a 
stresszel szemben. 

Ennek igen fontos pszichoszomatikus tanulságai is vannak. A stress 
alatt bekövetkező szervi változások hatnak a lelkiállapotra — és viszont. 
Csak akkor tudjuk elkülöníteni a stressor szerepét saját adaptációnk véde- 
kezésre és meghódolásra serkentő erőinek tevékenységétől, ha egészen 
közelről vizsgáljuk meg a panaszokat. Meglátjuk, milyen haszonnal 
alkalmazhatjuk e tanulságokat a hétköznapok stress-szituációiban, mi a 
módja az izgalmak levezetésének, hogyan kerülhetjük el az álmatlansá- 
got, s miként zökkenthetjük ki magunkat egy beidegzett sablon-maga- 
tartás vágányaiból. 

A stress-kutatás ezeken kívül messzemenő filozófiai következtetésekre 
is vezet. Meg szeretném világítani, hogy a stress szerepet játszik az élet- 
nek olyan jelenségeiben is, mint az öregedés, vagy az egyéniség s az életcél 
kialakítása. A stress, jellegét tekintve, az egészen belül a részek önfenn- 
tartó harcának (homeosztázisának) folyományaként jön létre. Ilyen 
rész a sejt az emberben, az ember a társadalomban, s a fajta az élők 
világában. Ha közelebbről megvizsgáljuk azokat az emóciókat, amelyek 
az emberi kapcsolatokat szabályozzák (a jutalom áhítozása, a megszólás- 
tól való félelem, a szeretet, a gyűlölet, hála és bosszú érzése), arra a meg- 
állapításra jutunk, hogy a mások hálaérzete, amit tetteink ébresztettek, 
biztonságot szerez számunkra a társadalom körében. Miért nem törek- 
szünk erre, tudatosan alkalmazva ezt az életelvet? Egyetlen más filozófia 
se képes átformálni természetes, önös tulajdonságainkat önzetlenné, 
anélkül, hogy ezzel a legkevésbé is csökkentené önvédelmi érté- 


küket, 

. De az ember nemcsak a jövendőbeli biztonsággal törődik, közelebbi 
jutalmakat kíván; ki akarja fejezni önmagát, élvezni akarja az érzéki 
örömöket is; a Teremtés csodáinak áhítatos bámulatába mélyedve 
csendes kielégülést keres. A stress-kutatás tanulságait leszűrve, ezt 
tanácsolom: ; 


Harcolj mindig, ha a cél nemes, 
De ne állj ellen, ha nem érdemes. 


Nincs a sikernek olyan receptje, amely mindenki számára megfelelő 
lenne. Hiszen nem vagyunk egyformák. De mert az ember értelmes 
lény, minél jobban érti élete szerkezetét, annál közelebb kerül a boldog- 
sághoz. Végső célja az, hogy önismerete fokához mérten, kifejezze 
önmagát. 

22. A STRESS-ELMÉLET ORVOSI VONATKOZÁSAI 


A stress mint az élettani aktivitás közös nevezője. Egy új típusú 
orvostudomány alapvető tételei. Amit a betegnek tudnia kel 


A stress mint az élettani aktivitás közös nevezője 


Az előzőkben az volt a célunk, hogy a stress-fogalom kialakulásának 
körülményeit vázoljuk fel és meghatározzuk, hogyan alkalmazhatjuk 
mindezt az élet normális és beteg állapotaira. Megpróbáltam bemutatni az 
olvasónak, hogyan adta kezünkbe ez a teória specifikus tények megérté- 
sének kulcsát: rávezetett, miként ingerli a stress a hipofízist és a mellék- 
vesét olyan hormonok elválasztására, amelyek csökkentik a stress kop- 
tató folyamatát, továbbá azoknak a betegségeknek megértésére, melyek 
az ilyen adaptációs reakciók torzulásaiból erednek, végül a torzult 
adaptáció korrigálásának módjára hormonkezelés vagy a belső elválasz- 
tású mirigyek valamelyikének eltávolítása útján. Az elmondottak 
java része gyakorlati értékű tudás, de nem bölcselet. A tudós először 
mindig ismeretanyag után kutat, hiszen fő célja a tények felfedése; de 
minden ember bölcsességre törekszik, ez a végső cél, ami (Webster 
meghatározása szerint) képessé tesz, hogy ,,helyesen ítéljük meg és 
éleslátóan mérlegeljük a tényeket, főként azokat, melyek az élet- 
tel és a magatartással kapcsolatosak." A stress stúdiumaiból levon- 
ható ilyenfajta bölcseleti következtetéseknek szentelem e könyv befe- 
jező részét. 

Az olvasó még emlékszik arra, milyen hosszú időt vett igénybe a 
stress pontos, biológiai meghatározása; de amikor jellegének fáradságos 
elemzésével végeztünk, a stress egyszerre könnyen érthető képletté 
egyszerűsödött, olyan fogalommá, mely az élet során keletkezett 
kopási folyamatot fejezi ki. 

Elmondhatjuk, hogy az anyag szinte valamennyi elemezhető, jellegi 
tulajdonságának értékelése — például a színé, súlyé és hőmérsékleté — 
nemcsak új tudományos tények és törvények felfedezését hozta magával, 
hanem mindig valamiféle bölcseletet is, amelynek segítségével előreju- 
tottunk önmagunk s a környező világ megértésében. A megfigyeléstől a 
bölcsességig sok út vezet — az ösztön útja, a hité, a megérzésé vagy a 
művészi képzeleté. De ha ezt a pályát mindvégig a tudomány útján 

akarjuk megfutni, ennek előfeltétele a megfigyelés anyagának pontos 
meghatározása és mérhetősége. 

Azt mindig tudtuk, hogy az élet folyamán szervezetünk fokozatosan 
elhasználódik, de senki se látta tisztán és senki se tette mérhetővé ezt 
a kopást, mert a stress-szindrómát (a generális adaptációs szindrómát) 
elhomályosítja a stresst okozó ágensek fajlagos reakciójának köde. És e 
ködön át nehezen lehet kivenni a valóságos körvonalakat. 

A stress működési definíciójára törekedtem s a megközelítésnek e mód- 
ján lehánthattam róla a specifikus reakciók zavaró kérgét. E módszer 
megmutatja, hogyan kell előidézni és felismerni a stresst. Ha a stress 
azonos azzal a kopással, amelyet bármilyen történés előidéz egy élőlény- 
ben, csak az a dolgunk, hogy megfigyeljünk egy sereg életjelenséget s 
megnézzük, mi a következmény. Vessük el azokat az elváltozásokat, 
melyeket specifikusan csak egyik-másik tud létrehozni; ha azokat vesszük 
csak figyelembe, amelyek ezután megmaradnak, tehát amelyeket sok 
ágens nem-fajlagosan idéz elő, tulajdonképpen már le is lepleztük a 
stress összképét. 

Ez az összkép a generális adaptációs szindróma színeiben fejeződik ki. 
"Aki ezt tudja, az már képes a generális adaptációs szindrómára jellemző 
fizikai és kémiai elváltozásokból pontosan megmérni a stress kritériu- 
mait. Például a mellékvese megnagyobbodását és a nyirokszövetek 
sorvadását e szervek súlyváltozásából állapíthatjuk meg; a stress alatt 
termelődött adaptációs hormonok mennyiségét pedig vegyi úton. 
Azt jelenti ez, hogy a stress fokozatát objektív módon lehet meghatá- 
rozni, a szervezetre gyakorolt és mérhető hatásból. Ez a működési 
definíció azt is hangsúlyozza, hogy egyetlen mennyiség még nem döntő. 
A stress ugyanis nem egyik-másik szerv elhasználódási fokozata, hanem 
a kopás összesége — és ez egyúttal azt is jelenti, hogy minél több mutatót 
veszünk alapul, annál pontosabban becsülhetjük fel az állapot létrejötté- 
nek mértékét. 

Ezután arra jöttünk rá, hogy a szervezet általános stressének, a generá- 
lis adaptációs szindrómának, van egy lokális mása is. Ez a lokális adaptá- 
tációs szindróma, amit úgy értékelhetünk, hogy a test különféle részét 
szelektíven tesszük ki helyileg alkalmazott ágensek hatásának. A lokális 
stress szindrómája azokból az elváltozásokból olvasható ki, amelyeket 
bármely ágens létrehozhat a test bármely részén. E kép fő jellegzetessé- 
geit a gyulladás és a sejtek degenerációja adja meg. 

Végül azt fedeztük fel, hogy a generális adaptációs szindróma és a lokális 

adaptációs szindróma kölcsönösen függenek egymástól. A generális stress 
hatással van a lokális stress-reakciókra, például a hormonokon (főképpen 
a kortikoidokon) át, melyek a gyulladás kifejlődését szabályozzák. 
Ugyanígy a helyi stress, ha elég erős, generális stresst idézhet fel, s 
ezáltal a sérülés helyétől távol eső védelmi erőket is mozgásba hozhatja. 
Vegyi közvetítőanyagok (az alarm-jelzések ) által a szervezetben egyszerre 
jelenlevő lokális stress-reakciók mindegyike ki tudja fejezni, milyen 
erősségű generális ellen-stresst igényel (lásd 99. oldal). Ez a fajta 
, többségi elhatározáson alapuló önszabályozás" nagyon fontos valami. 
Például, ha szálka kerül a bőr alá, erősen megnövelheti az anti-inflam- 
mációs kortikoidokkal szemben való helyi igényt, viszont e jelentéktelen 
irritáns okozta kismérvű, helyi gyulladás nem indokolja az egész szerve- 
zet elárasztását kortikoidokkal. A védelem központi szerveinek mindig 
az egész érdekeit kell szem előtt tartaniok és, hogy e feladatot elláthas- 
sák, állandóan tisztában kell lenniök minden egyes testrész helyi igényé- 
vel. Főként a generális adaptációs szindróma és a lokális adaptációs 
szindróma közötti kölcsönhatás felismerése tette számunkra lehetővé az 
orvostudomány egységes elméletének felvázolását (Negyedik könyv). 


Egy új típusú orvostudomány alapvető tételei 


A stress-kutatásból szerzett tanulságokat három főcsoportba oszthatjuk : 
1. Szervezetünk a legkülönfélébb ártalmakra ugyanazzal az adaptációs- 
védelmi mechanizmussal válaszol. 2. Képesek vagyunk ezt a mechanizmust 
közelről elemezni s ezen a módon felismerni tényezőit olyan pontosan 
mérhető fizikai és kémiai tények alapján, amilyen például egy-egy 
szerv strukturális változása vagy bizonyos hormonok termelődésének 
csökkenése avagy növekedése. 3. Mindezekre az ismeretekre szükség van 
egy új típusú gyógykezelés tudományos alapjainak lerakása céljából. 
E gyógykezelés lényege az, hogy a betegséget legyőzhetjük, ha felerősítjük 
a szervezet saját védelmi készültségét a stresszel szemben. Ha már egyszer 
megértettük, hogy egy bizonyos helyzetben az egészség fenntartásához 
valamely hormon nagy mennyiségére van szükség, a hormont magunk 
is beadhatjuk, ha a szervezet saját termelése nem elegendő. Ugyanígy, ha 
rájövünk, hogy a betegséget valamely hormontermelő mirigy túlzott 
adaptációs aktivitása okozza, eltávolíthatjuk a kellemetlenkedő mirigyet, 
vagy pedig valamilyen orvossággal csökkenthetjük aktivitását. 

Azt is mondhatnók, hogy a test egy összetett egyensúlyozó szer- 
kezettel van felszerelve. Ezért tudunk alkalmazkodni mindenhez, 
ami életünkben előfordulhat. De a szerkezet hibásan is működhet, 
megesik, hogy a kiváltott reakció túl gyenge és nem biztosít kellő 
védelmet, vagy túl erős és magunkat károsítjuk a stress elleni túlzott 
mozgáósítással. 

Hogy később majd igazítani és javítani tudjunk egy szerkezeten, 
előbb meg kell ismerni működésének elvét. Ugyanez áll a stress-szerke- 
zetre is, amely arra való, hogy leküzdjük vele a tevékenységünk által 
felidézett elhasználódási folyamatot. Munkánk legnyilvánvalóbb és leg- 
kézzelfoghatóbb eredménye az volt, hogy bebizonyítottuk a stress 
szétbonthatóságát elemeire, és megtanultuk, hogyan kell serkenteni 
egy lemaradó és lefékezni egy megiramodó szerv működését. 

Hadd jegyezzük meg, hogy bizonyos betegségeknél az orvos úgy is 
segíthet, ha csak növeli, vagy csökkenti a szervezet stressének mennyi- 
ségét anélkül, hogy a stress-gépezet bármely részére is szelektív hatást 
fejtene ki. 

A védelmi reakcióknak nemcsak lelki, hanem testi fajtái is sztereotip 
sablonná válnak, ha ugyanaz a problematikus helyzet folytonosan meg- 
ismétlődik. Az ember könnyen sodródik bajba, ha minden közeledésre 
kész sémával válaszol: mondjuk, ha mindenből gúnyt űz, ha szőrszál- 
hasogató, ha mindig engedékeny, vagy éppen ellenkezőleg, ha vitat- 
kozó a , természete". Többnyire valamilyen beidegzett előítélet a szülője 
az efféle felvett, visszatérő szellemi reakciónak. Mindez jól ismert tény, 
de azt már kevesebben tudják, hogy szervezetünk védelmi reakciói is 
beszorulhatnak egy szűk járatba, például úgy, hogy mindig ugyanazt az 
eltúlzott hormonális visszahatást hozzák létre, akár megkívánja az adott 
helyzet, akár nem. 

A gyerek vagy a hisztériás felnőtt gyorsan abbahagyja indulati kitöré- 
sét, ha hideg vizet löttyintünk az arcába. Még a gramofontű is, mely 
kopott vájatba szorult s azonos ütemek imamalma lett, egy erőteljes 
mozdítással kizökkenthető a hamis pályáról. Nos, a beteg szervezet is 
kizökken a hibás reakciók rossz vágányából, ha stress éri, erő- 
teljes shock-kezelés, például elektroshock, metrazol- vagy inzulin- 
shock vagy toxikus idegen fehérje befecskendezése formájában (lásd 
26. oldal). 

A problematikus állapottal úgy is megbirkózhatunk, ha a beteget 
teljes nyugalmi állapotba helyezzük. Ez időt ad a szervezetnek, hogy 

elfelejtse" a stress sztereotip, testi reakcióit. Alvókúra, mesterséges 
hibernáció és nyugtatószerek, például klórpromazin vagy a Rauwolfia- 
gyökér kivonatainak használata (Hibernal, Rausedyl) ezen a mechaniz- 
muson keresztül fejtik ki jó hatásukat. 


Amit a betegnek tudnia kell 


Mindaz, amit eddig elmondottunk, csak az orvos gyógyító munkáját 
segíti elő; de a hormonokkal és gyógyszerekkel való kezelés, endokrin 
mirigyek eltávolítása távolról sem olyasmi, amit a beteg is előírhat 
magának. 

Az , Adaptáció betegségei" című fejezetben megemlítettük, hogy az 
étrendnek is kondicionáló hatása van a stressre. Rossz táplálás általában 
érzékennyé teszi a szervezetet az anti-inflammációs hormonokkal szem- 
ben, míg a túltápláltság a pro-inflammációs hormonok hatását növeli. 
A sóban gazdag diéta súlyosbít bizonyos vese- és magasvérnyomásos 
betegségeket, amelyeket többnyire a pro-inflammációs hormonok 
túltermelődése alakít ki; ugyanilyen esetben a sószegény étrendnek 
éppen ellenkező, védő hatása van. De ne felejtsük el, hogy orvosra még a 
diétás kezelésnél is szükség van. Könyvünk ebben a vonatkozásban azt a 
célt szolgálja, hogy a beteg jobban megértse, miért ír elő az orvos egy bizonyos 
életrendet: senki se várja e soroktól, hogy ezek az orvostudományt 
önkezelési módszerekre ültetik át. 

A stress tanulmányozása közben sok olyan dologra is felfigyeltem, 
melyek hasznosak ugyan az orvosnak is, de még inkább hasznosak a 
betegnek. Szeretném közkinccsé tenni e tanulságokat, melyek a magam 
problémáiban is oly sokat segítettek. Biztosra veszem, más is hasznára 
fordíthatja őket. Főként a stress pszichoszomatikus és filozófiai tanul- 
ságaira gondolok, melyekkel a most következő két fejezet foglalkozik 
majd. Ezekben a laikus szól a laikushoz, hiszen én sem folytattam beható 
tanulmányokat a pszichoszomatikus orvoslás területén, sem pedig a 
filozófiában. De még így sem haszontalan a tudósnak, aki egy életen át az 
élet jelenségeit kutatta laboratóriumában, elgondolkoznia azon, mi 
módon alkalmazhatná megfigyelései eredményét a mindennapi élet 
problémáira. Hiszen — ahogy e fejezet bevezetőjében már mondottam — 
a tudós elsősorban tudásra törekszik, de mindnyájunknak az értelmező 


bölcsesség a végcélja. 

Arra kérem az olvasót, hogy a stress tanulmányozásából levont böl- 
cseleti következtetéseket ne tekintse többnek, mint aminek én tekintem, 
hiszen az én tudományom nem terjed túl a laboratórium birodalmának 
határain. Csak azt kérem, figyeljenek rám. Az is elég, ha csak félfüllel 


figyelnek, mint egy öreg matrózra, aki a tenger bölcsességéről próbál 
mesélni, nem pedig a tengerészet tudományáról. 

23. PSZICHOSZOMATIKUS VONATKOZÁSOK 


Ismerd meg önmagadat. Bajaink nagyítóüveg alatt. A szomato- 
pszichikus és pszichoszomatikus felfogás. A , felhangolt" állapot. 
A lecsillapodás módja. A stress mint a tevékenység kiegyenlítője. 
A stress-hányados. Az átváltás fontossága. Az életerők kiélése. 
Az alvás 


Ismerd meg önmagadat 


Hellász bölcsei már pontosan tudták, hogy a céltudatos emberi magatar- 
tás legfontosabb és alkalmasint legnehezebben megvalósítható követel- 
ménye ez: , Ismerd meg önmagadat!" Bizony, ma már ahhoz is nagy 
bátorság kell, hogy az ember egyáltalán elinduljon a cél felé. Logan 
Pearsall Smith szavaival: ,, Milyen szörnyű ráébredni, hogy igaz az, 
amit az émberek mondanak rólunk!" De a fáradság s a magunkba szállás 
még így is hasznos, hiszen feszültségeink és zavaraink nagy része abból a 
magunkra kényszerített szerepből származik, ami idegen saját életünktől. 
Érdemes megfogadni Matthew Arnold tanácsát: 


s.Légy önmagad s tanuld meg jól: ha majd 
Magadra lelsz, elveszted mind a bajt." 


Az a puszta tény, hogy valaki ismeri bajának okát, már maga is gyógyító 
erejfűi. Az orvostudomány valamennyi ágazata közül a pszichoanalízis 
bizonyította be legmeggyőzőbben e tétel igazát. A pszichoanalitikus 
megérteti betegével, hogy korábbi történések — amelyek akár a korai 
gyermekkorban tudatalatti konfliktusokat váltottak ki — lelki és testi 
betegségek melegágyaként halálunkig bennünk maradhatnak. De 
mihelyt az ember felismerte e lelki konfliktusok hátterét, a bajt is 
kioperálta vele. Mikor Freud az orvostudomány egy új építményét 
akarta erre az elméleti alapra emelni, először éles támadásokban volt 
része, de ma már senki se vonja kétségbe, hogy a pszichoanalízis gyógyí- 
tóan hat az olyan beteges megnyilvánulásokra, melyek mély lelki 
feszültségekben gyökereznek. Persze itt is az adaptáció betegségeivel 
van dolgunk. Hiszen az ilyen betegséggé érlelt konfliktusok legmélyén 
is ott bujkál az életkörülményekhez való adaptálódás hibája. A pszicho- 
analízis gyógyító tevékenysége egyszerűen abban áll, hogy elősegíti 
adaptálódásunkat a korábbi történésekhez. 

Ami a lelki reakciókat illeti, mindez annyira közismert, hogy nem 
szorul bővebb bizonyításra. Ám az , ismerd meg önmagadat" elve 

a testre is vonatkozik. Sokan nem értik meg, hogy az ebből adódó tétel, 
,ismerd meg testedet!" maga is gyógyító erejű. Vegyünk egy ismerős 
példát. Sok embernél az ízületek majd minden mozdulatnál roppanó 
hangot adnak: ha valaki erre a számára érthetetlen dologra túlságos 
figyelmet fordít, könnyen meggyőzheti önmagát, elhitetheti önmagával, 
hogy ízületi bajban szenved. Ha viszont egy megértő orvos éppen csak 
megmagyarázza, hogy e roppanást az ízületi felületek ártalmatlan kis 
egyenetlenségei okozzák, és hogy ezekből baj nem származhat, a beteg- 
séget már meg is- gyógyította, azzal, hogy eredetét megvilágította. 

Alig akad olyasvalaki, akinek ne lett volna valaha jelentéktelen bőr- 
allergiája, heves szívdobogása vagy gyomorrontása. Pszichoszomatikus 
úton minden ilyen kis panasz súlyos betegséggé nőheti ki magát, mert 
ha nem értjük a bajt, aggodalmaskodunk miatta. Minden orvost meg- 
tanított a gyakorlat arra, milyen sokat használ a türelmes magyarázat, 
amely könnyűszerrel oszlatja el a rémesnek vélt tünetek rejtélyét. Ilyen 
segítségnyújtás az egyik fő célja ennek a könyvnek is. 


Bajaink nagyítóüveg alatt 


Megértettük, hogy a stress minden cselekvésünknek lényeges eleme, 
normális és beteges állapotban egyaránt. Ezért is elemeztük olyan aprólé- 
kosan a stress mechanizmusát a megelőző fejezetekben. Iktassuk ide 
még egyszer a tanultak leglényegesebbjét: hogy a legtöbb bajnak hármas 
eredete van. Akár egy kelésről van szó vagy vesebajról, lelki zavarról, a 
gondos vizsgálat minden esetben kimutathatja a baj három elemét. Ezek: 

I. A stressor, az a külső ágens, amely a bajt úgy kezdeményezte, hogy 
közvetlenül hatott például a bőrre, vesére vagy a lélekre. 

2. A védelmi akció, amelynek során a hormonok és idegingerek arra 
ösztönzik a szervezetet, hogy birkózzék meg a stressorral. Testi sérülés 
esetében a betolakodó stressor (mikroba, allergén stb.) útját el lehet állni 
gyulladásos szövetek barikádjával. A lélekre ható stressorok (parancs, 
kihívás, sértés) egy ehhez hasonló komplex indulati védekezésbe ütköz- 
hetnek, amit az , azértse!" magatartás fejez ki. 

3. A meghódolás mechanizmusa, amelynek keretében a hormonok és 
idegingerek arra ösztönzik a szervezetet, hogy ne védekezzék. A fenti 
példához visszatérve, ne állja el a stressor útját gyulladásos szövet- 
barikáddal, ne törődjék az emocionális stressorokkal. 

Szinte meglepő, hogy a betegséget kialakító mechanizmus e hármas- 
ságának megértése (és itt a betegség szót a legtágabb értelemben haszná- 
lom, így nevezve mindent, ami a lelket, testet működésében megza- 
varja) hogyan segít helyreállítani egyensúlyunkat, gyakran még orvosi 
beavatkozás nélkül is. Ha felismertük a stressort, magunk is eltávolít- 
hatjuk, vagy javíthatunk a védelem és a meghódolás arányain, helyre- 
billentve az egyensúlyt. 


A szomatopszichikus és pszichoszomatikus felfogás 


Hatalmas köteteket ölel fel a pszichoszomatikus orvostudomány proble- 
matikája. Lényegét tekintve ez az irányzat azokkal a testi (szomatikus) 
elváltozásokkal foglalkozik, amelyeket lelki (pszichikus) tényezők 
okoztak. Példának vehetjük az ideges alapon létrejött gyomorfekélyt 
vagy magas vérnyomást. 

Eddig egyáltalán nem folytak tervszerű kísérletek, amelyek ezt a 
, menetirányt" megfordították volna, azt kutatván, milyen hatással 
vannak testi elváltozások a lelki alkatra. Persze nem durva agysérülésre 
gondoiok, amely nyilvánvalóan lelki következményekkel is jár, inkább 
olyasmire, hogy az egészség látszata máris hozzásegít bennünket ahhoz, 
hogy valóban egészségesek legyünk. Egy fakó arcú, borostás csavargó, 
rongyokba burkolózva és mocskosan, nem védekezik úgy a fizikai és 
mentális stressek ellen, mintha borotváltan, napbarnított arccal, tiszta és 
vasalt ruhában tenné. 

Ez egyáltalán nem új gondolat. Ösztönösen, évszázados tapasztalatok 
birtokában, régóta tudjuk, hogy így van. Ezért követeli meg a morális 
erő fenntartása érdekében minden hadsereg a katona testének és öltöze- 
tének tisztaságát. Ezért folyamodnak (egyes országokban) ennek ellen- 
kezőjéhez, hogy letörjék a foglyok testi és lelki ellenállását. 

Hatéves koromban derengett fel bennem először ez a felismerés, 
amikor nagyanyám egyszer keserves sírás közben talált. Hogy mi volt a 
sírás oka, már elfelejtettem, de ma is előttem áll, amint jóságosan, 
védelmezően rám nézett és azt mondta: , Ha máskor ilyen szomorúnak 
érzed magadat, csak erőltess az arcodra egy mosolyt, s meglátod. . . 
egyszerre csak egész lényed mosolyogni fog." Megpróbáltam. A ta- 
nács bevált. 

Ez mind nem újdonság. De gondoljuk csak el, hogy Freud előtt is létezett 
önelemzés; a relativitást is ismerték Einstein és az evolúciót Darwin 

előtt. Még híre sem volt a feltételes reflexek pavlovi tanának, amikor az 
ember már tudta, hogy megtaníthatja kutyáját füttyszóra szolgálni, s 
lovát rászoktathátja, hogy megálljon, ha hó-t kiált neki. A történelem 
mégis azt mutatja, hogy csak ezeknek az embereknek tudományos 
elemzése adta a pszichoanalízis elméletének, a relativitásnak, az evolúció 
tanának és a feltételes reflexek eszméjének azt a filozófikus erőt, amely 
új formába öntötte korunk gondolkodását: 

A testi és lelki feszültség, a szomatikus és pszichikus reakciók kölcsön- 
hatásának sokrétűsége csakúgy, mint a defenzív-adaptációs tulajdonságok 
fontossága, ősidőktől fogva ismerős dolgok. De a stress mégis csak akkor 
kezdett igazán érdekelni, amikor rájöttem, hogy a modern kutatás 
módszereivel szét tudom bontani a stress-hatást, és egyedi összetevőit 
kémiai és fizikai úton kifejezhetem. Ez adta kezembe a lehetőséget, hogy 
a stress segítségével nemcsak tisztán orvosi problémák területén igazod- 
hassam el, hanem a mindennapi élet tenger problémájának természetes 
megoldását is megismerjem. 

Vegyük sorra a stress-elmélet gyakorlati alkalmazásának néhány 
példáját. 


A , felhangolt" állapot 


Mindenki ismeri az idegfeszültség felhangoltságát; olyan ez, mintha a 
hegedűt magasabbra hangolnám a húrok megfeszítésével. Azt mondjuk, 
hogy a torna rugalmassá teszi izmainkat és a nagy lelki élmény felvilla- 
nyoz. A szokottnál többre leszünk így képesek, de ugyanekkor egy 
bizsergető érzés is belénk fészkelődik, izgatottak vagyunk, mintha 
motor zakatolna bennünk. Ez az, ami azután lerontja munkánk értékét, 
s megfoszt a pihenés nyugalmától is. 

Tulajdonképpen mi történik velünk az élénkség ilyen állapotában? 
A felhangoltság létező érzés, amelynek fiziko-kémiai alapja kell, hogy 
legyen. Pontos összképünk még nincs róla, de azt már tudjuk, hogy az 
izgalom állapotában mellékvesénk megnöveli mind az adrenalin, mind a 
kortikoidok termelését. Azt is jól tudjuk, hogy adrenalinnal vagy kor- 
tikoidokkal a , felhangoltsághoz" nagyon hasonló izgalmi állapotot 
tudunk létrehozni. Így ha valamilyen allergiás betegség vagy reumás 
fájdalom ellen valaki nagy mennyiségű kortizont vesz be, gyakran 
panaszkodik álmatlanságról. Az is előfordulhat, hogy abnormális eufória 

lép fel, a jó érzés és a könnyedség szinte elragadtatott állapota, amely 
hasonlít az úgynevezett , szalonspicc"-hez. Rendszerint mély lehangolt- 
ság érzése szokta követni. 

Ezt az állapotot először olyan kísérleti állatoknál figyeltük meg, 
melyeknek nagy adag kortikoidot adtunk. A kezdeti izgalmat — ami az 
emberi eufóriának felel meg — ilyenkor mindig depresszió követte, 
amely egészen a narkotikus alvásig mélyült. 

Régóta ismert tény, hogy depresszióba torkolló kezdeti izgalmat 
okozhat nemcsak a lelki felajzottság (például, amit a felingerelt tömeg 
vagy a bántalmazás vált ki), hanem fizikális stressor is (amilyen például az 
égés vagy a fertőzéses láz). Érdekes megfigyelni, hogy bizonyos vegyi 
anyagok, a generális adaptációs szindróma heves alarm-reakciója alatt 
termelt hormonok előbb tevékenységre hangolnak, majd ellankaszta- 
nak. Mindkettő nagyon fontos lehet a szervezet számára: fontos, hogy 
a csúcsteljesítményekhez felhangolódjunk, de ugyanolyan fontos az is, 
hogy a depresszió szakaszában a feszültség ellazuljon és tevékenységünk 
tempója lelassuljon. 

Mit tehetünk ennek érdekében? A hormonok talán nem kizárólagos 
szabályozói az indulatoknak. Amellett még nem is ismerjük hatásukat 
annyira, hogy hormonok szedésével kormányozhatnók érzelmi vilá- 
gunkat. 

Jegyezzük meg mindenképpen, hogy a stress ingerlően hat miri- 
gyeinkre, amelyek ennek következtében valamiféle részegséget idéznek 
elő. Ha ezt valaki nem tudja, fel sem ötlik benne, hogy viselkedésére 
éppúgy vigyázzon stress közben, mint amikor társaságban van. Pedig 
ezt kellene tennie. Fontos észben tartani tehát, hogy az embert saját 
stress-hormonjai megmérgezhetik. Megkockáztatom még azt az állítást is, 
hogy ez a fajta részegség több kárt okozott már a társadalomnak, mint 
az alkohol. 

A külső mérgektől óvakodunk, a hormonok viszont szervezetünkben 
vannak; több bölcsesség kell az olyan ellenség felismeréséhez, amelyik 
belülről támad. Egész álló nap, minden egyes tevékenységünk során 
tudatosan figyelnünk kell a túlzott felhangoltság jeleire — és ha ezek 
felbukkannak, sietve kell cselekedni. A stress kritikus mennyiségét 
ismerni éppoly fontos, mint észben tartani az alkohol kritikus mértékét. 
Sőt, az előbbi még fontosabb is. A stress-mérgezés gyakran elkerülhetet- 
len, és többnyire orvul ejti meg a szervezetet. Az ember abbahagyhatja 
az alkohol élvezetét, s ha már megfékezte magát, nem nyúl a második 

pohárhoz; de amíg élünk, a stress velünk van, és tudatunk az alarm- 
jelzéseket nem tudja megmérni. Furcsa, de az agyalapi mirigy többet ért 
a stresshez, mint maga az értelem. 


A lecsillapodás módja 


Nem könnyű leszállni a magas oktávok szférájából, ha egyszer már 
felemelkedtünk a stress szintjére. Több embert tartanak rabságban a 
stresstől tüzelt indulatok, mint ahány áldozatot az alkohol magáénak 
vallhat. És amellett az egyszerű pihenés önmagában semmit sem javít 
ezen az állapoton. A tevékenységet és a pihenést helyes összhangba kell 
hozni, minden embernek megvan a maga saját pihenési és tevékenységi szük- 
séglete. A tevékeny embernek nem jelent pihenést, ha naphosszat mozdu- 
latlanul hever ágyán. Igaz, hogy az évek múlásával a legtöbb ember 
több pihenést igényel, de az öregedés folyamata sem megy végbe 
mindenkinél egyforma tempóban. Tömérdek értékes embert, aki még 
sok-sok évig hasznos munkát fejthetett volna ki a társadalom javára, 
beteggé és korai aggastyánná tett a ráerőszakolt nyugdíjba menés olyan 
korban, amikor még tettereje teljében volt. Ez a fajta pszichoszomatikus 
kórállapot oly gyakori, hogy nevet is kapott már: nyugdíjas-betegség. 

A csak munkából álló s erőltetetten feszes életmód minden életkorban 
káros; dehát mi is tulajdonképpen a munka és mi a szórakozás? A hálá- 
szat nyugalmas játszadozás az üzletembernek, de kemény munka a 
halásznak. Az előbbi halászni megy, ha pihenni akar, az utóbbinak 
viszont a pihenéshez valami más időtöltésre van szüksége, talán éppen 
tétlenségre. j 

Nézzük meg, milyen módszert tanácsol a stress-kutatás a pihenés és a 
munka összehangolására? Vannak-e olyan objektív fiziológiai tények, 
melyek eligazíthatnak ebben a kérdésben? Határozottan vallom, hogy 
igenis vannak ilyen tények, de hogy leszűrhessük  tanulságukat, egy 
pillanatra vissza kell kanyarodnunk ahhoz, amit a stress legáltalánosabb 
szövetreakciójáról — a sejtek kimerüléséről és a gyulladásról — tanul- 
tunk. Ezt sokan furcsállhatják, azt kérdezvén, hogy miféle kapcsolat van 
sejtjeink (például gyulladásos eredetű) viselkedése és önmagunk visel- 
kedése között? Szerintem ez a kapcsolat nagyon is létező. Szervezetünk 
minden reakcióját általános érvényű biológiai törvények kormányoz- 
zák, és legkönnyebben úgy érthetjük meg ezeket, ha azt nézzük, mikép- 
pen hatnak a legegyszerűbb szövetreakcióra, Í 

A stress mint a tevékenység kiegyenlítője 


A magasabb rendű élőlények aktivitásának alapvető törvénye az, hogy a 
szervezet egyetlen részét sem szabad aránytalanul és tartósan dolgoztatni. 
Úgy látszik, hogy a stress az aktivitás nagy elosztója a szervezeten 
belül: elhárítja az egyoldalú túlerőltetést. 

Ha valaki nehéz bőröndöt cipel és el akarja kerülni a kifáradást, 
időnként egyik kezéből a másikba veszi terhét. Ebben az esetben a 
lokális stress, ami az izmok kimerülésében nyilvánul meg, a kiegyenlítő 
faktor; működését az idegrendszeren át fejti ki, amely a kifáradás 
érzetét regisztrálja, és ezzel a teher áthelyezését sugalmazza. 

Más esetekben az általános stress a lokális tevékenységek helyes 
elosztását az adaptációs hormonok segítségével végzi el. Vegyünk 
példának valakit, akinek súlyos fertőzése van egyik térdízületében. 
E helyen lassanként minden jellegzetességével kifejlődik az ízületi 
gyulladás. Erős gyulladásos barikád képződik a térd körül, hogy elszige- 
telje a bajt; nemsokára különféle sejtek és enzimek hatolnak a térd 
üregébe, hogy elbánjanak a kórokozó baktériumokkal. De képzeljük 
csak el, hogy nem egy, hanem mindkét térd került gyulladásba. A gyul- 
ladás ugyan kétoldali, de nem olyan intenzív, mint az egyoldali. Vajon 
miért? Mert a lokális stress a gyulladás területéről alarm-jelzéseket 
bocsát ki, hogy a hipofízis közvetítésével a mellékvesét anti-inflammá- 
ciós kortikoidok termelésére serkentse. 

Ez egyúttal nagyon hasznos önvédelmi berendezés is, hiszen a szerve- 
zet által elviselhető gyulladásnak felső határa is van. Ha a sérülés csak egy 
kis részt érint, egyetlen erős gyulladásos reakció teszi a legjobb szolgála- 
tot, mert a gyulladás a lokális védelem szempontjából nagyon hasznos; 
de ha a testnek egyszerre több helyét éri sérülés, a beteg nem tudná 
elviselni e maximális gyulladási reakciók sokaságát. Tehát a szervezet 
egészének az az érdeke, hogy inkább feláldozza bizonyos részeit a lokális 
védelmi tevékenység csökkentésével. 

Legszemléltetőbben egy ország sorsa példázza ezt: ha csak egy fronton 
támadja az ellenség, egész hadseregét a veszélyeztetett területre irányítja, 
de hiba lenne így tenni, ha egyszerre több fronton éri támadás. 

Mivel a stress minden biológiai aktivitás velejárója, az elmondottakat 
nemcsak a gyulladásra alkalmazhatjuk, hanem minden biológiai tevé- 
kenységre egyaránt. Például az egyik térd gyulladásának erősségét 
nemcsak más részek gyulladásával csökkenthetjük, hanem erős fizikai 

munkával, fokozott idegtevékenységgel, és minden egyébbel, ami 
erőkifejtéssel jár. Azért van ez így, mert a stress alatt minden szerv 
alarm-jelzést bocsát ki, amivel a rezisztencia koordinálásához járul 
hozzá. Ezért valamely testrész intenzív reakciója befolyásolja (és bizonyos 
tekintetben kiegyenlíti) a szervezet más részeinek biológiai aktivitását. 


A stress-hárfyados 


Mind e tények, melyeket patkányokon végzett laboratóriumi kísérletek 
derítettek ki, akkor is igaznak bizonyulnak, ha mindennapos emberi 
problémákra vonatkoztatjuk, akár a legszellemibb emberi tevékenységre 
is. Ha a stress-szituációt elemezzük, ne csak a szervezetben éppen jelenlevő 
stress összmennyiségét vegyük tekintetbe, hanem ennek a szervek közötti 
eloszlási arányát is. Hogy ezt a legegyszerűbb formában ábrázoljuk, a 
stress-hányadost így állíthatjuk fel: 

lokális stress valamely testrészben 

a szervezet stressének összessége. 

Ha viszonylag túl sok stress van jelen valamely testrészben, más 
tevékenységre kell átváltani. Ha túl sok stress van a szervezet egészében, 
pihenésre van szükség. 


Az átváltás fontossága 


Az átváltás abból áll, hogy valamit (például egy biológiai mechanizmust) 
kitérítünk tevékenysége irányából. Az átváltás nem mindig kellemes és 
pihentető. Láttuk, hogy például egy erős (elektromos vagy gyógyszeres) 
shock — a test részeire gyakorolt általános stress-hatása folytán — 
hogyan zökkenti ki a szervezet szomatikus és pszichikus védelmi reakcióit 
a beidegzett sablon-folyamatból. 

Ha valamely testrész vagy a szellem megterheltsége nem túl súlyos és 
tartós, gyakran az átváltás könnyebb fajtái is elégségesek (sport, tánc 
zene, olvasás, utazás, ital, rágógumi). Még csak az sem fontos, hogy ezek 
elsősorban a stress-mechanizmuson és a hipofízis-mellékvese tengelyen 
át fejtsék ki hatásukat; elég az, ha decentralizálni képesek a felhalmozott 
tevékenységet, amely az elrugaszkodott stress-hányadost ismét a normá- 
lis arányok közé helyezi, 

Az átváltásnak különösen nagy a fontossága a tisztán szellemi stress 
leküzdésében. Mindenki tudja, milyen sok bajt tud okozni a gond. 
A pszichoszomatikus orvostudomány tankönyvei tele vannak kórtörté- 
netekkel, amelyek leírják, hogyan okozott a leiki és anyagi gond gyo- 
morfekélyt, magas vérnyomást, ízületi gyulladást és egy egész sor más 
betegséget. Semmit se használ, ha azt mondjuk az ilyen betegnek, hogy ne 
törődjék a gondjaival. Nem tudja megfogadni a tanácsot. És itt ismét az 
átváltás vagy az általános stress bizonyul a legjobb orvosságnak. Ha az 
átváltással más problémát helyezünk a figyelem fókuszába, vagy ha az 
általános stress keretében az egész testet foglalkoztatjuk, az aggodalom 
máris veszít súlyából. 

Ezt az eljárást tudatosan is lehet alkalmazni. De veszélyes műtét előtt 
vagy anyagi csőd szélén nyilván nem tudják az emberek puszta elhatáro- 
zással elfelejteni gondjukat, különösen akkor nem, ha amúgy is aggodal- 
maskodó a természetük. Az embernek találnia kell valamit, amit a terhes 
gondolatok helyébe illeszt, hogy elűzhesse azokat. Ez az igazi , átváltás". 
Ha valaki nehéz feladatot vállal, amely figyelmének összpontosítását 
követeli, még nem bizonyos, hogy teljesen feledésbe merülnek a gondjai, 
de mindenképpen elhalványulnak benne. Semmi se törli ki belőlünk a 
kellemetlen gondolatokat olyan hatásosan, mintha kellemes dolgokkal 
foglaljuk el magunkat. Sokan csinálják ezt öntudatlanul is, de ha az 
embér nem érti az átváltás mechanizmusát, igyekezete aligha jár sikerrel. 
Vannak olyan neurotikusok, akik a legfurcsább és legveszélyesebb 
dolgokra koncentrálnak tudattalan, beteges kényszerből, hogy így 
hárítsák el maguktól kínzó szexuális zavaraikat. A pszichoanalitikusok 
ezt nevezik szublimációnak, , olyan aktusnak, amely valamely impulzus 
energiáit primitív irányból kultúráltabb vagy etikusabb irányba téríti 
ki". Ez már kívül esik kutatásaim körén; de az kétségtelen, hogy itt is 
átváltásról van szó. 

Az átváltás egy másik, gyakorlatilag igen fontos formája az emlékező- 
tehetség és a tanulékonyság versengésének kifejlesztése. Úgy tűnik, 
hogy a frissen tanult dolgok bizonyos mértékben elfoglalják a régen megtanult 
vagy a még megtanulandó dolgok helyét. Ebből az következik, hogy az 
emlékezet befogadóképességének határa van; s a pszichológiai stress 
egyik legfőbb oka éppen az ilyen túlméretezett emlékanyag őrzéséből 
áll. A magam részéről tudatosan törekszem arra, hogy azonnal elfelejt- 
sem mindazt, ami jelentéktelen, s feljegyezzek minden olyat, — még 
ha nagy rendszerezési munkával jár is —, ami egyszer még fontos lehet. 


281 


Azért teszem ezt, hogy emlékezőkészségemet olyan tények befogadására 
tartsam fenn, amelyekre valóban szükségem van. Azt hiszem, ez a mód- 
szer mindenkit hozzásegíthet ahhoz, hogy a lehető legegyszerűbben 
oldja meg szellemi háztartásának vezetését. 


Az életerők kiélése 


Könyvem más helyén már utaltam azokra az állatkísérletekre, ame- 
lyekből kiviláglik, hogy minden élőlénynek egy bizonyos mennyiségű 
benső adaptációs energidja, életereje van. Felhasználhatja ezt lassan és 
takarékosan, egy hosszú és eseménytelen élet során, vagy gyorsabban, 
rövidebb és több stresszel járó, de színesebb és élvezetesebb életpályán. 
Hadd jegyezzem meg máris, hogy a választás joga nem egészen rajtunk 
áll. Életvágyunkat, amellyel az életet fogyasztjuk, nagymértékben 
elődeinktől kaptuk örökségbe. És ami bennünk van, az kiélést követel; 
ha nem vezetjük le, rossz helyen robbanhat ki, vagy gátlások zavarosába 
vezethet. Az a legnagyobb művészet, hogy vitalitásunkat a Természettől 
megszabott módon és tempóban éljük ki. 

Ez sose megy könnyen, de az okos önvizsgálat itt is sokat segíthet. 
Láttuk például, hogy nem a teljes nyugalom, hanem a tevékenység 
átváltása ajánlatos az olyan embernek, aki szellemi tompultságot érez, 
noha képességeinek csak egyik oldalát erőltette túl. Ilyen esetekben, 
szinte ellentmondásként, éppen az általános stress (például shock-keze- 
lés vagy kimerítő munka) az, ami kiegyenlíti és decentralizálja aktivitá- 
sunknak azt a terhét, amely lényünk egy részébe fészkelődött. 

Az önkifejezésnek sok útja-módja van. Azt az egyet, amelyet biológiai- 
lag legtörvényszerűbbnek és a gyakorlatban legmegvalósíthatóbbnak 
tartok, később a , hálaérzet filozófiájával" foglalkozó huszonnegyedik 
fejezetben ismertetem. 

Ha egyszerűen csak arról van szó, hogy sokat dolgoztunk — még 
ha nem is egyfajta munkát —, általános stress lép fel. Ennek egyetlen 
orvossága a pihenés. Ezt nem lehet elhárítani se átváltással, se még több 
stresszel. Ilyen esetben az használ legtöbbet, ha megtanuljuk, hogyan 
élvezzük a lustálkodást — és hogyan kell aludni. Én magam sokszor 
próbáltam élvezni a semmittevést, de nekem sose sikerült. Mintha ez a 
képesség hiányoznék a természetemből. Ha tehát az olvasó a lustálkodás 
gyönyörűségeit akarja megtanulni, más szerzőhöz kell fordulnia. De 

már a , hogyan kell aludni" kérdésre van válaszom, hiszen magam is 
sokáig szenvedtem álmatlanságban, amíg azután el nem sajátítottam a 
jó alvás receptjét. 


Az alvás 


Egy nehéz nap stressétől az egyik ember úgy alszik, mintha , lebunkóz- 
ták volna", a másik viszont álmatlanul forgolódik az ágyán reggelig. 
Ez ellentmondásnak hangzik, de ha elemezni kezdjük azt a működést, 
ami elaltat, s azt a másikat, amely ébren tart, nyomban látjuk a választó- 
vonalat. Az a stresszel járó tevékenység, amely végérvényesen lezárult, 
pihenésre és alvásra készíti elő az embert; az viszont, amely a tartós feszültséget 
csigázza fel bennünk, ébren tart. A sikerrel elvégzett munka fáradtsága jó 
alvást készít elő számunkra, de. az éjszaka folyamán védekeznünk kell 
a stress ébresztő hatása ellen. Azt mindenki tudja, hogyan kell védekezni 
a zaj, a fény, a hőmérséklet változásai ellen, s azt is, milyen kellemetlen- 
ségeket okoz a lefekvés előtti nehéz vacsora. A védelemnek és előrelátás- 
nak ilyen közismert tényeivel kár időt tölteni. De mi a teendő, hogy 
féken tartsuk a pszichológiai stresst és megóvjuk tőle álmunkat? 

Ha valakit álmatlanság kínoz, hiába mondogatja magának: ,,No, most 
szépen felejtsünk el mindent, s pihenjünk, az álom majd magától is 
megjön." Nem jön meg. 

Százig számolni, meleg tejet inni vagy forró fürdőt venni lefekvés 
előtt, s a többi hasonló dolog nem sokat ér, csak az alszik el tőlük, aki 
mélységesen hisz az ilyen ügyeskedések varázserejében. Az igazság az, 
hogy aki már lefeküdt, többé semmit se hozhat helyre és csak az altatótól 
várhat enyhülést. Nappal kell előkészíteni a nyugalmas éjszakát ; mert akit 
álmatlanság gyötör, annak a nyugalma kizárólag attól függ, hogyan 
birkózott meg napközben a tennivalókkal. 

A jó alvás előkészítéséhez a következő tanácsokat adhatom: 

Ne engedd magad jobban elragadni, felhangolódni, mint amennyire 
szükséges, hogy feladataidat a tőled telhető legjobban elvégezd. Ha, 
különösen a késői órákban, túlságosan felhangolod magadat, a stress- 
reakció magának követeli az éjszakát. 

Ne felejtsd el, a heves stress alatt termelt hormonoknak az a rendel- 
tetésük, hogy riadóállapotba helyezzenek és csúcsteljesítményre tegye- 
nek képessé. Hatalmukban áll, hogy a lankadás rövidebb átmeneteiben 

legyőzzék az aluszékonyságot s éberségre gerjesszenek; de nem arra 
valók, hogy egész álló nap velük éljünk. Ha túl sok ilyen hormon 
kering az ereinkben, éberek maradunk, mintha csak egy tabletta efedrint 
vettünk volna be. (Mellesleg, az efedrin kémiai rokona az adrenalinnak.) 
Jegyezd meg hát, álmatlanságodnak vegyi alapja van, amit, ha egyszer 
már kialakult, nem lehet trükkökkel egykönnyen kijátszani; és az ágyban 
már késő is lenne befolyásolni ezt a folyamatot. 

Vigyázz, nehogy aránytalanul túldolgoztasd tested-lelked egy bizo- 
nyos részletét úgy, hogy ugyanazt a tevékenységet ismételed a teljes 
kimerülésig. Különösen óvakodj annak az akciónak gépies ismételgeté- 
sétől, amely kifáradásodat okozta. Arról egy pillanatnyi önvizsgálat 
is meggyőzhet, hogy sokkal könnyebben birkózol meg a feladattal, ha 
, alszol rá egyet", vagy akár csak ha pár órán át valami mással foglalkozol 
(átváltás). Mert ha egyszer már beszorultál a mély kerékvágásba, nem 
tudsz kizökkenni belőle, és szellemed kerekei egész éjszaka tovább 
forognak benne. 

A Természet szereti a változatosságot. Ne csak egy nap tennivalóinak 
megtervezésében gondolj erre, hanem egész életed felépítésében is. 
Az igaz, hogy civilizációnk az embert túlspecializált foglalkozások felé 
űzi, s ez egyhangú ismételgetést tartogat számára. De tartsd észben, 
hogy a stress a biológiai aktivitás nagy kiegyenlítője, s ha mindig és 
ismétlődően testednek vagy lelkednek ugyanazt a részét használod, a 
Természet csak egy módon ragadhat ki a kátyuból: stress által. 

Azt se felejtsd el, hogy az álmatlanság maga is erős stressor. Ha egy 
álmatlan éjszakát megerőltető nap követ, e súlyos órákban az álmosság 
terhét is hordoznod kell. És ez a fáradság újabb álmatlan éjszakát hoz. 
Olyan körforgásba kerültél hát, amelyből nem tudsz kitörni. De a bajt 
el lehet hárítani ezekkel a módszerekkel; és ha mégsem sikerül, nem ma- 
rad más hátra, mint nappal egy kis alvás vagy éjszakára gyenge altató. 

Összefoglalásul: védekezz az éjszakák stresse ellen, nemcsak a fény, a 
zaj, a hideg vagy meleg elhárításával, de sokkal inkább úgy, hogy nap- 
közben ne engedd elhatalmasodni magadon azt a stresst, amely aztán 
éjszakádba is elkísér. Az ilyen állhatatos stress következménye lehet 
egy nehéz vacsorának, italnak, izgalmi állapotnak és még sok egyébnek. 
Ügyelj ezekre. És ne felejtsd el: a stress mindig ébren tart, amíg benned 
fészkel, de később pihentető álommal ajándékoz meg. 

24. FILOZÓFIAI TANULSÁGOK 


Az élet kopási folyamata. Öregedéses elmúlás. Az egyéniség 
eredete. Az önkifejezés kényszere. Mi a végcél? A filozófiai 
tanulság. A sejtek altruizmusa. A társadalmi altruizmus kifejlődése. 
Egy biológus véleménye a háláról és a bosszúról. A hálaérzet 
filozófiája. Az elismerés áhítozása. Szerénység. Félelem a meg- 
szólástól. Az élet ajándékainak élvezete. Az életforma. Rövid 
lejáratú célok. Távoli célok. A végső cél. Van-e kulcsa a sikernek? 


Az élet kopási folyamata 


Laboratóriumi kísérleteink során annak idején felmerült a stress , műkö- 
dési definíciójának" szükségessége, azaz annak a megfogalmazása, ami 
a stresst felismerhetővé teszi. Hiszen csak megnyilvánulásainak — a 
mellékvese megnagyobbodásának, a vér megnövekedett kortikoid- 
tartalmának, a súlyveszteségnek stb. — intenzitása teszi lehetővé szá- 
munkra a stress jelenlétének és fokozatának érzékelését. De attól, hogy 
közvetlenül nem látható a stress, semmit sem veszít valószerűségéből. 
Érdemes idézni Robert Louis Stevensont: 


s, Szelet ki látott? 

Senki, aki él, 

De bókoló fák lombja közt 
Lám elvonult a szél." 


Tárgyunk szempontjából a legkifejezőbb az a rövid meghatározás, 
amely a stresst a kopás egy fajtájának jelöli meg. Hiszen a stresst tényleg 
úgy tekinthetjük, mint ,a szervezet elhasználódását". Így tekintve, 
az öregedés és a stress rokonvonásai különös élességgel bontakoznak 
ki. A stress az összegezése mindannak a kopásnak, amit az élettel 
járó reakciók valaha is okoztak a szervezet egészén belül. Ezért 
töltheti be valamennyi biológiai elváltozás közös nevezőjének sze- 
repét az élő test egészének viszonylatában; úgy is vehetjük, mint 
, az élet sebességmérőjét". 

Ha kutatásaimról beszélek, mindig ki szoktam emelni, hogy az öre- 
gedést — legalábbis az igazi, fiziológiás öregedést — nem az élettartam 
határozza meg, hanem a szervezet kopásának mértéke. Mindig különb- 
séget kell tenni fiziológiás és naptári életkor között. Egy negyvenéves 
ember testileg-lelkileg sokkal öregebb lehet s közelebb állhat a halálhoz, 
mint egy másik, hatvanéves ember. A valóságos életkort elsősorban az 
elkopás foka s az elhasználódás mértéke szabja meg; hiszen az élet 
lényegében olyan folyamat, amely fokozatosan feléli a szülőktől belénk 

plántált adaptációs energia készleteit. Különleges bankbetét az életerő, 
amit csak költeni lehet, növelni nem. Csakis úgy óvhatjuk meg e drága 
vagyont, ha vigyázunk a kivétekre. A megoldás nem az, hogy szüntes- 
sük be a kivéteket, hiszen az a halált jelentené. Az sem, hogy csak annyit 
veszünk ki, amennyi a puszta életben maradást biztosítja, hiszen ez 
nyomorúságos tengődés volna, tán a halálnál is rosszabb. A legokosab- 
ban az cselekszik, aki bátran nyúl a tőkéhez, de óvatos a költésben. 

Sokan úgy vélik, hogy nyugodtan kitehetik magukat a legsúlyosabb 
stresszel járó tevékenységnek is, mert egy jó pihenés visszaállítja eredeti 
állapotukat. Csakhogy ez nem igaz. Az állatkísérletek világosan megmu- 
tatták, hogy minden stress eltávolíthatatlan sebhelyet hagy maga után 
és az adaptációs erő olyan mennyiségét használja el, ami már nem 
pótolható. Igaz, hogy a megerőltetés utáni pihenés majdnem eredeti 
állapotba állítja vissza erőnlétünket. De a hangsúly a majdnem szón van. 
És mert életünk a stress és a pihenés periódusainak állandó változásából 
áll, az adaptációs energia mindennapos kis deficitjei összeadódnak — és 
eredményüknek öregedés a neve. 

Nyilvánvalóan kétféle adaptációs energia létezik: egyik a felszíni, 
amely könnyen használódik; a másik mélyebben helyeződik el és az 
aranyalapot jelenti. Ha a felszíni adaptációs energiát az erőkifejtés során 
kimerítettük, az elvesztett mennyiséget a pihenés ideje alatt az arany- 
alapból pótolni lehet. Így tehát a rezisztencia feltöltődik. Ez a fajta 
mechanizmus biztosítja azt is, hogy egy önfeledt pillanatban ne tudjuk 
elfecsérelni az adaptációs energia tartalékait, mert ha túl sok fogy belőle, 
a kimerülés leállítja a dorbézolást. A felszíni adaptációs energia pótlása 
az aranyalapból azt a csalóka látszatot kelti, hogy a veszteséget sikerült 
pótolni. A valóságban viszont csak annyi történt, hogy a tartalékhoz 
nyúlva fedeztük a hiányt — tehát az aranyalap csökkentésével. Olyan 
ez, mint egy tékozló öncsaló hiedelme, hogy ha pénztárcáját feltölti 
a láthatatlan bankszámláról, a költött pénz is megtérül; pedig csak a 
nehezebben hozzáférhető pénzt tette könnyebben hozzáférhetővé. 

Meggyőződésem, hogy az állatkísérletek tanulságát nagy haszonnal 
alkalmazhatjuk életmódunkra; hozzásegít, hogy tudásunkat bölcses- 
ségre váltsuk át. , 

És ez most épp időszerű. Az utóbbi fél évszázadban a klasszikus orvos- 
tudomány elévülhetetlen sikereként a specifikus kórokozók (mikrobák, 
rossz táplálkozás stb.) által okozott korai halálozás gyakorisága tünemé- 
nyes módon csökkent. Az általános emberi életkor az Egyesült Államokban 

az 1900-as 48-ról 1956-ban 69,8-ra emelkedett. De mert egyszer minden- 
kinek meg kell halni, mind többen halnak meg olyan betegségekben, 
amelyekkel szemben a klasszikus orvostudomány tehetetlen. Az embe- 
rek egyre nagyobb arányszámban pusztulnak el az úgynevezett kopási 
vagy degenerációs betegségekben, melyek mind a stress következményei. 

Más szóval, minél sikeresebben küzdjük le a halál külső okait (bakté- 
riumokat, hideget, éhséget), annál nagyobb a valószínűsége annak, 
hogy saját öngyilkos tendenciáink áldozatai leszünk. Nem vagyok ille- 
tékes arra, hogy a háborúk elhárításának módozatait fejtegessem — bár 
a rossz táplálkozás a háborúkkal is összefügg —, de talán kísérleteim 
valami kis világosságot vetnek arra, hogyan lehetne összehangolni 
egyéni életünket a természeti törvényekkel. Az élet nem más, mint a 
környezethez való folyamatos adaptálódás, és tudnunk kell, hogy az 
örökségül kapott adaptációs energia készletei végesek és pótolhatatlanok. 
Másrészt bizonyos vagyok abban, hogy az emberi életkor határát 
káprázatos mértékben lehetne tágítani, ha nagyobb harmóniában élnénk 
a Természet törvényeivel. ; 


Öregedéses elmúlás 


Hogy a természetes emberi életkor rendkívüli mértékben meghosszab- 
bítható, azt az alábbi érvekre alapozom: 

Boncolásaim alkalmával (és higgyék el, jó néhányat végeztem) még 
egyetlen embert sem láttam, akinek halálát az öregség okozta volna. 
Nem hiszem, hogy valaha valaki is meghalt volna csak azért, mert magas kort 
ért el. Ha eljutnánk oda, hogy az emberek tényleg csak így halnának 
meg, az orvostudomány elérné eszmei végcélját (és ehhez csak az a 
felfedezés lenne hasonlítható, ha valaki megfejtené az adaptációs energia 
újratermelésének módját). Nos, ha valaki az öregségtől halna meg, ez 
azt jelentené, hogy minden egyes szerve egyformán elhasználódott a 
hosszú működtetés következtében. Dehát nem ez történik. Kivétel 
nélkül mindenki úgy hal meg, hogy egy bizonyos szerve a többihez 
képest aránytalanul elhasználódik. A szerveinket összetartó élet olyan 
lánc-sorhoz hasonló, amelynek tartóssága a leggyöngébb láncszemtől 
függ. Függetlenül attól, hogy mennyire fontos ez a láncszem, ha össze- 
roppan, akkor szerveink többé nem képesek egyetlen élő testté össze- 

Nem azt mondtam, hogy , szerveink meghalnak", mert nem mindig 
erről van szó. Izolált emberi sejtkultúrák még sokáig élhetnek azután is, " 
hogy meghalt a test, amelyből származtak. E sejtek bonyolult és teljes 
építménye, az élőlény az, amely szükségszerűen meghal, ha egy élet- 
fontosságú szerve felmondja a szolgálatot. Az öreg ember meghalhat 
attól, hogy agyában egy elhasznált, megkeményedett ér megpattan, 
vagy mert veséi nem tudják kimosni vérkeringéséből az oszlási terméke- 
ket, vagy mert a sok munka következtében beteg a szívizomzata. 
Először mindig csak egy szerv válik üzemképtelenné, s ez roppantja össze a 
teljes emberi gépezetet, pusztán azért, mert a többi nem tud működni 
nélküle. 

Ez az ára annak, hogy az egysejtűség elemi formáiból kifejlődött az 
emberi test magasrendű, összetett építménye. Az egysejtű állatok nem 
ismerik a halált. Egyszerűen csak osztódnak, s részeik folytatják az életet. 

A tanulság az, hogy amennyire az ember irányítja élete folyamatát, 
igyekezzék elosztani önmagában a stresst, az úgynevezett átváltás mód- 
szerével, sűrűn cserélgetve a szervet, mely a megterhelés középpontjában 
áll. Az emberi szervezet ugyanis — mint az autókerék vagy a szőnyeg — 
akkor tart legtovább, ha egyenletesen kopik el. Sokat használhatunk 
önmagunknak, ha mindennapi életünkben engedünk a változatosság 
természetes igényének. Ne felejtsük el, hogy minél gyakrabban változ- 
tatjuk tevékenységünket, annál biztosabban óvjuk szerveinket a fel- 
őrlődéstől. 

Egy korábbi fejezetben már bemutattuk azt a mechanizmust, amelynek 
segítségével a stress elláthatja a biológiai aktivitás kiegyenlítőjének 
feladatát (lásd 279. oldal); de arról se feledkezzünk meg, hogy a stress, 
talán éppen e kiegyenlítő tevékenységén keresztül, nagyszerű lehetősége- 
ket nyújt szunnyadó testi és lelki képességek kifejlesztésére. Tulajdon- 
képpen az egyéniség csak a stress hevében képes tökéletesen kiformálódni. 


Az egyéniség eredete 


Mikor Charles Darwin 1859-ben megjelentette a Fajok eredetét, azt 
ígérte, hogy művében , fény derül az ember és az emberi történet 
eredetére". E könyv egy új korszak hajnalát hozta el mind a tudomány, 
mind a vallási filozófiák szempontjából, mert olyan megfigyeléseket 
tartalmazott, amelyek szerint az állati fajok kifejlődése , az életért vívott 

harc kereteiben a természetes kiválasztódás, vagyis a favorizált fajok 
fennmaradása útján ment végbe." Sok érdekes hasonlóságot lehet fel- 
fedezni abban, ahogy a Természet a fajt és az egyént kifejleszti. A táplá- 
lék és a tér elégtelensége csak az erős faj fejlődését engedi meg. Táplál- 
kozási és anatómiai hiányok az egyénben a stresst abba az irányba 
mozgósítják, hogy szerepük előtérbe helyezésével azokat a szerveket és 
hajlamokat fejlessze ki, amelyek az élet fenntartásában a legfontosabbak. 

A faj tulajdonságai mindig a megelőző nemzedék felgyülemlett 
emlékeit tükrözik; az egyéniség olyan formát vesz fel, amilyenné a 
személyes emlékek vésője és kalapácsa (beleértve a ,, biokémiai emléke- 
ket" is) egy élet tartama alatt lassanként kidolgozza. A faj fejlődésének 
folyamatában minden soron következő nemzedék valamennyi egyede 
— embrióként, világrajövetele előtt — újraéli az ősök teljes előtörténe- 
tét az egysejtű amóőbától kezdve saját újszülött állapotáig. A 
megszületés után mindenki, sőt még inkább minden egyes szerv 
az adaptációs reakciók számtalan változatán halad át, hogy kialakítsa 
azokat az egyedi tulajdonságokat, amelyek mindenki mástól megkülön- 
böztetik. Ugyanúgy, mint a fajták között, az egyén szervei és hajlamai 
között is csak az alkalmas győzedelmeskedik a létért folytatott harcban. 
És — mint már említettük — az egyénen belül ez a folyamat főként a 
stress-mechanizmuson át megy végbe. 

Ha a test valamely része túlzott megerőltetésnek van kitéve, az 
érdekelt szerv átmenetileg beszünteti működését szövetállományának 
leromlása, heveny gyulladás vagy pusztán csak a kimerülés következ- 
tében. Ez tulajdonképpen a lokális adaptációs szindróma alarm-szakaszá- 
nak felel meg. Ez a körülmény más szerveket arra kényszerít, hogy 
vegyék át a terhet, és egyúttal ragadják meg az alkalmat a teljes kifejlő- 
désre. 

Demég anélkül is, hogy valamely szerv túlzott tevékenységre kénysze- 
rülne, előfordulhat, hogy a szervezet egésze túlzott megerőltetés hatása alá 
kerül. Ilyenkor az adaptáció koordinációs központjai (az idegrendszer 
és az endokrin mirigyek) a különféle szervek egyszerre érkező alarm- 
jelzéseiből tudomást szereznek az előállt helyzetről. Ha túl erős generális 
stressről van szó, az egész szervezetnek pihenésre van szüksége; egyelőre 
nem vállalhat újabb küzdelmeket. És az ilyen meg-megújuló nekifeszü- 
lésben, kudarcok során át, jut el az egyén a szervek arányos fejlettségé- 
hez, amikor már képes birtokba venni valamennyi öröklött tulajdonsá- 
gát s megfelelhet a környezettől diktált követelményeknek. Nem kétsé- 

ges, hogy az adaptálódási képesség pilléreit öröklött hajlamok formálják 
ki. Ezek az evolúció folyományai, melyek az ősöktől, szülőktől kapott 
örökségtől függenek ugyan, de egyéni megnyilvánulási formáik főként 
az olyan stressek folytán alakulnak ki, melyekben az egyénnek élete 
folyamán része volt. 

Ha tanulni akarunk valamit a stressnek egyéniségformáló szerepéről, 
ha olyan ismeretekre akarunk szert tenni, melyek magatartásunkat a 
mindennapok próbatételeiben megacélozzák, felötlik a kérdés bennünk: 
,, Tehetünk-e valamit mi magunk is?" Egy túlerőltetett szerv leromlását 
vagy gyulladását, vagy az ACTH és a kortikoidok termelődését a stress 
folyamata alatt nem tudjuk befolyásolni. Az örökléses adottságokon se 
változtathatunk. Még abban is van valami kényszerű eleve-elrendelés, 
amit , szabad cselekvés"-nek mondunk. Nagyon szépen hangzik, hogy 
életerőinket (adaptációs energiánkat) okosan kell felhasználnunk, gazda- 
ságosan és csakis érdemes célokért, dehát mindez nem több elméletnél. 
Az emberi magatartás irányíthatósága a gyakorlatban úgy fest, hogy 
valamennyiünk fölött áll az örök törvény, amely kimondja, hogy ami 
bennünk van, az kifejeződésre törekszik ; sőt ez az önkifejezés olyan iram- 
ban és irányban történik, ahogy azt öröklött alkatunk megszabja. 
Mindez nagyrészt igaz, de mégsem egészen — és éppen ezen a kis 
különbségen áll az én egész életfilozófiám. 


Az önkifejezés kényszere 


Ha a pilóta egyszer már a levegőbe emelkedett, hacsak nem akar 
öngyilkosságot elkövetni, a gép motorját nem állíthatja le mindaddig, 
amíg ismét földet nem ér. Az a tennivalója, hogy gépét végül is kormá- 
nyozza vissza a repülőtér betonjára. De addig egyéni magatartásától 
függően sok mindent tehet azokon a határokon belül, melyeket a gép 
teljesítőképessége, az üzemanyag és az éghajlati viszonyok megszabnak. 
Olyan sebességgel és olyan útvonalon repülhet, amely az adott időjárási 
körülmények között gépének a legmegfelelőbb. És ha már fent van a 
levegőben, csak két dolog van, amire nincs befolyása: az egyik az 
üzemanyag mennyisége, a másik pedig az az elhasználódási és kopási 
mennyiség, amit a gép fontos alkatrészei-közül a leggyengébb is össze- 
roppanás nélkül viselhet el. 

Egy újszülöttnek — hacsak később, felnőttként, véget nem vet 
életének — nincs addig megállása, amíg küldetését be nem fejezte a föl- 

dön. Persze szabad egyéni magatartásától függően sok mindent tehet 
azon a határon belül, amelyet testi felépítése és adaptációs energiáinak 
készlete az adott társadalmi viszonyok között megengednek. E kereteken 
belül öröklött tulajdonságai szerint maga szabhatja meg élete tempóját 
és azt a módot, ahogyan kifejezi önmagát. Ezt a szabadságát csak két 
körülmény korlátozza — melyek mindegyike már a születés pillanatában 
eldőlt: egyik az adaptációs energiának mennyisége, másik pedig az az 
elhasználódási és kopási mennyiség, amit testének leggyengébb része 
összeroppanás nélkül elviselni képes. ; 

Világos tehát, hogy nagy jutalom kecsegtet, ha életünket okosan, a 
természeti törvényekkel harmóniában rendezzük be. Kideríthetjük, 
hogy mi az életünk leggazdaságosabb sebessége, ha végigpróbálunk 
különféle tempókat, s megállapodunk annál, amely vérmérsékletünknek 
leginkább megfelel. Ugyanilyen tapasztalati módszerrel állapíthatjuk 
meg életünk irányát is. Ne feledkezzünk meg azonban arról, hogy 
néhanapján egy-egy kilengés nemhogy kárt, de hasznot jelent: ez az, 
ami kiegyenlíti a szervezetben az elhasználódás mértékét, időt adva a 
túlhajtott szerveknek egy kis felfrissülésre. 

A hasonlatban két gyenge pont szerepel. Érdemes felfigyelni rájuk, 
mert természetük szembeállításával kiviláglik a különbség az élő s az 
élettelen szerkezet között. 

Először is az élet igazi üzemanyaga nem az elégő matéria (táplálék), 
amit elfogyasztunk, hanem az adaptációs képesség, mert az élő gépezet 
érti a módját, hogyan végezzen el útközben is javításokat és átkapcsolá- 
sokat, amíg futja ebből az adaptációs energiából. Ha ez rendelkezésre 
áll, a szervezet a maga javára fordíthatja a környezet által felkínált 
kalóriás energiát. Tegyük hozzá, hogy a test valamely túlerőltetett részé- 
nek pihentetése nemcsak arra jó, hogy a szervezet , kifújja magát", 
hanem arra is, hogy ezalatt különféle tatarozást és felújítási munkát 
végezzen el saját építményén. 

Másodszor (és ez csak az orvosnak jelent , második" szempontot, az 
egyénnek ez az első!) nem az a fődolog, hogy az élet a lehető leghosszabb 
legyen. Nagyon megkapóan fejezi ki ezt a Journal of Gerontology, egy 
öregedéstudománnyal foglalkozó szaklap fejlécének mottója: ,, Adjunk 
életet az évekhez, s ne csak éveket az élethez." 

Az életet még nem teszi boldoggá, ha hosszú ideig tart. Sőt éppen 
ellenkezőleg, a hosszú élet, melyből hiányzik a beteljesülés érzése, felet- 
tébb unalmas. Mégis, ha erre egyáltalán sor kerül, amikor mérlegre 

tesszük életünket, sokaknak úgy tűnik, hogy az egész egyetlen hosszú 
rohanás volt, céltalan tülekédés az egymást váltó napok láncolatában. 
Csak éppen életben maradni, bármilyen körülmények között, még 
kényelem és biztonság nélkül is — az ember ennél sokkalta jobbra is 
fordíthatja adaptációs energiáit. Persze, a kényelem és a biztonság szük- 
séges ahhoz, hogy birtokukban az élet nagy értékeit jobban élvezzük, de 
önmagukban ezek nem jelentik a végcélt. 


Mi a végcél? 


E kérdésen időtlen idők óta vitáznak a bölcselők, lélekbúvárok és misz- 
tikusok. A fennkölt és otromba válaszok száma légió : hogy Isten kedvé- 
ben járjunk, hatalmasak legyünk, szeressünk, kielégüljünk, hogy kiérde- 
meljük önmagunk és mások elismerését, hogy alkossunk — vagy 
egyszerűen, hogy boldogok legyünk. Van, akit egyik-másik válasz 
kielégít, de egy sincs, amelyet kivétel nélkül minden ember elfogadna. 
E listára tekintve ugyanaz a gondolat motoszkál bennem, mint amikor 
prágai orvostanhallgatóként a különböző betegek láttán azt fontolgat- 
tam, hogy kell valaminek lennie, ami mindegyikben közös . . . 

Nagyon érthető emberi dolog, ha valaki jutalmat vár fáradozásáért, 
vagy ha az ellenszolgáltatás szerint ítéli meg tettei értékét, akár pénz ez, 
akár érdemrend vagy valami más. Van aki azzal számol, hogy Isten 
fizet neki a jó cselekedetért. De bármi legyen is a díj, egy a fontos: 
felhalmozható legyen. Máskülönben hogyan csinálhatnánk számvetést? 
Hogy számíthatnók ki, eleget szereztünk-e már ahhoz, hogy megeléged- 
jünk? 

Az én válaszom ezekre a problémákra röviden abban foglalható 
össze, amit a hálaérzet filozófiájának nevezhetnénk. Magamról szólva, 
ez formálta ki szellemi magatartásomat az élet stresseivel szemben. 
Talán másnak is segíthet, talán nem, hiszen nem látjuk egyformán a 
dolgokat. És amikor erről beszélek, hirtelen felötlik bennem, hogy 
mennyire eltávolodtam életelememtől, a laboratóriumtól, ahol a bizo- 
nyított tény minden körülmények között helytálló. Most a tiszta filozó- 
fia birodalmába kalandoztam; veszélyes terület ez az orvostudomány 
kutatójának, és olyan kirándulás, amelyért tudom, megszólásban lesz 
részem a tartózkodó és szűkszavú pályatársak részéről. De az is hozzá- 
tartozik a filozófiámhoz, hogy az embernek bármi áron is, de ki kell 

fejeznie önmagát. Bizony sok stresszel járt, hogy férfiéveimet a labora- 
tóriumban töltöttem, a stress tanulmányozásával; talán még ennél is 
súlyosabb stresst jelentett gondolataim sűrítése e könyv oldalain. De jól 
tudom, hogy e tanulságok elhallgatása még ezeknél is nagyobb stressként 
súlyosodnék rám. 

Tekinthetjük-e az önkifejezést az emberi végcélok közös nevezőjé- 
nek? Vajon csak azért hajszoljuk a jutalmat, mert felhalmozható érték- 
mérőre van szükségünk, amely megmondja, mire jutottunk el az önkife- 
jezésben? Ha ez így van, akkor kézenfekvő annak a magyarázata, hogy a 
tisztán érzéki gyönyör — a test valamennyi öröme — miért bizonyult 
alkalmatlannak arra, hogy az ember végcélja legyen. Mert bármily 
nagy is a gyümölcseként élvezhető boldogság, a test egyönyörei mégis 
tiszavirágéletűek: nem lehet maradandó gazdagsággá felhalmozni őket. 
Ráadásul ez a fajta kielégülés sose adja a sikeresen elvégzett küldetés 
elégedett érzését, de még azt sem, hogy általa olyan vagyonra tettünk 
szert, amely megszilárdítja biztonságunkat. 


A filozófiai tanulság 


A megelőző fejezetekben arról beszéltünk, hogy milyen szerepe van a 
stressnek az egyéniség kifejlődésében, az önkifejezés kényszerében és a 
teljesítmény jutalmazásának igényében. Láttuk, hogy az ember csak 
olyan jutalom elnyerésére törekszik, amely biztonságérzetet és lelki 
nyugalmat adó személyes tulajdonná halmozható. Nézzük meg most, 
tartogat-e számunkra a természeti törvények vizsgálata olyan általános 
filozófiai eligazítást, amely megszabhatja magatartásunkat az önzetlen és 
önös tendenciák folytonos harcában, abban a küzdelemben, mely az 
emberi relációk legtöbb stressét tartalmazza. 

Talán furcsának tűnik, hogy amit a magam személyes jutalmaként a 
legtöbbre értékelek, az a stress-mechanizmus vizsgálatainak nem orvos- 
tani, hanem filozófiai végkövetkeztetése. És még ez se vadonatúj valami; 
ha öntudatlanul és homályosan is, sokan megérezték már. Az a tudomá- 
nyos analízis, ami a stress hatására kibontakozó testi reakciókat világítja 
meg, éppen csak a tények nyelvezetére ültette át a tételt, amit nagy 
körvonalaiban az érzékek ösztönös bölcsessége már észrevett. A racioná- 
lis értelem korában szinte megörvendeztet, hogy az emberi magatartást 
nevelő vallási és bölcseleti doktrínáknak tudományosan feltárható 
biológiai igazság az alapjuk. 

A sejtek altruizmusa 


Az élet legjellegzetesebb sajátsága az önzés; ez egyúttal a legősibb és 
leglényegibb tulajdonsága is. Amikor az ősvizekben megteremtődött az 
első amőba-szerű sejt, máris támadnia kellett, hogy el ne pusztuljon. 
A környező élettelen anyagokkal ellentétben ennek az első sejtnek már 
egyáltalán nem volt közömbös a saját sorsa ; mert élt, fenn akarta tartani 
életét. Hogy célját megvalósítsa, ennek a sejtnek még nem kellett har- 
colnia más élőlényekkel, hiszen egyedül csak ő élt, s az élettelen környezet 
, nem bánta", ha megtámadják. 

De az életnek másik jellegzetessége, hogy szaporodásra és fejlődésre 
törekszik; így lett az egyetlen sejtből kettő, majd millió, s valamennyi 
önmagáról gondoskodott — leggyakrabban a többi rovására. Ez vetél- 
kedéshez vezetett, amelyből mindig az erősebb került ki győztesen. 

Egyszer azután, ki tudhatja mikor és hol, itt-ott néhány sejt csoporto- 
sult, közös érdekeken alapuló kolóniát alkotott, valamiféle kollektív 
önzést. Ebben a pillanatban született meg az altruizmus. A többi élő 
alakzattal szemben ez a közösség még mindig az önzést képviselte, de 
ugyanakkor a kolónia minden egyes sejtjének az volt az érdeke, hogy a 
hozzá tartozó másik sejt is vállalja az életküzdelem ráeső részét, mert az 
összesség ereje e kis egységek mindegyikétől függött. Az egyes sejt 

szemszögéből nézve, a kolónia többi tagjához fűződő altruizmus lett az 
önzés formája. 

E kollektív életforma biológiailag oly sikeresnek bizonyult, hogy a 
létért való küzdelem érdekében a sejtek nemcsak fenntartották a társulást, 
hanem egyre inkább támaszkodtak is egymásra. Sőt eljutottak oda, 
hogy közülük számosan közös életre egyesültek: kiformáltak egyetlen 
élőlényt. Ilyen soksejtű organizmus az ember is. Testének sejtjei annyira 
egymástól függenek, hogy külön-külön nem is tudnak megélni. Egyese- 
ket az tesz nélkülözhetetlenné, hogy a szervezet táplálását látják el, 
másoknak a mozgatás és helyváltoztatás szerepe jutott, egy harmadik 
csoport az élettevékenység összehangolását kapta feladatul. Amikor 
képessé váltak e sokrétű feladatkör betöltésére, a részek feladták önálló 
létezésük lehetőségét. A soksejtű szervezetben a sejtek már nem választ- 
hatnak önzetlenség és önzés között; adottságaik keretében már nincs 
értelme semmiféle vetélkedésnek. 

Ha valamilyen idegen élő test hatol szöveteinkbe, az mindig kopást 
eredményez, más szóval lokális stresst, amit a támadó s a megtámadott 

érdekeinek összecsapása okoz. Ennek következtében jön létre a gyulladás 
védelmi reakciója. Csak saját szerveink (például az idegek, vérerek) 
járhatják át a szöveteket anélkül, hogy számottevő stresst okoznának. 
Ilyen esetben nem épül ki barikád, sőt a behatolást a szövetek helyesléssel 
fogadják; még a csont tömör szövete is feloszlik egy bekéredzkedő erecske 
gyenge érintésére, amely táplálékot hoz neki. 

Számtalan generáció váltakozása kellett ahhoz, hogy az egyes sejt 
megtanulja a békés együvé tartozás művészetét, amivel azután elkerül- 
heti a belső stresst. (De még ma is ki-kitörhet egy forradalom valamely 
részlegben, amely elfeledkezik a kollektív önzetlenségről. Ez az, amit 
ráknak nevezünk. És ebbe nemcsak az egész szervezet pusztul bele, 
hanem vele együtt a lázadó rész is saját törekvésének áldozatává válik.) 

Röviden összefoglalva, a magasrendű élőlények kifejlődése lényegileg 
olyan fejlődésből áll, amely a sejtek tömegét összhangba hozza, s közöt- 
tük a stress lehetőségét a minimumra csökkenti, így szolgálván a teljes 
szervezet egységes érdekeit. 


A társadalmi altruizmus kifejlődése 


Vessünk most egy pillantást a soksejtű élőlények különféle egyedeinek, 
például az embereknek, egymás közti kapcsolatára. Itt is megtaláljuk az 
egymásra utaltságot a különféle feladatot végzők között. Az egyik 
kenyeret készít, a másik szállítással foglalkozik, a harmadik a közösségi 
tevékenységet koordinálja. De ez az együttműködés, legalábbis jelenleg, 
még távolról sem oly tökéletes, mint azt egy ember szervei között 
láthatjuk, s még sokkal kezdetlegesebb a stress viszonylataiban. Társa- 
dalmi kapcsolataink minden harmóniáját és viszályát egyetlen szervünk, 
az idegrendszer, hozza létre. Minden elhatározásunkat és állásfoglalásun- 
kat ez irányítja, számos terméke közül az egyikkel: az indulatokkal. 
(Néhány felületes bölcselkedő azt vallja, hogy a társadalmi kapcsolatok- 
ban a logikának jut a döntő szerep, de ez tévedés; szerintem a logikának 
nincs köze ehhez.) 


Egy biológus véleménye a háláról és a bosszúról 


Menjünk most tovább egy lépéssel. Véleményem szerint az indulatok 
széles skáláján van egy, amely a többinél sokkal inkább felelős az emberi 
kapcsolatok stressének felidézéséért vagy elhárításáért: ez a hálaérzet — 

amelynek negatív párhuzama a bosszúvágy. (A hálátlanság a hálának 
nem ellentéte, hanem hiánya.) Érdekes, mennyire hasonlít az egy embe- 
ren belül .lejátszódó stress mechanizmusa az emberi kapcsolatokban 
jelenlevő stresshez. 

Könyvünkben már példák tömegével mutattunk rá arra, hogy rövid 
ideig tartó stress is tartós hátrányt vagy előnyt okozhat. Ezt tudományos 
vizsgálatok derítették ki, hiszen jeleit a fiziológiai rezisztenciából meny- 
nyiségileg ki lehet mutatni. Ha átmenetileg az egész szervezetet tesszük 
ki a stress hatásának, a következmény vagy az általános rezisztencia 
tartós emelkedése lesz, vagy pedig, éppen ellenkezőleg, károsodás, 
shock. Ugyanezen az alapon, ha a testnek csak egy része kerül stress 
hatása alá, a következmény vagy a lokális rezisztencia (edzettség, 
gyulladás) növekedése lesz, vagy szövet-károsodás (a sejtek degenerá- 
ciója vagy pusztulása). Mindezekben az esetekben főként a szervezet 
sajátos reakciói döntik el, hogy hátrány vagy előny keletkezik-e. Azt is 
tudjuk, hogy ezt a reakciót ellentétes erők (pro- és anti-inflammációs 
hormonok, továbbá adrenalint és acetilkolint termelő idegingerek) 
hozzák létre, amelyek belülről küzdenek meg a stresszel. 

A kibontakozásnak három alkotóeleme van: I. a stressor, továbbá 2. 
a védelmet és 3. a meghódolást elősegítő faktorok. 

Így fest tehát a stressre létrejövő sztereotip szomatikus (testi) válasz a 
szervezeten belül. Azt hiszem, hogy a pszichológiai stresst, amelyet az 
emberi kapcsolatok idéznek fel, ugyanilyen hármas mechanizmus 
szabályozza: felismerhetjük az érdekek összecsapását, ami a kívülről 
jövő stressor szerepét tölti be, továbbá az önvédelem és a megadás erőit, 
amelyek belülről veszik fel az érintkezést a stresszel. A végső kifejlés 
nemcsak (sőt talán még azt se mondhatjuk, hogy főként) a stressortól 
függ; az eredményt mindhárom faktor együttesen dönti el. Az emberi 
kapcsolatokban kialakult tartós stress — csakúgy, mintha egyetlen 
szervezeten belül jött volna létre — az adott körülményektől függően 
hátrányt vagy előnyt hozhat. A legfőbb különbség abban van, hogy az 
ilyen emberek-közötti stress-helyzetek pozitív oldalát a hálaérzet, nega- 
tív kimenetelét a bosszúvágy jellemzi. 

A tartós testi elváltozások, amelyek akár a test szerkezetét, akár vegyi 
összetételét illetően az adaptáció sikerének vagy kudarcának alapját 
alkotják, csupán utóhatásai a stressnek : ezek a , szövetek emlékezéséből" 
állnak, megszabván jövőbeni szomatikus magatartásunkat, ha azonos 
stress-szituáció ismétlődnék meg. És ezek az emlékezések elraktározhatók. 

De az ilyen szomatikus elváltozások csak a visszatérő stressorral szemben 
szabják meg benső magatartásunkat. Ami a stressből leülepszik és később 
erőteljesen kormányozza emberi viszonylatainkat, az az indulatok 
kategóriájába tartozik; ilyen a hála és a bosszú érzete, amelyeknek kor- 
mányzó szerepük van társadalmi relációinkban. 

Azt hiszem, végső elemzésben a hála és a bosszú az a két fontos tényező, 
mely cselekedeteink rugója a mindennapi életben ; nagyrészt tőlük függ lelki 
nyugalmunk, biztonságérzetünk és bizonytalanságunk, elégedettségünk 
és elégedetlenségünk, egyszóval mindaz, ami boldogságunkat megha- 
tározza. Ám e szavak nem mindig jelentik ugyanazt mindenki számára, 
és ezért, mielőtt továbbmennénk, hadd világítsam meg, milyen értelem- 
ben használom a hála és a bosszú kifejezést. 

A hála a másik emberben felébredt jókívánság, viszonzásképpen azért, 
amit én tettem érte. Talán ez a legjellegzetesebben emberi módja a 
biztonságérzet (homeosztázis) megszerzésének. Megszünteti az önző 
és önzetlen hajlamok összecsapásának indítékait, mert hiszen ha valaki- 
ben sikerült felkeltenem a hála érzetét, már megnyertem őt annak, hogy 
osztozzék az én érdekeimben. 

Azt mondtam az előbb, hogy az önzés az élet legsajátosabb, legősibb és 
leglényegesebb tulajdonsága. Tegyük hozzá, hogy a legrútabb is. De 
miért küzdünk ellene? Miért próbáljuk tagadni magunkban, ha létezése 
bennünk oly természetes és elkerülhetetlen? Az az érzésem, hogy az 
önzés, a magunk és mások önzése egyaránt, főként azért vált ki elutasí- 
tást, mert veszélyes. Mert félünk tőle. Tudjuk, hogy stress-szituációkhoz 
vezet, hiszen az önzés magában hordozza a harc és a bosszúállás mérgeit. 

A bosszú a másik emberben felébredt rosszakarat, viszonzásképpen 
azért, amit okoztam neki. Ez a legriasztóbb fenyegetés a biztonságérzet 
(homeosztázis) ellen. De ne felejtsük el, hogy ez is egy természetes 
védelmi reakcióban gyökerezik. Annak a természetes vágynak eltorzu- 
lása, amely arra indít, hogy leckét adjunk másoknak, nehogy újból 
bántsanak. Ha csintalanságáért megbüntetjük a gyereket, a feddés is a 
bosszú egyik árnyalata, még ha szülői szeretetből fakad is. A büntetés 
voltaképpen tiltó lecke, mely ma megtorlással előzi meg a holnapi 
rosszat. Sajnos, nagyon nehéz a gyakorlatban határvonalat húzni a 
büntetéssel való építő szándékú nevelés és az öncélú, értelmetlen bosszú- 
szomj között, ami az önkifejezés kényszerének beteges kielégülése. 
A pedagógusoknak különös gonddal kell ügyelni erre az indulati 
kettősségre, amikor az ifjúsággal foglalkoznak. 

így jutottunk el a jutalomért végzett munka fogalomköréhez. Mind a 
hála, mind a bosszú a jutalommal függ össze. Még azt is állíthatnók, 
hogy ezek önmagukban bizonyos mértékig jutalmak: az első a jó, a 
másik a rossz cselekedet viszonzása. De az a leglényegesebb, hogy a 
viszonzás mind a két változatának olyan közös alapjai vannak, amelyek 
ezeket az élet céljának tüntethetik fel. 

A bosszúról kár beszélni; nem egyéb ez, mint a tanító szándék groteszk 
eltorzulása. Az erényhez egyáltalán semmi köze nincs. Mérges gyümöl- 
csét nemcsak az ízleli meg, aki kapja, hanem az is, aki adja. Minden fa csak 
saját fajtájának magvát termeli, A bosszú még több bosszút terem, 
és a hála is megsokszorozza önmagát. Egyetlen józan ember" sem 
törekszik arra, hogy a bosszút tegye életcéljává. Ám ugyanakkor 
,a hála a nemesség jele" (Aesopus) és 

4 hála kétszer ad: a viszonzás 


A kisebb rész, a nagyobb 
Hálánk azért, hogy hálásak nekünk." 


(Edwin Arlington Robinson) 


Véleményem szerint a hálaérzet felkeltésében az a legfeltűnőbb, hogy 
— minden másnál jobban — magában foglalja mindazt, amit természete 
szerint az ember a nagy.célokban keres: 

I. Az önkifejezés legkülönfélébb fajtáinak közös értékmérője a hála; 
minden ember megszerezheti a maga egyéni módszereivel, például 
jótékonysága, művészete, tudománya által. 

2. A hálaérzet tartós és felhalmozható. 

3. Nincs az a vagyon, erő vagy a hatalom bármely formája, amely 
erősebb védelmet és nagyobb lelki nyugalmat tudna biztosítani, mint az 
a tudat, hogy az emberék sokasága hálás nekünk. Nagyon értékes, 


hosszú távra szóló célja ez az embernek. De végcélja is? 


A hálaérzet filozófiája 


Képes-e a hálára irányuló tudatos és tervszerű törekvés egy gyakorlati 
filozófiának — életfelfogásnak — megvetni az alapját? Sokszor úgy 
látszik, hogy a jutalom reményében végzett fáradozás nem olyan 
rangos igyekezet, hogy betölthetné életünk lényegét. Ráadásul a leg- 


többen még önmaguknak se vallják be, hogy tetteik mögött a mások 
hálájának igénye bujkál. 3 


298 


Ha megkérdezed a festőt, hogy miért fest, az írót, hogy miért ír, 
a katonát, hogy miért kockáztatja életét a harcban, a legkülönfélébb 
(idealista és anyagias) válaszokat hallod, de valamennyien kinevetnének, 
ha csak céloznál is arra, hogy valójában a hála igénye fűti őket. 

A tudós, aki a kutatómunka javára lemond a magánélet örömeiről, 
talán azt a magyarázatot adja, hogy éppen csak , kedvét leli" a kutatásban, 
vagy azt, hogy tiszta altruizmustól hajtva , szolgálatot akar tenni" az 
emberiségnek. Ha még jobban behúzódik saját csigaházába, talán a 
,, Tudomány a tudományért!" jelszavával hárítja el a választ. De felet- 
tébb meglepődne és szégyenkezne, ha valaki be tudná bizonyítani, hogy 
tulajdonképpen embertársai háláját akarja kiérdemelni. A legtöbb tudós 
nagyon önző és talán naiv magyarázatnak tekintené ezt. De gondolkoz- 
zunk csak el azon, mi az önzőbb és naivabb: , kedvünket lelni" a kuta- 
tásban, a , Tudomány a tudományért!" mítoszába burkolózni, vagy a 
mások háláját kiérdemelni? 

Ez a felfogás még visszásabbnak tűnik, ha olyan emberekre alkalmaz- 
zuk, akiknek a tevékenysége se szellemileg, se anyagilag nem szolgálja 
a mások érdekét. Ezek is hálára számítanak? A bandita is, akinek egész 
élete rablásban és gyilkolásban telik el? És mit szóljunk a kegyes, mély- 
ségesen vallásos emberről, aki névtelenül adakozik, csak azért, hogy 
— az emberek hálája helyett — Isten kedvét keresse? 

Közelebbről szemügyre véve, nem az derül-e ki, hogy végső fokon az 
önkifejezés mind e formái öntudatlanul a hála és az elismerés vágyát 
rejtik magukban? Gondoljunk azokra, akik hálásak a festőnek a nagyszerű 
képért, akiket hálára indít egy nagy eszme, akik hálásak, mert életvesze- 
delemből szabadította meg őket a fegyver vagy egy tudós lángelméje. 
Ez az elvetemült bűnöző nem azért lépett-e erre az útra, mert valaha 
kudarcot vallott abban, hogy tetteivel mások háláját elnyerje? Nem 
csupán a tehetetlen kétségbeesés hajtja, amikor olcsó pótlékként könnyű 
nők és cimborák ragaszkodását vásárolja meg a zsákmányból? És a szent 
adakozó nem azért marad-e névtelen, mert többre becsüli az istenség 
jutalmazását az emberi hálánál? : 


Az elismerés áhítozása 


Miért tagadják az emberek oly makacsul, hogy munkájukért elisme- 
résre számítanak? Pályámon nagyon sok tudóssal találkoztam, közöttük a 
század nem egy szellemi nagyságával; de kétlem, hogy akadt közöttük 

egyetlenegy is, akinek eszébe jutott volna, hogy tetteinek társadalmi 
elismerése — cím, érdemrend, díj vagy rang — volt kutatószenvedélyé- 
nek legerősebb sarkallója. Ha a díj egyszerre dicsőséget és pénzt is hoz, 
sok tudós azt állítja, hogy jobban örül a pénznek (, Elvégre élni is kell 
valamiből! "), mint a nyilvános elismerésnek (,,Nem vagyok hiú!"). 
Miért van az, hogy még a legnagyobb elmék is így megtévesztik önma- 
gukat? Mert ha nem tudatos hazugságról van is szó, az öncsalás világos. 
Hiszen az igazi nagy tudósok között lámpással kell keresni a pénzsóvárt; 
általában lenézik az anyagiak hajszolását.. És ugyanakkor mindazok a 
tudósok, akiket eléggé közelről ismerek — és magamat is ezek közé 
számítom —, szenvedélyesen vágynak arra, hogy munkájuk elismerést 
arasson. Nem megalázó-e az igazságra törekvő tudományos gondolko- 
zásra nézve, hogy ennyire eltorzítja valóságos indítékait? Egyébként is, 
mi a szégyellnivaló ebben? 

Ahhoz, hogy az életnek értelme és iránya legyen, tartós eltökéltségre 
van szükség, egy távoli célra, amely felé törekedhetünk. A természetünk- 
ből fakadó végcélnak két tulajdonsága van: olyannak kell lennie, hogy 
valóban dolgozni lehessen érte (különben hogyan fejeznők ki magunkat 
általa?), és olyannak, hogy gyümölcseit el lehessen raktározni életünk 
hátralevő részére (különben nem lehetne távoli cél). Isten kedvébe 
járni, a hazáért, a családért élni, vagy más értékes és állandó elv szolgála- 
tába szegődni, ezek azok az eszmék, amelyek régóta és nagy sikerrel 
töltik be sok ember életében a végcél szerepét. Ha valamit a legszenvedé- 
lyesebb áhítozással akarunk is elérni, de az rövid úton megszerezhető, 
legfeljebb csak átmenetileg hajt előre, nem formálja ki a jövőt. Hiszen 
magától értetődik, hogy az ilyen rövid életű célocska lemarad mögöt- 
tünk, ha továbbmegyünk. Nos, mi hát a szégyellnivaló abban, hogy 
életünket tervszerűen az elismerés és a hála megszerzésére rendezzük be? 


Szerénység 


Ha az elismerés utáni természetes vágyról beszélünk, szólni kell a .szerény- 
ségről is. Sok ember betegesen sóvárog a tapsra. Ezért ideje java részét csak 
azzal tölti, hogy felhívja magára és tetteire a közfigyelmet. Ez nemcsak 
hatástalan, de majdnem mindig. visszatetszést is szül és semmiképp se 
szilárdítja meg az illető társadalmi helyzetét. Ennek a magatartásnak 
közeli rokona az, ami — legalábbis nekem — még visszataszítóbb: az 

álsz erénység. Az igazi szerénység csendesen bújik meg a lélek redőiben, 
sose tör elő, hogy mutogassa magát. A nagy emberek túl becsületesek 
ahhoz, hogy a szerénység köntösében tetszelegjenek, s amellett alázatuk 
nem is engedi meg, hogy szerénységükre a mások figyelmét felhívják. 
Bár büszkék munkájukra, óvakodnak attól, hogy jelentőségét eltúloz- 
zák; sokkal inkább leköti őket munkájuk tárgya, semhogy a szerénység 
alakoskodó színjátékával személyükre irányítsák a figyelmet. 


Félelem a megszólástól 


Amennyire áhítozzuk az elismerést, annyira irtózunk a megszólástól. 
A mindennapos állítás, hogy , nem törődöm a mások véleményével!" 
szinte sohasem fedi az igazságot. Még nem találkoztam olyan emberrel, 
aki valóban közömbös lett volna mások véleménye iránt. Mi az értelme 
ennek a színlelésnek? Ha az ember egészen biztos az igazában (ami oly 
ritka a művelt emberek között), tartson ki véleménye mellett, bármeny- 
nyire kritizálják is. Sokan elég erősek ahhoz, hogy így cselekedjenek. 
De egyikük sem közömbös a bírálattal szemben. Miért áltatjuk hát 
magunkat, hogy a bírálat nem érdekel? Mindenki, aki elég őszinte 
önmagához, nagyon jól tudja, hogy szívesebben veszi az elismerést, 
mint a becsmérlést — még ha szentül meg van is győződve a maga 
igazáról. 

Talán minden emberi tulajdonság közül az önzést kritizálják a leg- 
erélyesebben és legigazságosabban. Pedig, ahogy már az előzőkben emlí- 
tettem, az önzés az élő anyag legjellegzetesebb tulajdonsága. Az önzés 
egyszerűen elkerülhetetlen. 

Ezek a megfontolások győztek meg arról, hogy az ember tartós 
törekvései közül a legtermészetesebb a hálaérzet felkeltése. Folytathatja 
egész életében, roppant mennyiséget halmozhat fel belőle, így minden 
másnál jobban alapozza meg biztonságát és lelki nyugalmát. Így nyílik 
mód arra, hogy élvezze a felemelőt és örömtelit, amivel az élet megaján- 
dékozza. Alapjában véve ez is önző cél, és talán épp ezért oly mélysége- 
sen természetes. Megvalósítható mindenki számára, ezért segít minden- 
kinek, képességeitől függetlenül, hogy kifejezhesse önmagát. Gyűjtö- 
getni lehet egészen a koporsóig, s még az utódoknak is jut belőle, ezért 
tölti be oly nagyszerűen a hosszútávú cél szerepét. És — szerencsére — 
olyan fajtájú önzés ez, amiért az embert nem éri megszólás; senki sem 

fog hibáztatni azért, mert kuporgatva halmozzuk fel embertársaink 
háláját. Í 

hálaérzés filozófiájának mély gyökerei vannak a természeti törvé- 
nyekben, amelyek öntudatlanul is irányítják lépteinket mindig és 
mindenütt; ezért nem ütközik bele ez az életelv semmiféle hit vagy 
etika moráljába. Sőt éppen ezek alapján áll. Érdemes még azt is megje- 
gyezni, hogy nem ismerek egyetlen filozófiát sem, amely ehhez hasonlóan 
önzetlenséggé alakítand át minden önző tulajdonságunkat, anélkül, hogy 
ezzel önvédelmi értéküket csökkentené. 

Ennyit a hála filozófiájáról, amely magatartásunkat úgy alakítja ki, 
hogy elkerülhetjük általa a társadalmi kapcsolatok stress-szituációit, és 
jobban élvezhetjük az élet ajándékait. Dehát nézzük csak, mi teszi az 
életet és ajándékait olyan élvezetessé? 


Az élet ajándékainak élvezete 


A hála, akár felénk irányul, akár belőlünk fakad, örömet okoz. De 
sok olyan élvezetes dolog van, amely nem mutat logikai rokonságot a 
hálával. Gondoljunk csak azokra a passzív gyönyörökre, melyeket az 
evés-ivás, egy verőfényes nyári nap, egy csodálatos festmény vagy a 
szexuális élvezet nyújt, és amelyek a legkevésbé sem irányulnak arra, 
hogy másokban hálát keltsenek. Ne feledjük azonban, hogy az ilyen jutal- 
mak megszerzése — akármilyen örömteliek is — nem tekinthetők az 
emberi élet végcéljának. Miért? Egyszerűen azért, mert ezek az örömök 
nem tartósak. Az ember hajszolhatja őket, hogy megédesítse velük az 
élet egy-egy rövidke pillanatát; de e pillanatokat nem lehet vagyonként 
elraktározni, hogy általuk jövőnk biztonságosabb és nyugalmasabb 
legyen. A hála utáni vágy oly mélyen gyökerezik az emberi természetben, 
hogy még ezek a percnyi értékek is valamiféle hálára köteleznek: az 
asztali áldás vagy a gyengéd bók, az örömöt és gyönyörűséget adó 
dolgok — a vers, hasznos gyógyszer vagy egy verőfényes nap — szerző- 
jének tisztelete mind ebből az alapérzésből vezethető le. 

Azt mondottuk, hogy az ilyen passzív gyönyörök sose válhatnak 
végcéllá; mégis fontos célok lehetnek. Van közöttük egynéhány, 
amelyik bizonyos mértékig még a stabilizálódás (homeosztatikus) tulaj- 
donságával is rendelkezik, és legalább visszfénye megőrizhető és felhal- 
mozható. A művészet nagy alkotásainak, a Természet csodáinak passzív 

gyönyöre az embert nyugalommal itatja át; és ha a szemlélőt nem 
is segíti az önkifejezéshez, a kielégítettség érzetében ülepszik le. Ebben az 
értelemben az érzelemgazdagság is megszilárdíthatja emberi kapcsola- 
tainkat úgy, hogy csökkenti azt a függő viszonyt, amely bennünket a 
társadalomhoz fűz. Amikor az örömökkel szemben való aktív és passzív 
magatartás rokonságát elemezzük — eszköz és cél, munka és jutalom, 
az önkifejezés szándéka és beteljesülése között —, fordítsunk különös 
figyelmet az örömök visszfényének megőrizhetőségére. E jótékonv 
hatás felhalmozásának az a titka, hogy minél közelebb kerülünk az igazi 
nagyság csodálatához — legyen az akár művészet, akár a "Természet 
remeke —, annál több gyönyörűséget okoz szemlélésük. Az ember az 
ilyen remekek megközelítését célul is kitűzheti, és mert aktivitást igényel, 
lehetőséget nyújt az önkifejezésre. Tegyük hozzá, hogy ez az élvezet 
megtanulható, és nagyon érdemes is megtanulni. 

Saját kutatássimmal nemcsak az volt a célom, hogy a stress orvostudo- 
mányi jelentőségével kiérdemeljem a mások háláját, de az a merőben 
önző kívánság is hajtott, hogy tanulmányaim gyümölcseként közelebb 
kerüljek a Természethez, megértsem egyik legalapvetőbb mechanizmu- 
sát. Valójában, e könyv megírásának egyik legfőbb indoka az a vágy 
volt, hogy megoszthassam másokkal a Természet rejtőzködő, harmoni- 
kus szépségének érzékeléséből eredő ünnepélyes és felemelő gyönyörű- 
séget. 

Nincs egyetlen érző ember sem, aki ha a felhőtlen éjszakai égboltra 
tekint, meg ne kérdezné önmagától, mi a rendeltetése a csillogó égites- 
teknek, és mi az, ami a világmindenség rendjét megszabja. Ugyanez a 
kérdés támad bennünk, ha az emberi testbe helyezett liliputi világmin- 
denséget kémleljük, vagy akár csak azt a titkokat firtató emberi szempárt, 
mely minduntalan összefüggéseket keres e két világ között. 

Ha a megértés bármely fokáról szemléljük is a Természet megnyilvá- 
nulásainak harmonikus nagyvonalúságát, az emberi érzékelés legnagy- 
szerűbb élményében részesülünk. Aki e nagyság egyetlen parányát is 
megragadja, máris nemes és lenyűgöző célt ért el, teljesen függetlenül 
a szerzemény anyagi előnyeitől. És észreveszi, hogy segítséget kapott, 
amit az élet mindennapjain kamatoztathat, ugyanúgy, ahogy a mély 
vallásos hit és a kiegyensúlyozott bölcselet világképe segíti az embert. 
Ha tekintetünket a végtelen nagyra szegezzük, hétköznapi gondjaink 
semmiséggé törpülnek. Van egyfajta nyugalom és lelki béke, amit csak 
a felsőbbrendűhöz való kapcsolódás nyújthat. 

A legtöbb, amihez az embernek köze lehet (mondotta Einstein), a 
titokzatosság. Ez az az alapvető érzés, amely az igazi művészet s a valódi 
tudomány nemzője. Aki ezt nem ismeri és aki semmin sem tud csodál- 
kozni, aki érzéketlen az ámulásra, az olyan, mint a halott, vagy mint a 
gyertya, melyet elfújtak. 

Nem kell tudósnak lenni ahhoz, hogy valaki meghallja a teremtő 
természet nagy melódiáit, éppen úgy, ahogy a hangszerek muzsikája 
sem csak a zeneszerzőké. A legharmonikusabb és legtitokzatosabb alkotó 
maga a Természet; s én azt hiszem, a tudósnak az a legfennköltebb 
kulturális hivatása, hogy ennek tolmácsává szegődjék és másokkal is 
megízleltesse a Természet szemléletének örömeit. 

Mikor gyermekek voltunk, valamennyien ismertük a csodálatos és 
titokzatos dolgok ámulatát. Ha a gyerek valami újat fedez fel — egy 
tarka lepkét, elefántot vagy tengeri kagylót —, csillogó szemmel, rop- 
pant lelkesedéssel kiált fel: , Nézd, apu!" — és ez az az ámulat, amiről 
beszélek. 

Gyermekkorunkban mindnyájan művészei voltunk e tiszta örömnek, 
de az idő múlásával legtöbben — szerencsére nem mindnyájan! — elvesz- 
tettük ezt a drága talentumot. Azért vesztettük el, mert a gyermeki 
bámulat tárgyaival mindennap összetalálkozunk, s a megszokás mindent 
szürkére mázol. A napi problémák rövidlátóvá tesznek, s érzéketlenné a 
nagyság és csodálatosság iránt. De az igazi művész és az igazi tudós 
sose veszti el ezt a képességét; lényegéből fakad, hogy mindig az isme- 
retlen és az új felé tekint. És milyen szomorú lenne, ha zsugorian magá- 
nak tartaná meg kincseit. Sajnálnivaló, hogy a mai emberek zöme olyan 
sóvárgó szenvedéllyel akar gyakorlati lenni, előrejutni, hogy már ideje 
sincs elgondolkozni azon, vajon hová is törekszik? És elérkezik az a 
perc, amikor a sikeres üzletember, a kitűnő igazgató, a sürgő-forgó 
ügyvéd egyszerre csak rádöbben a céltalanság reménytelen érzésére — 
ami már csak a nyugalomba vonulással kecsegtet. Sok az olyan ember, 
aki keményen és szelleme megfeszítésével dolgozik valamiért, ami 
holnap az élet élvezetét ígéri; de ez a holnap sose érkezik el. Mindig 
felbukkan egy-egy újabb cél, amely egy kis munkáért még többet ígér. 
Ez rabolja meg az emberek java részét attól, hogy valaha is igazán jól 
érezzék magukat: ez rabolja el tőlük azt a képességet, amely csak gyer- 
mekkorukban volt az övék. És mert e veszteség felismerése sajgó fájdal- 
mat okoz, a felnőtt még több munkába (s nem ritkán az elloaítálll 
menekül, hogy elfelejtse. 

Az ihletett festő, költő, zeneszerző, csillagász vagy biológus sose 
válik ennyire felnőtté; az ő élete nem torkollik a céltalan robot kilátás- 
talanságába, akármilyen szegény vagy -öreg is. Megőrzi magában a 
gyermeki képességet, hogy élvezni tudja az élet cseppet se praktikus 
motívumait. Hiszen az örömök sosem praktikusak, riem szereznek 
jutalmat. Ők maguk a jutalom. Általános a szólásmondás, hogy a pénz 
nem boldogít, de csak nagyon kevés emberrel találkozunk, aki meg is 
szívlelné ezt a közismert igazságot. Az a munka, amit a festő fejt ki, 
hogy megjelentesse vásznán a lelkében kikelt formákat, amit az orvos 
végez, mikor kideríti egy betegség eredetét, gyakorlati előnyöket is 
felkínál, amelyeket pénzben fejezhetünk ki, de nem ettől a jutalomtól 
válik a festő vagy az orvos élete sikeressé. A nagy pénzember sem a 
pénzben találja meg a teljes kielégülést. Sőt, mikor ezt keresi, el kell felej- 
tenie üzleti sikereit arra az időre, amíg saját élete sikerét firtatja. Először 
meg kell találnia azt az életformát, amely biztosítja számára az egyensúlyt, ami 
nélkül nincs élvezet, majd meg kell tanulnia szétválasztani azt, ami örömöt ad, 
attól, ami csak az öröm megvásárlásának eszköze. Aki teljesen a vállalkozó 
kedv szédületében él, azt annyira lefoglalják az újabb és újabb befektetési 
lehetőségek, hogy sose jut a pénzéhez. Azok a bizonyos , reális emberek", 
akiket mindig a , praktikus szempontok" érdekelnek, életük egészét 
tekintve, egyáltalán nem reálisabbak és praktikusabbak azoknál az álom- 
kergetőknél, akiknek az álmokon kívül semmi egyebük sincsen. 


Az életforma 


Elvárhatjuk-e a stress tudományos vizsgálatától, hogy hozzásegítsen a 
helyes magatartás kiformálásához? Megtanulhatjuk-e belőle azt a böl- 
csességet, amely az életet tartalommal és értékekkel telíti meg, amelyben 
kielégülhet önkifejezési vágyunk, s amelyet nem árnyékolnak be, nem 
rövidítenek meg az értelmetlen kis harcok stressei? 

A közelmúltban sok olyan könyvet és cikket olvastam, amely mind 
arról szólt: , hogyan . . .?" Hogyan tehetünk szert lelki nyugalomra, 
hogyan kell az életet élvezni, hogyan lehetünk milliomosok vagy száz- 
évesek, és általában, hogyan nyerhetjük el Fortuna istenasszony kegyeit. 
De hát feltételezhető-e, hogy az ilyen bonyolult céloknak egységes 
receptúrája legyen? Egy idegennel meg tudom értetni, hogyan juthat el a 
pályaudvarra, de pusztán szavakkal még olyan egyszerű dologra is, mint 

az autóvezetés, aligha tudnék megtanítani valakit. Ha valaki mégis 
erre kér, leghelyesebb, ha megmutatom neki az autó szerkezetét (már 
amennyire ismerem) s azután azt, hogyan vezetek autót. Többnyire ez 
elég is, hiszen az efféle, egyéni viselkedésre alapozott műveleteket 
általában úgy tanuljuk meg, hogy a magunk tapasztalatait adjuk hozzá a 
másokéhoz. Még inkább áll ez a bonyolultabb magatartási problémákra, 
melyeket saját személyes beállítottsága szerint mindenki maga old meg. 
Ha szigorú szabályok helyett csupán általános törvényszerűségeit értjük 
meg annak, ahogyan a stress a lélekre és a testre hat, és ehhez hozzá- 
vesszük, hogy másvalaki hogyan építette ezeknek az ismereteknek alap- 
zatára a maga életfilozófiáját, ez már elég is ahhoz, hogy bárki maga 
szerkeszthesse meg saját életelveit. ; 

Ezért talán az a leghelyesebb, ha most összefoglalom, amilyen ponto- 
san csak tudom, azokat az életelveket, melyeket magamra nézve a 
leghasznosabbnak tekintek, és ha röviden megismétlem, hogyan jutot- 
tam el ezekhez a stress-kutatás segítségével, azután az olvasóra bízom, 
vegye ki belőle azt, amit akar, s úgy hasznosítsa, ahogy legjobbnak 
látja. 

gy elmondandókat három részre osztottam: rövid lejáratú célok, 
távoli célok és végső célok. Még ismétlések árán is hadd mérjük össze 
ezt a hármat. 


Rövid lejáratú célok 


Az ember rövid lélegzetű törekvései a gyors kielégülést szolgálják. Alig 
befolyásolják sorsunkat a távolabbi jövőben. Legtöbbjük csak egy-egy 
könnyen megszerezhető örömből áll, ami sem a felkészülés, sem a ter- 
vezés előkészületeit nem igényli: csak annyi az egész, hogy az ember 
elfogadja a keze ügyében kínálkozó örömöt. A testi örömök, melyeket 
érzékeink szereznek meg, a legjobb példái ennek a cél-típusnak. Az ilyen 
rövid lélegzetű törekvések egynémelyike teljes passzivitást igényel; 
de van, amelyik megkövetel némi aktivitást is és ehhez kapcsolódó 
önkifejezést. Ilyen például a rövid lélegzetű alkotómunka, és ilyenek a 
különféle játékok. De ezekben a munka és a jutalom többnyire párhuza- 
mos. Más szóval, ha valaki egy ilyen rövid lejáratú célt akar elérni, csak az 
a dolga, hogy átadja magát az örömnek s úgy tegyen, ahogy kedve 


tartja. 

Hogy ezek az örömök is boldogítanak, ahhoz nem fér kétség. De az 
emberi szellemnek van képessége ezeknél sokkal tartósabb és mélyebb, 
passzív típusú kielégülésre is. Ezek már nem érhetők el ily könnyen, mert 
kifejlett és megformált ízlést tételeznek fel. Ezeket meg kell tervezni, 
öröklött tulajdonságok ide már nem elégségesek. Ki kell választani őket, 
s el kell határozni, melyik érdemli meg a ráfordított fáradságot. Nincs 
mindenkinek jó zenei hallása, színérzéke vagy természetszeretete. Tehát 
az embernek mindenekelőtt tudnia kell, mi az, amit élvezni képes. 
Hogy pontosan tájékozva legyünk hajlamainkról, komolyan el kell 
mélyülnünk az önvizsgálatban. Ebben a vonatkozásban az , Ismerd meg 
önmagadat!" elv gyakorlata jobban hozzásegít a boldogsághoz, mint az 
olyan konvencionális eszközök, mint a pénz és a rang. 

Nekem a legteljesebb megnyugvást a természeti törvények érzéke- 
lése szerzi. Hangsúlyozni szeretném, hogy az elégedettségnek ez a módja 
nem áll az embertől távolabb, mint az, amit a művészet kínál. Persze, 
minél jobban érti az ember a Természetet, annál többet is várhat tőle; 
de nem különbözik egymástól lényegesen az az öröm, amit egy pillangó 
bámulása okoz a gyereknek, és amit a hivatásos biológus érez a sejt- 
struktúra tanulmányozása közben. E passzív élvezetekben az a leg- 
figyelemreméltóbb, hogy egyiknek sincs praktikus haszna, és valameny- 
nyi nagyon egyszerű. Azt hiszem, hogy mindenkinek, bármilyen gya- 
korlati pályán fut is az élete, mélyen bele kell vésnie elméjébe, hogy a 
kiegyensúlyozott élethez az ilyen nem-praktikus örömök egyszerű 
élvezete is szükséges. 

Szeretném ezt közelebbről is megmagyarázni. Akinek jó a hallása, az, 
ha többet nem is, de egy népdalt élvezettel hallgathat; nem kell ehhez 
semmiféle zenei előképzettség. Aki az összhangzattant ismeri, feltétlenül 
jobban élvezi a klasszikus zenét a képzetlen zenekedvelőnél. Ugyanezt a 
példát az irodalomra és a festészetre is alkalmazhatjuk. Akik az élet ilyen 
finomságait elmélyülve akarják élvezni, nem takaríthatják meg azt az 
időt, amibe a művek szerkezetének és alkotási technikájának megértése 
kerül — még ha nem akarnak is hivatásos művészek lenni. Mindenki 
élvezheti a világmindenséget, ha csak felemeli szemét a csillagokra, az 
életet, ha egy virágra vagy állatra tekint. Nem kell se hivatásos biológus- 
nak, se orvosnak lenni ahhoz, hogy az ember mélyebbre törekedjék az 
élő dolgok értő élvezetében. A Természet tanulmányozásának nagy és 
örömteli élményei azoknak a törvényszerűségeknek bármily felületes 
felismeréséből származnak, amelyek csodálatunk tárgyát kormányozzák. 

A megértés, a Természet ábrázolódása bennünk, összhangba hozza saját 
belső világunkat a környező világgal. E mély öröm a Természethez 
fűző bensőséges viszonyból táplálkozik ; és ez a viszony, ha ápoljuk, egyre 
jóbban elmélyül. Persze még a tudós se értheti meg tökéletesen a Ter- 
mészetriek akár csak azt a kis részletét sem, amelyet tanulmánya tárgyául 
választott. De minél többet tud róla, annál mélyebben lát bele. A 
szakértő és az amatőr jutalma között csak fokozati különbség van. 

Ezeknek a céloknak — a műélvezetnek és a Természet csodálatának — 
van más előnyük is a test egyszerű élvezeteivel szemben: tartósabb utó- 
hatásuk, visszfényük van. Minél közelebb kerülünk a részletekhez, annál 
többet kapunk cserébe az igyekezetért. Olyan felhalmozható javakról van 
itt szó, melyek már nagyon közeli rokonságot mutatnak a messzemenő 
célokkal, melyekkel még foglalkozni fogunk. Az idő múlásával a test 
örömei halványulnak és megromlanak, de a szellem e kiteljesülése annál 
teljesebbé válik, minél tovább tart. A költő szavaival: Idő nem hervasztja, 
szokás sem halványítja pompáját. 

Foglalkozzunk most a rövid lejáratú célok és a stress összefüggéseivel. 
Mikor az általános stress-reakciót, a generális adaptációs szindrómát 
ismertettem, olyan kísérleteket mutattam be, melyekből kiderült, hogy 
bármit teszünk, bármi történik velünk, a következmény mindig három 
szakaszban ábrázolódik. A test vagy a lélek bármely részletének aktivi- 
tása ugyancsak ilyen háromstációs fejlődésre hajlik. Tudjuk, hogy az 
adaptációs energia véges, öröklött tényezőktől megszabott életenergia, 
amit szükségszerűen fel kell használnunk. Ezért él bennünk a vágy, hogy 
önkifejezésünkkel elérjük a kiteljesedést és a megelégedést. Általában azt 
mondhatjuk, hogy el kell végeznünk mindazt, aminek teljesítésére testi 
és lelki alkatunk predesztinál; ugyanakkor az a vágy is bennünk van, 
hogy befejezzünk minden feladatot, amihez hozzáláttunk. A zavar és a 
határozatlanság csak a kialakulatlanság, befejezetlenség kategóriái. 

Még amit általában kudarcnak nevezünk, az sem jelenti a biológiai 
csatavesztés legáltalánosabb formáját, ahogy azt sokan hiszik; ez is csak 
a befejezetlenségnek egyik típus-megnyilvánulása. A kudarc csak az ön- 
kéntésen vállalt feladat teljesítésére való képtelenséget jelent, a befejezet- 
lenség viszont magában foglalja a tisztán passzív tűrést is, amihez sem a 
kudarc okozta szellemi megalázottság, sem a fizikai fájdalom nem tarto- 
zik hozzá. Ha az ember egy álló éjszaka kénytelen hallgatni a csepegő 
csap monotón koppanásait, csupán a befejezetlenség az, ami sérti; és ez 
a bántalom oly erős, hogy még kínzási eszköznek is alkalmazható. 

Amit átváltásnak nevezünk, gyakran a kiteljesedés színlelése, ha a valósá- 
gos kiteljesedés elérhetetlen. Félrevezethetjük, de ugyanakkor segítjük is 
magunkat általa. 

Mindezzel csak azt szeretném hangsúlyozni, mennyire fontos a stress- 
reakció három fázisának befejezettsége minden aktív cselekvésben és 
minden passzív érzet esetén. Szerintem az emberi önkifejezésnek és 
küldetésteljesítésnek ez a biológiai alapja. Minden tevékenységünkben 
áthaladunk a meglepetés (alarm-reakció), a teljes képességkifejtés 
(rezisztencia) és a hanyatlás (kimerülés) szakaszain, és innen vezet az út a 
pihenéshez (ami után ugyanez a szerv vagy egy másik megismételheti 
a ciklust) vagy esetleg a halálhoz. Az ember ilyen ciklusokra van alkotva. 
Ezeknek figyelembevételével kormányozhatja életét, egyetlen fázist sem 
hanyagolva el, s megadva minden életmegnyilvánulásnak az őt megillető 
nyomatékot. 

Az hát a dolgunk, hogy felismerjük a befejezettség mélyen gyökerező 
biológiai fontosságát, a legkisebb igények s a nagy törekvések teljesíté- 
sének szükségességét, öröklött adottságaink keretein belül. 


Távoli célok 


Az ember távoli céljai jövendő kiteljesedését szolgálják. Jelen körülmé- 
nyeire viszonylag kevés hatásuk van; sőt gyakran még ellentétben is 
állanak ezekkel. De helyezze bár hitét Istenbe vagy a teremtésbe, az 
ember ösztönösen megérzi, hogy a végcélnak túl kell nőnie a múló 
pillanaton, és gyakran épp a pillanatok feláldozása árán válik csak elérhe- 
tővé. E végcél megközelítése érdekében cselekednie kell, s körültekin- 
tően kell kiválasztania a legmegfelelőbb cselekvési módot. Nem könnyű 
dolog pontosan megfogalmazni ezeket a célokat, s megszerkeszteni 
valamiféle illemtant, amely előírja magatartásunkat a pillanatnyi és az 
eljövendő célok összeütközésének dilemmáiban. Lényegüket tekintve, 
a tartós törekvések társadalomhoz kötöttek — illetőleg személytelenek —, 
amennyiben az a céljuk, hogy megfelelő miliőt teremtsenek a későbbi 
boldogság számára. És ezért ezek a célok lámpásként mutatják az utat, 
véges-végig a tartalmas, boldog, tevékeny és hosszú életen át, elkerülik a 
felesleges harcok kellemetlen stresseit, zavarait és bizonytalanságait is. 

Sokan azt hiszik, hogy a vagyon, a hatalom vagy a társadalmi rang 
az ilyen hosszútávú cél; mások a vallást és a filozófiát tartják annak. 

És sokan ösztönösen azt vallják, hogy ilyen cél nem is létezik. Ezek azok, 
akik megadják magukat, egyik napról a másikra élnek, a szexualitás, a 
munka vagy legegyszerűbben az alkohol mámorával próbálják elvonni 
figyelmüket a riasztó jövőtől. 

De bizonyos, hogy a tartós boldogság megszerzésének nem ez a 
módja. Sokkal többet és maradandóbbat ígér a szeretet, a kedvesség 
vagy akárcsak a jószándék is. S hogy ezek valóban sokszor bizonyulnak 
sikeresnek, annak véleményem szerint az az oka, hogy az embernek 
abban a benső, gyakran tudattalan vágyában gyökereznek, hogy hálaérzést 
keltsen s ne váljék a bosszú célpontjává. Miért ne tegyük hát ezeket tudato- 
san életünk központi, tartós társadalmi törekvésévé? A cél persze önző; 
dehát az önzés, mint már mondottuk, lényegi jellemvonása az élet- 
nek. Bizonyos tekintetben úgy is vehetjük, hogy az önzés az eredendő 
bűn, nemcsak az ember, hanem minden élőlény számára. Miért áltatnók 
magunkat, hogy meglehetünk önzés nélkül is? Nem lehetünk, és akt 
megpróbálja, belevész a lelki zavarok és az önvád ingoványaiba. Viszoni 
ha e hálaérzet filozófiáját követjük, önző tulajdonságainkat szükségsze- 
rűen önzetlenekké is tesszük, anélkül, hogy megfosztanók őket önös, 
önvédelmi értéküktől. Tudományos szempontból nézve, minden lehet- 
séges életelv közül ezt tekintem a legetikusabbnak. Senki se fogja felróni 
nekünk, hogy embertársaink háláját gyűjtögetjük. Hiszen ez az a törek- 
vés, amely az emberi tevékenységet irányító természeti törvényekben 
gyökerezik. Ezt legmeggyőzőbben az bizonyítja, hogy a többi életfilo- 
zófiák és vallások etikájával való- versengés helyett ez az elv arra épül, 
ami amazokban is közös. 

Az elmondottak után a messzemenő célok ésa stress oly magától értető- 
dően kapcsolódnak össze, hogy további bizonyítás helyett már csak egy 
röpke megjegyzést fűzünk ide. Az idegfeszültség, lelki zavar, a bizony- 
talanság s a céltalanság érzése a legfontosabb stressorok csoportjába 
tartoznak. A pszichoszomatikus kutatás arról győz meg, hogy ezek szá- 
mos testi betegség okozói. Különösen fontos felismerés ez napjainkban, 
amikor a mikrobák, vitamin-hiánybetegségek és más specifikus kór- 
okozók kártevését már megfékezte a tudomány, s könnyűszerrel tudunk 
védekezni olyan betegségek ellen is, melyek a század elején még fékez- 
hetetlenül pusztították az emberiséget. Ki tudja, hány fejfájást, gyomor- 
és bélfekélyt, szívtrombózist, ízületi gyulladást, magas vérnyomást, őrüle- 
tet, öngyilkosságot, hány boldogtalanságot okoz egyszerűen csak az, 
hogy hibás életelvek szerint élünk? 

De sem a rövidlejáratú, sem a távoli célok még nem végcéljai az 
embernek; nem ezek teremtik meg azt az alapot, amelyre minden 
tevékenységünk szilárdan ráépülhet. Mindnyájan ösztönösen érezzük, 
hogy kell egy végcélnak lennie, amely összehangolja és egységbe 
tömöríti valamennyi törekvésünket. 


A végső cél 


Szerintem az embernek az a végső célja, hogy kifejezze önmagát, kifejezze 
oly teljesen, amennyire csak szándékainak megfelelően lehetséges. Keresheti 
ezt akár a Teremtőhöz, akár a Természethez fííiző harmóniában és 
egyesülésben, de a cél csak akkor jó, ha az egyéniségnek leginkább 
megfelelő hosszú- és rövidtávú törekvések, a magvető igyekvő fáradsága 
és az arató öröme kiegyensúlyozódnak benne. 

Nem az a cél, hogy elkerüljük a stresst. A stress része az életnek. 
Együtt jár minden cselekvésünkkel; a stressről éppúgy nem lehet le- 
mondani, mint ahogy az evésről, mozgásról, szeretetről se lehet. De 
ahhoz, hogy az ember teljesen kifejezhesse önmagát, először is meg kell 
állapítania , stress-tűrő képességének" felső határát, majd adaptációs 
energiáit olyan mértékben és arra fordítania, ami legjobban megfelel 
testi-lelki adottságainak. 

A stress-kutatás kimutatta, hogy a semmittevésből álló pihenés sem a 
szervezet egészének, sem részeinek nincs hasznára. A stress — mérsékelt 
adagolásban — nélkülözhetetlen kelléke az életnek. Amellett az erőltetett 
semmittevés sok kárt is okozhat és több stresst, mint a normális aktivitás. 

Mindig ellene voltam annak az orvosi tanácsnak, ami a mozgékony, 
rendkívül aktív embernek hosszú és erőszakos száműzetést ír elő egy 
kies vidéken azért, hogy a teljes tétlenséggel kikapcsolja őt a stress 
folyamatából. Egészen természetes, hogy a törekvő és tevékeny ember 
feszültsége csak növekszik, ha a számára szokatlan semmittevés zavarával 
találja magát szemben; ha nem fejezheti ki magát tevékenysége által, 
átadja magát abbahagyott tevékenysége gondjainak. 

Vállalva a komolytalanság látszatának kockázatát, hadd nyújtsam 
át az olvasónak azt a kis mottót, amely akkor fogalmazódott meg ben- 
nem, amikor a stresst tanulmányoztam mindenben: laboratóriumi 
állatokban, munkatársakban, barátokban és önmagamban. Sokaknak 
majd triviálisnak hangzik és esetleg elvonatkoztatottnak is, de szilárd 

biológiai törvényeken alapszik és — legalábbis nálam — bevált. Ha 
bármi történik a nap folyamán, ami nyugalmamat fenyegeti vagy 
kétségeket támaszt, csak éppen rágondolok erre a versikére: 


Harcolj mindig, ha a cél nemes, 
De ne állj ellen, ha nem érdemes. 


Senki se térjen ki olyan harc elől, amit érdemes megvívnia. És csak 
olyan célt tűzzön ki maga elé, amit elérhet, különben ingoványba téved. 
Végül, csak akkor érdemes ellenállnia, ha az sikert ígér. A hiábavaló 
rezisztenciát mindig kerüljük el. 

Nem könnyű dolog e mottóhoz szabni életünket; sok edző gyakorla- 
tot és szinte folytonos önvizsgálatot igényel. A nap bármelyik szakaszá- 
ban, tárgyalás, munka, szórakozás közben, mikor úgy érzem, nyugta- 
lanság fog el, tudatosan magamba tekintek, hogy elemezzem az adott 
helyzetet. Azt kérdezem: ,, Valóban az a legjobb, amit e percben teszek? 
És megéri-e a fáradságot, hogy ellenállást fejtsek ki az ellenérvek vagy az 
unalom, vagy a kimerültség ellen?" Ha a válasz tagadó, abbahagyom; 
és ha erre nincs jó lehetőség, csak éppen , elengedem magamat", kikap- 
csolódom és hagyom, hogy a dolgok folytatódjanak az én legminimáli- 
sabb részvételem nélkül. (Ez történik például a legtöbb értekezleten, 
fennkölt akadémiai ceremóniák és rögeszmés emberekkel való elkerül- 
hetetlen társalgás közben.) 

Alighanem csak nagyon kevesen vitatják majd e mottó igazát. Nos, 
tessék követni! Itt végződik az én szerepem és itt kezdődik az Öné. 
Úgy hangzik ez, mint rossz csattanó egy könyv végén, pedig nem az. 
Mindnyájunknak a magunk életét kell kézbe venni. Egyetlen önérzetes 

ember sem akarja birka módra követni a másikat bölcsőtől a koporsóig. 


Van-e kulcsa a sikernek? 


Az elmondottak egyik legfontosabb tanulsága az, hogy a sikernek nincs 
olyan receptje, amely mindenki számára egyformán hasznos lenne. Különbö- 
zők vagyunk. Csak abban az egyben vagyunk egyformák, hogy mind- 
nyájan engedelmeskedni tartozunk azoknak a fundamentális biológiai 
törvényeknek, melyek életünket kormányozzák. A stress kutatója azzal 


használhat legtöbbet, ha megmagyarázza a stress mechanizmusát, ameny- 
nyire ő érti; ha megvilágítja ezeknek az ismereteknek alkalmazási lehe- 

tőségeit a mindennapi életben; végül, ha laboratóriumi demonstráció 
módjára a maga személyes példáján mutatja be a tanultak alkalma- 
zását. 

A stress boncolása és struktúrájának elemzése volt az, ami a legtöbbet 
segített a magam problémáiban; és ennél többet talán nem is tehetünk 
egy olyan tárgy tanulmányozásában, amelyet azután szükségszerűen 
mindenki másképpen hasznosít. i 

Mi értelme annak, hogy szétboncolunk egy mondatot és kielemezzük 
szerkezetét? Hiszen a köznapi beszéd nem ad időt arra a tudatos, intellek- 
túális tevékenységre, hogy a nyelv- és mondattan szigorú szabályaihoz 
mérjük minden szavunkat. De mégis, aki ismeri a nyelv- és mondattant, 
szebb nyelvet beszél, mint a tudatlan. Arra persze senkit se lehet megta- 
nítani, hogyan fejezze ki magát, hiszen épp az a főszabály, hogy a beszéd 
mindenkinek saját személyiségét tükrözze, s ne a másét. Amellett a 
nyelv- és mondattannak csak kevés abszolút szabálya van; a legbárdolat- 
lanabb utcanyelv gyakran kifejezőbb és képszerűbb az iskolás szabályos- 
sággal használt nyelvnél. A tantervszerű oktatásnak meg kell elégednie 
azzal, hogy megmagyarázza a nyelv elemeit, hozzáférhetővé tegye a 
tudatos, intellektuális értékelés számára — amely személytelen, lassú és 
merev —, azután továbbadja ezt az ismeretet az ösztönnek — amely 
már személyes, gyors és mozgékony. 

Nem vállalkoztam többre, és nem is tehettem volna többet a stress 
nyelv- és mondattanának bemutatásával, mint hogy életfilozófiai alkal- 
mazhatóságát egyetlen alanyon illusztráltam: önmagamon. Egyetlen 
eset nem bizonyít sokat; de laboratóriumi tapasztalataimat is hozzáadva, 
ez az egy kísérlet mégis többet bizonyít egy okoskodással teli kötetnél. 
Persze az ilyen kísérletnél a siker mutatói mindig szubjektívek; ezért 
nem ismételhetem meg másokon, magamat állítva kizárólagos mérték- 
nek. Csak azt állíthatom, hogy a stress filozófiája nekem hatalmas 
segítséget adott a magam kiegyensúlyozásához és minden tekintetben 
kielégítő programmal ajándékozott meg további életutamra. Állítani 
merem, hogy a siker reményében más is megpróbálhatja ugyanezt. 

De hát nem vagyok filozófus és semmi sem áll tőlem távolabb, mint a 
próféta szerepe! Ezért ezt a könyvet azoknak a fontosabb területeknek 
feltérképezésével fejezem be, amelyek máris nyitva állnak a stress-kutatás 
szigorúan orvostudományi alkalmazása előtt, néhány szóval mutatva meg 
azt az irányt, amit a betegségek közelebbi tanulmányozásában követni 
érdemes: a haladás útját. 

25. A HALADÁS ÚTJA 


Miután áttanulmányoztuk azt a működési rajzot, amely a szervezet 
saját, nem-fajlagos módszereit ábrázolja a betegség leküzdésében, 
már csak idő és áldozatkészség dolga, hogy ismeretanyaggal töltsük 
fel tudásunk hézagait. Mert a szervezett, kutatói csoportmunkdára még 
nagy szükség van. És bár ez sokat követel, a befektetés könnyen 
megtérül az emberi szenvedés enyhítése révén, amit e munka ered- 
ményként ígér. 

A további kutatás egyik fontos területe az adaptációs energia tudomá- 
nyos analízise. Láttuk (80., 102. oldal), hogy a stress szindrómája három 
fokozaton keresztül érkezik el az adaptációs képesség vagy adaptációs 
energia elapadásához. A stress e kimerülési fázisa meglepően hasonlít az 
öregedés jellegéhez: ez is egyfajta felgyorsított, korai öregedés. Ha majd 
többet tudunk a szervezet adaptációs energiáiról, valószínűleg az élet 
tartamát is jelentősen meg tudjuk hosszabbítani, s az öregkor egészségi 
viszonyait megjavíthatjuk. Az öregedéses betegségek egyre sürgetőbb 
problémát jelentenek, hiszen az orvostudomány áldásaként erősen 
megnövekedett az öregek száma. A Twentieth Century Fund jelentése 
szerint 1956-ban 14 millió volt az Egyesült Államok 65 évnél idősebb 
lakóinak száma, ez háromszorosa az 1920-as lélekszámnak. Ez a szám és a 
hozzáfűződő problémák fontossága növekedőben van. 

Úgy vehetjük, hogy mindenki egy bizonyos mennyiségű adaptációs 
energiát kap születése pillanatában; az öröklött tőke nem szaporítható, 
de fel lehet élni könnyelműen az élet stressei ellen vívott harcban. 
Viszont még nem zártuk.ki teljesen annak a lehetőségét, hogy az adap- 
tációs energia bizonyos mértékig regenerálható, talán még át is vihető 
egyik emberből a másikba, mint az átömlesztett vér. Ha mennyisége 
tényleg változatlan, jobban meg kell ismerni megőrzésének módjait. 
Ha viszont átvihető, felfedezésre vár az életenergia hordozójának — pél- 
dául fiatal állatok szöveteiből való — kivonatolási módszere és az öreg 
testbe juttatásának technikája. 

A távlati kutatás egy másik, lenyűgöző részletét a stress és a rák kapcso- 
latának közelebbi megismerésében látom. Azt már tudjuk, hogy a rák 
számos fajtája visszamarad a fejlődésben, ha az állatot vagy embert 
erős stress hatásának tesszük ki. Sőt bizonyos rákfajták ha nem is teljesen, 
de jelentősen visszafejlődnek ACTH, kortizon vagy más hormonok 
hatására. Mennyire vagyunk képesek e visszafejlődés természetének 
alaposabb megismerésével előmozdítani a harcot az emberi betegségek 
legszörnyűbb fajtája ellen? 

Tudom, hogy a lehetőségek legtöbbje nagyon távolinak látszik, de 
valaha ugyanilyen távolinak látszott az antibiotikumokkal való kezelés s 
az ízületi gyulladás hormonos gyógyítása. Talán nem felesleges megje- 
gyezni, hogy ilyenfajta kísérletek tervezése most is folyik, de nagy részü- 
ket lelassítja a kellő anyagi támogatás hiánya. 

A stress-kutatásban azonban mégis az az alapvető értékállandóság a 
legmegragadóbb, amit a kutató számára felkínál. Még a legfontosabb 
gyógyszerek is (gyógyhatású vegyi anyagok, melyeket szervezetünk 
nem termel) csak bizonyos ideig élvezik a népszerűséget. Előbb-utóbb. 
mindegyiket még hatásosabb gyógyszerek váltják fel, s ezzel a korábbiak 
fontossága egy csapásra megszűnik. 

Vegyük az ismert arzén-származékot, a Salvarsant, amelyet Paul 
Ehrlich — a kemoterápia atyja — 1910-ben fedezett fel a vérbaj ellen. 
Mindaddig ez a betegség az emberiség egyik legpusztítóbb átka volt. 
A megváltó orvosságot tehát annak idején joggal kiáltották ki minden 
idők legfényesebb orvosi felfedezésének. De manapság, alig fél évszázad 
múltán, ez a gyógyszer elvesztette jelentő ségét, mert kiderült, hogy a 
penicillin még nála is jobb hatású. És így a vérbaj veszélye elhárult. 
Ugyanez a sors vár minden antibiotikumra, hiszen valamennyit egy-egy 
újabb, hatásosabb fajta szorítja ki az elsőségből. 

A stress-kutatás lényegében különbözik a gyógyszertantól, mert 
szervezetünk védelmi mechanizmusával foglalkozik. E bimbózó új tudo- 
mány gyakorlati alkalmazásának első eredményei még nem mutathatnak 
fel olyan látványos sikereket, mint a gyógyszerek, de bármi újat tanulunk 
meg a Természet saját berendezésű önvédelmi mechanizmusáról, az 
mindig elsőrendílen fontos marad. Az ilyen védelmi rendszerek, mint 
amilyen például az adaptációs hormonok termelése, testünk épít- 
ményéhez tartoznak; mi is így örököltük szülőinktől és így adjuk 
át gyermekeinknek, akik majd saját ivadékaikra származtatják a 
soron következő nemzedékek végtelen láncolatában. Az ilyen kutatás 


315 


nem korlátozódik tehát egyik vagy másik betegség legyőzésére. Minden 
betegséggel összefügg és minden emberi tevékenységhez köze van, mert 
tárgya maga az élet. 

A STRESS-KUTATÁS ÚJABB EREDMÉNYEI 


Megjelent: Az endokrinológia újabb eredményei 
(Szerk.: Dr. Góth Endre). Medicina, Budapest. 1963. 


Miután részleteiben is felvázoltuk a stress-fogalom jelentőségét, hadd 
vessünk egy rövid pillantást az idevonatkozó kutatások újabb eredmé- 
nyeire. 

1936-ban közöltem először, hogy különféle hatások: fertőzés, sérülés, 
vérveszteség, megerőltető izommunka, lelki nyomás, a szervezetben 
azonos elváltozásokat idéznek elő : a mellékvesekéreg megnagyobbodik, a 
timusz és a nyirokcsomók összezsugorodnak és a gyomorban fekélyek 
keletkeznek. Az így létrejött állapotot stressnek, a ható tényezőt stressor- 
nak neveztem el. 

A stress állapotában azonos endokrin reakciókon alapuló védekezési 
folyamatok indulnak meg. Ezeknek az adaptációs folyamatoknak irányí- 
tásában a hipofízis-mellékvesekéreg-rendszer igen fontos, de talán nem 
kizárólagos szerepet játszik. A stress a szervezet sajátos állapota, mely egy 
meghatározott tünetcsoportban nyilvánul meg. Ezt a stress-szindrómát 
az egy biológiai rendszeren belül kiváltott nem-specifikus elváltozások 
összessége alkotja. A stress szó jelentése: nyomás, feszültség, szorult 
helyzet, igénybevétel, kényszer. 

Első stress-könyvemet azoknak ajánlottam: 
s akik küzdenek a jóért vagy rosszért, békéért, háborúért, akik megsé- 
rülnek, vért vesztenek, hőséget vagy fagyot szenvednek; akiket 
éhezés, légszomj, fertőzés, méreg, halálthozó sugárzás ér; akiknek 
idegei kimerülnek egy eszme szolgálatában; a mártíroknak; és akik 
önző törekvések, félelem, féltékenység vagy gyűlölet miatt emésztik 
magukat." 

Folyamatát tekintve, a stress fajlagos, mert a legkülönbözőbb stresso- 
rok hatására a hipofízis csaknem mindig az ACTH fokozott elválasztásá- 
val reagál. A stresst létrehozó ingerek azonban nem-specifikusak, hiszen 
az ACTH-elválasztás fokozódása a legkülönbözőbb hatásokra egyfor- 
mán létrejön. Ezt a nem-specifikus hatásformát élesen el kell különíteni a 
specifikus hatásoktól, ahogy például a vércukrot az inzulin csökkenti, az 
adrenalin növeli. Stressen tehát azokat a reakciókat értjük, melyek 

mindig azonosak, vagyis függetlenek a kiváltó ingerhatástól. A stress- 
kutatás érdeme annak a felismerése, hogy a homeosztázis fajlagos 
életfenntartó folyamatai mellett a szervezetnek nem-fajlagos, általános 
védekező reakciója is van. Ennek egyik fő mechanizmusa az ACTH és 
kéreg-hormonok fokozott termelődése, ami kimutatható abból is, hogy 
a hipofízis vagy a mellékvesék eltávolítása után a szervezet ellenálló- 
képessége a legkülönbözőbb hatásokkal szemben jelentősen csökken. 
Nem helyes, mint azt sok szerző teszi, a stress-reakciókat kórosnak 
tekinteni. A stress végeredményében a biológiai elhasználódás következ- 
ménye. Minthogy valamennyi életműködés a sejtek kisfokú, állandó 
elhasználódását eredményezi, az élet sohasem mentes a stress-reakcióktól. 
A stresst a stressoroktól mindig határozottan el lehet különíteni, tehát 
nem helyes , idegi" vagy , mérgező" stressről beszélni, 

A stress hatására bekövetkező változásokban a hipofízis-mellékvese- 
kéreg-rendszernek van főszerepe, viszont a stress-reakció létrejöttéhez a 
hipofízis és a mellékvese jelenléte nem feltétlenül szükséges. A stress 
hatására létrejövő tünetcsoportot generális adaptációs szindrómának 
(G. A. S.) neveztük el, melynek 3 stádiuma van: 

r. Alarm-reakció, mikor még nincs adaptáció, 

2. rezisztencia szakasza, 

3. kimerülés szakasza. 

A generális adaptációs szindróma e három szakasza mellékveséjüktől 
vagy hipofízisüktől megfosztott állatokon is létrejön, de ilyenkor a 
kimerülés szakasza hamarabb mutatkozik. A mellékvesekéreg hormonjai 
csak az adaptáció megszerzésénél nélkülözhetetlenek, a már kifejlődött 
rezisztencia fenntartásában kisebb a szerepük. A generális adaptációs 
szindróma folyamán a szervezet úgy lesz ellenállóvá, hogy egyes szervei- 
ben a védekezés fajlagos módjai kifejlődnek, és így a nem-fajlagos adap- 
tációs hormonok nélkülözhetővé válnak. 

Stress és idegrendszer. Téves az a felfogás, amely szerint a montreali 
iskola az idegrendszer szerepét a stress-reakció létrejöttében figyelmen 
kívül hagyja. Idegingerek igen alkalmasak stress-reakciók kiváltására. 
Az idegrendszer részvételének ténye tehát nem vitás, azonban az idegi és 
hormonális tényezők összefüggéseiről még keveset tudunk. Legfonto- 
sabb szerepe itt valószínűleg a hipotalamusznak van. Az ACTH-elválasz- 
tás idegi útjai különböző feltételek mellett eltérőek lehetnek, és a külön- 
böző agyi központok elsődleges stimulátor-szerepéről a vélemények 
nem egységesek. 

Kondicionáló tényezők szerepe. Ugyanaz a stress-reakció egyszer 
vérnyomásemelkedést, máskor gyomorfekélyt vagy lappangó fertőzés 
fellángolását hozhatja létre. A stress-reakcióknak ezt a változatosságát 
különböző kondicionáló tényezők okozzák. Így például NaH PO, és 
kéreghormonok egyidejű adagolásával patkányokon szívnekrózást ém 
rült előidézni. Ha azonban az állatok vérnyomását véreztetéssel csökken- 
tettük, akkor nem a szívben, hanem a májszövetben keletkezik elhalás. 
Ezzel magyarázható a klinikumban, hogy a tbc-bacillus egyszer bőr-, 
máskor tüdő- vagy csontfolyamatot okoz. A kondicionáló tényezők 
döntik el a szervezet sorsát. Ezektől függ, hogy a védekezés nem-fajlagos 
módjai eredményesek-e, vagy kifejlődik-e az adaptációs betegség. Tisz- 
tán adaptációs betegségek azonban éppúgy nem léteznek, mint ahogy 
nincsenek olyan betegségek sem, melyekben az adaptációnak szerepe 
lenne. 

A kéreghormonok csak igen nagy adagban okoznak betegséget, de 
fiziológiás kis mennyiségben is befolyásolhatják nem endokrin betegsé- 
gek kifejlődését. DOCA hosszas adagolásával állatkísérletekben nefro- 
szklerózist, periarteritis nodosa-t tudtunk létrehozni, dea kórkép kifejlő- 
dése kondicionáló tényezőktől függ. Az egyik vese kiirtása, valamint 
konyhasó adagolása a patkányok érzékenységét a DOCA hatásával 
szemben növeli. 

A nem-specifikus hormonális tényezők és az elsődleges kórokozók 
közti kölcsönhatás felismerése fontos azoknak a betegségeknek etiológiai 
kutatásában, amelyekben valamely specifikus kórokozó felderítése 
eddig nem sikerült. 

Infarktoid kardiopátia. 1957-ben sikerült DOCA és nátriumsók együttes 
adagolásával szívizom-elhalást előidézni. Az infarktoid kardiopátiáknak 
ez a kísérleti modellje az ESCN elnevezést kapta (elektrolyt-steroid- 
cardiopathia-necrosis). A további kísérletek arra mutattak, hogy a 
kéreghormonok, elektrolitek és stress egyaránt fontosak a szívizom-elha- 
lás keletkezésében. Úgy gondoltuk, hogy ezek a felismerések hozzájá- 
rulhatnak a nem-elzáródásos miokardiális infarktusok biokémiai 
tisztázásához. A klinikumból ismeretes, hogy a szívizom-infarktus 
kiváltó okai között különböző stressorok szerepelnek: szokatlan munka, 
nagyobb emóció, túlzott gyomorteltség, hideg stb. 

Kísérleteink során azt tapasztaltuk, hogy nemcsak a DOCA, hanem 
kortizol és halokortikoidok egyaránt érzékennyé teszik a szívizom- 
rostokat, úgyhogy különben hatástalan nátriumsók (elsősorban a nát- 

rium savanyú foszfátjai, szulfátja és perklorátja) adagolása szívizom- 
elhalást eredményez. További kísérleteink arra utalnak, hogy a stress- 
reakciók olyan mélyreható anyagcsere-változást hoznak létre, melyek 
következtében máskülönben ártalmatlan Na-sók és (vagy) kortikoidok 
szívizomkárosító tulajdonságokat nyernek. Kérdés persze, hogy a 
spontán szívizom-infarktus és az így létrehozott kísérletes szívizom- 
elhalás között van-e kóroktani összefüggés. Mindenesetre akut stress 
állapotok ezeket az elváltozásokat egyaránt létrehozzák. A kardiotoxikus 
elváltozásokat mérsékelni, sőt sokszor gátolni lehetett, ha az állatokat 
nátriumban szegény étrenden tartottuk. Ez is mutatja a nátrium-ion 
kulcspozícióját a szívizom-nekrózisok patomechanizmusában. 

Klinikai szempontból jelentősége lehet annak a megfigyelésnek, 
hogy különböző kloridok — elsősorban KCI és MgCl, — orális 
adagolásával a kísérletes infarktoid kardiopátiák megelőzhetők. Ezek a 
sók csak akkor voltak hatásosak, ha kardiotoxikus hatás idején rend- 
szeresen adtuk. 

A klinikai vizsgálatok igazolták állatkísérleti tapasztalatainkat, hogy a 
KCI és MgCIl, nagy adagjai sem mérgezők. Így pl. napi 3 g KCI szájon 
át adva idős szívbetegeken nem okozott panaszt (Dussert). Ugyancsak 
nem bizonyult károsnak napi 18 g káliumcitrát (Michon és munkatársai). 
Köhler MgCl,-ot iontoforézis útján a szív tájékán elhelyezett elektródok 
segítségével vitt a szervezetbe. Húsz ilyen kezelés után 100 anginás fáj- 
dalomban szenvedő beteg közül 30 panaszmentes lett, 58-nak panaszai 
majdnem teljesen megszűntek és a fennmaradó 12 állapota is jelentősen 
javult. Nem kívánatos mellékhatás egy esetben sem mutatkozott. Ez 
utóbbi szerző véleménye szerint a MgCl,-iontoforézis minden eddigi 
kezelési módszernél értékesebb. A nátriumbevitel korlátozásával, bő 
folyadékbevitel és KCI adagolásával jó eredményeket értek el Sodi 
Pallaers és munkatársai. Az eredmények gyakorlati értékének bizonyítá- 
sához 2—3 év igen kevés. Az első eredmények biztatóak. Megfigyelé- 
seink arra tanítanak, hogy a természet védelmi erői nem mindig optimá- 
lisak, de javíthatók hormonokkal vagy céltudatosan adagolt elektrolitek- 
kel. A stress-kutatás csakis akkor fogja célját elérni, ha sikerül a szervezet 
autofarmakológiás folyamatait ellesni, utánozni, ha kell, korrigálni, és 
így a betegségek nem specifikus stress-tényezőit leküzdeni. 

A szervezet nem-fajlagos rezisztenciája. Az orvosi kutatómunka egyik 
legfontosabb feladata, hogy megismerje azokat a tényezőket, melyek a 
mindennapi élet káros hatásait leküzdik, és elkülönítse azoktól, melyek a 

betegség kifejlődésének kedveznek. A megoldás valószínűleg a történé- 
sek ütemének szabályozásában rejlik. A nem-specifikus, általános véde- 
kező reakció időbeli lefolyását kell ismerni ahhoz, hogy a szervezet 
ellenállását adott időpontban annyira fokozhassuk, hogy az egyébként 
végzetessé válható hatásokat elviselhesse. Ugyanaz a stressor — pl. 
éhség vagy fokozott izommunka — betegségeket válthat ki vagy előzhet 
meg, és az ennyire ellentétes hatás csak egyetlen tényezőtől, az alkalmazás 
időpontjától függ. Ezzel a kérdéssel kapcsolatos a stress-reakciók védelmi 
szerepe és értéke. A szervezet ellenállóképességét, vagyis a betegségre 
való hajlamot egyrészt az általános károsodás megnyilvánulásai, másrészt 
a hormonális és neurális védelmi rendszer terminális effektorai határoz- 
zák meg. 

Az elmúlt 25 esztendő alatt kísérleti modell-betegségek révén, az 
adatok egész sorát gyűjtöttük össze, melyek az előbbi feltevést mind 
alátámasztják. Előzetes stress-reakciókkal pl. meggátolható az ún. 
anafilaktoid gyulladás, amely patkányokban tojásfehérje vagy más 
, anafilaktogén" anyag (dextran, polimixin stb.) befecskendezésére igen 
rövid idő alatt kifejlődik. Szenzibilizált tengerimalacokban az anafilaxiás 
tünetek fellépte is rendszerint elmarad, ha a kiváltó antigén beadása 
előtt nem túlságosan káros hatású stressorral előkezelést folytattunk. 
De az anafilaxiás shock súlyosbodik, ha az előkezeléssel provokált 
stress-reakciók intenzitása a küszöbértéket meghaladja, vagy ha az aktivá- 
lás nem a kellő időpontban történik (Karády, Selye és Browne). Ezek az 
eredmények már arra mutatnak, hogy a nem-fajlagos jellegű rezisztencia 
fokozása sikerrel járhat a fajlagos kórfolyamat megelőzésében. Az ana- 
filaktoid gyulladás nem az általános károsodás puszta következménye, 
hanem a kifejlődő túlérzékenységi állapot betegségi tünete, melynek 
felléptét a mellékvese eltávolítása nagymértékben elősegíti. E példákkal 
kiemeljük a stress-reakciók polimorfizmusát és azt a gyakorlatilag 
fontos megfigyelést, hogy a nem-fajlagos rezisztencia mértékének csök- 
kenése vagy fokozódása a létrehozott alarm-reakció intenzitásától és 
idejétől függ, s így ugyanazon stress-reakciók a potenciális kórokozó 
hatásokat aktíválják, vagy el is nyomhatják. 

Stress-állapotok provokálásával a gyulladásos betegségek egész sora 
hasonlóan befolyásolható. Így a hisztaminnal okozott kísérleti appendi- 
citis, a formalinnal vagy krotonolajjal kiváltott , irritációs arthritis" és az 
úgynevezett , granuloma-tasak"-technikával fejlesztett lokális inflam- 
mációs folyamatok (Selye 1953) kifejlődése mind megelőzhető a stresso- 

rok előzetes alkalmazása által, de csak akkor, ha a mellékvese ép. További 
vizsgálatokból nyilvánvaló lett — s ez az imént felsorolt valamennyi 
példánkra egyaránt vonatkozik —, hogy a nem-fajlagos vagy kereszt- 
rezisztencia főleg transz-adrenális mechánizmus útján jön létre és fokozott 
glukokortikoid termelésen és hatáson alapszik. A hatás kiemelése azért 
indokolt, mert a fokozott hormontermelés megjelölése egyedül nem 
fejezne ki hűen mindent. A stressorok preventív hatása még gyulladásos 
kórformák eseteiben se mindig utánozható antiflogisztikus kéreghor- 
monok adagolásával — vagy ezekből legalábbis sokkal nagyobb meny- 
nyiség szükséges, mint amennyit stress idején a mellékvese termelni 
képes. Ennek magyarázata — az ellentétes típusú (proflogisztikus) hor- 
monok kiegyenlítő hatásán kívül abban rejlik, hogy a nem-fajlagos 
rezisztencia itt végeredményben két komponens következménye: az 
egyik a fokozott hormontermelést kiváltó transz-adrenális mechanizmus, 
a másik a szövetek glukokortikoid-érzékenységének növekedése. Ez 
utóbbinak finomabb extra-adrenális mechanizmusát ma még közelebbről 
nem ismerjük. 

Az egyes adaptációs hormonok kifejezett gyulladás-ellenes hatására 
— aminek feltűnő gyakorlati értékét az ACTH és glukokortikoidok 
klinikai alkalmazása óta alkalmunk van minduntalan szemmel kísérni, 
mind a reumatológia, mind az oftalmológia és a dermatológia terén — 
" a nem-fajlagos reziszténcia alapvető kérdéseinek tanulmányozása hívta 
fel először a figyelmet. évő 

A szervezet nem-fajlagos rezisztenciájának fokozásával az erőteljes 
alarm-reakciókra oly jellemző gyomorfekély kifejlődése is megelőzhető. 
A mellékvese szerepe azonban még nem tisztázott az ilyen heveny 
gasztrointesztinális eróziók keletkezésében és a jelzett adaptációs folya- 
mat mechanizmusában. A stressorokkal gyomorfekélyt a mellékvese 
kiirtása után is elő lehet idézni, és giukokortikoidokkal csak súlyosbítjuk 
a kórképet. Az egyes D vitamin származékokkal (pl. amilyen a dihidro- 
tahiszterin: DHT) előkezelt patkányokban bőrre ható lokális trauma 
alkalmazásával a kalcifikáló szkleroderma (, sclerodermie calcaire") 
klinikai kórképére emlékeztető megbetegedés váltható ki. Különböző 
stressorokkal (pl. immobilizálással) e betegség-modell kifejlődése teljesen 
megelőzhető. Mivel a hipofízis eltávolítása ugyancsak preventív hatást 
fejt ki, de a mellékvese kiirtása vagy kéreghormon adagolása súlyos- 
bítja a bőrelváltozások kifejlődését, arra következtettünk, hogy a folya- 
mat transz-hipofízises, de extra-adrenális jellegű. 

Ebben a rövid tájékoztatásban a stress-kutatásra, és különösen a szer- 
vezet nem-fajlagos rezisztenciájára vonatkozó ismereteink néhány főbb 
kérdésének mai állását mutattuk be. A hézagos ismertetésből is látható 
az a jelentős haladás, amit a stress-reakció védelmi szerepének meg- 
értése terén az utolsó évek munkája eredményezett. A kísérleti mód- 
szerek és modell-betegségek egész sora áll ma már rendelkezésünkre. 
Ezekkel rendszeresen elemezhető a veszélyeztetett szervezetben a kórral 
szemben specifikus rezisztenciát előidéző mechanizmus mellett egy sok- 
kal általánosabb jellegű védekező reakció is. Az ellenállóképesség ez 
utóbbi formáját mint nem-fajlagos vagy keresztrezisztenciát jelöltük 
meg, így érzékeltetve, hogy a legkülönbözőbb potenciális kórokozó 
tényezőkkel szemben egyaránt védelmet nyújt. Az sem kétséges többé, 
hogy a szervezet általános, nem-fajlagos adaptációs folyamata nem a 
hipofízis-mellékvesekéreg-rendszerre korlátozódó merev reakció, ha- 
nem változó komponensekből összeilleszkedő, mozgó védelmi gépezet, 
amelyben az egész működést éppúgy, mint az alkotó mozaikok minősé- 
gét, mindig a célszerűség, az adott szükséglet determinálja. 

A nem-fajlagos rezisztencia kompenzációja arra is tanít, hogy számos 
betegség ,,plurikauzális", tehát előfordulásukhoz nem egyetlen kór- 
okozó, hanem a kondíciók egész sorának megváltozása szükséges. Úgy 
látszik, hogy a szívbetegségeknek egy nagy csoportja szintén ilyen kon- 
dicionáló tényezők, potenciális kórokozó faktorok egymásrahatásá- 
ból adódik. Ez a.felismerés — még mai, kezdetleges formájában is —új 
lehetőségekre utal mind a profilaxis, mind a terápia terén, az orvosi tény- 
kedés e két alapterületén. 

A szervezet adaptációs folyamatait lappangásukból a miliő változásai, 
a mindennapos küzdelmek stressorai ébresztik fel, de irányításuk nem 
maradhat az élet szeszélyeinek játéka. A szenvedések enyhítése semmivel 
sem égetőbb orvosi feladat az egyéni teherbíró képesség megóvásánál. 

GLOSSZÁRIUM 


A könyvben szereplő szakkifejezések magyarázata, fontosabb előfordulási helyük 
megjelölésével 

acetilkolin — idegvégződéseken termelődő hormon, az adrenalin antagonistája 
107, 128 

ACTH — adrenocorticotrop hormon, az agyfüggeléknek (hipofízis) a mellékvese- 
kéregre ható anyaga, amely a kortikoidok termelését szabályozza, a gyulladás- 
ellenes hormonok elválasztását fokozza — Io0, I2I 

adaptáció — alkalmazkodás — 133, 240 

adaptációs — a szervezetet alkalmazkodással védő, edző — 47 

adaptációs betegség — a szervezet védekezése folytán kialakuló kóros állapot — 143 

adaptációs energia — alkalmazkodási képesség, amely a szervezet Sz EKEHEKEt szol- 
gáltatja — 80, Io4, 223, 291 

adrenalin — a mellékvese-velő és az idegvégződések által előállított érszűkítő hatású 
hormon — 106, I28 

adrenogenitális szindróma — mellékvese-kéreg túlműködés okozta ivari túlfejlett- 
ség — 145 

adrenokortikotrop hormon — ACTH 

ágens — ható tényező — 109 

A-K — anti-inflammációs kortikoidok — 107, I2I 

alarm-reakció — vészreakció, a mellékvese riadókészültsége a szervezetet érő 
ingerekkel szemben, az alkalmazkodási folyamat első fázisa; lehet általános és 
helyi jellegű — 46, 102, 219 

aldoszteron — a mellékvese-kéreg gyulladáskeltő hormonja, hatása a DOC-hoz 
hasonló — 107, I59, 215 

allergia — túlérzékenység, jelentéktelen ingerre fellépő erőteljes (rendszerint gyul- 
ladásos) reakció — 164 

altruizmus — önzetlenség, kollektív önzés, az önzés kiterjesztése nagyobb biológiai 
vagy társadalmi egységre — 294 

analizálás, analízis — elemzés, összetevőire bontás, feltárás 

antagonista — ellenlábas, ellentétes 

antibiotikum — baktériumölő gyógyszer (pl. Penicillin) 

anti-inflammációs — gyulladás kifejlődését gátló mellékvese-kéreg hormonok: . 
kortizol és kortizon — 107, I22 

AROS — Annual Report on Stress (a stress-kutatás évi beszámolója) — 88 

defenzív — védő, védekező — 106 

dezoxikortikoszteron —- DOC 

DOC — desoxycorticosteron, a mellékvese-kéreg gyulladáskeltő hormonja, az 
ACTH ellenlábasa — 107, 146 

DOCA — desoxycorticosteronacetat, kéreghormon, I. DOC — 318 

eklampszia — terhességi mérgezés (toxikózis) által okozott rángógörcsös és tudat- 
vesztéses állapot — I6I 

endokrin mirigyek — hormonokat előállító szervek (hipofízis, pajzsmirigy, csecsemő- 
mirigy, mellékvese, ivarmirigy stb.), melyek hatóanyagukat egyenesen a vérbe 
bocsátják — 92 

eozinofil sejt — eozinnal élénk pirosra festődő fehérvérsejt, allergiás betegségekre 
jellemző — 36, 65 

eufória — felhangoltság, könnyed és kellemes lelki állapot — 276 

fajlagos — specifikus, jellegzetes, sajátos, egyéni, szelektív. Fajlagos inger — a szer-. 
vezet egy körülhatárolt részére vagy rendszerére ható tényező. Fajlagos hatás 
vagy tünet — a szervezet egy részének az ill. ingerre jellemző reakciója. Ncim- 
fajlagos — általános, a szervezet egészére ható inger, vagy az inger milyenségétől 
független reakció — 27, 30, 70, 96, 236 

G. A. S. — generális adaptációs szindróma nemzetközileg használatos rövidítése — 


47 

generális adaptációs szindróma — általános alkalmazkodási tünetegyüttes (G. A. S.), 
mely a stress hatására lép fel, három stádiumban: vészreakció (alarm), ellenállás 
(rezisztencia) és elernyedés (kimerülés) —. Io, 2I, 47, 79 

gluko-kortikoid — a mellékvese-kéreg gyulladásgátló hormonjának biokémiai neve, 
mivel a vér cukortartalmát növeli — 108 

heterotrof adaptáció — átadaptálódás: alkalmazkodás minőségi változással, alakulás — 
240 

hipofízis — agyalapi mirigy, agyfüggelék, az endokrin mirigyrendszer vezérlő 
szerve, több fontos hormon — köztük az ACTH — termelője — 38, 92 

hipotézis — feltevés 

hisztológia — szövettan (a sejtek és sejtközti állomány szerkezetét mikroszkóppal 
vizsgáló tudomány) — 86 

homeosztázis — a szervezet önműködő képessége az élettani egyensúly (állandóság) 
fenntartására — 2I, 29 

homotrof adaptáció — alkalmazkodás a mennyiségi elemek fokozása által, minőségi 
változás nélkül — 240 

hormon — belső elválasztású (endokrin) mirigyek által termelt, fajlagos hatású vegyi 
anyag, amely a véráramon keresztül az egész szervezetet elárasztva fejti ki fej- 
lesztő, serkentő, összerendező működését — 35, 92 

immobilizálás — kísérleti állat rögzítése a stress-hatás fokozása céljából — 169 

kondicionálás — szoktatás, feltételekhez alkalmazás, módosítás — 96, 128 

kondicionáló faktor — belső vagy külső hatóerő, amely a szervezetet az ellenálló- 
képesség fokozásával egy inger hatásához hozzászoktatja — IIo 

kortikoid — mellékvese-kéreg hormonjainak gyűjtőneve — 107 

kortizol, kortizon — mellékvese-kéreg gyulladásgátló hormonjai — 107 

limfocita — nyirokszervekben termelődő kisméretű fehérvérsejtek (gennysejtek), 
fontos szerepet játszanak a szervezet védekezési (öngyógyító) mechanizmusában 
236 

lokális adaptációs szindróma — helyi alkalmazkodási tünetegyüttes (L. A. S.), a nem- 
fajlagos stressor által kiváltott, körülhatárolt gyulladás és szövetpusztulás, 3 fázis- 
ban: vészreakció, ellenállás, kimerülés — 80, 123 

mellékvese — belső elválasztású (endokrin) mirigy a vesék felső csúcsánál, kéregből és 
velőállományból áll, melyek egymástól független hormonokat termelnek — 36, 
50, 92, I06 

metakortikoid — mellékvese-hormon adagolása után fellépő — 16I 

mineralokortikoid — a mellékvese-kéreg gyulladásgátló hormonja, mely a kálium — 
nátrium anyagcserét befolyásolja — Io8, I3I 

morfológia — alaktan (anatómia és szövettan) — 86 

pátosz — szenvedés, a baj érzése — 28 

P-K — pro-inflammációs kortikoidok — 107, I22 

pónosz — erőkifejtés, fáradás, a test épségének helyreállítási törekvése (stress) — 
28, 47 

progeszteron — petefészekben képződő sárgatesthormon — 185 

pro-inflammációs — gyulladást elősegítő mellékvese-kéreg hormonok (aldoszteron és 
DOC) — 1o7, 122 

pszichés, pszichikus — lelki 

pszichoanalitikus — a lelki betegségeket gyermekkori káros élményekre visszave- 
zető és ezek kielemzésével gyógyító orvosi irány — 12, 273 

pszichoszomatikus — a testi tüneteket lelki tényezők hatásából magyarázó orvosi 
irány — I2, 27I, 275, 281 

reakció — hatás, ellenhatás, ingerre válasz — 1Is 

reakton — a legkisebb biológiai egység, az anyagnak a sejtnél is kisebb és egyszerűbb 
részecskéje, amely ingerekre reagálni képes — 76, 227, 232, 246 

RPS — renális presszor szubsztancia — a vese vérnyomásszabályozó anyaga — 125 

reumás és reumatoid betegségek — bizonytalan eredetű lázas és gyulladásos tünetek, az 
ízületek és a szív bántalmazottságával — 178 

rezisztencia — ellenállás, a szervezetnek a vészreakciót követő védekezése, a stress- 
szindróma második szakasza — 46, 240 

shock — megrázkódtatás, áthangolódás; erőteljes külső hatásra bekövetkező kerin- 
gési vagy idegrendszeri zavar — 26 

shock-kezelés — az idegrendszer áthangolása erős nem-fajlagos ingerrel (pl. elektro- 
mos áram, inzulin), amely átmeneti eszméletvesztést okoz — 26 

STH — szomatotrop hormon — I3I 

stress — tetszés szerinti ingerek nem-fajlagos (az inger természetétől független), 
mégis jellegzetes tünetegyüttesben megnyilvánuló hatása, amely fokozott sejt- 
működéssel és hormontermeléssel jár; bár a szervezet védekezését szolgálja, mégis 
károsodását idézheti elő az adaptációs energia fokozott elhasználása révén — 
$3, 57, 61, 68, II2, 267 

stressor — stresst okozó inger — 2I, 5], 79 

szelekció — kiválasztás; szelektív — meghatározott területre vagy működésre 
korlátozott — 128 

szindróma — tünetcsoport — 32 

szintézis — elemeiből felépítés, összerakás; szintetizálás — gyógyszer vagy más 
hatóanyag mesterséges előállítása kémiai elemeiből; szintetikus — mesterségesen 

készített, elemeiből összerakott (nem a szervezetből kivont) hatóanyag vagy 
gyógyszer 

szomatikus — testi 

szomatopszichikus — lelki tüneteket testi alapon magyarázó — 275 

szomatotrop hormon — a hipofízis növekedési hormonja, az ACTH hatását gátolja, 
a gyulladáskeltő kortikoidok tevékenységét fokozza — 122, I3I, 24I 

timikolimfatikus rendszer — a limfocitákat termelő csecsemőmirigy, lép és nyirok- 
mirigyek — 36 

triász — három tünetből álló tünetcsoport 

TTH — türeotrop hormon, a hipofízisnek a pajzsmirigyre ható hormonja — I3I 

AZ EMBER! 
NORMÁLIS ÉS PATOLÓGIÁS 
FEJLŐDÉSE 


Két kötetben . 1023 oldal 
592, részben színes ábra 
47 táblázat . 17x24 cm 


A két kötet egészvászon-kötésben 
200,- Ft 


A szerzők a legkorszerűbb iro- 
dalmi források és saját kutatásaik 
alapján — foglalkoznak az ember 
egyedi fejlődésével. Az újszerű fel- 
építésű könyv a pontos morfológiai 
leíráson kívül a fejlődés biológiá- 
jára vonatkozó ismereteket is tar- 
talmazza, és részletesen foglalko- 
zik a kóros fejlődés mechanizmu- 
sával és a kóros fejlődési formák- 
kal. A fejlődésgenetikai fejezet a 
fejlődéstan és genetika problémáit 
összeegyeztetve, egységes nézőpont- 
ból tárgyalja. Egy további fejezet 
az ontogenetikus fejlődés filozófiai 
problémáit taglaljai. A kötetben 
szereplő nagyszámú rajzot számos 
eredeti felvétel egészíti ki. 

A mű az orvosok, különösen a 
kutató orvosok, gyermekgyógyászok 
és szülészek, az állatorvosok, álta- 
lános " biológusok, genetikusok, pe- 
dagógusok (biológia szakos taná- 
rok), valamint az  orvostanhallga- 
tók és biológia szakos hallgatók 
érdeklődésére tart számot. 

